
Revolucioneri 


— Uhvatite lopova! Policija! Policija! — prestrašeno je vikala neka žena. 

Blizu njene kuće upravo su prolazila dva stražara. Potrčala su prema ženi, a 
ona im pokaže gdje se skriva čovjek koji je bio sumnjiv. 

Čim ih je primijetio, on zviždaljkom dade neki znak i potrči u dvorište kućice, 
pa u drvenjaru, u kojoj je bila ostava i drvarnica. 

Stražari jurnu za njim. Bio je u stupici. Branio se, trgao, tukao, ali dva su 
jaka stražara bila snažnija od njega. Uhvatili su ga, i odmah zviždaljkom po- 
zvali pomoć da pregledaju cijelu kuću. 

Nedaleko je bila policijska stanica. Na njihov poziv više stražara potrči u 
pravcu zvižduka koji se ponavljao. 

Pokušali su ući u kućicu, no bila je zaključana i zabarikadirana. 

U njoj su članovi CK KPH Marijan Krajačić i Mirko Bukovac, zatim Stjep- 
ko Kavurić, drug Pomper i još neki sastavljali proglas CK KPH. U to rano ljeto 
godine 1940. trebalo je objasniti ratnu situaciju u Evropi i govoriti o pripre 
mama za borbu kad Nijemci napadnu i Jugoslaviju. 

Čim su drugovi u kućici čuli signal opasnosti, zvižduk druga koji je straža- 
rio, ali bio opažen, brzo su pred ulazna vrata gurnuli ormar. Spalili su nacrte 
proglasa i još jednom dobro pregledali imaju li uza se u džepovima nešto što bi 
ih moglo kompromitirati, iako su uvijek pazili da budu »čisti«, ako slučajno pa- 
dnu policiji u ruke. Pokušali su se probiti kroz prozor, no kućica je bila opkoljena. 
Nema izlaza. 


Stražari su provalili vrata i pohapsili ih. Zatim su vrlo temeljito pregledali 
kućicu, no u njoj nisu našli ništa, kao ni kod uhapšenika. Ipak su ih odveli u po- 
licijsku stanicu. 

Prebacili su ih u Đorđićevu ulicu na glavnu policiju. Protiv njih nije bilo ni- 
kakva dokaza — no dokaz su bili oni sami. Policiji su bili dobro poznati kao ko- 
munisti, borci španjolskog građanskog rata, više puta hapšeni, a Mirko Bukovac 
je ranije odležao deset godina na robiji u Sremskoj Mitrovici. Marijan Krajačić 
bio je uhapšen još kao student u Pragu, zatim u Beču, a dva puta je bio zarobljen 
u Španjolskoj: jednom kod Estramadure, a drugi put pri obrani Madrida. No oba 
puta uspio je pobjeći, pa se 1939. g. vratio u Zagreb, naravno ilegalnim putem. 
I nakon povratka bio je u Zagrebu dva puta uhapšen. Ovo mu je bilo treći put. 

Prema tome, iako nije bilo nikakvog dokaznog materijala protiv te grupe, osu- 
đeni su zbog nedopuštenog sastajanja na trideset dana policijskog zatvora. 

Samo trideset dana, i to na policiji u Zagrebu. Brzo će to proći! 

Njihove supruge i roditelji saznali su nakon nekoliko dana gdje se nalaze i kako 
su kažnjeni. Kad je prošlo tih trideset dana, rođaci su se skupili u policiji da ih 
dočekaju čim ih puste na slobodu. 

No vrijeme je prolazilo, a njih nije bilo. Nakon nekoliko sati čekanja, majka 
Marijana Krajačića pođe policijskom činovniku Modriću, kojega je poznavala od 
prijašnjih tužnih dana, kad joj je sin bio na policiji. Upitala je tog činovnika kad 
će ih pustiti na slobodu. Ovaj se u neprilici nakašljavao, pa rekao: 

— Milostiva gospođo... neće ih pustiti kući... 

— Ali, prošlo je trideset dana, pa... 

— Znam — prekine je Modrić — morali bi ih danas pustiti, ali... 

— Što je? — zabrinuto je pitala majka. 

— Otpremit će ih u Lepoglavu. Još danas. 

— Pa nije bilo procesa, nema sudske presude! 

— Znam... ipak... bez presude će ih odvesti u Lepoglavu. Nego, dođite, mi- 
lostiva gospođo, pokušat ću urediti da ga vidite, da se s njim oprostite. 

To mu je nekako uspjelo, pa su se majka i sin na brzinu oprostili. Istog dana 
otpremljeni su u Lepoglavu. 

Cijela grupa, velik dio članova CK. KPJ, smještena je u tzv. novu zgradu u Le- 
poglavi. Kako su to bili stari i prekaljeni revolucioneri i robijaši, odmah su tražili 
neke olakšice. Kad su im odbili, zaprijetili su da će štrajkati glađu. A u to vri- 
jeme bilo je dosta takvih štrajkova, u kojima bi neki drugovi i umrli od gladi, 
pa su se u kaznionici malo prestrašili te prijetnje. Nisu željeli posebnih kompli- 
kacija. Stoga su im dopustili da primaju posjete, pakete, pa su im dali i jednu ma- 
lu prostoriju kojom su se smjeli koristiti kao čitaonicom. 

Hapšenje tolikih članova Centralnog komiteta bio je težak gubitak za Partiju 
u vrijeme kad se svakog časa očekivao napad Nijemaca i na Jugoslaviju. Trebalo 
je s njima održavati vezu. 

Marijanova drugarica, Bosiljka-Beba Krajačić-Ević odmah je oslobođena svih 
drugih partijskih dužnosti i dobila je zadatak da bude partijska veza s kaznio- 
nicom u Lepoglavi. 

Beba je još kao sasvim mlada djevojka postala skojevka, radila je u »Teh- 
nici« SKOJ-a. Kad je primljena u KP, prebačena je na rad u »Tehniku CK KPH«. 
Jedne je cijele godine morala sve dužnosti ostaviti, kad je bila osobni kurir dru- 
ga Tita. 

Sad je izborila dopuštenje da smije posjećivati svoga muža u Lepoglavi. Od- 
mah je od nekog simpatizera dala izraditi kovčeg s dvostrukim dnom, pa je tako 
drugovima donosila iz Zagreba ilegalnu partijsku štampu i razne knjige koje su 
im bile potrebne. Onda ju je Marijan zamolio, da im, ako ikako može, prokrijum- 
čari radio-aparat, da znaju što se u svijetu događa i kakvo je stanje na evropskom 
ratištu. 3 

Beba se sprijateljila s gostioničarkom u Lepoglavi, koja je gdjekad smjela za- 
točenicima nositi hranu. Pristala je da pomogne. Beba je k njoj donijela radio- 
-aparat i gostioničarka ga je zaista uspjela unijeti u kaznionicu. 

Vrijeme je prolazilo, a kako oni nisu bili osuđeni na neko određeno vrijeme, 
nisu se ni nadali da će skoro biti pušteni na slobodu. Znali su da se sprema revo- 
lucija, a oni bespomoćni ... zatočeni. Hoće li se bar netko od njih uspjeti aktivno 
uključiti u revoluciju? Hoće li netko od njih dočekati slobodu? Pravu slobodu... 

Došao je studeni i oni su se tajno počeli spremati da proslave godišnjicu ok- 
tobarske revolucije. Beba je iz Lepoglave dobila kartu od Marijana: 

»Draga drugarice, mnogo se sjećamo na današnji dan Tebe i ostalih drugova. 
Zdravo! Marijan« 

Kad je nekoliko dana kasnije dobila dozvolu za razgovor, kriomice joj je dao 
papir s pjesmom, koju su sastavili za proslavu oktobarske revolucije i time po- 
ložili revolucionarnu zakletvu. Beba ju je dala umnožiti pa je kao letak kružila 
Zagrebom. (Vidi str. 8) 

Rat se približavao Jugoslaviji i vlada Cvetković-Maček masovno je hapsila 
sve do tada istaknute komuniste. Počeli su organizirati logore i puniti ih našim 
najboljim drugovima i simpatizerima. 

6. travnja 1941. Nijemci su bombardirali Beograd — počeo je rat. Trajao je 
samo šest dana i Nijemci su pobjedonosno, nakon kapitulacije stare Jugoslavije, 
okupirali cijelu zemlju. Mislili su da je ovdje rat završen. 

Nisu znali da će pravi rat tek početi... 

Marijan Krajačić, Stjepko Kavurić, Mirko Bukovac i cijela grupa bili su još 
uvijek u Lepoglavi. 

Zagreb je bio pun plakata s raznim novim zakonskim odredbama i tjeralica- 
ma. Od vremena do vremena lijepljeni su plakati s imenima strijeljanih »redar- 
stveno utvrđenih komunista«. 

Idući jednom na kolodvor da otputuje u Lepoglavu, Beba se zaustavi pred 
jednim plakatom. Bila su objavljena imena strijeljanih... Među njima je bilo i 
njenih znanaca i drugova. Stajala je užasnuto i čitala, kad primijeti da joj se pri- 
bližavaju agenti da je uhapse. Potrčala je, no agenti za njom. Vikali su prolaz- 
nicima da je zadrže. I zaista, neki su joj nepoznati ljudi zapriječili put... Uhap- 
šena je. Nakon nekog vremena poslana je u logor u Jasenovcu... Slijedeće je go- 

ZAKLETVA 


U hiljadu devet stotina četrdesetoj 
U kaznionici lepoglavskoj 
Mi 

Radnici, seljaci 

Mi 

Politički internirci 

Slavimo danas godišnjicu 
Velikog Oktobra. 

Sve su naše misli 

Danas, 

Preko cijelog svijeta 

S mislima svjetskog proletarijata. 
I milijoni 

Širom cijelog svijeta 

Misle danas 

Govore danas: 

Slava žrtvama Velikog Oktobra! 
Slava im! Hvala im! 

Misle i govore danas 
Milijoni i milijoni: 

Stvorit ćemo i mi, što stvoriše oni. 
Neka i naši glasovi danas 
Zajedno s milijonima 
Govore o žrtvama Oktobra: 
Bit ćemo dostojni vas, 
Uzora naših 

Stvorit ćemo i mi 

Što stvoriste vi. 

Vaš put 

Bit će i naš put; 

Vaše borbe i pobjede 
Slijedit ćemo i mi! 
Obećajemo vam 

Da će i kod nas 

Plodovi čekića naših 
Plodovi srpova naših 

Da će rad 

Da će njegov plod 

I sloboda 

Postati svojina 

Cijelog ljudskog roda. 
Slava im! Hvala im! 


dine u proljeće s prvom grupom zatočenih komunista zamijenjena preko Sara- 
jeva i Mostara, na dijelu »ničije zemlje«. Cijela grupa je zamijenjena za nekoliko 
visokih njemačkih oficira, koje su bili zarobili partizani. 

Dok je Beba bila u logoru, u Lepoglavu je odlazila Marijanova majka. Izbo- 
rila je dozvolu da jednom tjedno smije posjećivati sina. 

Prolazeći Zagrebom sa strepnjom bi se zaustavljala pred plakatima. Je li ob- 
javljeno ime njenog sina... ili snahe? 

I kad je tako jednom došla u Lepoglavu, nije ih našla. S mnogo muke je sa- 
znala da su otpremljeni u logor u Jastrebarskom. 

Odmah je otputovala u Jastrebarsko. Tu je saznala da su zatočenici smje- 
šteni u starom dvorcu. 

Pošla je u dvorac. 

Tu još nije bio dokraja organiziran logor, tek su ga uređivali, stoga su još 
bili zajedno komunisti, Židovi i Srbi. 

Čekala je na ulazu da joj dopuste posjetiti Marijana, kad opazi njegovog 
prijatelja, koji je nosio vodu. On joj brzo priđe i šapne: 

— Marijan i ostali drugovi su gore u dvorcu... Uvode elektriku... Poku- 
šajte otići gore. Ako vas vide ustaše, recite da ste došli opaticama da naručite 
neki ručni rad... 

On je brzo otišao, a majka je uzbuđeno ostavila košaru s hranom i rubljem 
jednoj ženi na čuvanje i bez dopuštenja pošla prema dvorcu. 

Kako se dvorac još popravljao, bila je gužva i tako joj je uspjelo neopaženo 
ući. Uto naiđe jedna opatica i uplašeno je upita što tu radi. Očajna, tiho odgo- 
vori: 

— Ja sam majka jednog zatočenika... inženjera Marijana Krajačića... Že- 
ljela bih vidjeti sina... molim vas... — gotovo je stenjala. 

Opatica se malo kolebala, onda samo glavom dade znak da pođe dalje, a sama 
se brzo izgubi. 

Majka brzo potrči uza stube, no još se nije snašla, kad je već bila opkolje- 
na drugovima svoga sina, koji su dolazili i k njima kući. Svi su je počeli grliti 
i ljubiti, sretni da vide tako dragu majku... sada majku svih sinovih prijate- 
lja u zatočeništvu... 

Sin Marijan je sa smiješkom čekao da dođe na red. Onda je on zagrli, po- 
ljubi, pa brzo šapne: 

— Možda ćemo noćas pobjeći... 

Nisu pobjegli. Prilika je bila dobra, jer u gužvi kakva je tada tamo vladala 
ne bi to bilo toliko teško. No isto veče zatvorili su u samicu njihova druga Stjep- 
ka Kavurića, jer ga je netko u logoru denuncirao da je od Židova skupljao novac 
za »crvenu pomoć«. A bez njega nisu htjeli bježati... 

Kad je majka ponovo došla u Jastrebarsko, saznala je da joj je sin otprem- 
ljen u logor »Danica« kraj Koprivnice. No sada više nije bila cijela grupa na 
okupu. 

Uz majčinu pomoć dobili su ponovo vezu s Partijom. Pripremao se bijeg iz 
logora. 


Kako se teško dolazilo do zatočenika, u organizaciju je bio uključen Mari- 
janov rođak. I nakon nekog vremena, sve je bilo spremno. Marijan je kriomice 
dobio novac i potplatio jednog ustašu. Taj je obećao da će njemu i još jednom 
drugu pomoći da pobjegnu kada on bude na straži, na ulazu u logor. Rođak je 
morao doći automobilom i malo podalje od logora čekati u određeno vrijeme. Oni 
će izaći u običnim odijelima, koje im je majka prokrijumčarila u logor i poći ce- 
stom prema skrivenom automobilu. I tad će se, prije nego što itko primijeti da 
ih više nema, brzo odvesti do Zagreba, gdje ih je čekao pripremljen ilegalni stan. 
Odavle će poći u partizane. 

I određenog dana potplaćeni ustaša je bio na straži, spreman da »ne vidi« 
bijeg. Kad su Marijan i njegov drug došli do izlaza, on se »slučajno« okrenuo 
i malo odmaknuo, pa su oni izašli i požurili cestom prema automobilu. 

No to je primijetila neka žena na cesti. Počela je vikati ustaši, koji ih je pro- 
pustio: 

— Pobjegla su vam dva zatočenika! 

Ustaša se nije obazirao kao da se to njega ne tiče. No ona potrči prema porti 
vičući i dalje: 

— Pobjegla su vam dva zatočenika! Zar ne čujete?! 

Sada se ustaša više nije mogao ponašati kao da ga se to ne tiče, pa joj od- 
govori nehajno: 

— No, dobro, dobro! Već ćemo mi njih uhvatiti! — ali se ne pomakne s 
mjesta. 


Marijan Krajačić Stjepan Krajačić 

Prve uhapšene Zagrepčane provode kamionom kroz Samobor 


Njemački okupatori prolaze Jelačićevim trgom 

Žena se razjari, potrči do druge porte, vičući onom ustaši koji je tamo čuvao 
stražu: 

— Pobjegla su dva zatočenika! Bježe po cesti! 

A njih su dvojica potrčala, čim su čuli ženinu galamu i viku. Vidjeli su auto- 
mobil — put do slobode. No bio je udaljen još gotovo kilometar, a okrenut u su- 
protnom smjeru od logora, kako bi što lakše krenuo kad oni stignu. 

Trčali su. Kilometar nije mnogo, ali... treba biti brz... brži od... 

Alarm... 

Ustaše na motociklima... 

Auto je sve bliže... trče još brže... 

Motocikli su bili brži... 

Ponovo logor. 

Majka je uzalud došla. Nisu više bili u logoru »Danica«. Jedva je saznala da 
su premješteni u logor Jasenovac. Dok se borila da dobije dozvolu za posjet, pre- 
mješteni su u novi logor — u Staru Gradišku, 

Više nije mogla dobiti dozvolu za posjete. Čekala je vijesti od Marijana ili ko- 
jeg njegovog druga, ali nitko se nije javljao. 

Tragala je za Marijanom i njegovim drugovima. Propitkivala se u Jasenovcu, 
u Jastrebarskom, u »Danici«, u Lepoglavi. Nigdje ih nije našla. A nitko se od njih 
nije ni javljao. 

Ljeti godine 1942. iznenada je primila kartu od snahe Bebe iz Sarajeva, kada 
je odvedena na zamjenu za njemačke oficire. Pisala je: »...i Marijan je morao s na- 
ma, ali je iz onog hotela iselio .. .« 

Traganje roditelja za Marijanom bilo je uzaludno. Nigdje nisu mogli ništa sa- 
znati. Tada su poslali službenu molbu Saboru da im jave gdje se nalazi njihov sin 
inženjer Marijan Krajačić. 

5. rujna 1942. dobili su odgovor. »Ustaška nadzorna služba« im javlja, da je 

»...isti preminuo 18. IV 1942.« 

Očevici su kasnije pripovijedali: 

Jednog dana u travnju prozvali su dvadeset i šestoricu drugova, među njima 
Marijana Krajačića, Mirka Bukovca, Stjepka Kavurića, Zvonka Kovačića. Bilo je 
to u logoru Stara Gradiška. 

Nisu ih strijeljali... nisu ih vješali... nisu ih ni mučili. Zatvorili su ih u je- 
dnu sobu i ostavili... Umrli su od gladi. 

Oglasi, tjeralice, »promičba« 


Bombardiranjem Beograda 6. travnja 1941. počeo je rat u Jugoslaviji. Tra- 
jao je, doduše, samo šest dana, ali Nijemci su već 10. travnja prije podne ušli u Za- 
greb, a da ih nitko od kraljevske jugoslavenske vojske nije ni pokušao spriječiti. 

Nijemci su ušli u kasarne, gdje ih je vojska dočekala u stavu mirno. Kraljev- 
ski oficiri su im predali ključeve skladišta municije, hrane i druge ratne opreme, 
iako je Komunistička partija odmah nakon napada tražila da se narodu podijeli 
oružje radi otpora. Kad su Nijemci otvorili sanduke s municijom i lijekovima, u 
mnogima je bilo samo — kamenje! Tako se kraljevska vojska pripremila za rat: 
oficiri su krali i preprodavali opremu, iako se svaki čas moglo očekivati da će za- 
početi rat. »Izdani smo...« ogorčeno su govorili Zagrepčani. 

Nijemci su ulazili najprije tenkovima, zatim su dolazili kamioni puni voj- 
nika s uperenim šmajserima. No sve su pretjecale male grupe vojnika na moto- 
ciklima. Oko vrata su im bile obješene metalne pločice u obliku polumjeseca. 
Oni su se odmah zaustavljali na raskršćima i smjenjivali prometne stražare. Dru- 
gi, također na motociklima, jurili su gradom, zaustavljali se pred ponekom kućom 
i crtali tajanstvene znakove, razumljive samo njemačkoj vojsci. Bili su to neki 
krugovi, kvadrati ili trokuti iz kojih su virile strelice prema gore, dolje, lijevo 
ili desno. 

Tek predveče istog dana ujurili su i kamioni s ustašama. Urlali su, pijano 
podvriskivali ili pjevali svoju himnu koju smo tad prvi put čuli. Iako ogorčeni 
na te fašističke sluge, morali smo se smijati himni, jer je završavala: »A ustaša na 
bojištu ranjen izdiše.. .« 

Te je večeri Slavko Kvaternik proglasio Nezavisnu Državu Hrvatsku, koju 
smo odmah prozvali »Endehazija«. Objavljeno je da će njome upravljati ustaški 
poglavnik, dr Ante Pavelić, no on se pojavio tek kasnije — došao je na sigurno... 

I Nijemci i ustaše od prvog su dana lijepili po gradu razne obavijesti i pro- 
glase. Tako je odmah zabranjen izlaz na ulice od osamnaest sati do šest sati dru- 
gog jutra. Zabrana izlaza ostala je na snazi do oslobođenja, samo se duljina tra- 
janja mijenjala. Obično je trajala od dvadeset tri sata do šest ujutro, ali nakon 
neke diverzije ili akcije, pa uoči Dana rada ili godišnjice oktobarske revolucije 
zabrana bi nastupila već u osamnaest sati. 

Sve one koje bi u zabranjeno vrijeme zatekli na cesti hapsili su. Drugog da- 
na osvanula bi u novinama vijest: »Kažnjeni zbog prekoračenja redarstvenog sa- 
ta«, slijedio bi popis imena i kazna »30 dana zatvora«, a na kraju: »Upozoravaju 
se oni, koji budu zatečeni na ulici poslije redarstvenog sata, da će biti najstrože 
kažnjeni zatvorom i visokim novčanim globama«. Javno se nije spominjalo, ali 
su Zagrepčani uskoro iz iskustva saznali da vojnici i policajci pucaju na svakoga 
tko noću ide gradom. 

Prvih dana okupacije izlijepljeni su i oglasi s naredbom da svi vlasnici »sa- 
movoza« (automobila) svoja kola odmah predaju Nijemcima ili ustašama. Nazna- 
čena je adresa gdje ih treba predati uz potvrdu. No, te potvrde su bile bezvri- 
jedne — vlasnici više nikad nisu vidjeli svoje automobile; tko zna gdje su za- 
vršili. 

Nakon dva-tri dana oglasi su najavili mobilizaciju. Vojnike su slali na Istoč- 
nu frontu. A tad je stara Jugoslavija već bila kapitulirala i rat je, prema tome, bio 
završen... tako su bar mislili neki koji su smatrali da će dolaskom Nijemaca i 
ustaša zavladati mir. Sad su se i oni ohladili. 

Počela su hapšenja, ali ustaše su bjesnjeli: nisu našli kartoteku komunista na 
policiji! Jedan od glavnih progonitelja komunista (»Komunistenfressera«) zagrebač- 
ke policije pobjegao je prije dolaska Nijemaca, ali je prije toga uništio kartoteku. 
I dok su u Beogradu prije dolaska Nijemaca, doduše, pustili političke zatočenike 
iz zatvora i logora (što u Zagrebu nije učinjeno), ostavili su kartoteku, pa su tamo 
Nijemci odmah pohapsili komuniste. 

Poznati komunisti i antifašisti odmah su napustili svoje stanove i počeli se 
skrivati. — prešli su u ilegalnost. Svakih nekoliko dana mijenjali su stanove, u ko- 
je su dolazili kad bi pao mrak, da ih netko ne primijeti. No, nisu prestali s rad- 
om, naprotiv, ilegalni rad je upravo planuo. 

Na izlazima iz grada postavljene su drvene rampe. Oglasima je objavljeno da 
u grad mogu ići i iz njega izaći samo oni koji dobiju propusnicu na policiji. 
Ubrzo se pojavila šala: u Zagrebu se ne smije svirati harmonika, jer ako je ra- 
stegneš, prijeći ćeš granice »Endehazije«. Nakon nekog vremena oglasi su najavili 
da se ni na Sljeme, na izlete ne može bez propusnice ili legitimacije planinar- 
skog društva; zatim da je zabranjeno zadržavanje na savskim mostovima i da 
»građanstvo ne smije mostove svjetloslikati« (fotografirati). 

Oglasi su najavljivali sve nove naredbe, nove zakone, jer su stari postali 
»protuzakoniti«. Sve su češće naredbe i oglasi završavali riječima ». .. kažnjava 

se smrtnom kaznom«. Ustaše su odmah osnovali prijeke i pokretne prijeke su- 
dove, koji su po najkraćem postupku osuđivali na odlazak u logor ili, najčešće, 
na smrt. 

Ustaški zakoni su svaki čas navodili nove »zločine« koji se kažnjavaju smrću. 
Već 17. svibnja 1941. oglasima je objavljena ova zakonska odredba: »Najstrože 
će se kazniti svi oni koji slušaju neprijateljske krugovalne postaje« (radio-stani- 
ce). Istaknuto je: »pred prijeki sud, odnosno pred pokretni prijeki sud bit će 
stavljen tko bez oblasnog odobrenja sluša vijesti« i tko ih dalje širi. 

Naravno, ljudi su i dalje slušali Radio-London, Radio-Moskvu, kasnije Slobod- 
nu Jugoslaviju, ali posve tiho, da ne čuju susjedi, uz stražu i dežurstvo, da se vi- 
jesti bilježe i šire dalje. Ustaše to nisu mogli spriječiti, pa su proširili odredbu: 
»Širitelji lažnih viesti bit će najstrože kažnjeni« objavljeno je 3. rujna 1942. Oglasi 
su upozorili »pučanstvo da će protiv sviju onih, koji takove i slične lažne viesti 
budu širili, bez obzira na to od koga su te viesti potekle, najstrože postupiti, te 
krivce predati priekom sudu. Isto tako će se postupati proti svima onima, koji 
ne prijave nadležnim oblastima osobe, od kojih su takove viesti čule«. 

Već slijedećeg dana objavljene su i »Osude Pokretnog priekog suda zbog ši- 
renja uznemirujućih viesti i lažnih tvrdnja, te držanja na stanu komunista, koji 
nisu propisno prijavljeni«. Slijedio je popis imena sa svim podacima (datum i mje- 
sto rođenja, bračno stanje, koliko djece ima...) I na kraju: »Kazna smrti izvr- 
šena je u zakonskom roku nad svim obtuženima.. .« 

Sa svih oglasnih stupova, s kuća, ograda, vriskala je smrtna kazna. S uža- 
som smo čitali popise tražeći poznata imena. No, ubrzo nakon dolaska Nijemaca i 
ustaša prestali smo zastajkivati pred oglasima. Naime, u grupe ogorčenih građana 

umiješali bi se policijski provokatori. Oni bi najprije srdito gunđali, a onda gla- 
sno psovali Poglavnika, ustaše, Nijemce. Ako bi netko iz grupe nasjeo, pa i on 
izrazio svoje ogorčenje, odmah bi ga uhapsili. 

Stoga smo kasnije oglase čitali na dijelove: najprije bismo načas zastali pred 
jednim od tih plakata, pročitali nekoliko redova i nastavili put. Na drugom ogla- 
su bismo pročitali slijedećih nekoliko redaka i tako smo hodočastili da se nigdje 
ne zadržimo predugo i ne pokažemo zanimanje ni ogorčenje. Bilo je dosta da se 
nekome otme »Joj!«, pa da bude uhapšen. 

Nakon prvih oružanih akcija u Zagrebu, koje su počele ubrzo nakon okupa- 
cije, prvi put smo upoznali »odmazdu«. Nakon neke akcije osvanuli su plakati po- 
put ovog: »Obaviest Ustaške nadzorne službe o strijeljanju talaca« u kojem bi se 
opisala akcija, npr. »napali su odmetnici iz zasjede dva njemačka vojnika i ubili 
ih (...) Za odmazdu strijeljani su kao taoci sliedeći .. .« bio je objavljen popis od 
dvadeset imena. Nesrazmjer je bivao sve veći, za poginule Nijemce ili ustaše stri- 
jeljali su ili vješali sve više »redarstveno utvrđenih komunista« ili uhvaćenih par- 
tizana. 

A kad više ničim nisu mogli spriječiti masovni odlazak u partizane (čak i iz 
»njihovog« Zagreba) Poglavnik i njegov ministar Artuković potpisali su zakon da 
će za svakoga tko ode u partizane odgovarati njegovi roditelji, bračni drug i dje- 
ca. A to je značilo hapšenje, odlazak u logore, u smrt... 

U toj poplavi naredaba i odredaba još se znala naći i poneka reklama, no 
kako su se razlikovale od predratnih! Kako je rasla oskudica, tako su postajale 
sve čudnije: Bata je reklamirao »elegantnu drvenu obuću« s porukom: »Štedite 
kožnu, nosite drvenu obuću«, a popularna Nivea-krema najprije se reklamirala 
»Nivea creme — ali šteditel«, zatim »I malo Nivea creme je dovoljno« da bi se na 
kraju uz obaveznu ljepotice pojavio i čovjek koji je opominje: »Toliko Nivea cre- 
me je rasipanje! I malo je dovoljno!« 

Oskudicu su najavljivale i odredbe o količini hrane, sredstava za pranje, du- 
hana, petroleja, odjeće i obuće po stanovniku. Uvedeni su kuponi (»točkice«), no 
ni njima se nije moglo slobodno raspolagati. Tako je na primjer u lipnju 1942. 
osvanula nova »Naredba o određivanju obroka krušne hrane. Počevši od 5. lipnja 
pa do daljnje naredbe ustanovljuje se po osobi dnevni obrok krušne hrane za sta- 
novništvo ciele države bez obzira na njegovo zanimanje ili zaposlenje sa 150 gra- 
ma kruha, žitarica-krušarica ili kukuruza u zrnu, odnosno sa 110 grama brašna... 
Tko se ogrieši o propise ove naredbe kaznit će se zatvorom do tri mjeseca ili nov- 
čanom kaznom do 100.000 kuna ili obim kaznama«. 

Ponestajalo je svega. Pa i sapuna: početkom svibnja iste godine je objavlje- 
no: »Sapun za dojenčad do jedne godine po 200 grama za tri mjeseca, a od jedne 
do dvije godine po 100 grama za dva mjeseca se prodaje na kupone«. 


Oglasni stupovi i ploče promijenili su lice: sa zebnjom smo u popisima strijeljanih 
tražili poznata imena. Upoznali smo i odmazde — za ubijenoga redarstvenog činovnika 

4 (slika lijevo) strijeljano je deset komunista, a među njima i dr Božidar Adžija, Ognjen 
Prica i Otokar Keršovani. 

Nijemci su odmah, prvoga dana, zauzeli sve javne zgrade, pa tako i Radio-sta- 
nicu, koju su čuvali skupa s ustašama. Dakako, program je bio posve u njihovim 
rukama. Sve dotadašnje novine su odmah prestale izlaziti, a pojavile su se ustaške 
novine »Hrvatski narod«, zatim časopis »Spremnost« i drugi, dok su Nijemci iz- 
davali »Agramer Tagblait« i druge. Sve vijesti su bile cenzurirane, odabirane. Svu- 
da samo propaganda, koju su ustaše po »korienskom pravopisu« i novoj »čistoći 
jezika« nazvali »promičba«. 

Ali, čak tako cenzurirane vijesti znale su svašta otkriti. Mi smo se ubrzo nau- 
čili čitati između redaka: tražili smo, na primjer, vijesti o poginulim ustašama, 
koje su uvijek završavale poklikom »S nama jel«. »Junačka smrt« obično nam je 
otkrivala gdje se vode borbe s partizanima. Kad su »naši junački ustaše« ušli u 
neki grad, opet smo znali da je prije toga bio oslobođen, a dosta su otkrivala i 
odlikovanja za zasluge »u borbi protiv četničko-komunističkih bandi na Baniji i 
Kordunu«, na primjer, ili za isticanje u borbi »kad je bio obsjednuti Doboj«. Me- 
đu sitnim vijestima moglo se, nadalje, naći da je »uzpostavljen promet s Glinom« 
— što je značilo da je prethodno bio prekinut. Ponekad su čak bile objavljivane i 
cijele reportaže koje su veličale, na primjer, »bezprimjerno viteštvo Hrvata musli- 
mana gatačkog kraja u borbi s komunistima« ili opisivale »grozote komunista« u 
kojima smo opet mogli pronaći neki zanimljiv podatak. 

I oglasi su fašistima služili za »promičbu«. Veliki plakati u bojama prikazivali 
su Nijemce kao »Kulturtrigere« (nosioce kulture) koji plemenito donose civiliza- 
ciju među zaostale narode. Veličane su njihove ratne pobjede. 


Čak i tim plakatima moglo se ipak postići suprotno: tako je za vrijeme borbi 
za Staljingrad Zagreb bio oblijepljen šarenim plakatima: na kamenoj, ali popu- 
caloj petokrakoj zvijezdi pada ranjen sovjetski vojnik, a oko njega stoje vojnici 
u njemačkim i drugim fašističkim uniformama. Potpis je glasio: »Komunizam je 
na umoru!« Staljingrad nije pao, a plakati su stajali i kad su se Nijemci već po- 
vlačili. Kad su u jednom trenutku uspjeli zaustaviti Crvenu armiju, tiskani su novi 
plakati s natpisom: »Opasnost je minula!« Ljudi koji lijepe plakate uporno su 
ove nove stavljali uz stare, pa se čitalo: »Komunizam je na umoru« ... »Opasnost 
je minula!« 

Nijemci su donijeli još jedan za njih uobičajen oblik »promičbe«: velike zem- 
ljopisne karte koje su u boji prikazivale njemačka osvajanja. Karte su bile zali- 
jepljene na ploče i postavljene na nogarima po trgovima i na većim raskršćima. 
Strelice su pokazivale nadiranje Nijemaca. Primicale su se Staljingradu. Onda su 
zastale. I kad su Nijemci već bezglavo bježali od Berlina, strelice su i dalje stajale 
u pobjedonosnom položaju pred Staljingradom... 


Sa Staljingradom uopće »promičba« nije imala sreće. U nekoliko navrata je 
»krugoval« javljao da se svakog časa očekuje vijest da je Staljingrad pao. Gra- 
đani su pozivani da ostanu uz radio i da, čim čuju vijest, izađu na ulice da prosla- 
ve pad Staljingrada. Svi državni činovnici (pa i moj drug, profesor) čekali su na od- 
ređenim mjestima s gotovim transparentima, spremni da krenu u »spontane ova- 
cije« gradom. Nekoliko puta su bili pozvani i čekali su, čekali... 

Za »promičbu« su po gradu bile izlijepljene zemljopisne karte s prikazom napredova- 
nja sila osovine. Dok su sile osovine napredovale, strelice su se pomicale. A onda su se 
kod Staljingrada odjednom zaustavile i više se nisu pomakle do oslobođenja. 


Za »promičbu« je služio i film. Davali su se samo njemački i talijanski filmovi, 
a prije filmova snimci s bojišta. 

Po ugledu na Nijemce, ustaše su početkom 1942. uredili kino na otvorenom 
— na Jelačićevom trgu. Na kući broj 6 bilo je veliko platno (6.80 x 8.40 m), koje 
se danju smotalo, a uveče se spuštalo preko dva kata te kuće. Na suprotnoj strani, 
u kući broj 15, bili su uređaji za prikazivanje. 

»Zagreb ima najveći javni slikokaz na svijetu!l« pobjedonosno su objavile no- 
vine ističući da je udaljenost između platna i projektora 76 m, a dotad najveća 
je bila u Miinchenu 72 m. Najavljeno je da će se svake večeri sat i pol prikazivati 
»promičbeni diapozitivi i slikopisi, zatim zvučni tjednici«. 

Ljudi su dolazili da vide to čudo, to više što je bilo besplatno (pa je ubrzo 
dobilo ime »muktokaz«). I mi smo dolazili da vidimo snimke s ratišta, nova oruž- 
ja koja ranije nismo mogli vidjeti (npr. bombardere »štuke«). 

Kad su se nakon nekog vremena ljudi navikli da uveče dolaze na trg, jedne 
večeri su naglo sa svih strana dojurili kamioni ustaša i zatvorili sve izlaze — 
cernirali trg. Grupu po grupu građana su Jegitimirali, pa odvajali one bez dokume- 
nata ili sumnjive. Odvozili su na stotine ljudi, često naših drugova. Onda bi neko- 
liko dana ostavili trg na miru, a kad bi ljudi opet počeli dolaziti, ponavljali bi 
raciju. Kasnije su tako hvatali mlade i zdrave muškarce i djevojke, pa slali na 
»dobrovoljni« rad u njemačke tvornice oružja. 

Primijetili smo da ne zatvaraju trg dok se prikazuju ratne vijesti, pa smo 
gledali samo njih i brzo odlazili prije kraja. Uvijek smo napeto osluškivali hoće- 
mo li čuti brujanje motora, jer je za vrijeme prikazivanja bio zabranjen promet 
trgom. A grad je bio pun motornih vozila... Tutnjali su tenkovi, kamioni, mo- 
tocikli. 

Zagreb, koji prije početka rata nije imao ni dvjesta tisuća stanovnika, pre- 
tvorio se u milijunski grad: koncentriralo se svih rodova vojske, škole su bile pre- 
tvorene u kasarne, čak su građene i nove, montažne. Kasnije su došli još i izbje- 
glice. Po stanovima su nasilno useljavali vojsku, oficire. 

U svu tu buku i galamu povremeno su se jezivim zavijanjem upletale i tvor- 
ničke sirene, najavljujući »uzbunu« — dolazak aviona. Oglasima su objavljene 
naredbe o najstrožim mjerama zaštite. Među ostalima i o zamračivanju grada: na 
svim prozorima morale su biti navučene zavjese i stakla pokrivena tamnim papi- 
rom. Od javne rasvjete gorjele su rijetke, zatamnjene svjetiljke, a na automobili- 
ma su farovi morali biti premazani tamnom bojom »s vodoravnim otvorom ši- 
rokim 1 cm i dugačkim 8 cm«. Zbog »neobdržavanja propisa o zamračivanju« is- 
ključivala se elektrika na osam i više dana. 

U šarenilo plakata uklapali su se i oni kojima je trebalo odmah, prvih dana, 
»predstaviti« i Poglavnika, koji mnogima prije nije uopće bio poznat. Posvuda su 
lijepili njegove slike na konju ili portrete na kojima se držao napadno namrgo- 
đeno, po uzoru na svoje gospodare Hitlera i Mussolinija. Ispod slike bile su pa- 
role: »U ustaškoj Hrvatskoj pripada vođenje politike jedino i samo Poglavniku«. 
Ili: »Što god Poglavnik čini, to je na dobrobit sviju nas«, ili: »Nitko od nas ne 
može biti veći rodoljub od Poglavnika«. Najsmješnija nam je bila »Poglavnik 
ima uvijek i u svakoj prilici pravo«, jer smo se pitali što na to kaže — papa?! 

I pojedine ustaške grupacije lijepile su svoje parole. »Crni ustaše« (franceti- 
ćevci) imali su, na primjer, parole: »Pobjeda ili smrt« i »Naprijed ili smrt«. 

U odgovor na te parole svakog bi jutra po Zagrebu osvanule naše, rukom pi- 
sane parole, nevješto nacrtane petokrake i pozivi na borbu. Uzalud su ih ustaše 
bjesomučno čistili i premazivali — javljale su se uvijek nove. 

Ustaše su se koristili dugogodišnjim iskustvima i rutinom Nijemaca da »ob- 
jasne« sve, pa i najneugodnije činjenice. No, u nekoliko navrata nisu se baš ni- 
kako mogli opravdati, nikakvom »promičbom«. Najprije kad je 18. svibnja 1941. 
Pavelić s Mussolinijem potpisao ugovor o određivanju granica Italije i Nezavisne 
Države Hrvatske, kojim je »odstupio« velik dio jadranske obale i sve otoke, a ta- 
lijanskoj vojsci dopustio da okupira velik dio Hrvatske do Karlovca (i sam grad). 
Onda je Mađarskoj dao Međimurje, Bačku i Baranju, a posvuda je bila njemačka 

vojska. A u prvom govoru na »Radio-postaji Glavnog ustaškog stana« (koji je 
kao »poviesni« bio neprekidno citiran) Poglavnik je bio obećao »slobodnu i Ne- 
zavisnu Državu Hrvatsku na cijelome hrvatskome povijesnom i neprekinutome 
narodnome području od Mure i Drave sve do Drine, te od Dunava sve do sinjega 
mora ...« i zaklinjao se da će prije umrijeti nego bilo kome dati »pedalj hrvatske 
zemlje«. Nikakvom »promičbom« nisu to mogli prihvatiti čak ni oni koji su sim- 
patizirali s ustašama. 

Ugovorom s Mussolinijem bilo je predviđeno da talijanski princ od Spoletta 
postane hrvatski kralj. Talijan — hrvatski kralj! Ni tu nije pomagala nikakva 
»promičba« — iako su se objavljivale vijesti o »designiranom hrvatskom kralju«, 
taj »princ od špageta« (kako je odmah prekršten) nikad nije ni nogom stupio u 
Hrvatsku, a kamoli da je bio okrunjen u novoj prijestolnici NDH — Banja Luci, 
kako se predviđalo. 

U dubokom su mi sjećanju ostala dva oglasa iz godine 1941. Najprije je objav- 
ljena naredba da svi Židovi moraju obvezatno nositi znak. Bile su to žute »krpe« 
koje su morali nositi na lijevoj strani i sprijeda i straga, a sezale su od ramena 
do sredine prsa, odnosno leđa. Na njima je bila crno ucrtana židovska šestokraka 
zvijezda. Partija je odmah na to reagirala: dobili smo zadatak da sve poznate Žido- 
ve nagovorimo da ne nose znakove. 

Zaustavljali smo ih na ulici i nagovarali da odbace krpe. Bojali su se da će 
biti kažnjeni, ali smo odgovarali: »Ugroženi ste svakako, čim je na vlasti fašizam. 
Ako vas počnu hapsiti, ovako označene pokupit će vas na ulici. Ako ne nosite 
krpe, bar će vas morati tražiti. Ništa gore nećete proći.« 

Ljudi su se užasavali kad bi vidjeli Židove pognutih glava s tim krpama. Ne- 
poznatoj starijoj ženi s tom oznakom znali su pomoći da nosi košaru ili prijeđe 
ulicu. 

Neću zaboraviti mladu, lijepu ženu sa žutom krpom na prsima koja je u ko- 
licima vozila dijete tako malo da ga je krpa posve pokrivala. Pognute glave stala 
je u Ilici, blizu Frankopanske, čekajući da može preko ceste. Iz obližnje policij- 
ske stanice izašao je mladi stražar. Kad ju je ugledao, istrčao je na cestu, saluti- 
rao joj, zaustavio promet i preveo je preko ulice. Ponovo joj je salutirao i vratio 
se u stanicu. 

U kasno ljeto 1941. izašla je naredba da svi Židovi i Srbi u roku od četrdeset 
osam sati moraju preseliti iz sjevernog dijela grada u južni (da bi tako ispraznili 
vile i ljepše stanove!) 

Kamo da odsele? Gdje da nađu slobodne stanove upravo u tom času kad je 
grad nabijen vojskom, pretrpan? 

I tu je Partija reagirala: odmah su komunisti i simpatizeri dobili zadatak da 
ponude svoje stanove onima koji moraju tako hitno seliti. I moj drug Grizi iste 
je večeri donio tri adrese. Drugo jutro sam javila u ured da imam važan posao, 
a Grizi nije imao ujutro školu. Otišli smo na prvu adresu, na ugao Pejačićevog 
(Britanskog) trga i Mošinskoga (Nazorove) ulice. U visokom prizemlju su živjele 
dvije stare Židovke, čije obitelji više nisu bile u Zagrebu. Stan je bio veći i skuplji 
od našega na Prilazu, ali lijep, pa smo dogovorili zamjenu. 

Grizi je telefonirao poduzeću za selidbe. Bili su pretrpani sličnim narudžba- 
ma, ali su primali sve. Izgledalo je kao da je u Zagrebu seoba naroda: posvuda su 
iznosili i unosili namještaj, vozili u kamionima, kolima, na ručnim kolicima. 
Ljudi su vukli sanduke na leđima, u kovčezima, dječjim kolicima, košarama. Rad- 
nici nisu primali napojnice, a često su i prolaznici priskočili u pomoć. 

Uskoro su se pojavili oglasi koji su pozivali Židove da se posebno prijave. 
Ispitivalo se podrijetlo, pa se popisivalo »osobe mužkog i ženskog spola... bez 
obzira na državljanstvo i prekrštenje«. Oglasi su završavali opomenom: »Tko se 
ne odazove ovom pozivu, bit će odmah upućen u radni logor!« — a znalo se da 
su popisi upravo zato da po njima odvode Židove u Njemačku u logore. 

U travnju 1942. osvanuo je plakat za izložbu »Židovi« o njihovim »zločinima« 
u Hrvatskoj. Grlo nam se stezalo: takva izložba, pa u Umjetničkom paviljonu! 
Ustaše su organizirali grupne posjete, dovodili grupe iz drugih mjesta — uz popust 
na željeznici! 

Plakati... oglasi... tjeralice... Iako su ih neprekidno lijepili po gradu, nismo 
se mogli na njih naviknuti. Uvijek smo ih čitali sa strepnjom. 

Prve tjeralice pojavile su se ubrzo nakon okupacije, čim su započele oružane 
akcije u gradovima i izvan njih: rezane su brzojavne žice, napadani pojedinačno 
neprijateljski vojnici, a već 22. lipnja 1941. sisački partizanski odred, koji su vodili 
član CK KPJ Vlado Janjić »Capo«, Mika Špiljak i Marijan Cvetković, napao je 
odred ustaša. Silom mobilizirani vojnici počeli su bježati u partizane, kao i oni 
koje bi ustaše pozvali na novačenje. Za njima bi bile raspisane tjeralice. 

I one su nam bile zanimljive. Iz njih smo saznavali kako se neki vojnik ili ofi- 
cir nije poslije odmora vratio na vojnu dužnost ili da je neki »častnik« ili »doča- 
stnik« pošao kao kurir s važnim dokumentima, a nije stigao na odredište niti se 
vratio. Tjeralice su pozivale takve ljude da se hitno vrate ili će biti predani rat- 
nom sudu. 

Tako je jedna tjeralica pozivala da se Georg Drauschnig javi — jer se oglušio 
na nekoliko poziva u vojsku — na ratni sud! Tamo su postojale samo dvije osu- 
de: sloboda ili smrt. A u to je vrijeme Jurica Draušnik već nekoliko mjeseci bio 
obavještajni oficir Trinaeste proleterske brigade na Žumberku. 

Sjećam se i tjeralice koju je čuvao namrgođeni ustaša pokraj kina na Kva- 
ternikovom trgu. Primijetila sam da je prolaznici pogledaju i brzo nastavljaju put 
skrivajući smiješak. Prešla sam ulicu da i ja vidim što je. Vojnička tjeralica je 
pozivala nekog » častnika« da se odmah s dokumentima javi na odredište, a bio 
je tu i poziv svima onima koji nešto znaju o njemu da to jave. 

A ispod teksta je netko rukom nadopisao: »Vlovi ga ak' morešl« Ukrućeni 
ustaša na straži nije ni slutio da se netko osmjelio da mu iza leđa ovako »nado- 
puni« tjeralicu. 

Tjeralice su otkrivale i to gdje su i što rade partizani. Tako je, na primjer, u 
jesen 1942. osvanula »Tjeralica za ubojicama Gjure Keinratha, ustaškog tabornika 
obćine Pušća, kotar Zagreb«. Odlazeći od oglasa do oglasa čitali smo da su ga 
»ubili nepoznati napadači u šumi Veliki Vrh« i da je tjeralica raspisana »da bi 
se napadački otkrili«. Bila je raspisana i nagrada od 50000 kuna, i garancija: »Ime 

Tko na ovoj slici desno prika- 
zanog komunističkog pogla. 
vicu 


zvanog »TITO« 
izruči njemačkim oblastima 
živog ili mrtvog, dobit će 


Potjernica za drugom Titom mnogim je komunistima i simpatizerima otkrila tko je na 
čelu KP. Zbog stroge tajnosti ilegalne borbe nije se znalo tko rukovodi revolucijom. , 


prijavitelja držat će se u tajnosti«. Nastavljali smo put jedva skrivajući radost: 
»Pušća! Pa to je sasvim blizu Zagreba!« 

Posebnu pažnju ipak je privukla jedna tjeralica i veličinom i sadržajem i fo- 
tografijom. Bila je to tjeralica za drugom Titom. Ni mi, članovi Partije, pa narav- 
no ni simpatizeri, nismo do tada znali tko rukovodi Partijom i borbom. To smo sa- 
znali po prvi put iz njemačke tjeralice! Fotografija je bila prenesena iz policij- 
skog glasila sa suđenja Titu godine 1928. Tekst je bio pun pogrda o »komunistič- 
kom poglavici«, ali nam je otkrio ime Tita. 

Bila je raspisana i nagrada od 100 000 zlatnih maraka koje će Nijemci isplatiti 
onome tko ga dovede živa ili mrtva ili prokaže gdje bi ga se moglo uhvatiti ili ubiti. 

Danima smo prolazili kraj tih tjeralica gledajući Titov lik. 

Nakon nekoliko dana pročulo se u Zagrebu da se pojavila i »protutjeralica«. 
Na jednom stupu električnog voda na Trešnjevki, netko je čavlićem zabio ko- 
madić papira, na kojem je rukom bilo napisano: »Za Pavelića živa ili mrtva plaćam 
10 kuna«. 

A tad se za vožnju tramvajem plaćalo pedeset kuna! 

Nisam sama vidjela tu tjeralicu, čak se tvrdilo da nije ni postojala, već da je 
samo izmišljena, ali je dugo cijeli Zagreb o njoj brujao — omjer između ucjene na 
Tita od 100000 zlatnih maraka i na Pavelića od 10 kuna bio je izvrsna slika ras- 
položenja Zagrepčana. 

Stoj ili pucam! 


Bio je vruć dan 4. kolovoza 1941. Radila sam u upravi Tvornice električnih 
žarulja na Savskoj cesti. Zgrada Rožankovskog (sada tiskara »Ognjen Prica«) na- 
lazi se na raskršću, pa se vidi ulica što vodi prema Trešnjevki. Zato smo s pro- 
zora i mogli gledati ulazak Nijemaca u Zagreb. 

U velikoj sobi staklenih zidova radilo nas je troje: Milan Stern, kolegica 
Bichler i ja. Vrućina je bila nesnosna. Radili smo i šutjeli, kad iznenada začu- 
jemo prasak daleke eksplozije. 

Kao po dogovoru odložili smo olovke i podigli glave. Još nekoliko eksplozi- 
ja... rafal... još nekoliko rafala. Pogledala sam na sat: 11.45. 

Skočili smo do prozora. Na Savskoj cesti ljudi su izbezumljeno trčali: jedni 
prema Savi, drugi prema gradu. Ulica je začas bila prazna. 

— Nešto gadno se dogodilo — reče Stern. — Znate što, Bichlerica, bežite 
doma. Vi stanujete tu preko ulice. Sada će biti svašta. Ako vas ulove, ubit će vas 
samo zato što ste Židovka. 

— Ne usuđujem se. Nisam baš samo preko puta, nego dolje u Koturaškoj. 

— To nije ništa. Brzo! Bježite pokrajnjim ulicama! Sada još nema po ulicama 
vojske, ako dobro trčite, stići ćete! 

— Bježite, brzo! — priključila sam se i ja. 

Bichlerica je skočila, zgrabila torbicu i strčala dva kata do ulice. Mi smo sta- 
jali kod prozora i vidjeli kako je istrčala iz zgrade, pretrčala prazno raskršće i bez 
daha trčala prema nogometnom igralištu. 

— Dobro je — rekao je Stern. — U toj maloj ulici neće biti gužve. Spasila se. 

— A vi? — upitala sam. 

— Ne znam. Stanujem u gradu, ne mogu sada kući. Nego znate što: i vi brzo 
hodite doma. Ja ću ostati u kancelariji dok se malo smiri. A najbolje bi bilo da 
obustavimo rad tvornice, neka i radnici idu brzo doma. Izgleda da se u gradu 
nešto dogodilo. Eksplozije su bile negdje u smjeru kolodvora. 

Pošli smo kroz hodnik do tvornice. Radnici su stajali na okupu i živo rasprav- 
ljali o eksplozijama. 

— Da idemo doma? — pitali su. 

— Idite, i to brzo. 

Radnice i radnici su začas zaustavili strojeve i počeli spremati, no Stern ih 
prekine: 

— Pustite sve i brzo doma! 

— A vi, gospon Stern? — upita Mato Havidić, koji je bio tvornički povjere- 
nik URSS-a sve dok ustaše nisu zabranili sindikate. 

— Ja ostajem. To je za sada najpametnije. Telefonirat ću svojim znancima 
gdje sam, oni će me obavijestiti kada prođe opasnost. 

Svi smo strčali na ulicu i razbježali se u raznim smjerovima. Svatko je tra- 
žio najmanje prometan i opasan put do kuće. 

Stanovala sam u Deželićevom prilazu (Prilaz JNA), pa sam potrčala prema ka- 
zalištu, da skrenem u Klaićevu ulicu. Začuje se tutnjava: gradom su jurili kami- 
oni puni policije i vojske. Kamioni su od vremena do vremena stali, iskočilo bi 
nekoliko naoružanih policajaca ili ustaša koji su trkom zauzimali položaje na uli- 
cama po prilici pedesetak metara jedan od drugoga. Stigla sam do Novinarskog 
doma i htjela pretrčati prema gimnaziji, kad me zaustavi grubi glas: 

— Stoj ili pucam! 

Stala sam. Okrenula sam se da se vratim i prijeđem ulicu s druge strane gim- 
nazije. Potrčala sam, kad začujem: 

— Stoj ili pucam! 

Stala sam nasred ceste. Okrenula sam se i polako se vraćala na istu stranu. 

— Stoj ili pucam! — zaurlao je isti glas. 

— Ne mogu ostati na sredini ceste! Molim vas, dopustite mi ili da prijeđem 
ili da se vratim na pločnik. 

Ustaša s uperenom puškom mrko me gledao, a onda samo kimnuo glavom pre- 
ma pločniku s kojega sam bila potrčala. Polako sam se vratila ne skidajući po- 
gleda s uperene puške što je drhtala u rukama prestrašenog i bijesnog ustaše. 
Ovako izbezumljen mogao je u času opaliti. 

Pošla sam polako prema kazalištu, kada iz jedne veže iskoči ustaša s upere- 
nom puškom i zaurla: 

— Stoj ili pucam! 

Stala sam i ogledala se. Iza mene uperena cijev u rukama ustaše, preda 
mnom također cijev uperena u mene. Kamo? 

— Ne smijete stajati! Hodajte! Maknite se! — urlao je onaj ispred mene. 

Okrenula sam se i oprezno pokušala vratiti, kad onaj prvi zaviče: 

— Stoj ili pucam! 

Ponovo sam stala. Što sada? Činilo mi se da mi nema spasa. Ne smijem sta- 
jati, ne smijem hodati, ne smijem preko ulice, a ovdje nema kuća, da bih se sklo- 
nila u neku vežu. Polako sam se okrenula licem prema ulici tako da sam mogla 
okrećući glavu vidjeti i jednog i drugog ustašu. Oni su se polako primicali s još 
uvijek uperenim puškama. 

S užasom sam gledala lica izbezumljena od straha i mržnje misleći: »Ubit će 
me. Ovako glupo, nizašto. Iz ovoga se neću izvući živa!« 

Mozgom su letjele misli, grozničavo sam tražila način da me puste, da me 
ne ubiju niti ne uhapse. Što bi mi moglo pomoći? Da se držim hrabro kao da se 
ništa ne bojim? Ne. To bi ih samo više razbjesnilo. Iz toga na izgled bezizlaznog 
položaja mogla bih se možda izvući jedino ako se rasplačem kao prestrašena gra- 
đanka. Pogledala sam jednoga, pa drugoga. Primicali su se. Bili su udaljeni još 
pet-šest koraka, a meni se činilo da se cijevi pušaka naglo produljuju i da će mi 
se svakog časa zabiti sa svake strane u rebra. Naglo sam se odlučila: 


— Molim vas, gospodine — počela sam plačnim glasom — pustite me da 
odem doma! Imam malu djecu, a tu radim u kancelariji... djeca su doma... — po- 
čela sam jecati, izvadila rupčić i pokrila oči. Okrenula sam se drugom ustaši i 
zacviljela: — Molim vas, pustite me, ja stanujem tu u blizini... 


Ustaše su se zbunili i stali. Vidjela sam da se ne snalaze. Negdje su bile eks- 
plozije, negdje se pucalo, oni su dobili naređenje da sve ulice zaposjednu, spre- 
mni i da ubijaju, a sad pred njima stoji mlada, elegantno odjevena žena i jeca... 
govori o djeci... Morala sam hitno iskoristiti njihovu zbunjenost. Nastavila sam 
okrećući se čas jednom čas drugom ustaši: 

— Što se to dogodilo? Je li bombardiranje? Joj, moja djeca! Gospodine, mo- 
lim vas, pustite me doma! I vas molim, nisam daleko, stanujem u Prilazu, brzo 
ću stići! A tu? Vi me ne pustite na ovu stranu, a vi — okrenem se drugom — vi 
me ne pustite na onu stranu, a tu nemam kamo. Ni kuća nema ni ništa, pa što da 
radim? Ja se jako bojim! Nemojte držati puške prema meni, ako opale, ubit ćete 
me, a ja nisam ništa kriva... — Opet sam pritisnula rupčić na suhe oči i jecala, pa 
kroz jecaj nešto mrmljala. Nisam se mogla rasplakati, ali mi nije bilo teško da 
pokažem strah — položaj je zaista bio užasan. Jecajući čekala sam što će oni 
reći. 

— Pa... — počeo je jedan spuštajući pušku — ja bih vas i pustio, ali ulice 
su pune naoružane vojske, ne znam kako ćete do kuće... 

— Pustite me, pa ću barem pokušati. Ne mogu cijeli dan ovako stajati! A vi, 
gospodine, hoćete li me i vi pustiti? — pitala sam drugoga. 

— Pa...i ja bih vas pustio, ali tko zna kako ćete proći... 

— Hvala! Hvala! — rekla sam ushićeno i potrčala preko parka u pravcu 
Klaićeve ulice. Okrenula sam se, domahnula im kako se ne bi ipak predomislili 
i vidjela da se vraćaju na svoja mjesta, ali gledaju za mnom. 

Činilo mi se da je park pred gimnazijom dug nekoliko kilometara. Bacila 
sam pogled na školu, u kojoj je sada bila smještena kasarna za njemačku vojsku: 
po prozorima su bile zalijepljene razne parole i velika slova »V« — viktorija, po- 

bjeda. S mržnjom sam stiskala zube i pomislila da bi s kojeg prozora mogao za- 
pucati neki zagrijani njemački vojnik samo zato što trčim. Najednom me trgne 
urlik: 

— Stoj ili pucam! 

Naglo sam stala i zadihano se osvrnula: vikala su dva ustaše s uperenim pu- 
škama. S prozora gimnazije-kasarne gledali su njemački vojnici, a preda mnom 
se stvorio iscereni ustaša, također s uperenom puškom. Nigdje u blizini ničega 
gdje bih se sklonila. Sledila sam se. Stajala sam usred trga i s užasom mislila: 
»A što sad?« 

Čula sam da netko iza mene trči i nešto dovikuje. Nisam skidala pogled s pu- 
ške, koja je svakog časa mogla opaliti. Tada sam čula kako netko viče: 

— Pusti gospođu neka prođe! I mi smo je pustili! Ima djecu! 

Ustaša preda mnom malo se kolebao, onda uperenom puškom mahne prema 
Klaićevoj ulici i zaurla: 

— Prolazi! Ali ravno kući, inače pucam! 

Gotovo ne vjerujući da sam još živa, nastavila sam put kroz park prema Kla- 
ićevoj ulici. U ušima mi je zvonilo: »Ima djecul« Zar je to razlog za ustašu, a 
ustaše ubijaju i djecu... Čudno... ništa više nije bilo normalno otkako je počeo 
rat i okupacija... 

Polako sam stigla u Klaićevu ulicu, a u meni je drhtala želja da trčim, trčim, 
trčim... 

Sve je bilo pusto i prazno, samo je duž cijele ulice, s obje strane, bio red 
ustaša s uperenim puškama. Bila sam sama na ulici. Hoću li živa proći još pola 
kilometra do kuće? 

Približavala sam se slijedećem ustaši. Gledao me i stajao s uperenom pu- 
škom. Što sam mu bila bliže sve sam polaganije hodala. Kad sam stigla tako da- 
leko da sam mogla doviknuti, pozvala sam ga: 

— Gospodine! Molim vas, hoćete li me propustiti? Tu blizu stanujem! Bila 
sam u uredu... nešto je eksplodiralo... pucalo se... pošla sam doma, a sada... 
Ona gospoda prije vas su me propustila... molim vas... — stala sam, zašutjela 
i čekala. 

Polako se približio i odmjeravao me. Onda prosikće: 

— Da, sad hoćete kući. A gdje ste bili? Kažete: u uredu? A da možda niste 
bili u Botaničkom vrtu? 

— U Botaničkom vrtu? — zapanjila sam se, onda mi je postalo jasno da se 
tamo nešto dogodilo. — Pa ja sam namještena i nemam vremena šetati po Bota- 
ničkom vrtu! — rekla sam začuđeno. 

— Da, da, znamo mi to! Mlada dama, a kao da takvih nema među komuni- 
stima! Radi u uredu, nema vremena šetati... I drugi rade i nemaju vremena 
šetati, a imaju vremena bacati bombe na ustašku vojnicu u Botaničkom vrtu!!! 
— sve se više raspaljivao i polako se približavao. 

U meni se naglo zakovitlalo: osjećaj sve veće smrtne opasnosti pomiješao se 
s valom veselja i ponosa zbog tako velike akcije koja je zabrinula i prestrašila 

ustaše. Stajala sam, gledala ga kako se približava i opet se usredotočila na pušča- 
nu cijev. 

— Molim vas... — počela sam plačnim glasom — pustite me barem da uđem 
tu u neku vežu... bilo koju... 

— U vežu? Bilo koju? Želiš se sakriti, ha, milostiva? 

— Ne, ne želim se sakriti, ali ako ne smijem ići po ulici... 

— Sve su veže zaključane. Nema veže! 


— Molim vas... molim vas pustite me doma! Stanujem tu u Prilazu. Još 
samo nekoliko koraka... 
— Polazi!! — zaurlao je. — Polazi, kad ti kažem, polazi dok se nisam predo- 


mislio! Idi polako i odmah zakreni u Kačićevu! Idi!! 

Ne znam kako sam se pokrenula. Sva sam bila ukočena. Hodala sam automat- 
ski s osjećajem da će svaki čas pucati... u leđa... 

Zaokrenula sam u Kačićevu ulicu i spazila ustašu kako s uperenom puškom 
trči prema meni. Čuo je da onaj ustaša viče i mislio da se nešto događa. Zausta- 
vila sam se, a i on je začuđeno zastao. Gledali smo se časak, onda sam mu vrlo, 
vrlo polako prišla i rekla: 

— Molim vas, pustite me da idem kući. I onaj gospodin me je pustio. Rekao 
je da ne smijem zastajkivati... 

Mladi, zabezeknuti ustaša, koji je vjerojatno očekivao nekog opasnog komuni- 
“sta s bombom u ruci, stajao je neodlučno. Nastavila sam: 

— Tu stanujem na Prilazu... bila sam u uredu... idem doma... 

— Idite, idite... — rekao je zbunjeno, a ja sam nastavila put. 

Čula sam da me slijedi. Nisam se usudila okrenuti i hodala sam polako. Došla 
sam do Prilaza, a još uvijek su za mnom odjekivali njegovi koraci. U praznoj ulici 
činilo se kao da grme. Zaokrenula sam i opet se našla pred ustašom s puškom. 
Stala sam. Najednom začujem iza sebe glas: 

— Pusti je! I drugi su je pustili! Tu negdje stanuje! 

— Prolazite! — oštro je viknuo ustaša preda mnom. 

Nastavila sam brže i prilazila slijedećem ustaši. Ovaj iza mene me je neko 
vrijeme slijedio, a onda doviknuo: 

— Pusti je da prođe! I drugi su je pustili! Tu negdje stanuje! 

Išla sam sve brže, sve sam bila bliže kući, a činilo mi se da nikad neću stići. 
Napokon sam stala pred vežom. Bila je zaključana. Drhtavom rukom sam izvadi- 
la ključ, otključala, ponovo zaključala i potrčala u prvi kat, kući. Tu su me do- 
čekali s olakšanjem. Grizi, moj drug, nije u to vrijeme imao satove u školi, pa 
je bio kod kuće. Zagrlio me sretan, kao da sam se ponovo vratila u život. Onda 
smo potrčali do radio-aparata da čujemo vijesti. Spiker je govorio: 

»Dosad neutvrđeni, ali velik broj komunista iznenada je mučki i zločinački 
napao odred ustaške vojnice, koji je s pjesmom na usnama izlazio iz svoje kasarne 
i s poklicima Poglavniku oštro marširao prema Botaničkom vrtu. Mladi studenti- 
-ustaše odgovorili su hrabro iz svojih mašinki i pobili veći broj komunista. Još 
nije utvrđeno koliko je komunista mrtvih, a koliko ranjenih.« 

Ovdje, iza ograde Botaničkog vrta sakrili su se ilegalci da napadnu ustašku vojnicu u Ru- 
njaninovoj ulici. Bilo je to u kolovozu 1941. godine. 


— Hm — upadne veselo Grizi — nisu mogli prebrojati mrtve komuniste, jer 
su im valjda svi pobjegli... 

»... ranjeni ustaški studenti«, nastavljao je spiker, »hitno su prevezeni u bol- 
nicu. Istraga je u toku i vrlo je vjerojatno da će vinovnici ovog gnjusnog zločina 
uskoro biti uhapšeni i predani u ruke pravde.« 

— Htio je reći »nepravde« — doda Grizi. 

»Kao posljedica ovog gnjusnog komunističkog zločina izdan je proglas da se 
tokom današnjeg dana nitko ne smije pojaviti na ulicama, koje su zaposjednute 
naoružanom vojskom i policijom. Tko se pojavi na ulici bit će bez prethodne opo- 
mene strijeljan. Od sutra pa do daljnje obavijesti skraćuje se dozvoljeno vrijeme 
kretanja gradom i to od šest sati ujutro do šest sati poslije podne... Upravo smo 
primili obavijest da je uhapšen veći broj građana koji će biti ispitani i ukoliko se 
ustanovi da su sudjelovali u napadu na ustašku vojnicu, bit će privedeni praved- 
noj kazni...« 

— Kakva akcija! — s ushićenjem reče Grizi stišćući mi ruku. — Usred grada 
napad na ustaše! Oni kažu da je bio velik broj komunista! Glupani. Zacijelo ih je 
bilo samo nekoliko; ali zbog sramote moraju reći da ih je bilo mnogo. A i strah ih 

je. Bit će represalija, poneko će nedužan stradati, ali neka znaju da nas ima, da 
ih se ne bojimo, da će na svakom koraku na nešto naletjeti ... Zagreb je okupiran, 
ali Zagreb se bori. 

Tek poslije rata saznala sam da je tu akciju stvarno izvela mala grupa ilega- 
laca: Ivo Gluhak, Slavko Komar, Vlado Popović, Krešo Rakić i Pero Rukavina a 
pod rukovodstvom Vlade Popovića, tadašnjeg sekretara Operativnog rukovodstva 


CK KPH. 

Strijeljanje komunističkih bandita 
a Rena Žabe DNOD GOVRAINOG Ziščmu ooo 


: ZAGREB, 5. kolovoza. — Ministarstvo unutrašnjih poslova objavilo je jučer ovaj 


Danas dne 4. kolovoza u 11.45 sali prije podne jedna skupina komunista, skrivena 
a živice Botaničkog vrta, bacila je 4 bombe na stražu Ustaške sveučilišne vojnice pred 
Djačkim domom u Runjaninovoj ulici. Tom prilikom ranjeno je 28 uslaša sveučilišne vojnice. 

Na licu mjesta uhićeni su pojedini napadači i io: 

Vinko Šonjera, prolesor 

Tvriko Seljan, student rudarstva g 

Andjeko Berislavić, postolarski pomoćnik 

Pero Rukavina, slastičar 

Isti su predani senatu pokretnog prijekog suda, koji ih je osudio na smrt, 

Osuda nad njima je izvršena strijeljanjem. m. 

Osim loga su osudjeni na smrl po senalu pokrelnog prijekog suda kao saučesnici i 
intolekiualni začelnici log napadaja 98 Židova i komunista, te su strijeljani, 

Zagreb, 


4. kolovoza 1941. 
iz Ministarstva unutarnjih poslova 
Broj 16584-1941 


IZVJEŠTAJ MINISTARSTVA UNUTARNJE POSLOVA 
O KOMUNISTIČKIM NEREDIMA U ZAGREBU | 
Strijeljano 4 komunista napadača i 98 židova i komunista, intelektnalnih začetnika 


PATNJE POSAL 


“ PRIKAZ KAPETANA 


RIM, 5. kolovoza. Stefa 
Iz Sjedinjenih američkih d 
vratio se kapelan Tosti, ko 
»Giornale d'ltalia« dao op 
kaz patnja. koje su pretrpji 

talijanskih brodove 
Talijani bili bačeni u zatvo 
čni zločinci. Kapetan Tosti 
jamskih dostnika bili su 64 
tvoreni u mekom zatvoru, 
vledala strašna nečistoća. 
poseda, koji su bili zatvori 
lis Islondu morali su štrajk 
u znak prosvjeda protiv hi 
je bila pokvarena. 

Kapelan Tosti je dalje m 
senimljive pojedinosti ka 
mjer činjenicu, da je neki! 
sik — koda je bio zaplijen 
ocesnski brod »Conte Bia 


Danas dne d. kolovoza u 11.45 zati prije podne jedna skupina komunista skrivena isu šfuice Botani- 


čkog vrta bacila je & hombe načstraču Ustaške sveučilišne vojnice pred djačkim  femom u 
ulici, Tom je prilikom ranjeno 26 ustaša sveučilišne vojnice. 

Na licu mjesta uhićeni su pojedini napadači £ to: 

Vinko Šonjata, profesor . 

Tvrtko Seljan, studeni rudarstva 

Anđelko Berislavić, postolarski pomoćnik 

Pero Rukavina, slastičar 

isti su predani senatu pokretnog prijekog suđa, koji ih je osudio ma smrt. 

Osuda nad njima je izvršena strijeljanjem. 


Osim loga su osudjeni na smri pa senata pokretnog prijekog sada kao sančesnici i istelekinalni sačet« 


nici tog napadaja 98 Ziđava.j komunista, te sa strijeljani. 
Zagreb, 4. kolovoza 141 
IZ MINISTARSTVA UNUTARNJIH 
Broj 16548 — 1948. 

Doći će 


Uzbuđeno je pogledala na sat. »Hoće li doći?«, pitala se lijepa mlada djevojka, 
Štefica Barić. 

Stajala je uz visoki plot od gusto zbijenih dasaka kraj Samoborskog kolo- 
dvora i nestrpljivo se ogledavala. 

»Da nisam krivo razumjela gdje da ga čekam? Ako me ne nađe?« mislila je 
zabrinuto. 

U mislima je ponavljala opis mjesta za sastanak. Nije se prevarila, došla je 
na pravo mjesto. Ponovo pogleda na sat. Pola jedanaest. Sada bi morao stići. 

U njoj je sve titralo od uzbuđenja. 

Neprestano se pitala zašto je odlučio da ipak ode na stara mjesta sastanka, 
kad zna da Šimunović sve izdaje? Zacijelo je izdao i ovaj »punkt« na Samoborskom 
kolodvoru. 

Prošlo je nekoliko minuta nakon zakazanog sastanka, a Milčeka još nema. U 
njoj su se borila dva osjećaja: nije smio odlaziti na stara mjesta za sastanke, jer 
može stradati! I drugi: mora povezati svo je grupe s novim drugovima, jer ako ode 
u partizane, nitko ih više ne bi mogao pronaći i povezati. 

Hitac. 

Još jedan. 

S užasom se prislonila uz plot. Nekoliko hitaca. Galama. Krik. Pucnjava. 

»Milček«, vrisnulo je nešto u njoj. 

Tišina. 

Čuje se zvuk automobila. Bez daha, gotovo bez svijesti stajala je naslonjena 
na drveni plot. Ništa nije mogla vidjeti, a sve se događalo nedaleko od nje. Nije 
osjećala žegu srpanjskog sunca, tek suha usta nesvjesno su željela vode. 

Tišina. Teška, zamorna tišina. 

Nije znala kako je dugo stajala uz plot, kad se polako, kao automat pokre- 
nula. Umorno je pošla na Samoborski kolodvor. 

Sve je bilo prazno. Nigdje ni žive duše. Polako je išla do mjesta gdje je Mil- 
ček morao imati sastanak s rukovodiocem jedne grupe, kojega bi tada doveo do nje 
da ih poveže. 

Na zemlji lokva krvi i rasute čahure metaka. Bilo je to sve. 

»Milček!« nešto se u njoj lomilo od boli. Gledala je u lokvu krvi. 

»Ne... ne.. to je bio netko drugi... nisam vidjela Milčeka... doći će.. .« 
nada se u njoj hvatala za slamčicu. 

Otrčala je natrag do plota, gdje ga je morala čekati. 

Možda je u međuvremenu došao pa je nije našao? Još je pola sata stajala 
i čekala. Mislila je na Milčeka. 

Pomisao da je krasan, smioni mehaničar od nekih dvadeset i pet godina mo- 
žda mrtav, da se nikada više neće srdačno nasmijati, da nikada više neće glavom 
zabaciti crne uvojke, da mu se među obrvama nikada više neće usjeći odlučna 
crta, bila je tako strana, tako nemoguća, da se bol počela smirivati. 

Prošlo je dvanaest i trideset i uzbuđenje je ponovo poraslo. Ipak je stajala 
ne osjećajući ni glad ni žegu ni umor. 

Nakon još jednog sata umor ju je svladao. Pošla je kući... polako, kao pod 
teškim teretom. Ponovo je mislila kako nije smio ići na sastanke, jer ga je mno- 
go ljudi poznavalo još iz vremena kad je bio popularni nogometaš, a poznavalo ga 
je i mnogo agenata. 

Polako je išla kući, a misli su je neprekidno razdirale. Ipak je nada bila jača 
od uvjerenja da više neće doći. Bio je tako spretan i snalažljiv. Eto, prije neko- 
liko dana prepoznao ga je u tramvaju neki agent. Milček se progurao do izlaza i 
iskočio u Frankopanskoj ulici iz tramvaja u punoj brzini pa nestao. 

Uostalom, i Milček je imao revolver, pa je ta krv mogla biti od nekog agenta, 
kojega je Milček pogodio! 

Došla je kući, no nije mogla jesti i nije se mogla smiriti. Čekala je da padne 
noć, a vrijeme je tako polako prolazilo! Znala je da tog dana u dvadeset jedan i 
trideset mora poći na sastanak na Miramarsku cestu. I tu joj je morao predati 
jednu svoju grupu. 

Stigla je ranije i u mraku napeto promatrala prolaznike. Začas bi joj se neka 
sjena učinila poznatom. Nada bi bljesnula, ali se odmah i gasila. 

Čekala je dugo, dok nije bilo vrijeme da trkom požuri kući prije nego što 
nastupi policijski sat odnosno zabrana kretanja ulicama. 

Već je nekoliko mjeseci surađivala s Milčekom i svakog dana prije podne i 
uveče imala s njim sastanak na raznim mjestima. Odluči da ode na sva ta mjesta. 
Možda će doći. 

Drugog dana čekala ga je u deset i trideset pred Botaničkim vrtom. Razmišlja- 
laje. 

Milček je radio s nekoliko grupa simpatizera. Otuda nije moglo biti opasnosti. 
No osim toga radio je na prebacivanju ljudi u partizane. Primao bi ih od dru- 
gova iz Rajonskog komiteta KPH, pa ih predavao drugu iz Mjesnog komiteta 
KPH Zagreb (Gradskog), koji ih je otpremao u partizane. Iako su drugovi iz Ra- 
jonskog komiteta točno provjeravali koga šalju van, ipak je dotad tuda prošlo 
nekoliko stotina ljudi, pa se moglo dogoditi da među njima bude i konfidenata, 
koji su za policiju tražili da se organizira prebacivanje u partizane. Dakle, svaki 
takav sastanak za njega je značio smrtnu opasnost. 

Razmišljajući tako, čekala je dva sata, a onda gotovo trčala na sastanak s 
drugovima, s kojima je surađivala. Ispripovijedala im je što je doživjela, no oni 
su već saznali. Znali su da je Milček ubijen. Ona nije vjerovala. Nije mogla vje- 
rovati. 

Po podne ga je čekala na kraju Draškovićeve ulice. Čekala je oko pola sata, 
kad je trgne krik: 

— Gdje je moj muž?! 

Prema njoj je trčala Šimunovićeva žena s djetetom. 

— Ne vičite, gospođo! Vjerojatno je otišao u partizane! 

— Nije! — vikala je kroz plač. — Policija ga je uhapsila! 

Bila je zapanjena takvim ponašanjem i zbunjeno razmišljala, ne zna li ona da 
njen muž na policiji sve izdaje? Počela ju je tješiti: 

— Možda mu se neće ništa dogoditi. 

— Ubit će ga! Ubiti! Svemu je kriv onaj »Zidar«! I ti si kriva, gade! I za 
tebe će se naći policija!! Komunistica!! 

— Šutite! — prosiktala je, jer su se već počeli skupljati znatiželjnici. 

— Zašto da šutim? Gdje mi je muž? — vikala je dalje. 

Ljudi je bilo sve više. Situacija je postala vrlo neugodna i opasna. Ona se pro- 
gura između ljudi i potrči prema Branimirovoj ulici. Žena, vukući dijete, potrči 
za njom, vičući: 

— Držite je! To je komunistica! Neka mi vrati muža! 

lako je imala visoke potpetice, trčala je kao strijela. No kako je žena vikala, 
neki su se ljudi postavili da joj prepriječe put. Nije se bojala Šimunovićeve žene, 
jer s djetetom nije mogla tako brzo trčati, ali sada je bila u novoj opasnosti. Ne 
smiju je prolaznici zaustaviti! Pretrčala je s lijeve strane ulice na desnu, i to is- 
pred tramvaja koji je jurio. Dotrčala je sva zadihana do ugla Branimirove ulice, 
gdje je upravo na stanici stajao tramvaj. Uskočila je i tako se spasila. 

Uveče je čekala Milčeka kod Maksimira. Čekala je i razmišljala: Zašto je Ši- 
munović nekoliko puta dezertirao iz partizana? Govorio je da se iz obiteljskih 
razloga morao vratiti i uvijek ponovo želio da pođe još jednom u partizane. Za- 
što nisu drugovi o tome dublje razmislili, iako su ga poznavali? Možda ga je tre- 
balo ispitati, a možda i likvidirati. 

A što se tiče primjedbe Šimunovićeve žene da je kriv »Zidar«? Drugovi su ga 
upozorili neka ne vodi van Šimunovića s tako loše falsificiranom legitimacijom. 

On ju je sam falsificirao. Nedovoljno je obrisao staro ime i neispisanim rukopi- 
som napisao novo. No »Zidar« je vjerovao da će prije sići s vlaka nego što dođe 
ustaška kontrola legitimacija. Tu se prevario, i Šimunovića su uhapsili. 

A on je poznavao Milčeka, poznavao mnogo drugova, znao je za dosta mjesta 
sastanaka — »punktova«, i sada sve »provaljivao« policiji. 

Da... tukli su ga... Možda nije toliko kriv? Možda nije mogao izdržati bati- 
ne... Tko zna? 

I dalje je odlazila na razna mjesta sastanaka s nadom: doći će... 

Nakon desetak dana rekli su joj drugovi: 

— Još uvijek odlaziš na punktove, a znaš da su vjerojatno provaljeni. Zar još 
uvijek čekaš Milčeka? Shvati da si time i sama u opasnosti. Ne smiješ više odla- 
ziti na punktove. Shvati da neće doći. 

Pognute glave slušala je i šutjela. Grlo joj se steglo, oči zapekle. 

Nada je ugasla. 


uo : % 

U OVOJ ZGRADI U STANU NAROD- 
NOG HEROJA JOSIPA ENCELA NALA- 

“ZILA SE RADIOSTANICA CK KPH PREKO 
KOJE JE U MJESECU SRPNJU 1981.0. 
GODINE OBJAVLJEN PROČLAS CK KPJ 
KOJIM SU NARODI JUGOSLAVIJE PO- 


ZVANI NA ORUŽANI USTANAK. 

U ČAST DANA BORCA & VII. 1956 
PODIŽE OVU SPOMEN “U ORGA- 
NIZACIJA SAVEZA BORACA 


: | GRGE TUŠKANA!“ 
o. * 


Iz Zagreba je emitiran Proglas CK KPJ kojim se narodi Jugoslavije pozivaju na oruža- 

ni ustanak. Ilegalnu radio-stanicu CK KPH izradila su braća Josip, Stjepan i Đuro Engle 

u svome stanu u Tuškanovoj ul. 15 na nalog Rade Končara. Rad radio-stanice najprije 

je provjeren tako da su čitani tekstovi iz knjiga, a na određenom valu su ih slušali komu- 

nisti u Dubrovniku, Splitu i Osijeku. Kad je provjerena valjanost prijema, pročitan je u 

srpnju i spomenuti proglas. Tada se po prvi put čula borbena parola »Smrt fašizmu — 
Sloboda narodu!«. 

Ilegalac 


U kolovozu godine 1941. drug Antun Biber-Tehek postao je član Mjesnog ko- 
miteta KPH (Gradskog) Zagreb. Dobio je zaduženje da rukovodi Tehnikom Mjes- 
nog komiteta. U Tehniku je tada spadalo vrlo mnogo sektora rada: bile su tu dvije 
štamparije, jedna veća u donjoj Ilici u nekoj staklani i jedna manja (ciklostil za 
umnožavanje biltena) u današnjoj Marinkovićevoj ulici. 

Osim toga, zadatak Tehnike bio je da pronalazi skladišta za smještaj oružja 
i raznih materijala iz sabirnih akcija, zatim stanove za sastanke i noćenja ilega- 
laca, te niz drugih dužnosti, a među najvažnijima bila je otprema drugova i druga- 
rica u partizane. Trebalo je pronaći kanale za izlazak iz grada iz kojega se moglo 
samo uz propisnu ustašku propusnicu (koje smo kasnije sami izrađivali u tzv. »Ruč- 
noj tehnici«, kojom je rukovodio profesor Josip Lukatela). Trebalo je organizirati 
»javke« u Zagrebu i na terenu gdje će se takvi drugovi javiti, zatim ljude koji će 
ih izvesti iz Zagreba, pa niz vodiča na terenu izvan Zagreba itd. Većina je u to vri- 
jeme odlazila vlakom, uz pomoć organizacije KP na Zapadnom kolodvoru, a neki 
pješice preko Maksimira, Sljemena, Save itd. 

Taj je posao dakle bio skopčan s velikom opasnošću, jer je trebalo biti u vezi 
s mnogo ljudi. Svaki od njih mogao je pasti policiji u ruke pa pod mukama nešto 
izdati, a u tako veliko mnoštvo ljudi lako se moglo ubaciti i provokatora. 

Drug Tehek je tada već bio ilegalac, a dosta dugo je (naravno neprijavljen) 
stanovao u Jurišićevoj ulici br. 19 kod krojača Milana Štefanca. 

Za takav rad bila je potrebna najstroža konspiracija, pa tako nitko nije smio 
znati gdje Tehek stanuje. 

No jednom je na sastanku MK Zagreb politički sekretar Marko Siminić, koji 
je također živio ilegalno, rekao da te noći nema gdje spavati, pa ga je Tehek od- 
veo k sebi na noćenje. Ujedno mu je objasnio da je kuća uz Narodnu banku, da 
se s malo napora može preskočiti zid i spasiti se kroz izlaz Narodne banke, iako 
su je čuvali ustaše. 

Prolazilo je vrijeme i zimi je Marko Siminić bio uhapšen. Činilo se da je pod 
mukama progovorio, jer su neki drugovi iznenada bili uhapšeni. 

Tehek je skočio u svoj stan samo po najnužnije stvari i stalno mijenjao mje- 
sto noćenja. No, kad je prošlo već dosta vremena, bio je konac siječnja 1942, Te- 
hek je odlučio da pođe u svoj stan po ostale stvari. 

Došao je uveče i bilo mu je ugodno naći se opet u stanu, gdje je dulje bo- 
ravio i poznavao svaki kutak, a naročito sve mogućnosti bijega u slučaju potrebe. 

U stanu je bio dugi hodnik, koji je pod kutom od devedeset stupnjeva skretao 
prema kuhinji, a iz nje se išlo u djevojačku sobicu. Štefanac ga je veselo poveo 
u tu malu sobicu, gdje je bio krevet na kojemu je ležala njegova žena poslije ope- 
racije. Slušali su Radio-London. Skinuo je kaput i objesio ga na prozorsku kvaku. 
Srdačno su razgovarali, kad se na vratima začuje zvonjava. Nije bio uobičajeni sig- 
nal, a uveče u 20.45 nisu nikoga očekivali. Kako je tu bio još jedan podstanar, 
činilo im se da je netko otvorio vrata i da se netko oprezno približava. Tehek se 
tiho digao i pošao u kuhinju, no samo što je prekoračio prag našao se iznenada 
pred nepoznatim čovjekom s revolverom u ruci. 

— Dobar večer — rekao je Tehek mirno i pomislio: »Agent«. 

— Izađite napolje! — rekao je ovaj oštro. 

— Odmah, samo da obučem kaput — odgovorio je i naglo ušao natrag u so- 
bicu. Brzo je skinuo kaput s prozorske kvake i u istom času premjestio revolver 
iz unutrašnjeg u vanjski desni džep. Prošlo je samo nekoliko sekundi kad je po- 
novo bio u kuhinji. Trgnuo je revolver i opalio nekoliko puta. 

Agent, pogođen u prsa, kriknuo je i ispalio nekoliko hitaca, ali nije pogodio 
Teheka, a zatim je potrčao u hodnik. Zaokrenuo je hodnikom, a Tehek za njim. 
Tu je agent pao, no kroz odškrinuta vrata sobe pojavila se ruka s revolverom. 
Drugi agent je zapucao. Tehek je trčao pognut i metak je prošao iznad njegove 
glave. Malo je zastao, onda potrčao i u trku opalio prema ispruženoj ruci s re- 
volverom. Agent je kriknuo, ruka je nestala. 

Potrčao je prema izlazu iz stana, no primijetio je kroz staklo neke sjene i 
čuo žamor. 

»I vani je agent«, prohujalo mu je glavom. 

Naglo se okrenuo i potrčao natrag prema kuhinji, a da ga ona dva ranjena 
agenta nisu zaustavljala. Utrčao je u kuhinju, naglo otvorio balkonska vrata i iz 
visokog prizemlja skočio u dvorište. Tu je bio vrlo visok snijeg i on se lako do- 
čekao a da se nije ozlijedio. 

Potrčao je prema zgradi Narodne banke da preskoči zid. No kad je takav bi- 
jeg planirao, nije mu se zid pričinjao tako visokim kakav je zaista bio. Nije ga 
mogao u brzini preskočiti. Sjetio se da su tamo zacijelo žandari, pa bi uletio u 
ruke njima. Poslije pucnjave, koju su morali čuti, zacijelo bi ga odmah uhvatili. 

Iz dvorišta su u vežu vodila velika vrata pa potrča do njih da pokuša istrčati 
iz veže na ulicu. No ta su vrata bila zaključana. Stajao je časak u nedoumici, a 
onda se sjetio da iz dvorišta vode još jedna mala vrata na stubište pa prema pod- 
rumu, a odatle se moglo doći u vežu. 

Potrčao je po smrznutom snijegu do tih vrata, koja na sreću nisu bila zaklju- 
čana. Oprezno ih je otvorio, no ona su u tišini jezivo zaškripala. Došao je do stu- 
ba i čuo kako gore na stubištu jedan agent ispituje krojačevog šegrta što zna o 
njemu. Šegrt je zamuckivao i govorio da ga ni ne pozna. 

Dotle se Tehek tiho približavao ulazu u vežu. No tada ga opazi onaj agent sa 
stubišta i iznenađeno se trgne. 

Tehek je u stanu bio ispalio sve metke, a u dvorištu je, trčeći prema vratima, 
usput umetnuo rezervni šaržer. Sada je na agenta, koji je trgnuo revolver, ispalio 
metak. Agent se prestrašio i potrčao u prvi kat, a Tehek u vežu. Imao je ključ 
od ulaznih vrata. Brzo ga je izvadio, gurnuo u ključanicu i počeo otključavati, kad 
se na stubama pojavi agent i počne pucati. Tehek je naglo odskočio u kut veže 
i zapucao. Agent se svalio na stube. 

Tehek je brzo otključao vežu i izišao na ulicu. 

Jurišićeva ulica bila je prazna, samo je pred Narodnom bankom stajao stra- 
žar, a preko puta, pred gostionicom, bila je grupa ljudi. Znao je da su i žandari 
oni ljudi morali čuti pucnjavu. 

Nije smio trčati da ne svrati na sebe pozornost, jer bi time odao da je on taj 
koji je prouzročio pucnjavu. 

Išao je polako prema žandaru. Ruku je držao u džepu i stiskao revolver, u 
kojemu se morao nalaziti još neki metak. Znao je da dok ide ravno prema njemu 
nije u naročitoj opasnosti. No čim ga prođe, zacijelo će mu pucati u leđa... 

Cijelo tijelo mu je bilo napeto kao luk. Sekunde su se polako cijedile kao 
vječnost... 

Mimoišao je stražara. 

U leđima mu se zgrčilo, sve se slilo u jednu točku, u koju će svaki čas stra- 
žar opaliti metak... 

Zaokrenuo je, a stražar nije opalio. 

Išao je uza zid Narodne banke, no preko ulice, uz Glavnu poštu, bile su dvije 
stražarnice jedna nedaleko od druge, s dva domobrana. Trebalo je i mimo njih 
proći i nakon nekoliko kuća u toj kratkoj ulici konačno zakrenuti u Vlašku ulicu. 

Iznenada ona grupa ljudi pred gostionicom poviče: 

— Držite ga! 

Tehek se ponovo sav napeo. Znao je da su i ovi domobrani morali čuti puc- 
njavu iz kuće, udaljene samo dvadesetak metara. 

Prvi je domobran polako počeo skidati pušku, no Tehek bez riječi trgne ru- 
ku iz džepa i uperi revolver u njega. On isto tako polako stavi pušku ponovo na 
rame. Tehek nastavi brzim korakom, stalno držeći revolver uperen u oba domo- 
brana. Stigao je konačno do ugla Vlaške ulice, kada domobrani zapucaše. Potrčao 
je i naletio na nekog čovjeka. Trgnuo se, kad opazi znanca, koji mu dovikne: 

— Trči, druže! 


39 


Od tog srdačnog, drugarskog povika punog ohrabrenja kao da je napetost po- 
pustila. Osjećao je da nije sam. Bio je to Zagreb, Zagreb pun ustaša, Nijemaca, 
žandara, agenata, policije i raznog ološa, no istovremeno Zagreb pun komunista, 
skojevaca, simpatizera i poštenih ljudi, spremnih da se žrtvuju za druga. 

Nakon ona dva metka što su ih ispalili domobrani, ljudi su na ulici počeli tr- 
čati. Potrčao je i on i umiješao se među ostale prolaznike. Svi su trčali već i zato, 
što je bilo vrijeme kad će proći redarstveni sat, pa ako sada zatvore ulice, mogli 
bi stradati. 

Netko ga u trku upita: 

— Tko to puca? 

— Tuku se četnici i ustaše! — odgovorio je trčeći. 

Umoran, s nekom starom ozljedom na nozi, kližući se po smrznutom snijegu, 
bio je sve iznemogliji i ljudi su ga u trku prestizali. 

— Samo da što prije stignem do Draškovićeve ulice, pa na tramvaj! — mi- 
slio je uzbuđeno, kad ga iznenada netko gurne. Ponovo je u leđima osjetio grč, 
pa pomisli: »Uhvaćen . . .« 

Naglo se okrene s revolverom u ruci, spreman da puca. 

To su, međutim, bili neki muž i žena, koji su ga nehotice, trčeći, okrznuli po 
leđima. Brzo je gurnuo revolver u džep i pomalo šepajući nastavio dalje. Konač- 
no je stigao do Draškovićeve ulice. Gotovo je zavikao od veselja. Tu je stajao tram- 
vaj. 

»Kao u filmu... u pravi čas...« pomislio je i uskočio. 

— Kartu — rekao je kondukter, a onda užasnuto raširio oči. 

Tehek izvadi sto kuna i začudi se kako ga kondukter gleda, pa se brzo počne 
gurati prema izlazu. 

— Nemam sitnoga... — promucao je kondukter za njim. 

»Da kondukter nije agent? Možda se na meni vidi da sam više zadihan i uz- 
buđen od drugih? Hoće li me uhapsiti?« 

Bio je već blizu izlaza, no nije mogao iskočiti, kada primijeti da se konduk- 
ter gura prema njemu. Došao je do njega i, blijed u licu, drhtavom mu rukom 
vrati ostatak novca, pa se brzo vrati na svoje mjesto. Tek kada je Tehek vraćao 
novac u džep, primijetio je da mu je iz džepa virio revolver. 

Na prvoj stanici je iskočio iz tramvaja i požurio pješice u stan, gdje je tu noć 
morao prespavati. 

Spasio se. No da li se zaista spasio? Morao je otići u partizane, ali je prije 
toga sve svoje veze morao predati nasljedniku. Inače bi sve valjalo iznova orga- 
nizirati. 

Tek 5. veljače 1942. napokon je otišao. 

Diverzija 


Bila je nedjelja 14. rujna 1941. Grizi i ja slučajno nismo imali nikakve sa- 
stanke, pa smo posjetili njegovu majku, koja je stanovala u Gajevoj ulici. Bio 
je lijep sunčan dan pa smo se vraćali pješice. Išli smo prema Jelačićevom trgu 
(Trgu Republike), kada primijetimo kako jedan starac lijepi plakate. 

— Da nije opet netko ubijen »za odmazdu«? — pitali smo se, i kako je ulica 
bila gotovo prazna, pošli da pročitamo. 

Kad smo stigli pred oglas i vidjeli veliki naslov: ZLOČINAČKI NAPAD NA 
NJEMAČKE VOJNIKE stisnuli smo jedno drugom ruke i nasmiješili se. Čitali 
smo dalje: datum je bio 14. rujna, a proglas je počinjao »Građani! Hrvatil« i opi- 
sivao napad koji se dogodio u noći od _ 12. rujna. Napad je izvršen na autobus 
»koji vrši saobraćaj između munjovozne stanice na uglu Zvonimirove ulice (Ul. 
socijalističke revolucije) i Harambašićeve ulice«. U kolima su bili samo njemački 
vojnici, a ranjena su »dva zrakoplovna dočastnika«. Dalje kažu da su napad vje- 
rojatno izvršili komunisti. »Nepoznati su počinitelji prepada bacili dvije jajaste 
ručne granate, a osim toga ispaljeno je nekoliko hitaca iz samokresa ili puške«. 
Na kraju se pozivaju građani da nepoznate počinitelje prijave njemačkoj Feld- 
komandanturi ili Ratnom sudu uz nagradu od deset tisuća kuna. 

— Naše udarne grupe — rekao je Grizi sa smiješkom i dodao: — Prošle je 
nedjelje likvidiran izdajica Majerhold, a sada direktan napad na Nijemce. Njima 
je ovo gore, to se zna, ali za nas je mnogo važnija likvidacija izdajice i provoka- 
tora Majerholda. Kako samo može netko, tko je bio komunist, izdavati svoje vla- 

stite drugove?! Njega su slijedili agenti i on im je na ulici davao znak kad bi 
opazio kojeg poznatog druga, komunista. Takav je čovjek opasniji i odvratniji i 
od samih ustaša. Oni su nam barem otvoreni neprijatelji, a ovakvog čovjeka mno- 
gi smatraju prijateljem jer ne znaju da je izdajica, pa ga se ne boje. Sada je jedna 
opasnost manje. 

Išli smo veselo dalje prema trgu, a Grizi doda: 

— Svaka dva-tri dana neka akcija. Nijemci bjesne. Mislili su, kad su tako 
lako ušli u Jugoslaviju, da je rat završio, a nisu ni slutili da tek počinje. 

Stigli smo na trg oko dvanaest i trideset. Bio je gotovo prazan, jer je bila 
nedjelja. Samo na sjevernoj cesti oko trga tutnjalo je nekoliko kamiona s njemač- 
kim vojnicima, a trgom je nekoliko ljudi žurilo na ručak. 

Iznenada se zemlja potrese i začujemo silnu eksploziju. Bila je iza naših leđa, 
vjerojatno u Jurišićevoj ulici. Kamioni s Nijemcima su odmah zakočili, vojnici 
su trčali prema kućama da se sklone, a svi ostali, pa i mi, trčali smo na razne 
strane. Mi smo trčali prema Ilici, kad se začuje druga eksplozija. Netko poviče: 

— Bombardiranje!! 

Ljudi koji su išli prema trgu, naglo su se okretali i bježali. Uto počnu jezivo 
zavijati sirene za uzbunu. Trčeći dalje Ilicom, gledali smo na nebo, no nigdje ni- 
smo primijetili avione, a nismo čuli ni teški odvratni zvuk bombardera. / 

Neki su se ljudi sklanjali u veže, a neki trčali dalje. Mi smo nastojali da što 
prije stignemo kući i bez daha smo nastavljali trčati. Svaki čas mogli su stići ka- 
mioni s vojskom i policijom i zatvoriti trg, a možda preplaviti i ulice. Tada bismo 
vrlo teško stigli doma. 

Ulice su bile prazne, sirene su prestale tuliti, a nigdje policije ni vojske. Sve 
je to bilo nekako čudno. 

/ Konačno smo stigli kući i odmah otvorili radio da čujemo što je to bilo. No 
umjesto vijesti svirala je lijepa primorska narodna pjesma »Vrbniče nad morem«. 
Bila je signal, koji smo s jezom slušali za vrijeme uzbune, ili kad se nešto do- 
godilo, pa smo čekali da stignu vijesti. 

Oko 14.30 javio se spiker: 

»Obaviješteni smo da je nepoznato lice podmetnulo paklene strojeve u brzo- 
glasnoj i brzojavnoj središnjici u Zagrebu u Jurišićevoj ulici. Do sada neutvrđeni 
komunistički zločinci time su nanijeli neprocjenjivu štetu. Obaviještavamo građa- 
ne, da radi toga dulje vremena neće biti brzoglasnih veza niti u Zagrebu a niti iz- 
među Zagreba i ostalih mjesta. Čim primimo nova obavještenja, ponovo ćemo se 
javiti.« 

Uključena je pjesma — signal »Vrbniče nad morem«. 

Bili smo duboko impresionirani tom akcijom. Poštu su'odmah po dolasku oku- 
pirali Nijemci. Pred vratima su stajale njihove straže i ustaše, koji su od vre- 
mena do vremena pregledavali ljude koji bi ulazili u poštu. Svi su listovi bili 
otvarani, pročitani i dobili žig da su pregledani. Svi paketi su se otvarali i pre- 
gledavali prije nego što su otpremani. U pojedinim prostorijama također su bili 
njemački vojnici na straži, pa tako zacijelo i u onim prostorijama gdje se nalaze 
telefonske aparature. To znači da su pakleni strojevi montirani tako da to ni nje- 

mački stražar nije mogao primijetiti. Bilo je to zaista majstorsko djelo. Tko zna 
koliko je ljudi u tome sudjelovalo? Kako su samo uspjeli unijeti eksploziv, kada 
se pregledavaju svi namještenici i svi paketi? A u vrijeme kad su svom žestinom 
bjesnjele bitke u Sovjetskom Savezu, Nijemcima je to moralo strašno smetati! Tu 
su oni najviše pogođeni! 

— Zato su ulice bile prazne! — prekinuo je tišinu Grizi. — Ne rade telefoni 
pa nitko nije znao što se dogodilo. Zbog toga su sirene tulile i nije bila najezda 
vojske i policije po gradu. 

Uto se ponovo javi spiker: ; 

»Dobili smo slijedeće obavještenje: do sada su prasnula tri paklena stroja. 
Najprije su eksplodirala dva, no ranjeno je bilo samo nekoliko ljudi. Pet minuta 
prije prve eksplozije neko nepoznato lice nazvalo je središnjicu, dežurnu kod br- 
zoglasa, i javilo da svi napuste zgradu jer će za pet minuta doći do eksplozije. 
Ljudi su brzo istrčali iz zgrade, pa je stoga samo dvoje-troje lakše ranjeno. Nakon 
toga su neki njemački vojnici s motociklima javili njemačkoj komandi o eksplo- 
ziji pa je brzo stigao odred njemačkih vojnika, da isključe struju kako ne bi do- 
šlo do mogućih daljnjih eksplozija. No kada su njemački vojnici ušli u zgradu, 
eksplodirao je treći pakleni stroj. Nekoliko njemačkih vojnika je pri tome smrtno 
stradalo, a njih dvadesetak je što lakše što teže ranjeno. Kada primimo ostale 
vijesti, ponovo ćemo se uključiti.« 

Opet smo začuli pjesmu — signal. 

— Fantastično! — reče Grizi. — Zamisli one tehničare koji su montirali pa- 
klene strojeve. Iza njega stoji njemački vojnik, a on radi... To znači biti hrabar! 

Ponovo se javio spiker: 

»Podmetanjem paklenih strojeva nanesena je neprocjenjiva šteta. Zagreb, glav- 
ni grad Nezavisne Države Hrvatske preko svoje brzoglasne i brzojavne središnjice 
bio je izvanredno važan za naše prijatelje Nijemce. Prekinute su žičanim putem 
organizirane telefonske veze njemačke vrhovne komande sa svojim vojnim štabo- 
vima u Sovjetskom savezu, Rumunjskoj, Bugarskoj, Grčkoj, Beogradu i dalje. Sa- 
svim je uništen sustav međumjesnih PTT veza, a ozbiljno je oštećena i gradska 
automatska telefonska središnjica. Šteta je prema tome neprocjenjiva, tim više 
što će popravak strojeva i naprava trajati vrlo dugo.« 

Opet pjesma — signal. 

Pogledali smo se s nevjericom, a Grizi reče: 

— Pa to je nevjerojatno! Zar nam ovo službeno javljaju? Ne bih rekao. Vje- 
rojatno je i na radio-stanici, ustaškom »krugovalu« zavladala zbrka koju je isko- 
ristio neki naš simpatizer. U novinama to sve zacijelo neće objaviti! 

Oko 14 sati ponovo se javio spiker: 

»Pažnja, pažnja! Važna obavijest! Uprava brzoglasne i brzojavne središnjice 
u Zagrebu poziva sve svoje namještenike, bez obzira na službu koju obavljaju da 
se odmah jave na svoja mjesta. Svi koji se nalaze na službenom putu ili dopustu 
neka se hitno vrate. Svi namještenici se moraju javiti središnjici najkasnije do 
utorka, 16. rujna u ponoć. Tko se u tom roku ne javi, smatrat će se počiniteljem 
i bit će prema tome i kažnjen.« 

Nasmijali smo se. Kažnjen? Oni su zacijelo već u partizanima! 

Taj je poziv ponavljan svakog sata cijele nedjelje, ponedjeljka i utorka. 

U srijedu su po gradu oblijepljeni plakati s četiri fotografije. Ljudi su ih gle- 
dali, ali nakratko. Pročitali bi jedan dio, pa nastavljali do drugog plakata da pre- 
dugim zadržavanjem ne pokažu previše zanimanja. Uz svaku fotografiju »počini- 
telja« bila su imena: 

»1. Josip Čuljat, poštanski činovnički vježbenik, star 20 godina; 2. Slavko Mar- 
kon, poštanski tehničar, star 21 godinu; 3. Vilim Galjer, poštanski činovnik, star 
30 godina; 4. Nada Galjer rođena Kafka, udata za Vilima Galjera, poštanska či- 
novnica, stara 21 godinu.« 

Bili su tu i podaci o roditeljima, adrese. Dalje je određena novčana nagrada 
od sto tisuća kuna onome tko bi ih uhapsio ili prokazao gdje bi ih se moglo naći, 
ili dao podatke prema kojima bi bili uhvaćeni. A svi oni koji nešto o njima znaju 
ili ih kriju, a ne prokažu ih, odgovarat će pred Pokretnim prijekim sudom, što 
je značilo smrt. 

Napeto smo čekali hoće li javiti da je netko od njih uhvaćen. Prošlo je ne- 
koliko dana, u gradu se više nije naglas govorilo o pošti. Ipak, u srcima smo no- 
sili četiri imena i njihove likove sretni što nisu pohvatani... jer da jesu, ustaše 
bi to zacijelo naveliko razglasili. 

Tek kasnije smo saznali da je diverziju organizirao Vilim Galjer. On je tada 
bio sekretar partijske organizacije poštara (koju je i osnovao godine 1940). Imao 
je predratnih iskustava: poštanskim vagonima su prevoženi ilegalni materijali i 
povratnici iz španjolskog građanskog rata, a preko njega je neko vrijeme bila 
održavana i veza između CK KPH i CK KPJ u Beogradu. 

Provodeći u djelo poziv da se ustanak diže posvuda, CK KPH je donio odluku 
o organiziranju diverzija u Zagrebu. Sekretar CK KPH Rade Končar upitao je Ga- 
ljera bi li se nešto moglo izvesti na Glavnoj pošti. Galjer je odgovorio da bi bilo 
moguće, jer ima svoje ljude na centrali. Končar je kasnije rukovodio akcijom u 
ime CK, a u ime Mjesnog komiteta partije Vojo Kovačević, koji je radio u Mje- 
snoj kontroli PTT u Zagrebu. 

Vilim Galjer je u svoj stan sazvao članove partije, kojima je Vojo Kovačević 
»Crni« prenio zadatak i objasnio kakva će biti materijalna šteta i — što je još 
važnije -— politički učinak. Dizanjem centrale u zrak — objasnio je Crni — pružit 
će se novi podstrek ustanku i pokazati da Zagreb i Hrvatska nisu poklekli. 

Slavko Markon (tada Galjerov podstanar) bio je jedini tehničar automatske 
telefonske centrale u partijskoj organizaciji. Dobio je zadatak da razmisli o teh- 
ničkoj strani. Odbacio je odmah prvotnu zamisao da se eksploziv stavi samo na 
jedno mjesto, jer je bilo nesigurno, a i šteta bi bila mala. Predložio je da se ras- 
podjeli na više mjesta, a da paljenje bude električno. Tako bi se olakšao zahtjev 
CK da akcija, radi efekta, bude izvedena usred dana, a bilo bi uništeno i više 
uređaja. 

Predložio je da mu pomaže Josip Čuljat, koji još nije bio član Partije, ali je 
bio provjereni simpatizer, a radio je u odjelu visokofrekventnih uređaja. Odob- 
reno mu je. 

Predmet: ČUIJAT 3OSIP i dr. > tjeralica. 


GLAS 


iruge zbog postavljanju paklenih sirojeva a krzoglasnoj i hržojar noj 
“ebu. odredjaje ovo Ravnateljstvo x edrani ljeralicu za sliedećin: osobama: 


i 1JOSIP ČULIAT, pocačaki činavniski vpabenik, star 90 godina, rodjen u 


Kuwzrebai, odu Jecipa i Ljuijeo 1, Jukujeje, poozenjen, rkt, zndnji stan u Zagrebu, 
fmisku š4 


Dj 


2. SLAVKO MARKON, ootmoa tenićar, sar 21 godiun, sudjen u But. Drenove 
kotaso Slatina. sino Petra šo Marije ro fkoma, rkt menženjeu o zuduji starom Zagretu, 
Mereneinova 23. 


3. VILIM GALJER, podonski činovnik, ser :#0 godina, rodjen u Prugeven. kotar 


Gijarijesnu sli Frinje i Mne m, Herak, useujen s Nadom s. Kafka, ski, addoji sor u Zagreba, 
iujtekova 34. 


4. NADA GALJER LA KAFKA, qeodtmaska činovnica, star. 21 godinu. 


Zaizeobu. kći Mirka i Merije r Kafka, sdatu u Vilima Galjera. rkt dui stan u 
#4 


Prešao se svalka. koji znade. gdje ke isti sada nalaze ili iko hmađe podanike 
io aa sade mijena 1 jerojainom boravku. dra tome obayiesti mjesta poj dizu redarstvenu 
ie spera v ng oblast ili nrgane. 


“na osobi. Mae Poesia taoća postka dla sa maoumnadiu MAMA doo dorada nosu pronakai 
#6 >: ih sama pronašla, dobiti će nagradu u knosu od Kuna 90.806. slovima :to hillade. 
navedenim: pružila 


Pokretnom priskom 
Fotogralije gore imenovanih snimljena su na ovom oglasu uz neznsku nihorih imena. 


poslova 
Zagreb, 17. rujna 1941. Rermatoljstva za lavni rad i zigurmosi Nezavisne Držova Hrvatske 
Ž Broj HlisaikI. 


Njih dvojica su izradili tehnički plan: eksploziv bi se stavio na nekoliko naj- 
osjetljivijih mjesta u automatskoj centrali, u dvorani s visokofrekventnim uređa- 
jima, na razdjelniku i na samim kablovskim glavama u podrumu. Sve bi bilo po- 
vezano preko električnih releja žicom i priključeno s jedne strane na izvor na- 
pajanja, akumulatorsku bateriju automatske centrale, a s druge na određeni tele- 
fonski priključak. Dizanjem slušalice tog broja uključio bi se lokalni strujni krug 
i izazvala eksplozija. 

aci ratne modpanice, kodi sa so 
su jedlan petoolenki brod os 
d ad KON taga i jeden tršos 
lisnea, Člštešiti su jedan 

= atovereno ralnim mu 


sz i pske slekode, 
Pavletić | odru onim zam 


rr obtotkgtea 1. 


lj 


i Bodie >HAŠKoH, 


sin Strijeljanje intelektualnih začetnika zločina 
i araono u zgradi Ravnateljstva pošta 


rujna. Stefan 
s mu njemačke 
naša udelie: 
isruki petrol 


Pokretni prijeki sud osudio je na smrt 50 Židova i komunisti 

ZAGREB, 22. rujna. Ministatsivo unutarnjih postova, Ravna. 
jeljušva za izvni red | sigurnost objavile ja ovaj 

OGLAS 

Koo imjelektvaćni začetnici zločina postavljanja paklenih | 

jsltojeva u zgradi Ravnateljstva pošta, brrpjava | brzoglasa u 

|Zagrobu i vršena kommitiičke promičke uglavljena ja 50 

Židova i komunista. 


Bte ja sena! pokreinog prijekog suda i 

19. ruina 1941, osuda ne du še * Doe S i 
Otuda nad nima izvršena je si janjem. i 
ZAGREB, 12. rina 1940 | 

jd 


i Ministanstva unuisrniih poslova 
Rovnateljitva za javni red j sigurnost 
Broj 32908-81 


Grupa koja je izvela diverziju uspješno je prešla u partizane. Za odmazdu strijeljani su 
»intelektualni začetnici«, to jest taoci — uhapšeni komunisti i Židovi. 


Taj je plan Slavko Markon izložio Voji Kovačeviću kad se s njim sastao na 
jednoj klupi na Zrinjevcu, svega dvjestotinjak metara od zgrade ustaškog redar- 
stva (tko bi očekivao da se tu sastaju komunisti!). Vojo u prvi čas nije posve shva- 
tio plan, pa nije bio oduševljen. Činio mu se sve previše kompliciranim, pa bi 
nešto moglo zatajiti. Slavko Markon mu je sve potanko objasnio, čak je u njegov 
notes ucrtao i grubi plan uvjeravajući ga da mora uspjeti. Uostalom, eksploziv će 
biti tako dobro sakriven da ga nitko neće moći otkriti ako akcija otprve i ne 
uspije, pa će se moći ponoviti. 

Plan je ipak prihvaćen, to je javio Vojo, a određen je i datum. Postojale su 
sad razne prepreke: kako unijeti eksploziv u poštu koju čuvaju Nijemci i ustaše, 
a mjere kontrole su naročito pooštrene nakon što su ilegalci zapalili stadion u 
Maksimiru i napali ustaše kod Botaničkog vrta. Nadalje: kako preraditi telefon- 
ski priključak kojim će biti pokrenuta eksplozija. Naime, relejima toga telefona 
trebalo je dodati novu funkciju, a da se zadrži i stara. I to šest sati prije same ek- 
splozije, jer je tako bilo određeno. U tih šest sati mogao bi netko uporno nazivati 
taj broj, a slušalica se ne smije podizati. Mogao bi netko zahtijevati da se, prema 
propisima, provjeri nije li broj u kvaru. Tražeći grešku dežurni tehničar bi mogao 
sve otkriti. 

Eksploziv je Partija nabavila dijelom iz Pirotehničkog zavoda na Grmoščici 
od našeg simpatizera, domobranskog oficira Augustinčića, koji je bio povezan s 
Ivanom Rukavinom, a kasnije s Blažem Mesarićem. Drugi dio eksploziva je Mar- 
ko Belinić uz pomoć jednog omladinca izvadio iz Save, kamo ga je bila odbacila 
kraljevska jugoslavenska vojska. 


46 


Započele su pripreme. No, tad je Voju Kovačevića na ulici policiji prokazao 
Majerhold. Ustaše je naročito zanimao onaj Markonov crtež u njegovu notesu. 
Vojo nije htio reći što predstavlja. Izdahnuo je 2. rujna pod batinama, a da ni- 
koga i ništa nije odao. A izdajicu Majerholda je pet dana kasnije likvidirala udar- 
na grupa Ivana Šibla. 

Nakon kraćeg prekida ubrzo je nastavljen rad na diverziji, jer se najprije 
čekalo jesu li ustaše otkrili što predstavlja onaj crtež. 

Za unošenje dvadeset kilograma eksploziva pobrinuo se Vilim Galjer. Radio 
je na Pošti 2 kod Glavnog kolodvora, gdje su se primali paketi od građanstva. 
One za Zagreb odvozili su u Glavnu poštu u Jurišićevoj ulici. To je trebalo isko- 

"ristiti! 

Od eksploziva je načinjen uredan paket na kojem je pisalo: Slavko Markon, 
mehaničar, Glavna gradska pošta, automatska centrala, treći kat. 

Poslije podne 11. rujna dovezao je Blaž Mesarić (tada sekretar Drugog rajon- 
skog komiteta Partije) paket do Pošte 2. S Markonom je izmijenio lozinke, pa mu 
predao paket. Markon ga je odnio službeniku pošte Branku Siročiću, kojemu je 
Vilim Galjer dao partijski zadatak da unese eksploziv. 

Siročić je unio paket u zgradu i dodao ga među ostale, već primljene, i ci- 
jele ga je noći čuvao. Sutradan eksploziv je s ostalim paketima dovezen kamionom 
u dvorište Glavne pošte. 

Tog dana je Slavko Markon preuzeo posao u dvanaest i trideset, a pola sata 
kasnije poštanski dostavljač mu je donio paket. Tako se obradovao da je zabora- 
vio dostavljaču dati napojnicu. Ovaj se požalio Siročiću: vukao je tako teški pa- 
ket čak na treći kat, a kolega ga nije nagradio! Siročić je brzo sam dao napojnicu 
da zataška stvar, pa objasnio da je Markon uzbuđen jer mu paket šalje majka iz 
Slavonije. 


Slika s vjenčanja Nade i Vilima Galjera (svibanj 1941. godine) koju su ustaše iskoristili 
za fotografije na potjernici 

Slavko Markon je dobro sakrio paket. Kad je te večeri Nada Galjer, koja je 
već bila upućena u pripreme akcije, došla u noćnu službu, u poštu su upala dva 
ustaše s agentom u civilu. Od nekog su dobili prijavu da je u poštu unesen pa- 
kleni stroj. Kad od telefonistica nisu ništa saznali, pretražili su zgradu, ali ništa 
nisu našli. 

Nada Galjer je odmah telefonom pozvala Slavka Markona i na stubama ga 
obavijestila o dolasku ustaša. No, kako kasnije nisu dolazili, zaključeno je da 
prijavu nisu ozbiljno shvatili, valjda im se činila previše nevjerojatnom! 

Markon i Čuljat su pronašli mjesto gdje će staviti eksploziv, pa su dali točne 
dimenzije da se načine limene kutije. Putem partijskih veza izradio ih je jedan 
limar. Točno su pristajale u šupljine uređaja. U njih su stavili eksploziv, pa tako 
dobro sakrili, da se ništa nije vidjelo. Ni spojni kabeli nisu se primjećivali. 

Trebalo je urediti da posljednje noći budu dežurni i Čuljat i Markon, a i 
Nada Galjer. Nije išlo lako, trebalo je organizirati razne zamjene. Nada je de- 
žurala na posredniku gradskih telefonskih brojeva, koji je samo staklenim zidom 
odijeljen od prostorije s visokofrekventnim uređajima. Tu je uz Čuljata bio nje- 
mački vojnik-mehaničar. Čuljat mu je rekao da ima rođendan, pa je donio pića. 

Tako su 13. rujna 1941. sve troje nastupili dužnost u dvadeset sati. Čekao ih 
je najteži i najsloženiji dio posla. Dok je Markon sastavljao dijelove mehanizma 
za električno paljenje, Čuljat je polako opijao »svog Nijemca«. Već oko dvadeset 
tri sata je spavao! No, mehanizam je bio sastavljen tek oko tri sata ujutro, jer 
Slavko Markon nije mogao taj osjetljiv posao raditi na brzinu. Tri kutije eksplo- 
ziva s električnim mehanizmom postavio je na tri odvojena mjesta u automatskoj 
centrali, gdje je sam radio. S Jožom Čuljatom je montirao dvije kutije u visoko- 
frekventne uređaje, pa još dvije pod kablove tzv. razdjelnika. 

Na kraju su oprezno, pincetom, izvukli papiriće za izolaciju između konta- 
kata releja, nakon što su stavljeni pod struju. To je također trebalo raditi vrlo 
oprezno jer bi došlo do eksplozije da su metalnom pincetom dodirnuli kontakte 
releja. Do sedam sati ujutro na brzinu su uklonili tragove tog noćnog rada i pro- 
pisno predali dežurstvo jutarnjoj smjeni. 

Otišli su Vilimu Galjeru da mu jave da je sve spremno. Antun Biber Tehek, 
član Mjesnog komiteta Partije za Zagreb, već je za njih pripremio bijeg — sva 
trojica su se u osam sati ukrcala u vlak za Rijeku. Na određenom mjestu su se 
iskrcali i nastavili put za Petrovu goru vođeni vodičem. 

Usput ih je Vilim Galjer načas zaustavio. Na improviziranom partijskom sa- 
stanku je predložio da, prema ovlasti partijskog komiteta prime u Partiju Josipa 
Čuljata, jer je dobro obavio zadatak. 

Stražarima su se usput predstavljali kao tehničari pošte na poslu. Jedni su 
ih upitali jesu li čuli da je Radio-Zagreb emitirao poziv svim PTT službenicima 
da se jave. Saznali su i da su u kvaru sve telefonske i telegrafske veze. 

Znači — uspjelo je! 

Jedino je Nada Galjer ostala u Zagrebu i s prozora svog ilegalnog stana u 
Kosirnikovoj ulici osluškivala kad će se začuti eksplozija. Tad je uhapšena Lida 

Zlatić, kojoj je bio partijski zadatak da smjesti Nadu na sigurnome dok ne ode 
u partizane. Odlazak u partizane bio je nemoguć, pa se Nada punih četrdeset 
dana skrivala po Zagrebu oblijepljenom plakatima s njenom slikom. Sve dok joj 
Anka Berus nije omogućila da ode u partizane. 

Eksploziju je čekao i Rade Končar u Vlaškoj ulici, u gostionici »Sidro«. Odah- 
nuo je — zadatak je dobro izvršen! 

Oko dvanaest i dvadeset upozoreni su namještenici pošte da je zgrada mini- 
rana i neka je smjesta napuste da ne nastradaju. Oko dvanaest i trideset odjek- 
nule su prve eksplozije. To je Nikola-Nina Rupčić podigao slušalicu telefona pro- 
fesorice Olge Milčinović, kod koje se kao ilegalac skrivao. Njen broj 72-96 u vili 
na Tuškancu bio je, naime, veza s eksplozivom. (Ona je kasnije uhapšena i ubi- 
jena u logoru.) 

Odmah nakon eksplozije u poštu su utrčali ustaški agenti na čelu s Ivanom 
Škuncom. Kad su upali u prostoriju s visokofrekventnim uređajima, došlo je do 
druge eksplozije koja je usmrtila Škuncu, a ranila pet agenata, dva njemačka 
vojnika i jednog oficira. 

Kad se nitko od četvorice organizatora diverzije nije odazvao pozivu da se 
javi na pošti, ustašama je bilo jasno tko su. Njih nisu uspjeli uhvatiti, ali su nji- 
hove obitelji bile po zatvorima i logorima sve do kraja rata. Čak godine 1945. 
ustaše su bježeći, pucali po kući Gustija, brata Vilima Galjera u Maksimirskoj uli- 
ci broj 65! Nisu mogli zaboraviti da je pošta odletjela u zrak, pa ni da su uni- 
šteni visokofrekventni uređaji (koji su morali biti zamijenjeni novima) i gradska 
automatska telefonska centrala (koju su popravljali sedam mjeseci). 


Uređaji Glavne pošte nakon diverzije 

Zatvor 


— U nedjelju u jedanaest sati imat ćemo sastanak kod Štefice. Ti ćeš se sa- 
stati s Ružom i dovesti je. Gdje biste se mogle sastati? — pitala je Vanda Novosel. 

— Pred Blaževom crkvom — odgovorila sam. — Ili bolje, u predvorju crk- 
ve. Ne poznam Ružu, ne znam je li točna, pa ne bi bilo zgodno da je negdje na 
ulici dugo čekam. 

Krasan, sunčan i topao dan bila je posljednja nedjelja listopada 1941. Pro- 
šetala sam malo s drugom i bratom, pa točno dvadeset minuta prije jedanaest 
došla u predvorje crkve. Nekoliko minuta kasnije stigla je Ruža. Pošle smo Šte- 
fici Šantić-Matijašić koja je stanovala u neposrednoj blizini, u Kordunskoj ulici 
11. Deset minuta kasnije, točno u jedanaest sati, došle su Vanda Novosel i Olga 
Žerdik-Kreačić. Bio je to Inicijativni odbor Antifašističke fronte žena Hrvatske.* 

Najprije smo se dogovorile: Štefici smo došle radi popravka šešira, međusob- 
no se ne poznajemo, osim Vande i Olge-Žoge, koje su prije rata zajedno radile u 
knjižari »Kultura«. 

— Organizacija AFŽ-a se toliko razgranala — govorila je Vanda — da se mo- 
ra provesti reorganizacija. Treba organizirati posebno rad s domaćicama, a po- 


* Antifašistička fronta žena (AFŽ) najprije je bila organizirana, još u lipnju godine 1941. 
u Zagrebu, a tek kasnije na drugim okupiranim i oslobođenim teritorijima. U Zagrebu je ra- 
dila bez prekida na svim zadacima koje je postavljala Partija: skupljanje pomoći, lijekova, 
sakrivanje ilegalaca (što se kažnjavalo smrću), širenje letaka, prihvaćanje partizanske djece i 
niz drugih zadataka. 

sebno s radnicama, studenticama i prosvjetnim radnicama. Svaka od nas rukovo- 
dit će jednom grupom. Treba naći žene koje će organizirati grupe po tvornicama, 
po školama, fakultetima i po ulicama. Zadaci ostaju isti: proučavanje ilegalne 
štampe i političke situacije, narodna pomoć, sabirne akcije lijekova, odjeće, obu- 
će, hrane, legitimacija, pletenje pulovera, čarapa i rukavica, davanje stanova za 
ilegalce, za sastanke i sve ostalo kao do sada. 

Zašutjela je časak, a onda dodala: 

— Popisat ćemo žene, koje će surađivati u pojedinim sektorima. 

Popisivale smo provjerene žene, s kojima smo dosad surađivale. O svakoj smo 
diskutirale, provjeravale dosadašnje držanje, ocjenjivale pouzdanost i hrabrost. 

Nešto poslije dvanaest sati netko je pozvonio. Štefica je pogledom upitala da 
li bi otvorila. Potvrdile smo. Olga je brzo pokupila papiriće s imenima žena i 
stavila u džep. 

Štefica je izašla i otvorila vrata. 

— Policija — začule smo surov glas. 

Teški koraci odjeknuli su u predsoblju. Štefica je namjerno zbunjeno postav- 
ljala razna pitanja, da nam omogući da se dogovorimo. Olga, koja je tek prije 
nekoliko dana po drugi put izašla iz zatvora, dodala mi je papiriće s imenima. 

— Uništi — šapnula je. 

— Ovdje se nalazi Vanda Novosel. Gdje je? — surovo je prekinuo agent Šte- 
ficu i gurnuo je na stranu. 

— Tu sam — rekla je mirno Vanda i došla na vrata, a mi za njom. 

— Dođite ovamo — rekao je jedan agent i uveo je u djevojačku sobicu, a dru- 
gi je ostao u predsoblju. 

— Spali — šapnula sam Štefici pružajući joj kriomice papiriće. 

— Nema više vatre — tiho je odgovorila. 

Papiriće sam brzo ugurala u rukavicu. 

Odjenule smo se, uzele nekakve šešire, koji su bili kod Štefice na popravku, 
i pošle natrag u predsoblje. Počele smo se opraštati od Štefice. 

— Kamo — grubo je upitao agent. 

— Kući — rekla sam mirno. 

— Kako kući? Ostajete ovdje. 

— Zašto? Što se mene tiče ona gospođa? Nikad je nisam ni vidjela! Došla 
sam probati šešir i sada idem. 

— Ne možete — odbrusi agent. 


— Kako ne možemo? Mi uopće ne poznajemo onu gospođu! — bunile su se 
i ostale. 

— Ne možete! — viknuo je agent i stao na vrata. 

— Što hoćete od nas? Zašto nas zadržavate? — pitale smo srdito i uvrije- 


đeno. 
Međutim su agent i Vanda izašli iz sobice 
— Ovaj gospodin nas ne pušta kući — potužile smo se, praveći se naivne. 
— Idemo — rekao je drugi agent. 
— Kamo? — upitale smo. — Što to znači? Mi hoćemo doma! 


51 


— Samo ćemo vas legitimirati — ljubazno je rekao prvi agent. 

— Legitimirajte nas ovdje! — tražile smo odlučno. 

— Ne uzrujavajte se, gospođe — blago nas je tješio licemjerno se smiješeći. 
— Samo pet minuta, samo ćemo vas legitimirati i odmah ćete ići kući. 

Otpor je bio uzaludan. To smo uostalom znale, čim smo čule da je došla po- 
licija. No, pokušale smo se izvući, a u najgorem slučaju mogle smo se pozivati na 
to da se ne poznajemo. 

Sišle smo. Dolje nas je čekao policijski automobil »Zeleni Tomaš«. Utrpali su 
nas i krenuli smo u Đorđićevu ulicu. 

U automobilu je Štefica živo objašnjavala kako je sve to zabuna, da je ona 
modistica, mi smo njene mušterije, koje smo svaka za sebe došle probati šešire 
itd. Nastojala ga je zaokupiti tako da se mi možemo šapatom dogovoriti što ćemo 
dati kao iskaz, da sve govorimo isto, da nas ne uhvate u protivurječnostima. Osim 
toga smo se tiho dogovorile da, ako koja slučajno izađe, odnese vijesti i pisma dru- 
govima, te da održava vezu sa zatvorom. 

Iskrcali su nas u dvorištu zatvora i uveli u neku sobu u prizemlju. Mene je 
neprestano u džepu pekla rukavica s imenima nekoliko desetaka žena. Nisam do- 
tad imala prilike da te popise uništim. Ako ih nađu, znat će da smo bile na sa- 
stanku, mučit će nas da kažemo što smo radile; uhapsit će sve popisane žene; mno- 
ge će od njih stradati, a i mi, naravno. Tek dok smo u sobi čekale da nas netko 
nekamo odvede, uspjela sam otići u nužnik i baciti papiriće. Odahnula sam. 

Čekale smo neko vrijeme u sobi punoj uhapšenika, a onda smo počele ener- 
gično tražiti da nas legitimiraju i puste kući. Još smo izigravale bezazlene gos- 
pođe, koje nemaju pojma što se na svijetu događa, ogorčene da nas, dame, drže 
na policiji. U to se vrijeme gdjekada još moglo na taj način postići ponešto na 
policiji. Osim toga smo neprestano pokazivale šešire, koje smo nasumce zgrabile 
kad je došla policija, a ponijele ih kao dokaz da smo došle na probu. 

Nije koristilo. Agent je ušao u susjednu sobu, vratio se s nekim papirima i 
rekao: 

— Idemo. Stvari ostavite ovdje. 


Odveli su nas na prvi kat. Otvorila su se teška, željezna vrata, agent nas je 
ugurao unutra i doviknuo: 

— Vanda Novosel broj dva, ostale broj jedanaest! — i željezna vrata su se 
za nama zatvorila. 

Više nije bilo svrhe da protestiramo ni da se pretvaramo. Odmah smo počele 
moliti uzničara da dopusti Vandi da ostane s nama. Nije se usudio popustiti. Ra- 
stavili su nas. 

U ćeliji broj jedanaest bilo je šesnaest žena. Dočekale su Žogu, koja je prije 
nekoliko dana iz te iste ćelije izašla na slobodu, kao staru znanicu. No bilo je tu 
i zajedničkih starih znanica. Tu je bila Vlatka Novak, pa profesorica klavira Olga 
Milčinović, s čijeg je telefona — nazivom određenog broja — stavljen u pogon pa- 
kleni stroj u Glavnoj pošti, te majka Nade Galjer, koju su uhapsili kao taoca. Ni- 
smo pokazivale da se poznamo, a Žoga, kao starosjedilac, bučno nas je međuso- 
bno upoznavala, kao da je dovela goste. 

Bile smo prividno vedre. Tvrdile smo da se ta zabuna mora još danas riješiti, 
da ćemo još danas biti puštene kući. 

Znale smo, međutim, da nas svakog časa mogu odvesti u Rakov Potok, gdje 
su na razne načine ubijali ljude, najviše udarcima maljem po glavi, u logore Ja- 
senovac ili Staru Gradišku, ili nas kao taoce, za neku akciju partizana, strijeljati za 
»odmazdu«. 

— Vi se nadate još danas kući? — čudile su se i smijale drugarice. — Ja 
već šest tjedana čekam na preslušanje — rekla je jedna — one dvije drugarice 
već gotovo dva mjeseca, a ovih pet, koje su zajedno uhapšene, čekaju već gotovo 
tri mjeseca! Prije šest tjedana se ne nadajte! A za to vrijeme može biti i talaca 
i odmazde i svašta! Onda ne pitaju tko je kriv, a tko nije, izvedu iz ove kuće odre- 
đeni broj, njih pedeset ili sto, pa ako nema dosta političkih zatvorenika, nadopu- 
ne broj kriminalcima. Ako budete imale jake protekcije i intervencije, možda 
ćete izaći za tri tjedna. 

Šutjele smo neko vrijeme, a onda jedna reče namrgođeno: 

— Sad smo opet stisnute. Na dvanaest »prična« treba da spava nas dva- 
deset i jedna! Moramo se dogovoriti kako ćemo se smjestiti za noć. I s hranom 
će biti teško. Danas vi nećete dobiti ništa ni ovdje ni od kuće. A dok vas pronađu 
vaši, pa dok dobiju dozvolu da nose hranu, može proći i osam dana. 

— Mene će lako pronaći! — smijala se Žoga. — Čim ne dođem na ručak, ma- 
ma će me ovdje potražiti. 

Drugo jutro nas je začudila neka galama na hodniku. Netko je psovao i vikao. 

— Što je to! — upitale smo. — Što se dogodilo? 

— Ništa — smješkala se Vlatka. — To je uzničar Pero. Galami, ali nam do- 
sta pomaže. Zamolit ću ga da nam nabavi cigarete. Njega tražite da preseli Vandu 
k nama. Vikat će, ali će pristati. 

Bile smo zabrinute za Vandu. U šest sati poslije podne odveli su je na pre- 
slušavanje, a vratila se tek u dva sata noću. 

Oko devet sati poveli su nas skupa s Vandom na »tipkanje« (uzimanje otisa- 
ka prstiju) i fotografiranje. Pri povratku molile smo Peru da dopusti Vandi da 
dođe k nama. Vikao je, ljutio se, a onda dopustio. 

Stisle smo se u kut da razgovaramo. 

— Saznala sam tko me je prijavio — pripovijedala je tiho Vanda. — Jedan 
mladić koji je nekoliko godina živio u istoj kući gdje i ja, a sad je ustaša. Vidio 
me kad sam ušla u kuću i odmah javio policiji. Rekao je da sam stara komunistki- 
nja. Međutim, nemaju ništa konkretno protiv mene, pa su me stalno ispitivali za 
mog druga. Živi ilegalno, na njegovu glavu je raspisana ucjena. Čas su mi prijetili 
batinama, čas me nazivali »mala Vandica«. Glupani... Nisu me tukli. Ustanovila 
sam da vjeruju kako smo se slučajno sastale kod Štefice. O »Društvu za prosvjetu 
žene« ništa ne znaju. Da to iskopaju, loše bismo se provele, ne bi nam, naravno, 
više vjerovali da se ne poznajemo. A da tek znaju da su uhapsili Inicijativni od- 
bor AFŽ-a za Hrvatsku! — smijala se Vanda. 

Uklopile smo se u kolektiv i počele živjeti izvjesnim redom. Ujutro smo či- 
stile sobu, kartale se, razgovarale, smijale se i pjevale. Oko jedan sat poslije podne 

penjale smo se do prozora i kroz drvene kapke gledale iko nosi hranu. Žudno 
smo očekivale rođake. Oni bi na prolazu preko dvorišta zastali, a mi pružale ru- 
ke kroz drvene kapke i mahale. To je bio najvažniji dio dana. Zatim je dolazila 
hrana. Najprije uznička — rijetka juha od ričeta — a zatim domaća. Uzničar bi 
donosio košare, ispraznile bismo ih i on ih je vraćao. Dijeljenje hrane bilo je go- 
tovo obred. Za bolesne drugarice odvajale smo laganu hranu, a ostalo smo dijelile 
točno na jednake dijelove. 

Poslije podne i mi smo dobile od kuće hranu, i to u neuobičajeno vrijeme — 
pronašli su nas naši! 

Nakon ručka smo pojedinačno razgovarale i oprezno se upoznavale. K meni je 
sjela žena pedesetih godina i počela: 


— Itak, velite da su vas radi škrlaka zaprli. Jeste videli! Milostive ste, škrlake 
išle probati, i zaprli su vas. Da bar niste četiri skup došle škrlabe probat! Vidite, 
one četiri ženske su pak išle oprave sprobavat, pa su sih pet zaprli. I šnajdericu. 
I brata su joj nastrelili. Siromak, sad je gore ober nas. Kaj ćete! Svaki zbog ne- 
čega. Ak' se prav zeme, ni jedna od nas ni niš kriva. Mama od Galjerice Nade veli 
da joj je kćerka fino odgojena, a to i ja velim! Ona niš ni kriva, takaj je zaprta, 
ta mama. Profesoricu Milčinovićku su zaprli jer ima doma telefon, pa je netko te- 
lefoniral na poštu, uprav kad je eksplodirala. A eto, na priliku, ja. Ja sam stra- 
šno pobožna ženska. I krunicu imam! — Iz džepa zaista izvadi krunicu. — I mo- 
lim se, furt se molim, i krunicu v žepu nosim i niš mi ne koristi. Mi smo vam mali 
ljudi, moj stari i ja. Iza Maksimira imamo malu hižicu i vrtek, pajceka hranim 
i kokoši imam, a moj stari popravla stare cipele. I tak pred mesec dan, popolden 
su došli. Fakini. Sreća da mog starog ni doma bilo! On bi se potukel, pak bi i 
njega otpelali, a tko bi mi onda jesti nosil? Rekli su da sam skrivala ilegalce! A 
kaj bi! Ja takve niti ne poznam. Premetačinu su mi napravili, sve su prehitili, niš 
nisu našli. Nis bedasta! I svete novine imam. I »Presveto srce Isusovo« i »Svetu 
Tereziju od maloga Isusa« i još celi štos. Sve sam narihtala i niš ni koristilo. Fa- 
kini, otpelali su me. A ilegalce takaj nisu našli. Niti nebuju! — lukavo je nami- 
gnula. — V reštu mi ni grdo, nemrem reč. Spat se more, samo kojiput preveč svira 
gramofon i onda se čuje kričanje — šapnula je — to mi se ne dopada... Nis nav- 
čena spat pri gramofonu i kričanju. I na to se nemrem privčiti. Za jest imam ta- 
kaj dost. Samo mi je jedno teško — zakolutala je obješenjački očima i uzdahnula. 


— Teško mi je kaj nemrem na svetu misu. A tak sam ih prosila tri nedele za re- 
dom, da me na misu puščaju, da mi je smrtni greh, ak na misi nebum, a nisu 
me puščali. Fakini. Ni to ni koristilo. I sad čekam. Kaj bu, bu. Tukli me nisu, 
nemrem reč. Al me prestrašili takaj nisu. Niti nebuju. Ni z gramofonom me ne bi 
prestrašili. Ni vi skoro van išle nebute. Škrlak ste sim donesle, morti vam praf 
niti ne paše — šapnula je i lukavo se nasmiješila — ali vam takaj nebu niš ko- 
ristil. »Sveta Terezija od maloga Isusa«, krunica i sveta misa su jači asovi, pa niš 
ne vrede, a jen škrlak?! Budite bez brige, skoro doma išle nebute. 


Uveče, kad smo spremale ležajeve, popela se Eržika do prozora i čekala. Na- 
kon nekog vremena čuo se tihi fićuk, a onda je počeo šapatom razgovor s gor- 

njim katom. Razgovarala je sa šesnaestogodišnjim bratom, koga su prilikom hap- 
šenja nastrijelili. 

— Štef, jesi li ti? 

— Jesam. Eržika, da li se javila mama? — pitao je. 

— Nije. Sigurno još ne zna gdje smo. Kako je tebi? 

— Dobro. Već sam gotovo posve zdrav. 

Poslije toga se čula s gornjeg kata tiha, žalosna međimurska pjesma. Kada 
je završila, odgovorile smo veselom međimurskom pjesmicom »Mamica su štrukle 
pekli.. .« 

— Ne znam da li bih se radovala ili žalostila što ozdravlja — rekla je tiho 
Eržika. 

— Zašto? — začudile smo se. 

Primakla se i objasnila šapatom: 

— Kad su ga uhapsili, nisu zapravo imali nikakvih dokaza protiv njega. Po« 
kušao je bježati, pucali su za njim, ranili ga i uhvatili. Mislio je da umire, pa je 
— dok su ga nosili — vikao: »Živio Sovjetski Savez«, »Živio drug Staljin«, »Ži- 
vjela Komunistička partija«. Sada ga to tereti, a to je dosta. Bojim se da će ga 
strijeljati... 


— Onda su i nas uhapsili — nastavila je nakon nekoliko trenutaka. — Po- 
stavili su zasjedu, a moje znanice su došle k meni probati haljine... — nasmiješi 
se Eržika. 


Drugo jutro oko deset sati čule smo korake. Napeto smo očekivale kamo će. 
Stali su pred brojem 12, pred muškom ćelijom. Čula se galama. 

Cijeli sat je trajala galama u muškoj ćeliji, onda su zalupila vrata i koraci se 
udaljili. 

Nakon nekog vremena udarila je jedna drugarica tri puta šakom o zid. Stale 
smo do vrata i podigle jednu drugaricu, koja je oprezno odškrinula gornji sta- 
kleni dio vrata i šaptom upitala druga, koji je također oprezno provirio: 

— Što je bilo? 

— Premetačina. Sve su odnijeli. I cigarete. Odveli su dva druga u Rakov 
Potok... 

Nekoliko časaka smo sjedile nijeme, a onda prividno mirno nastavile raz- 
govor. Žoga je međutim od »starih« obaviještena o ženama koje su dovedene u onih 
nekoliko dana što je bila na slobodi. Sve su bile dobre. Sjele smo zajedno i šapa- 
tom se podrobno dogovorile što ćemo na saslušavanju iskazati. 

Uveče se ponovio razgovor Eržike i brata. Zapjevale smo. 

— Tišina tamo! — zaurlao je uzničar. 

Smirile smo se i zadrijemale. Najednom je jedna drugarica naglo sjela. 

— Gramofon... — prošaptala je s jezom. 

Istog časa bile smo potpuno budne. 

— Tko je pao? Koga tuku? — bila su prošaptana ili neizrečena pitanja. 

Veselo je svirao šlager, kroz koji je od vremena do vremena prodirao krik 
ili jauk. Trajalo je to cijelu noć. 

Ujutro oko šest sati čuli su se koraci i glasovi. Stali su pred malom ćelijom do 
naše. Natisle smo se na vrata da čujemo što se događa. Jednu drugaricu smo 
načas podigle do prozora na vratima i odmah spustile. 

— Donijeli su ga na nosilima... — šapnula je. 

— Imamo čaja u termosici. Možda je još topao — prošaptala je jedna dru- 
garica. 

Taj dan bio je u službi uzničar Pero. Oko osam sati pustio nas je na umiva- 
nje. Jedna od nas udarila je tri puta šakom na zid muške ćelije, brzo istrčala 
i dodala drugu, koji je provirio kroz prozorčić, cigarete i šibice. 

— Što je tamo? Što radite? Odlazite! —vikao je Pero, ali nije zaplijenio dar. 

Dok smo se umivale, Vlatka je pitala Peru tko je u susjednoj ćeliji. 

— Ne znam — slegnuo je Pero ravnodušno ramenima. 

— Recite, Pero, zanima nas. 

— Ne znam — uporno je tvrdio Pero. 

— Pustite nas k njemu, možda ga koja od nas pozna — molila je Vlatka. 

— Zar ste poludjele?! — užasne se Pero. — Ni govora! Ne bih vas smio 
pustiti ni na umivanje! 

— Pustite samo mene da mu dam malo čaja — ustrajno je navaljivala Vlatka. 

— Ne može. 

— Budite čovjek, Pero! Prebijenom, polumrtvom čovjeku ne date ni gutljaj 
čaja! 

— Dajte čaj — rekao je Pero tiho. 

Uzeo je šalicu, ušao u ćeliju i za sobom zatvorio vrata. 

Nismo ništa mogle vidjeti. Za nekoliko minuta vratio se — blijed. Oko podne 
su našeg susjeda odnijeli i nakon tri sata vratili na nosilima. Bio je u nesvijesti, 
sav krvav. Pero mu je odnio čaja. Predveče su ga ponovo odnijeli. Čekale smo. Spu- 
stila se noć. Eržika je obavila večernji razgovor, a druga još nisu vratili. Napeto 
smo slušale hoće li se čuti gramofon. Bila je tišina. Oko jedanaest sati kucale smo. 
Došao je Pero, malo odškrinuo vrata, a Vanda ga je tiho upitala: 

— Što je s našim susjedom, Pero? 

— Neće više doći... — odgovorio je. 

— Ubili su ga? 

— Ne znam — tiho je rekao, zatvorio vrata i brzo se udaljio. 

Ujutro smo ponovo čule korake. Umuknule smo i napeto slušale. 

— Ovi koraci... strašno... — šaptala je jedna drugarica s užasom. — Ne 
znaš po koga idu, ne znaš kamo će te odvesti: Rakov Potok, Maksimir, logor, pre- 
slušavanje, sloboda... 

Koraci su stali pred našom ćelijom. Ključ je zaškripao, na vratima se poja- 
vio uzničar s dva agenta. Prozvali su »pobožnu«. 

— Mene? — digla je oči k nebu i pobožno se prekrižila. 

— Spremite svoje stvari, idemo. 

— Kam me bute otpelali, dragi gospon? — pitala je žalosno. 

— Idete doma — odgovorio je. 

— Jesus na! Doma? Kaj ne delate morti z mene bedaka? 

— Kupi stvari i teraj doma! — zaurla agent. — Ili hoćeš ostati? 

— Nis ponorela! Za pet ran božih! 

Užurbala se. Pomogle smo joj spremiti stvari, a ona je s lukavim smiješkom 
šapnula: 

— Ipak je koristilo! Dobro je koji put praviti se bedast. 

Oprostile smo se. 

— Sad bute lakše spale. Jedna debela manje. Onda kak smo rekli, još danas 
dobite kolače. 

Nismo mogle pisati listiće pred agentima. Šapnule smo joj nekoliko adresa i 
telefonskih brojeva, ako zapamti. Obećala je da će poslati novac za drugaricu 
koja je »šupirana« u rodno selo. 

Dva sata kasnije ponovo koraci. Stali su pred susjednom praznom ćelijom. 
Doveli su šesnaestogodišnju jedru lijepu djevojku. 

Desetak minuta kasnije zaorila je hodnikom iz sveg grla pjesma. Mala susjeda 
namjestila je dva drvena ležaja jedan na drugi, virila kroz prozor na vratima i 
pjevala. 

— Kuš tamo! — urlao je uzničar. 

Mala je bezbrižno dalje pjevala. 

— Drukčije ćeš pjevati uz gramofon! — urlao je. 

Digle smo Žogu da ispita malu. 

— Optužili su me da sam kurirka, da sam nosila neke listove. A nisam... 
Listove su našli kod mene, ali su bili zalijepljeni, ne znam što je u njima pisalo. 
Ne znam ništa — rekla je prkosno. — Prijete da će me tući. Rekli su da će mi po- 
slati »uzorak« da se predomislim. 

Nastavila je pjevati. 

Uveče je Eržika čekala na fićuk iz gornjeg kata. Čekala je cijeli sat. Postale 
smo nemirne. Onda je Eržika tiho pozvala: 

— Štefek, Štefek! 

— Što je? — javio se netko šapatom. 

— Jesi li ti, Štefek? 

— Nisam. 

— Gdje je Štefek? 

— Odveli su ga... 

Polako je skliznula s prozora i legla bez glasa i suza. 

Dugo nismo zaspale. Tiho smo razgovarale. 

— Gramofon... 

Šlager, vrisak, jauk. Dva sata je neumorno svirao isti šlager. Koraci. Stali su 
pred ćelijom male, vesele susjede. 

— Donijeli su mladu ženu. Onesviještena je, sva u krvi. Ne poznajem je — 
rekla je drugarici, koja je načas provirila kroz prozor. 

— »Uzorak«... — tiho je šapnula jedna. 

Kad se sve smirilo, pokucale smo na zid i dodale kroz prozor nad vratima 
maloj susjedi čaja, čistu maramicu i vode. Vrata tih dviju ćelija bila su prilično 
blizu, tako da se s nešto spretnosti i napora moglo dokučiti. 

— To je gramofon... To je uzorak... — s užasom je šapnula mala. 

— Drži se hrabro, ne pokaži im kako ti je... 

Već rano ujutro orila se hodnikom vesela pjesma. Mala susjeda je virila kroz 
prozor nad vratima i pjevala. 


— Što se dereš! Pogledaj si radije podstanarku! I ti ćeš biti takva! — urlao je 
uzničar. — Drukčije ćeš se derati... 

Kurirka je veselo pjevala, kao da ga ne čuje. Dodale smo joj čaja i keksa. 

— Tko je ona drugarica? — pitala je Žoga. — Kako se zove? 


— Ništa ne govori. Zahvaljuje za čaj, ali šuti. Ne vjeruje mi. 
— Hrabra si — nasmiješila se Žoga. 


— Nisam... strah me je... užasno izgleda — šapnula je drhtavim usnama. 
— Ipak si hrabra. Dobro se držiš. 

— To je iz prkosa! — iz očiju joj sijevne plamen. 

— Nemoj priznati. Ni uz gramofon — šaptala je Žoga. 

— A, to neću! Već iz prkosa... krvnici... mrzim ih — prosiktala je kroz 


stisnute zube. 

Ponovo je zaorila pjesma. 

Eržika se također dobro držala. Uzbuđenje i užas, koje je svaki novi dan 
donosio sa sobom, zaokupili su i nju. Uveče, dok smo mi još razgovarale, smi- 
jale se, tiho je legla i pokrila se preko glave. 

— Eržika, da zapjevamo! — zvale smo je. 

Nije se micala. 

»Mamica su štrukle pekli, meni nisu nikaj rekli...« zapjevale smo veselo, a 
srce nam se stezalo. 

Sjela je, podbočila rukama glavu i tek tada zaplakala. 

Slijedeći dan su odveli malu kurirku. S užasom smo očekivale kakva će se 
vratiti. Došla je tek predvečer, odmah je provirila kroz prozor i zapjevala. 

— Što je bilo? — upitala je Žoga. 

— Gnjavili su me. Rekli su da ću biti isto tako udešena kao i »uzorak«, ako 
ne priznam. Govorila sam da se strašno bojim batina, da bih odmah rekla sve što 
znam, samo da me ne tuku. Ali da me baš i razrežu na komade, nemam što da im 
kažem. Još će me ispitivati. Sigurno i tući... 

— Nemoj priznati. Nemoj nikoga izdati. Vidiš što rade — šaptala je Žoga. 

— Neću, ne boj se, mrzim ih... 

— Dobra si ti djevojka. Hrabra si — toplo joj je šaptala Žoga. 

— Misliš? — sretno se smiješila djevojka i dodala prije nove pjesme: — Iz 
prkosa i ponosa... 

Bila je jača od njih. 

Slijedeće noći stali su koraci pred našom ćelijom. 

— Vlatka Novak, spremite stvari, idemo — rekli su agenti na vratima. 

Skočile smo. 

— Vlatka! Kamo? 


Okružile smo Vlatku, a tri-četiri drugarice su pokušale saznati od agenta ka- 
mo je vode. 

— Ne znam, ne tiče vas se — grubo se proderao. 


— Zna se — rekla je mirno Vlatka. — Rakov Potok, Maksimir ili, u najbo- 
ljem slučaju, logor. 

— Možda ipak... — pokušale smo i nju i sebe zavarati. 

— Uzalud me tješite — prekinula nas je Vlatka. — Tu sam starosjedilac, po- 


znam običaje i puteve. Svašta su mi natovarili, a dosta bi bilo i to što sam Srp- 
kinja. 

Kad su se za njima zatvorila vrata, legle smo bez riječi, samo se otkinuo koji 
uzdah. 

Drugi dan bio je u službi Pero. Vikao je i galamio od ranog jutra. Kad nas je 
pustio na umivanje, okružile smo ga i pokušale saznati kamo je otpremljena 
Vlatka. Vikao je, kao da nas ni ne čuje. 

— Pero, znate koliko volimo Vlatku, kamo je odvedena? — molile smo. 

— Na Savsku... — tiho je rekao i odmah nastavio vikati: — Što je tamo?! 
Dosta galame! Brže! Požurite! Neću vas više puštati van... 

Cijeli dan smo bile vesele, smijale se i pjevale. 

— Još je živa, možda će se ipak izvući... 

Isprebijanu drugaricu su drugi dan odveli. Nismo saznali kamo. Mlada su- 
sjeda je pjevala. 

— Teško da će ostati živa — šapnula nam je sa suzama u očima. 

Poslije podne su se koraci ponovo zaustavili pred našom ćelijom. Ušla je dra- 
žesna mlada djevojka. 


— Zdravo, drugarice — pozdravila je veselo. 

Mi smo je šutke gledale. 

— No, zdravo, drugarice! Zašto ne odzdravljate? — veselo je pitala mlada 
ljepotica. 

— Koja od nas ovdje je vaša drugarica? — hladno je upita Vanda. 

— Pa sve vi! — smiješila se. 

— Mi?! Pa mi vas ne poznajemo — javilo se nekoliko glasova. 


— Vi ste komunistice i ja sam komunistica, pa smo onda valjda drugarice! — 
malo uvrijeđeno je rekla. 

Kriomice smo se pogledale. Glupa je ova provokatorica, govorile smo jedna 
drugoj nasmiješenim očima. 

Bez dogovora počele smo se oslovljavati s »vi« i »gospođo«. Ljepotica se ve- 
selo vrtjela oko nas, pitala nas kako se zovemo i počela nas oslovljavati s »ti«. 
Mi smo uporno ostale kod »vi«. 

— Kako to da jedna drugoj govorite »gospođo«? — čudila se. 

— Zato, što smo se tek upoznale — odgovorile smo hladno. 

— Kako? Tek sada ste se upoznale? Pa njih je pet zajedno uhapšeno i vas 
četiri također. Onda ste se valjda već i prije poznavale? 

— Slušajte, gospođice, zar vi mislite da se mušterije, koje se slučajno nađu 
u trgovini da kupe šešir ili haljinu, moraju već otprije poznavati? A mi smo 
došle privatnoj švelji i privatnoj modistici isto kao u trgovinu. 

Uvidjela je da ovako neće ništa postići. Počela je pojedinačnom ofenzivom. 
Sjedala je k pojedinim drugaricama. Očima smo davale znakove da ne nasjednu. 
Došla je i do mene. 

— Mnogo sam čula o vama — rekla je laskavo. 

— O meni? — čudila sam se. — Od koga? Zar imamo zajedničkih znanaca? 

— O, da! Ja mnogo radim ilegalno. Vrlo sam hrabra. Da ovdje znaju što 
sam sve radila, sigurno bi me strijeljali. O vama mi je pričao drug Branko. Po- 
znajete ga, zar ne? 

— Branko? Koji Branko? Ne poznajem nikoga tko bi se tako zvao. 

— Pa Branko! I on radi ilegalno! 

— Ali ja radim u tvornici. Korespondentica sam. 

— I Vlado mi je govorio o vama. I Nada — šaptala je. 

— Koji Vlado? Kakva Nada? Meni se čini, gospođice, da me s nekim zamje- 
njujete. Ja te ljude ne poznam. 

— Ja sam stvarno neustrašiva — promijenila je temu. — Idem na sastanke, 
raznosim ilegalnu štampu i letke, već sam i ranjenog druga skrivala! 

— Nemojte! Kako se usuđujete? Zar vas nije strah? — pitala sam s namje- 
štenim divljenjem. 


— Strah! Phhh! Ne znam što je strah! — prezirno je naškubila usne. 

Gledala sam je zapanjeno. 

— Divim se neustrašivim ljudima — rekla sam s poštovanjem. — Ja bih umrla 
od straha. 

Promatrala me je ispod oka. 

— Sudjelovala sam i u napadu kod Botaničkog vrta! — pohvalila se. 

— Što?! — užasnula sam se. — Pa tamo se pucalo i hapsilo! Ja sam bila u 


uredu, pa kad sam išla kući, ulice su bile pune vojske. Kod svakog ugla su vikali 
»Stoj!« s naperenim puškama. Bila sam luda od straha! Kad sam došla kući, 
uzela sam prašak za umirenje. 

— Ivi ste bili na sastanku kad su vas uhapsili — rekla je. 

— Na sastanku? Jeste li poludjeli?! Došla sam probati šešir, najednom je 
došla policija i sve nas pohapsila. Zamislite kakva sramota! — rekla sam plačnim 
glasom. 

— A zašto su one druge bile tamo? 

— Isto zbog šešira. Uopće se ne poznajemo. Ja sam došla prva, a onda su 
dolazile druge. Čekala sam da mi svrši šešir i eto kako je svršilo. Da nisam po- 
slije podne htjela izaći s novim šeširom, ne bih bila ovdje. Ali i šešir je tu. Ostao 
je dolje. Krasan zeleni šešir! — dodala sam ushićeno, kao da me samo to zanima. 

Ostala je kod nas tri dana. Osjećale smo je kao moru koja davi. Jedino što 
smo u tom položaju imale — zajedničko, drugarsko proživljavanje svih događaja, 
oduzela nam je njena prisutnost. Razgovarale smo, smijale se, pjevale, ali sve 
usiljeno. Malu susjedu odvodili su na preslušavanje, dovodili, pjevala je, a mi 
nismo mogle proviriti kroz prozorčić nad vratima i razgovarati s njom. Nismo joj 
o podne mogle dodati njen obrok hrane, nego smo joj tek ujutro davale kriomice 
suhu hranu. Jedne noći smo čule gramofon, ali smo ostale nepokretne kao da 

spavamo. Ona se podizala i promatrala nas. Prolazili su koraci, zaustavljali se, 
odvodili i dovodili drugove, a mi nismo ništa znale. I s Perom smo bile službene, 
pred njom smo ga psovale da je grub. 

Treći dan predvečer »puštena je na slobodu«. 

Čim su se koraci udaljili, zaorila je srdačna, vesela pjesma. 

Dva dana kasnije u devet sati ujutro odveli su Šteficu. Naša grupa je došla 
na red... 

Ponovo smo se stisnule u kut i ponavljale što ćemo iskazati da ne dođemo u 
proturječje. 

Sat kasnije odveli su Ružu, a onda mene. 

— Kamo me vodite? — pitala sam zabrinutim glasom agenta. 

— Na preslušavanje — rekao je prijazno. 

Po njegovu prijaznom držanju sudila sam da se druge naše drugarice dobro 
drže. 

Išli smo dugim hodnicima uza stube, niza stube, opet dugim hodnicima. Za 
to sam vrijeme svladala uzbuđenje. 

U sobi u koju su me uveli kraj stola je stajao referent i ljubazno me dočekao. 

— Izvolite sjesti — rekao je uljudno. 

Izvadio je kutiju i ponudio me cigaretom. 

— Hvala, ne pušim — rekla sam otmjeno, kao da smo u salonu. 

Ne pušim? mislila sam. Da, već nekoliko dana zapravo i ne pušim. Otkada nam 
je mala provokatorica pokvarila račune, pušilo nas je sedam zajedno po dvije-tri 
cigarete dnevno. Išle su u krugu od usta do usta, svaka po dim sve dok čik — 
nataknut na iglu — nismo ispušile do žeravice. 

Referent, mladi otmjeni gospodin, udobno je sjeo i upitao: 

— Kako se osjećate? — kao da sam mu došla u posjet. 

Prihvatila sam njegov ton. 

— Strašno! — jeknula sam tugaljivo. 

— Kako strašno? — uzrujao se. — Zar vam je tko učinio što nažao? 

—Ah tone... 

— Nego zašto? — u pitanju se osjećao živ, prikriveni interes. 

— Mračno je, hladno... — pljačljivo sam se tužila. — Pa tolike ženske... 
A spavanje! — uzdahnula sam. — Zamislite, na dvanaest prična nas dvadeset!!! 
Kako je samo tvrdo! Strašno tvrdo, sve me boli! — povrijeđeno sam jadikovala. 

— Ah, to! — nasmiješi se. — A kako je inače? 

— Što inače? Zar to nije dosta strašno? — upitala sam glupo. 

— Kakve su one žene koje su s vama u ćeliji? 

— Ah, uglavnom vrlo primitivne — rekla sam s lakim prezirom u glasu, kao 
da nisam razumjela što pita. 

— Tako, tako... 

Zamislio se. Vjerojatno je namjeravao prijeći na drugu temu. 

— Osim toga su bolesne. Jedna je gotovo slijepa, druga je tuberkulozna i 
tako... vrlo neugodno... 

Pogledao me pa onda upitao: 

— Koje su bolesne? 

Vjerojatno se kanio pokazati humanim. 

— Ne znam vam, zaista, kako se zovu. Čini mi se da su zajedno uhapšene. 
Jedna se zove Eržika, a ne znam kako se zovu druge. Marija, Katica... zaista ne 
znam. 

— Ah, ja znam tu grupu — rekla je sirojopisačica. — One su već treći mje- 
sec ovdje. 

— A što govore? — pitao je povjerljivo. 

— Da vam pravo kažem, same gluposti. Govore najviše o bolesti, onda o djeci, 
jedna se boji da su je u međuvremenu otpustili iz službe i tako... Velim vam 
da su vrlo primitivne. Nemam što s njima razgovarati. 

— Izvadite njihov predmet — rekao je i široko zamahnuo rukom. Pogledao 
me kao da očekuje priznanje. Držala sam se ravnodušno, kao da me se to ništa ne 
tiče, a u sebi sam se silno obradovala. 

Ponovo se zamislio. 


— Kakva sramota! Kakva sramota! — rekla sam plačnim glasom i zalomila 
rukama. 

— Kakva sramota? — trgnuo se. 

— Pa kako nije sramota?! — zgražala sam se. — A familija? Zamislite ako 


saznaju da sam bila u zatvoru... Užasno... 

Rekla sam to kao da je jasno da ću biti puštena na slobodu, da se zabuna 
razjasnila čim smo se vidjeli. 

— Da — rekla je suosjećajno tipkačica. — Zaista je nezgodno. Ja poznam se- 
stru vašeg gospodina supruga... 

— Molim vas, nemojte joj reći! — uskliknula sam sklapajući ruke. 

— Ne bojte se, gospođo, znam kako bi to bilo neugodno — tješila me. 

Referent nas je promatrao, a onda reče: 

— A sada nam pričajte lijepo sve po redu, kako je bilo one nedjelje. Pričaj- 
te nam sve u sitnice i točno. 

— Pošla sam s bratom i mužem šetati — počela sam, zadržavajući ton obič- 
nog razgovora. — Išli smo Ilicom do »Korzo« kavane, onda kroz Gundulićevu i 
Marovsku ulicu, pa Prilazom do modistice. 

— Zašto ste išli k njoj kući, i to u nedjelju? — upita 

— Namještena je u jednom salonu, ali u nedjelju radi privatno u svom stanu, 
pa je jeftinije... — rekla sam kao malo postiđeno. 

— Shvaćam... I onda? 

— Onda sam malo prije jedanaest sati došla na probu. Šešir je skoro bio go- 
tov, pa sam pričekala da ga svrši. Nakon toga su došle one tri gospođe. 

— Zajedno? — brzo upita. 

— Ne. Najprije jedna, a onda druge dvije zajedno. 

— Koje dvije? 

— Gospođe Vanda i Olga. 

— Poznajete li ih? Od kada? 

— Poznajem. Upoznala sam ih u zatvoru. 

Časak je šutio, a onda upita: 

— Gdje ste još bili prije nego što ste došli modistici? 

Ovo pitanje me je iznenadilo. 

— Gdje sam još bila? — polako sam začuđeno ponovila pitanje misleći brzo: 
»Da nisam koga srela? Što se moglo dogoditi? Što sam mogla zaboraviti?« 

— Nigdje nisam bila — rekla sam čvrstim glasom. 


— Sjetite se, sjetite se... — ljubazno se smješkao. 
— Ne sjećam se — odgovorim iskreno. 

— Zar niste bili u crkvi? — upita srdačno. 

— Ah... jesam... — rekla sam malo sramežljivo. 


— Pa zašto nam to niste odmah rekli? Pred nama ne morate tajiti! 

— Kako znate? — upitam sa zanimanjem. 

— Mi sve znamo! — rekao je samodopadno. — Pred nama se ništa ne može 
zatajiti. 

Teško sam suspregla smiješak. Vjerojatno me netko vidio dok sam čekala 
Ružu, pa su to upotrijebili kod intervencije. 

Referent je na neke spise napisao »SLOBODA«, pozvao agenta i srdačno mi na 
rastanku stisnuo ruku. Gledala sam ga tobože ganuto i na vratima ga još jednom 
zamolila za diskreciju. 

Kad me agent odveo do ćelije, zastala sam na vratima i nasmijano rekla: 

— Sloboda!! 

Sve su skočile, dvije-tri zabavljale agenta, a druge mi pomagale pakirati stvari. 

— U džepu kućne haljine su pisamca. Drži s nama vezu, šalji poruke u kola- 
čima — šaptale su Vanda i Žoga. 

Isti dan su bile puštene Štefica i Ruža, a dan kasnije Eržikina grupa. Uspje- 
lo nam je da zavaramo provokatoricu. 

Nakon tri dana došla mi je u ured drugarica, koja je »slučajno« onuda pro- 
lazila. Kod izlaza mi je šapnula: 

— Vanda je otpremljena u logor, Žoga je jučer puštena. Sutra u četiri sata 
poslije podne čekaj je Nad lipom. 

Sastanak na Vrbiku 


Kada je u kasnu jesen godine 1941. počeo padati snijeg, Zagrepčani kao da 
su odahnuli. Činilo se kao da je popustila mora koja je mjesecima pristikala grad, 
pun kamiona s vojskom raznih rodova, plakata s objavama naredbi i zabrana uz 
kaznu smrti, objava o strijeljanima... Snijeg je gusto padao i unosio mir u grad. 


Polako je taj mir postao sve stvarniji. Debele naslage snijega pokrile su uli- 
ce. Prestali su voziti tramvaji, kamioni, tenkovi, iako su i vojska i mobilizirani 
građani neprestano čistili ulice i tramvajske pruge. Snijeg je padao dane i noći. 
Debele naslage potpuno su zatvorile promet. U čudnoj tišini građani su se probi- 
jali uskim prtinama ugaženim u dubok snijeg. 


Već ljeti godine 1941. osnovan je Inicijativni odbor Antifašističke fronte žena 
za Hrvatsku (AFŽ), čiji sam i ja bila član. Odmah smo osnovale AFŽ i u nekoliko 
gradova blizu Zagreba, no tada je putovanje bilo sve teže, pa smo dalje intenzivno 
radile u Zagrebu. Svaka od nas imala je po dvadesetak grupa od po pet-šest žena 
s kojima smo održavale sastanke, a one su rukovodile svojim grupama žena. Ta- 
ko sam dnevno imala po nekoliko sastanaka na raznim krajevima grada: na Črno- 
mercu, kraj Maksimira, na Trešnjevki, na Ksaveru, na Savskoj cesti, u Gornjem 
gradu itd. Vrijeme sastanaka bilo je tako raspoređeno da tramvajem stižem s 
jednog sastanka na slijedeći. 


Sada je snijeg povećao udaljenost između mjesta tih sastanaka. Gazila sam 
prtinama da stignem na jedan sastanak samo toliko da bih predala letke ili štam- 

pu i da zakažem slijedeći sastanak, i odmah odlazila na drugo mjesto, kilometre 
udaljeno. 

Bila sam strašno premorena kad sam došla na sastanak s Olgom Kreačić-Žo- 
gom, koja je također bila član Inicijativnog odbora AFŽ-a. 

— Imaš li sutra uveče vremena? — upita. 

— Mislim da ću oko pola osam uveče biti slobodna. 

— Dogovoreno je da Jasna sutra održi sastanak na Vrbiku, ali je jučer uhap- 
šena. To je prvi sastanak na tom sektoru grada, pa bi bilo nezgodno da se ne 
održi. Možeš li otići onamo? 

— Poći ću. Daj mi adresu. 

— Nema adrese. To je negdje blizu Save, ulica bez naziva i kuća bez broja. 
Idi dvije stanice poslije gimnazije na Savskoj cesti. Tamo će te kod stupa sa 
svjetiljkom čekati drugarica sa zelenim rupcem na glavi. Ona će znati kako izgle- 
daš i kako si odjevena. Prići će ti i kao lozinku upitati treba li ti šećera, a ti ćeš 
odgovoriti da su ti potrebna jaja. Onda će te ona odvesti do kuće u kojoj ćeš odr- 
žati sastanak. Na sastanku će biti pet-šestdrugarica, koje će kasnije okupiti svaka 
svoju grupu žena, kojom će rukovoditi. Onako, kako obično i radimo. 

Slijedeće večeri gazila sam žurno prtinom i pazila da ne previdim oznaku tram- 
vajskog stajališta. Kad sam stigla do stajališta i rasvjetnog stupa, priđe mi dosta 
niska žena i nagovori me: 

— Bojala sam se da nećeš doći, jer ne vozi tramvaj. Bilo bi nam jako žao 
da nisi došla. Znaš, to je prvi put da netko dolazi k nama. 

Začuđeno sam je pogledala i oprezno upitala: 

— Imate li šećera? — Bila je to njezina lozinka. 

— Ma da, to sam ja tebi morala reći, a ti si meni morala odgovoriti da su ti 
potrebna jaja. Ali ja sam te odmah prepoznala, pa mi to nije trebalo. Dođi, kod 
kuće već čekaju. 

U to je vrijeme već bila vrlo oštra konspiracija u radu, pa sam se sada malo 
nelagodno osjećala kad smo prtinom zakrenule u tamu. Žena je veselo čavrljala, 
sva sretna da napokon i k njima netko dolazi. 

Išle smo dosta dugo naseljem malih kućica, kad je pred jednom stala i rekla 
veselo: 

— Evo nas! Uđi! 

Mala kućica imala je dvije sobe i kuhinju. Uvela me je u spavaću sobu, gdje 


je bilo nekoliko žena i tri muškarca. a 
— Eto, ipak je došla! — veselo je uskliknula, pa se obratila meni: — Sjedni, 
drugarice. 


Nelagodan osjećaj se povećao. Nije još bio običaj da se svi oslovljavaju s 
»drugarice« i »druže«, niti da jedni drugima govore ti. Osim toga, činilo mi se da 
svi ti ljudi znaju zašto sam došla. 

Dok smo skidale kapute i sjedale, ulazili su muškarci i žene. Svi su mi srdač- 
no i razdragano stiskali ruku. 

Situacija je postajala sve neugodnija. U to se vrijeme nije smjelo sastati više 
od pet-šest ljudi, koji su morali dolaziti u razmacima od po pet — deset minuta, 

a ovamo su stizali muškarci i žene sve u grupama. Domaćica je sjela do mene i 
sjala od ponosa. Sagnula sam se i tiho je upitala: 

— Kad će se ovi ljudi razići, da održimo sastanak? 

— Kako razići? Pa još ih mora doći! 

— Tu se trebalo sastati samo pet-šest žena. 

— Znam, ali to bi bilo šteta! Kad netko prvi put dolazi k nama na Vrbik, treba 
da prisustvuje što više ljudi, da svi čujemo što se događa i što mi moramo raditi. 

— Ti si sve te ljude pozvala? — upitala sam začuđeno. 

— Pa naravno! I još će ih doći. Možda neće svi ni u kuću stati! 

I zaista, ova je soba bila pretrpana, druga soba puna, a ljudi su još uvijek 
nadolazili. Pred kućom se čuo žamor, otresanje snijega s cipela, dozivanje. 

Bilo je jasno da je cijeli ovaj dio Vrbika obaviješten o mom dolasku. Nije li 
obaviještena i policija? Jesu li svi ovi ljudi povjerljivi? Prošla mi je tijelom neka 
ledena struja. Možda među tim posjetiocima ima konfidenata, a možda je došao i 
koji policijski agent... Što da radim? 

Ljudi su se gurali da mi stisnu ruku, a meni su mozgom letjele misli: treba 
li da se hitno izgubim ili da održim sastanak sa svim ovim ljudima? 

Ocjenjivala sam situaciju: ako je policija obaviještena, onda me već čekaju 
negdje u zasjedi, ili će svakog časa provaliti u kuću i sve nas pohapsiti. Ako je 
tako, onda ne bi vrijedilo ni da odmah odem. A ako policija ništa ne zna, može 
je sada netko obavijestiti. Trebalo je tu mogućnost razmotriti. U blizini nema te- 
lefona, jer u ovom radničkom naselju nikom nije ni bio potreban telefon. Prema 
tome, do najbližeg telefona je zacijelo dosta daleko. Znači, mogu održati sastanak 
i otići prije nego što stigne policija, jer i oni moraju dovle doći pješice. Ako bih 
sada naglo otišla, bilo bi to pravo dezerterstvo. Osramotila bih ne samo sebe, ne- 
go i rukovodstvo pokreta, i to pred ljudima koji su stvarno sretni da je i k njima 
netko došao. 

Odlučila sam da održim sastanak. Bila sam sva napeta, koncentrirana na vra- 
ta, da vidim tko dolazi. Ipak sam rekla mirno: 

— Da počnemo, drugovi i drugarice. 

Svi se umire i počnu iz hodnika i druge sobe prilaziti i zbijati se još bliže, 
da što bolje čuju. Tako su nas, koji smo sjedili na krevetima, gotovo zgnječili. 

Počela sam govoriti. Objasnila sam ratnu i političku situaciju, ocrtala ukrat- 
ko što rade okupatori i ustaše, te što su naši neposredni zadaci u borbi protiv 
njih, za oslobođenje. 

No to nije bilo vrijeme da se samo lijepo govori, trebalo je odmah prijeći i 
na organiziranje i rad. Rekla sam da treba skupljati novac za Crvenu pomoć, koja 
se upotrebljava za drugove po logorima, zatvorima i za njihove obitelji. Trebalo 
je skupljati stare legitimacije, koje se prerađuju za naše ilegalce. Trebalo je skup- 
ljati odjeću, obuću, lijekove, hranu, i za tu robu naći skladišta, dok se ne otpremi 
partizanima. Trebalo je gdjekada primiti na noćenje nekog ilegalca ili ranjenog 
druga, koji bi u okršajima na ulici stradao. 

Kako sam objasnila koji zadatak, upitala bih: 

— Tko je spreman da se prihvati tog zadatka? 

Javljali su se svi do jednoga. Savjetovali smo se i izabrali one koji će sabi- 
rati novac i stvari, odredili gdje će se pohraniti. Dogovorili su se tko može pri- 
hvatiti ilegalca ili ranjenika i tako smo radili brzo i konkretno. 

Ljudi su bili ushićeni, a taj je ushit prelazio i na mene, posve sam zabora- 
vila na opasnost. Ipak, čim smo sve dogovorili, digla sam se da odem. 

No ljudima se činilo da jedan sat koji sam tu provela nije dovoljan. Sa svih 
su strana pitali gotovo razočarano: 

— Zar već odlaziš? 

Svi su se još jače natisnuli i ja sam bila formalno nepokretna. U meni se po- 
novo javio oprez, što im, naravno, nisam smjela pokazati. 

— Tek je devet sati, a izlaz je do jedanaest! — reče netko — Ma kako daleko 
stanuješ, možeš stići za jedan sat kući. 

Svi su me gorljivo počeli nagovarati i moliti da još ne odem. Onda su po- 
čela padati pitanja, kao da moj odlazak uopće ne dolazi u obzir. 

— Kako je u Rusiji? 

— Kad će Rusi pobijediti? 

— Drugarice, zar ne da će rat brzo završiti? 

Nisam mogla otići. Nisam više ni htjela. Ponovo sam sjela i započeli smo 
razgovor, a da o policiji ili mogućem hapšenju više nisam ni mislila. Pitanja su 
dovikivali iz ove i druge sobe, iz hodnika i kuhinje, a tada sam primijetila da 
su vanjska vrata otvorena, da i pred kućom stoje ljudi, koji viču: 

— Glasnije, drugarice, da te i mi čujemo! 

— Koliko ima partizana? ... Hoće li nam Rusi poslati oružja? ... Hoće li Ru 
si za tri mjeseca biti pod Berlinom? 

Svi su žarili optimizmom i bili uvjereni da će rat uskoro završiti. Svi su vje- 
rovali, upravo osjećali, da ćemo mi rat dobiti, da ga ne možemo izgubiti, iako 
su vidjeli njemačku vojnu mašineriju. Pitali su: 

— Kako partizani ratuju? ... Kako su sada, po takvoj zimi, smješteni po šu- 
mama?... Čime se hrane?... Tko rukovodi partizanima? ... Kako su naoružani? 

U meni je napetost potpuno popustila, zaboravila sam na oprez. 

Odjednom netko poviče: 

— Drugarice, sada će biti deset sati! Ako daleko stanuješ, moraš poći. 

Vrijeme je tako brzo prošlo da sam se i sama začudila. Odmaknuli su se, pu- 
stili da se obučem i izađem. Neko su me vrijeme svi pratili, dok ih nisam zamo- 
lila da se raziđu, jer smo već blizu Savske ceste. 

Slijedeći dan smo Žoga i ja — još jedine preostale članice Inicijativnog od- 
bora AFŽ-a, jer su druge bile u zatvoru i logoru — imale sastanak s drugom iz CK 
KPH. Izvijestila sam o sastanku na Vrbiku, pa smo analizirali tu situaciju. 

Ustanovili smo da je taj teren izvanredan, da treba otići tamo i osnovati i 
ostale masovne ilegalne organizacije, ali ja više ne smijem onamo, jer me previše 
ljudi pozna, a to je opasno. 

AFŽ, kao i ostale organizacije, izvanredno su radile, ali su ipak žene u svaki 
svoj zadatak uključivale i svoje muževe. Konspiracija nije bila na visini, ali je za- 
to bila izvanredna odanost NOB-u. 

Zapadni kolodvor 


Bio je kraj lipnja godine 1941. Na Zapadni kolodvor stigao je teretni vlak i 
Mijo Požun je primio dokumentaciju da ga preuzme. 

Svaki vagon je imao svoje dokumente s naznakom broja vagona, pošiljaoca, 
robe koja se unutra nalazi i kome je treba dostaviti. Mijo Požun je morao provje- 
riti brojeve vagona, imaju li svu dokumentaciju te jesu li dobro zatvoreni. Uko- 
liko nešto nije bilo u redu — bilo da dokumenti nisu odgovarali ili vagon nije bio 
dobro zatvoren ili čak provaljen — vagon se morao otkopčati od kompozicije i 
prebaciti na neki drugi kolosijek, gdje će stajati tako dugo dok ga ne pregleda 
komisija. 

Došao je do jednog vagona i odmah primijetio da je na njemu otvoren pro- 
zor, i to bez rešetaka. Došao je do prozora i provirio, da vidi što se u njemu 
nalazi, prije nego što će ga otkopčati i staviti na poseban kolosijek. 

Provirio je i zapanjio se. Vagon je bio nakrcan oružjem i municijom. Puš- 
ke, revolveri, kutije s mecima, puškomitraljezi bili su nabacani bez reda, a opazio 
je i veliki stari još austrougarski mitraljez. Bilo je i mnogo eksploziva. 

Zastao mu je dah. Pogledao je dokumente i vidio da je to njemački ratni 
plijen iz Grčke. Nije bilo popisa koliko čega ima... 

Mijo Požun, član Komunističke partije još od godine 1935, odmah je stvorio 
odluku: to oružje treba hitno izvaditi i prebaciti najprije u tajno skladište, a za- 
tim u partizane... 

Bila bi dovoljna i sama činjenica da je prozor otvoren i bez rešetaka, pa da 
se vagon izdvoji i da pričeka na komisiju, no za svaki slučaj Mijo Požun je uni- 
štio dokumente. Prema tome, vagon će se ukloniti, ali se komisiji neće žuriti da 
ga pregleda i preuzme, pa da se roba iskrca. 

To će učiniti željezničari... članovi Partije i simpatizeri iz Zagreba i okol- 
nih željezničkih stanica, i to prije komisije... 

Mijo Požun, koga su zvali Miško, službeno je izvijestio da jedan vagon ne- 
ma dokumentacije, da je prozor bez rešetaka otvoren. Treba ga ukloniti. Tko bi 
posumnjao da je Miško uništio dokumente? Pa poznat je kao nevjerojatno savje- 
stan, discipliniran, radin i pouzdan, taj čvrsti i šutljivi dugogodišnji željezničar. 

No Miško Požun nije dao samo službeni izvještaj. Odmah je otišao drugu 
Korošecu, koji je bio sekretar partijske organizacije Zapadnog kolodvora i ispri- 
povjedio mu na što je naišao. 

Dogovorili su slijedeće: Korošec će odmah obavijestiti Mjesni komitet KPH 
Zagreb (MK — gradski komitet) o onome na što su naišli, da im drugovi pomognu, 
a istovremeno će svakom željezničaru, članu Partije ili pouzdanom simpatizeru, 
koji izvana dođe u Zagreb, reći neka ponese što mu treba i koliko može. 

Istog dana počeli su stizati željezničari iz okolice Zagreba. Vagon je već bio 
uklonjen. Oni bi dolazili do njega, uzimali bi oružja i municije — koliko su mo- 
gli neprimijećeno prenijeti — i odmah otpremali u svoja mjesta, pa dalje par- 
tizanima. 

Vagon se praznio, no oružja je bilo toliko da se to jedva i primjećivalo. 

Iz MK KPH Zagreb došli su Janko Gredelj, Ante Milković i još jedan drug iz 
željezničke radionice, rodom iz Primorja. Sastali su se s drugovima Korošcem i 
Požunom, da se dogovore kako bi najbrže ispraznili, gdje bi smjestili i kako ot- 
premili oružje, municiju i eksploziv. 

Miško Požun, koji je ionako stalno radio vani na pruzi, pregledao je teren 
tražeći najpogodnije mjesto gdje da sakriju oružje. Naišao je na kanal koji pro- 
lazi ispod stanice na Črnomercu i izlazi kod Samoborskog kolodvora. To je bilo 
najpogodnije mjesto, gdje bi se oružje moglo sakriti, jer se sve moralo obaviti u 
toku jedne noći. Odmah je razradio precizan plan, jer je akcija morala uspjeti, a 
nije smjela nikoga dovesti u opasnost. 

S drugovima iz MK sada je ovako dogovoreno: vagon će prebaciti na IV spoj- 
ni kolosijek na Črnomercu, blizu tog kanala. Akcija će se izvršiti one noći kada 
u službi budu Miško Požun i prometnik Maček, koji je bio odani simpatizer. Ka- 
ko se oko ponoći prekida rad da bi se lokomotive natovarile ugljenom i napunile 
vodom, prometnik Maček pozvat će sve željezničare k sebi u kancelariju. Tako 
neko vrijeme na pruzi neće biti nikoga. Drugovi iz MK poslat će dvojicu ljudi 
da istovaruju oružje zajedno s Miškom Požunom, i da ga prebace u kanal, koji 
je bio tako velik da se čovjek mogao po njemu kretati četvoronoške. Kasnije će 
se iz kanala sa strane Samoborskog kolodvora sve prenijeti u skladište, koje su 
imali nedaleko na Selskoj cesti, a služilo je za sakupljenu robu u sabirnim ak- 
cijama. Bilo je, dakle, tajno. 

Ustanovili su kada su prometnik Maček i Miško Požun zajedno u noćnoj služ- 
bi i dogovorili se da će drugovi iz MK poslati dva druga. Miško Požun će ih do- 
čekati kod Selske ceste i uvesti. I organizacija svega ostalog sada je prešla na 
njega. 

Sve željezničke stanice, kao i razne druge važne ustanove, bile su pod nadzo- 
rom, pa tako i Zapadni kolodvor. Tu su bili ustaše, njemačka vojska, žandarme- 
rija i policija. Svi prilazi, pa tako i onaj na Selskoj cesti, bili su pomno čuvani. 
Svi željezničari smjeli su po pruzi ići i raditi isključivo u uniformama, a civili su 
samo službeno smjeli dolaziti, i to do dvadeset sati. Kasnije ni jedan civil ni pod 
kojim uvjetom nije smio na prugu. 

Do noći kad će se izvesti akcija, preostalo je još nekoliko dana i Miško je 
povremeno dolazio do vagona s oružjem, da vidi nisu li ga premjestili. I tada bi 
svaki put sa smiješkom ustanovio da je u vagonu sve manje oružja. Željezničari 
su ga marljivo odnosili, i to kroz prozor, jer je vagon ostao plombiran (zapeča- 
ćen). 

Miško Požun je hodao prugom, pregledavao vagone, preuzimao vagone pristi- 
glih teretnih vlakova i neprestano mislio i razmišljao. Kakvi su bili željezničari na 
Zapadnom kolodvoru? Pretresao je u mi slima jednog po jednog. Ima mnogo čla- 
nova Partija, gotovo su svi bez iznimke simpatizeri, koji su već sudjelovali u 
mnogim akcijama, a opasan je samo jedan. Bio je to neki ustaša, kojega su se 
morali čuvati. Jedan je bio pomalo sumnjiv, a jedan je mladić bio na izgled sa- 
svim dobar, no imao je rođaka ustašu, pa su pred njim morali paziti što govore, 
da ih nehotice ne bi izdao pred tim rođakom. Prema tome, samo su trojica bi- 
la sumnjiva. No na nesreću, te je noći bio dežuran i mladić čiji je rođak bio ustaša, 
a i onaj uvijek namrgođeni i sumnjičavi ustaša. To će otežati akciju... 

Zatim je razrađivao plan kako će iskrcavati vagon. Jedan će ući unutra i pri- 
premati ono što će se iznositi, drugi će od njega prihvaćati i brzo nositi u kanal. 
No tu su morali biti oprezni, jer su morali prekoračivati niz signalnih žica. Akc 
netko nogom zapne za te žice, zujanje i brenčanje zacijelo će se čuti u sobi pro- 
metnika Mačeka, gdje će tada svi biti okupljeni. 

Ispod otvorenog prozora iz vagona je već bilo izvađeno gotovo sve što se 
moglo dokučiti, kad je došao i dan određen za glavnu akciju. 

Miško je došao do Selske ceste. Tu su mu se približila tri čovjeka: jedan iz 
MK, i s njim dvojica određena za iskrcavanje oružja. Miško ih je odveo na pru- 
gu, doveo do IX kolosijeka, sakrio drugove i pošao mirno dalje. 

Trebalo je čekati što dublje u noć... a vrijeme je tako polako prolazilo ... 

Hodao je prugom, a gdjekada navratio do prometnika Mačeka. Uspio mu je 
reći da su drugovi stigli i da su dobro sakriveni. 

Hodao je i razmišljao: moglo bi sve dobro proći. Ukoliko bi naknadno netko 
primijetio dva civila na pruzi, oni će reći da su tajni ustaški agenti. Već od stra- 
ha nitko ih ne bi legitimirao. Kad su ovdje na pruzi, prilaz kanalu je slobodan. 
A s druge strane, prema Samoborskom kolodvoru, kod izlaza tog kanala nikada 
nema straže. Dakle, noću će se gotovo bez velike opasnosti sve moći prenijeti do 
skladišta, pa dalje. 

Janko Gredelj Mijo Miško Požun 


Opasnost je zadatka u tome što je dežuran i onaj ustaša. Hoće li njemu biti 
sumnjivo da Maček sve željezničare zove u svoju sobu? 

Iako polako, vrijeme je ipak prolazilo. Ponoć se približavala. Lokomotive su 
stizale da se pune vodom i ugljenom. Vidio je kako Maček doziva željezničare, 
a ovi dovikuju drugima da dođu k njemu. 

Drugovi su izašli i oprezno pošli prema vagonu na spojnom kolosijeku. Jan- 
ko Gredelj je otkinuo plombu, pa otvorio vrata. 

Ušli su da razgledaju što je sve unutra. No nisu se dugo zadržali, dosta su 
vidjeli: bilo je svega što se moglo poželjeti. Ante Milković je ostao u vagonu i 
dodavao revolvere, kutije s municijom, puške i drugo. Na kraju su u naramak 
uzeli po nekoliko pušaka i oprezno pošli. Ušli su u kanal, Miško je upuzao, oni su 
mu dodavali i on je pužući sve odnosio što dalje od otvora. Zatim su se vratili 
i sve ponovili. Žurili su da u kratkom roku što više iznesu. Jer, kod Mačeka su 
se željezničari mogli zadržati najmanje pola sata, ili najviše jedan sat. Prema to- 
me, stvarno su smjeli računati na pola sata. 

Ponovo su natovareni pošli prema kanalu, kad jednom drugu zapne noga za 
niz signalnih žica... 

Žice zabrenče, počnu zavijati, pjevati, zujati... 

Stali su časak, a onda brzo potrčali koliko su brzo mogli do kanala. Miško 
je svoje sve istovario, jedan drug je ušao u kanal da sve spremi, a on je potrčao 
na prugu da vidi je li tko čuo, hoće li tko naići. 

I tada primijeti kako prugom netko dolazi. Zapravo vidio je titravo svjetlo 
željezničarske svjetiljke... 


ZAK 


Pošao je prema tom svjetlu. Okrenuo se i primijetio kako su ona dva druga 
dotrčala do vagona i ušla. 

Razmišljao je časak, onda pomisli da će biti bolje da njega ovdje nitko ne 
primijeti. On je na tom radnom mjestu imao još mnogo zadataka obaviti... 

Brzo zađe za jedan vagon i s druge strane požuri prema prometnikovoj so- 
bi, pa uđe, kao da se i on došao malo zagrijati. 

Što će biti s onim drugovima? Oni su do tada sudjelovali već u toliko akcija 
pa će se zacijelo dobro snaći. 

Nije prošlo ni desetak minuta, kad u prometnikovu sobu utrči onaj mladi že- 
ljezničar što je imao rođaka ustašu. Bio je sav izbezumljen. Bez daha je prestrav- 
ljeno počeo mucati: 

— Tamo... tamo... 

Prometnik Maček brzo pogleda Požuna i odmah shvati o čemu se radi, pa 
se obrati mladom željezničaru: 

— No, što ti se dogodilo da si tako prestrašen? 

— Tamo... tamo... neki ljudi su provalili u jedan vagon... 

— Sjedi k nama da se malo smiriš — reče mu Maček umirujućim glasom. 
— To se valjda netko seli, a ti odmah misliš na provalnike! 

— Ne... ne... provalili su! Ja sam dotrčao, a jedan čovjek iz vagona uperi 
na mene pušku i prošapće, ali jako oštro: »Kuš! Jer si gotov!« (To je bio Janko 
Gredelj.) 

Svi se zapanje i pomalo uzrujaju. Neki simpatizeri pogledaju Požuna, pa im 
se učini da bi on mogao s time imati veze. Maček se nasmije i reče: 

— Što to pričaš! Pa znaš da su i kolodvor i cijela pruga čuvani! Ne može se 
samo tako doći do vagona i provaliti! Hajde, sjedni, smiri se i malo se ugrij. 

No mladić se nije dao umiriti. Još se uvijek tresao od uzbuđenja. Prostenje: 

— Pozovite policiju iz putničke stanice! Onaj mi je prijetio da će me tres- 
nuti po glavi! U vagonu je nekakva municija i nekakvo oružje! 

— Što ti pada na pamet! Kakva municija? Takav vagone ne bi stajao ovdje 
na nekom kolosijeku! — umirivao ga je Maček. 

Svi su zapanjeno gledali mladića, a onda ga je nekoliko simpatizera, koji su 
sada shvatili o čemu se radi, također počeli umirivati. I ostalima se činilo ne- 
vjerojatno da bi vagon s municijom samo tako negdje stajao, pa su nastavili pre- 
kinuti razgovor. 

Mladić je vjerojatno i sam bio zbunjen, znao je i on da takav vagon ne bi 
tu ostao. Polako se smirivao. 

No onaj ustaša, koji je sve do tada šutio, stisnutih očiju je promatrao Ma- 
čeka. Svi su bili napeti. Taj ustaša, manevrist, bez riječi ustane i izađe. Znali su 
da je pošao po stražu. 

Požun je polako izašao, kao da se vraća svom normalnom poslu. Kad se ma- 
lo odmaknuo, zađe iza nekih vagona pa s one strane, koja se nije vidjela iz pro- 
metnikove sobe, potrči koliko je mogao do onog vagona da upozori drugove. 
Razmišljao je: dok onaj pozove telefonski stražu, pa dok straža stigne po mraku, 
proći će neko vrijeme. To se vrijeme mora iskoristiti. 

Dotrčao je do drugova, ispripovijedao što se dogodilo. Brzo su iznijeli neko- 
liko sanduka eksploziva. Sada više ne pazeći hoće li zapeti za žice, i spremili u 
kanal. Onda se trkom vratili, pa napunili svoje torbice i džepove revolverima i 
municijom. Tada ih je Požun doveo do samoborske pruge, gdje su se rastali jer 
je put dalje bio slobodan. Drugovi su obećali da će se dalje sami pobrinuti za 
oružje spremljeno u kanalu, da će ga otpremit drugu Bariću na Selskoj cesti, gdje 
je bilo tajno skladište. Kroz travu, poprekim putem otišli su do Črnomerca, pa 
kod sestre Janka Gredelja popili kavu i oprali se. 

Željezničari su slijedeće noći iznijeli iz kanala i sakrili sanduke s eksplozivom. 

Sve ostalo, puške, municiju, revolvere, pa i teški mitraljez, nije se moglo od- 
nijeti odjednom. Moglo se vaditi i prenositi samo noću do dvadeset i tri sata, do 
kada je izlaz u gradu bio slobodan. Ipak je i to bilo više nego opasno, jer su usta- 
še često zaustavljali i pregledavali omote i kovčege, ako im se činilo da su teški. 

Prošlo je nekoliko dana, i već je izgledalo da je sve završilo u redu, kad je 
odjednom nastala komplikacija. 


Kako uz kanal sa strane Samoborskog kolodvora nije bilo straže, tamo su se 
često igrala djeca i ulazila u taj kanal. Tako su nekoliko dana nakon što je smje- 
šteno oružje, djeca ušla unutra, naišla na oružje, pa se, naravno, obradovala na- 
lazu. Djeca su ponijela kući revolvere i municiju. Roditelji su se gotovo izbezu- 
mili od straha, a netko je javio žandarima. 

Na sreću, ostalo je još samo malo oružja, ali dovoljno da na Zapadnom ko- 
lodvoru izazove gužvu. 

Počela je istraga. Onaj ustaša se sjetio kako je mladi željezničar one noći do- 
šao sav izbezumljen od straha i što je govorio. Sjetio se i koje je to noći bilo. 
Pozvali su prometnika Mačeka, ispitivali ga, a on je tvrdio da nije znao kakav je 
vagon smješten na spojni kolosijek, jer nije bilo dokumentacije. Ispitivali su sve 
željezničare, koji su te noći bili u službi, no ništa nisu saznali. Ispitivali su i oz- 
biljnog, povjerljivog starog željezničara Miška Požuna. On je izjavio da je vagon 
bio neispravan, bez dokumentacije i zato sklonjen, dok ne stigne komisija da ga 
pregleda i preuzme. A što komisija još nije stigla, nije ničija krivnja. 

Istraga je trajala šest mjeseci. Izjave i zapisnici su se gomilali, no što je više 
vrijeme prolazilo, sve je manje bilo izgleda da se nešto pronađe. I tako je istraga 
i završila. 

A puškomitraljezi, tridesetak pušaka, mnogo revolvera, velike količine muni- 
cije, nekoliko sanduka eksploziva spremljeno je kod druga Barića i otpremljeno 
u partizane. Koliko su odnijeli prije toga željezničari iz ostalih željezničkih sta- 
nica, nikada nije utvrđeno. A eksploziva je željezničarima dosta ostalo. 

Nekoliko revolvera s municijom i nekoliko sanduka s eksplozivom ostavit 
će za potrebe željezničara na Zapadnom kolodvoru. 

Već do sada izveli su ti željezničari vrlo mnogo akcija. Podmetali bi tempi- 
rane bombe pod vagone s oružjem ili vojnom opremom. Bombe bi eksplodirale 
negdje podalje od Zagreba na otvorenoj pruzi, a da Nijemci i ustaše uza sve napore 
nikada nisu našli počinitelje. U vagone sa sijenom i slamom, potrebnom vojsci, 

podmetali bi zapaljive tvari, koje bi negdje na nekoj manjoj stanici upalili ta- 
mošnji željezničari. Plamen bi se razbuktao opet dosta daleko od Zagreba i opet 
na otvorenoj pruzi. Tko je počinitelj? Gdje je to podmetnuto? Nikada nisu saznali 
ni Nijemci ni ustaše. Zatim bi — pregledavajući jesu li ispravni vagoni — prere- 
zali gumene cijevi kočnica. Ako bi netko to primijetio još na kolodvoru, tada bi 
taj vagon — zbog hitnosti — prikopčali na kraj kompozicije i stavili unutra čo- 
vjeka da koči ručnom kočnicom. Ukoliko to nitko nije ranije primijetio, kompo- 
zicija bi se morala tko zna gdje zaustaviti, a time bi se zaustavio i cijeli promet. 

Uza sve to, od samog početka odlazili su drugovi u partizane sa Zapadnog ko- 
lodvora, iako je bilo i drugih izlaza, ili kako se tada govorilo, »kanala«. No kad 
je snijeg visoko zapao, jer je zima bila neobično jaka, gotovo svi Zagrepčani od- 
lazili su u partizane vlakovima sa Zapadnog kolodvora. Nekima bi nabavili že- 
ljezničarske uniforme, kao što je bilo s drugom Leom Matesom, koga su naučili 
kako se nešto popravlja pa ga vodili kao radnika u pratnji vlaka. Neki su pu- 
tovali zatvoreni u vagonima s poštanskim pošiljkama, a te je dovodio Vilim Ga- 
ljer, sekretar KP na Glavnoj pošti u Jurišićevoj ulici. Neki bi odlazili kao put- 
nici s krivotvorenim legitimacijama itd. Isto se tako prevozila ilegalna štampa, 
leci, proglasi i ostalo. I to bi se zahvaljujući Vilku Galjeru vozilo u poštanskim 
vagonima, a predavalo se na raznim stanicama našim simpatizerima ili članovima 
KP, da dijele na terenu ili partizanima. 


Ante Milković (četvrti slijeva) snimljen 1939, godine s Radom Končarem (treći slijeva) i 
grupom komunista na odsluženju vojnog roka u Novom Sađu. 

Trafika 


Trafika je pala! 


— Sestre Baković su uhapšene! — brujalo je u Zagrebu među komunistima 
21. prosinca 1941. godine. 

— Tko je izdao Zdenku i Rajku? — ogorčeno su se pitali. 

— Zdenka je u trafici! Zasjeda je... Treba se čuvati! — saznali smo dvadeset 
i drugog. 

— Danas je Rajka u trafici! — govorilo se dvadeset i trećeg. 


U trafiku više nitko nije zalazio. 

— Ubili su Zdenku! Bacili su je sa četvrtog kata! Rajka je u bolnici, umi- 
re... — čuli smo dvadeset i šestoga. 

Tridesetog prosinca 1941. godine pokopane su sestre Baković: dvadeset če- 
tirigodišnja Zdenka i dvadeset jednogodišnja Rajka. 

U trafici nije nitko pao. 

Sestre Baković poznavale su gotovo sve komuniste, partijske rukovodioce, 
mnogo antifašista i simpatizera. Umrle su u najstrašnijim mukama, ali nikoga 


nisu izdale. 
* * * 


Od godine 1939. držala je Zdenka Baković trafiku u Nikolićevoj (Teslinoj) 
ulici 7. Pomagali su joj sestra Rajka, studentica filozofije, i mlađi brat Mladen. 

Trafika je uskoro postala sastajalište komunista i naprednih drugova. U tra- 
fici su se ostavljale poruke, listovi, paketi, ugovarali se sastanci. 

Ljeti godine 1941. rekao je Zdenki drug Rade Končar: 

— Trafika će biti isključivo partijska veza. Neka drugovi više ne dolaze. 
Neka trafiku ne upotrebljavaju za sitne zadatke. 

— U redu — rekla je Zdenka, ponosna na povjerenje Partije. 

— Ali ovamo dolaze i njemački oficiri — napomenula je. 

— Ne smeta. Radite oprezno, a njihova prisutnost može vam i koristiti. 

Drugarica Hana Pavelić održavala je vezu između trafike i Centralnog ko- 
miteta. 

Zdenka i Rajka radile su vrlo spretno. Trafika je bila puna njemačkih ofi- 
cira. Dok bi jedna s njima razgovarala i smijala se, druga bi primala kurire, pre- 
uzimala pakete s hranom, odjećom i obućom, oružjem i municijom, lecima i štam- 
pom. Naručivale su papir, matrice za umnožavanje, boju, tintu, razni pisaći ma- 
terijal za ilegalne štamparije u Zagrebu i vani. Mala prostorija iza trafike postala 
je skladište ilegalnog materijala. Sve se to zbivalo u prisutnosti njemačkih ofi- 
cira, koji nisu ni slutili da nehotice štite trafiku. Ustaše su mislili da trafiku isko- 
rištavaju njemački oficiri za svoje veze. 

U jesen godine 1941. postala je trafika veza s partizanima. I taj su zadatak 
dobile od Rade Končara. Dolazili su partizanski kuriri, donosili poštu i odnosili 
materijale. 

Od dvadesetog na dvadeset i prvi prosinca 1941. oko dva sata noću stao je 
auto pred kućom u Gundulićevoj ulici broj 51. Lupanje pred vratima i oštra 
zvonjava probudila je cijelu kuću. 

— Po koga su došli? — pitali su se s jezom ukućani. 

— Koga će od nas odvesti? — mislili su Zdenka, Rajka, Jerko i Mladen 
Baković. 

Majka je zaplašeno očekivala što će se dogoditi. 

Upala su tri agenta s revolverima. 

— Ovdje stanuju Zdenka i Rajka Baković — rekli su. 

— Mi smo — odgovorile su mirno sestre. 

— Mladen i Ivo su također ovdje? 

— Ivo je na putu. Ja sam Mladen —odgovorio je mlađi brat. 

— Obucite se, idemo — rekli su. 

Postavili su nekoliko pitanja iz kojih se moglo naslutiti da se radi o tra- 
fici... Nisu u stanu izvršili premetačinu. Ponijeli su ključeve od trafike. 

— Trafika je provaljena! — s užasom su mislile sestre i brat. 

— Hoće li stradati drugovi? 

Dva agenta su odvela sestre i Mladena, a jedan je ostao u stanu s Jerkom 
i majkom. 1 

Zasjeda... 

— Samo da netko ne dođe i ne naleti na zasjedu... — neprestano su s uža- 
som mislili majka i sin. 

— Kako da obavijestim drugove da je trafika pala? — uzbuđeno je mislio 
Jerko. 

Rano ujutro došla je dvorkinja Slavka, koja je pomagala u kućanstvu a gdje- 
kada i u trafici. 

Rajka Baković Zdenka Baković 


Kriomice su je poslali u trafiku da vidi što se događa. Možda će joj uspjeti 
da nekako obavijesti drugove da su Zdenka i Rajka uhapšene. 

Slavka se vratila za pola sata. 

— Zdenka je u trafici — šaptala je uzbuđeno. — S njom su dva detektiva. 
Jedan sjedi u trafici a drugi je sakriven u skladištu iza zavjese. 

— Zasjeda... — protrnuli su. — I u trafici zasjeda... 

— Hoće li tko pasti? Hoće li Zdenku smatrati izdajicom i provokatorom? — 
s užasom je mislio Jerko. 

Slavka je ponovo otišla u trafiku i ponijela nešto hrane. Razgovarala je i ša- 
lila se s agentima i tako uspjela uspostaviti bliži kontakt s njima, pa su joj do- 
pustili da Zdenki dade hranu. 

Drugovi, koji su u to vrijeme s mnogo opreza dolazili na sastanke, pa tako i 
u trafiku, uvijek spremni na neugodna i opasna iznenađenja, odmah su na Zden- 
ki vidjeli promjenu. Njeno vedro, uvijek nasmiješeno lice, bilo je danas ozbiljno 
— upravo hladno. 

— Što izvolite? — pitala je uljudno bezbojnim glasom poznate drugove kao 
i nepoznate ljude. 

Brzim pogledom pokazala je agenta, koji je sjedio za stolićem i prividno raz- 
gledavao neke ilustracije, a zapravo oštro motrio svakoga tko bi došao u trafiku. 
Oba agenta nastojala su po najmanjem znaku ili kretnji ustanoviti da li su to 
samo kupci ili veza. 

Drugovi su shvaćali — upravo su osjećali da je tu zasjeda. 

Kupovali su cigarete, šibice, razglednice, mirno plaćali i polako odlazili. 

Odmah su obavještavali dalje da je trafika provaljena. 

Drugo jutro odnijela je Slavka hranu. Brzo se vratila. 

— I danas je Zdenka u trafici — šaptala je Jerku. — Poručuje vam da ih je 
pod užasnim mukama odao neki mladi kurir, kod njega su našli mnogo pošte. 

— Danas je Rajka u trafici — izvještavala je Slavka dvadeset i trećeg. — Uža- 
sno izgleda... ovo vam šalje. 

Utisnula je Jerku papirić u ruku. 

»Strašno me muče, ne mogu više. Što da radim? pisala je Rajka. 

Slavka je odnijela Jerkov odgovor: 

»Drži se hrabro. Ništa nemoj govoriti.« 


— I danas je Rajka — govorila je Slavka dvadeset i četvrtog. — Strašno 
izgleda. Onesvještava se... Rekla mi je da ih u zatvoru stalno čuvaju da se ne 
bi ubile. Neprestano je uz njih agent. 

Na Božić je trafika bila zatvorena. I slijedeći dan također. Strah i neizvje- 
snost mučili su majku i brata. 

Dvadeset i šestog po podne netko je kratko pozvonio. Jerko je upravo bio na 
hodniku i otvorio vrata. Pred vratima je stajao nepoznat čovjek i brzo šapnuo: 


— Ja sam sa sudske medicine. Zdenka je mrtva. Kod nas je na prosekturi... 
Bacili su je s četvrtog kata iz Zvonimirove ulice 2, iz ustaškog redarstva... Ju- 
čer... na Božić... Pobrinite se za sprovod. 

Otrčao je prije nego što je došao agent iz sobe. 

— Što se dogodilo? — pitala je sa zebnjom majka. 

— Zdenka je umrla — rekao je Jerko muklo. 

Majka je zateturala. Ležala je bez suze i tiho stenjala. 

— Zdenka je mrtva, a Rajku muče... 

Uveče je ponovo netko zvonio. Jerko je otvorio. Pred vratima je stajao stra- 
žar, utisnuo Jerku ceduljicu u ruku i službeno zapitao: 

— Da li ovdje stanuje Ivan Marković? 

Uto je stigao agent. 

— Ne stanuje — odgovorio je Jerko. 

— Hvala. 

Stražar je pozdravio i otišao. 

Netko nepoznat i nepotpisan javljao je na ceduljici: 

»Rajka je na Božić dovedena u bolnicu na Vinogradskoj cesti. Umire«. 

Jerko je sjeo uz majku, tješio je, poljubio i tiho šapnuo: 

— Mama, Rajka je u bolnici. Spasit će se... 

— Spasit će se — tiho je ponavljala majka kroz suze. 

Slavka je otišla u bolnicu i posjetila Rajku. 

— Užasno izgleda... užasno! Sva je crna, otečena, krvava... — šaptala je 
Jerku. 

Dvadeset i osmoga o podne ponovo je zvonio stražar. Dao je ceduljicu na 
kojoj je pisalo: 

»Jučer 27. XII 1941. umrla je Rajka u bolnici«. 

Jerko je stajao pred vratima i nekoliko puta pročitao strašnu ceduljicu. 

— Zdenka... i Rajka... Hrabre drugarice... — teško je susprezao suze. 

Poprsje sestara Baković u prolazu što danas Spomen-ploča na trafici koja je bila ilegalno 
nosi njihovo ime sastajalište 


— Kako da kažem mami? Upravo se počela nadati... Kako da je pripremim? 
— mučila ga pomisao. 

— Zar je moguće da su Zdenka i Rajka mrtve? One vesele, odvažne mlade dje- 
vojke, pune života? — neprestano mu se nametalo strašno pitanje. 

— Zar je moguće?! 

Za pogreb se pobrinula Slavka. Majka i brat nisu mogli na sprovod — bili su 
u kućnom zatvoru. 

— Zdenku sahranjuju, a Rajka se muči. Koju da više žalim? Živu ili mrtvu? 
— neprestano je tiho stenjala majka. 

Kad se Slavka vratila s pogreba blijeda, zaplakana, potresena, upitala je 
majka s tihim očajem: 

— Kakav je bio pogreb moje Zdenke, hrabre moje kćerke? 

— Gospođo!! — zaplakala je Slavka. — Nije jedna, nego obadvije! Obadvije 
kćerke smo vam pokopali! 

Majka se naglo digla i pritisla rukama prsa, koja su se teško nadimala. Gle- 
dala je neko vrijeme Slavku kao da sablast gleda, a onda tiho rekla: 

— Bolje u grobu nego u rukama ustaša. 

Kurir Centralnog komiteta 


Bio je 22. ili 23. prosinca 1941, kad je u kuću Marice Zastavniković došao 
Vlado Lončarić. On joj je obično donosio zadatke da putuje kao kurir i davao to- 
čne upute što treba raditi. No ona se tek prije dva-tri dana vratila s jednog takvog 
zadatka — s puta iz Sarajeva — koji je bio težak i pun opasnosti, pa nije oče- 
kivala da će skoro opet dobiti takav zadatak. 

Sjedili su u njenoj sobi i vodili posve beznačajan razgovor. No Marica je stal- 
no razmišljala o tome zašto je došao, treba li što od nje i zašto ništa o tome ne 
govori... 

Međutim, Vlado Lončarić iznenada reče: 

— Vaš put u Sarajevo bio je težak, zar ne? 

— Da, težak i opasan — odgovori ona začuđeno, pa pomisli, nije valjda do- 
šao zbog toga, kad je taj zadatak već obavljen. 

— Znam — nastavi on. — Umalo niste stradali. A u tom bi slučaju, vjeroja- 
tno, stradalo i mnogo drugova. Bilo bi stvarno strašno da su vas uhvatili. 

Marica i nehotice, sjećajući se toga, počne pripovijedati: 

— Spasila me samo sreća. Kad sam se vraćala iz Sarajeva, do Broda je sve 
dobro prošlo. U Brodu smo morali nekoliko sati čekati na vlak iz Beograda. Kad 
je vlak stigao, ušla sam u kupe, gdje su bili neki oficiri, dvije gospođe i jedan 
svećenik. To društvo neće pobuditi sumnju ustaša. Putovala sam besplatnom kar- 
tom tzv. »NDH« koju imaju samo visoki ustaški funkcioneri. Kako znate, radim 
u Glavnom ustaškom stanu, pa sam do sada uspjela nabaviti nekoliko takvih ka- 

rata za naše drugove, a jednu, naravno, i za sebe. Ipak sam sjela u kut uz vrata, 
prekrila oči rukama i pričinjala se kao da spavam. Vlak je dugo stajao. Ušla je 
ustaška kontrola. 

»Propusnice«, rekao je neki grubi glas. 

Ne otvarajući oči, izvadila sam iz torbice besplatnu kartu »NDH« i pospanom 
je kretnjom pružila ustaši, a ruku ostavila čekajući da mi kartu vrati. 

»Hvala«, rekao je glas uljudno i utisnuo mi kartu u ruku. 


I dalje sam »spavala«, no oštro pratila sve što se događa. I dok je ustaša 
pregledavao ostalima u kupeu propusnice, čula sam da je netko došao i stao uz 
tog ustašu, pa šapnuo: 

»Jesi li točno pregledao?« 

»Jesam«, odgovori ovaj šapatom. »Zašto?« 

Kako sam sjedila u uglu kraj vrata, šaptali su mi gotovo u uho. Napeto sam 
slušala i dalje »spavala«. 

»Treba sve vrlo pažljivo pregledati. Iz Sarajeva su nam javili da se ovim vla- 
kom vozi kurir Centralnog komiteta Komunističke partije.« 

Ukočila sam se, dah mi je zastao. 

»List...«, mislila sam. »Ako izvrše ličnu premetačinu, naći će ga...« 

Vlak je stajao neizmjerno dugo. Napokon smo pošli. »Spavala« sam do Za- 
greba, a da ni načas nisam zaspala. 

Veza u Sarajevu je vjerojatno pala. Pitala sam se zar je taj drug tako brzo 
sve izdao? Pa otada je prošlo samo nekoliko sati... No ipak je sve dobro prošlo. 

— Da — rekao je s uzdahom Vlado Lončarić. — Teška je kurirska služba... 
a eto, sada bi opet netko morao poći na put... dug i opasan put. 

Nastala je tišina. Marica se čudila zašto je to spomenuo. Ako želi da ona pođe, 
zašto to ne kaže? Vlado Lončarić nastavi: 

— Da, netko bi morao putovati na dug i opasan put — ponovi. — Treba pu- 
tovati u Beograd. 

Opet su šutjeli, a ona je razmišljala čeka li da se ona sama ponudi? Promotri 
ga i opazi da je gleda s očekivanjem, pa reče malo nesigurno, jer nije bio običaj 
da netko sam sebe predlaže: 

— Ako mislite da bih ja mogla izvršiti taj zadatak, ja bih pošla na put. 

— Vi biste zaista otišli na taj put? — upita, a njoj se učini kao da se 
obradovao. 

— Zašto ne? 

— Upozoravam vas da je put vrlo opasan, a sada je to i druga država. 

— Ne smeta. Spremna sam za putovanje. 

Vlado Lončarić je malo razmislio, pa reče: 

— Znate što, vašu ponudu neću još prihvatiti kao obećanje. Dobro razmi- 
slite, pa onda odlučite. 

Oprostili su se i on je otišao. 

Drugi dan je došao Vlado Popović. Marica tada nije znala da je on politički 
sekretar (predsjednik) Centralnog komiteta KPH. 

— Čuo sam da ste spremni putovati u Beograd — rekao je. 

— Da, spremna sam — reče Marica mirno. 

— Moram vas upozoriti da je taj put naročito opasan. Kako znate, to je sada 
druga država, a mi vam ne možemo nabaviti dozvolu za prijelaz u Beograd. Da 
stvar bude još teža, prekinuta je veza s Beogradom. Naša veza. Dat ćemo vam ne- 
koliko adresa, ali kako već neko vrijeme nemamo veze, nismo sigurni da ćete te 
ljude naći. Prema tome, nosite glavu u torbi... mogli biste je izgubiti. Zato vas 
upozoravam da ne odlučite prebrzo, nego da najprije dobro razmislite. 

— Razmislila sam. Poznam teškoće, ne smeta. Putovat ću. 

— Dobro — odgovori. — Spremite se za put. Za koji dan donijet ćemo vam 
materijal koji morate prenijeti i dati sve upute. 

Razmišljala je kako da nabavi dozvolu za prijelaz u Beograd. U Zagrebu je 
nije mogla dobiti. Onda odluči da otputuje do Zemuna, pa da je tamo pokuša do- 
biti. U Zemunu je živjela njena rođakinja, koja je imala dvije kćerke. Otići će naj- 
prije k njima i onda se nekako snaći. 

Prošla su dva-tri dana, bili su posljednji dani prosinca 1941, kad je drug Vla- 
do Popović ponovo došao. Donio je jedan list i nekoliko adresa. Jedna je bila ad- 
resa njegove sesire Olge Dedijer u Zemunu, a dvije u Beogradu. Rekao je: 

— Pazite kad budete išli na te adrese. Kako već dugo nemamo veze, ne zna- 
mo hoćete li tamo nekoga naći, ili ćete pasti u klopku. Ukoliko ne nađete tamo 
naše drugove, poduzmite sve da na bilo koji način uspostavite vezu s Beogra- 
dom. Kako vidite, zadatak je neobično važan, ali i opasan. 

Morala se odmah spremiti i otići. Više dana razmišljala je kako da sve to izve- 
de, pa je smatrala da se ponajprije mora ponašati kao otmjena dama. Na bespla- 
tnoj karti »NDH« imala je napisanu i svoju titulu »barunica Marija Zastavniković«. 
Sada joj mora biti najveća pomoć upravo to da je barunica, mora biti vrlo elegan- 
tna, otmjena, sa svim manirama najvišeg društva; mora što više govoriti njema- 
čki, tim je jezikom perfektno vladala, a uz to se mora što više prenemagati. Bilo 
joj je nešto preko četrdeset godina, ali bila je vrlo dobro građena i lijepa žena. 
Sve te svoje osobine mora sada iskoristiti kako bi uspjela u važnom partijskom 
zadatku... 

Obukla je elegantnu haljinu i kaput od crnog perzijanera, šešir s velom, na- 
mazala se i jako namirisala skupim parfemom. Načinila je pomalo glupo lice 
otmjene dame koja se dosađuje. Ponijela je samo mali kovčeg-neseser i onu zna- 
menitu besplatnu kartu Glavnog ustaškog stana i nikakve druge dokumente, pa ni 
ličnu legitimaciju. 

Sa smiješkom se sjetila kako je bila ogorčena kad su je premjestili na rad u 
Glavni ustaški stan, još k tome u odjel »promičbe« — propagande, a kako joj je 
to kasnije dobro došlo! 

Ovako dotjerana, otmjena, s kartom »NDH«, do Zemuna je bila sigurna. 

Ta je zima bila vrlo oštra, bilo je mnogo snijega. Čak su se i rijeke zaledile. 
I kad je stigla na kolodvor, dočekala ju je njena rođakinja, vrlo začuđena da pu- 
tuje po takvoj zimi, osim toga prijeti opasnost od bombardiranja, od partizanskih 
napada na vlakove, a ima još kojekakvih opasnosti. Mogli su zastati nasred pruge, 

zasuti snijegom, i slično. Sve je to bilo njenoj rođakinji vrlo sumnjivo. Morala je 
hitno razbiti tu sumnju. 

Već na putu kući, počela je Marica bučno i uzrujano pripovijedati kako ima 
u Beogradu jednu prijateljicu, kod koje je ostavila neke svoje stvari i dosta sku- 
pocjenog nakita, pa sada mora tu prijateljicu pronaći, da spasi barem nakit. To je 
sve pripovijedala još jednom, kad su stigle kući, pa ju je slušala i kćerka rođa- 
kinje, no bilo je jasno da joj ne vjeruju. Dok je grčevito razmišljala što da im još 
ispriča da bi razbila sumnju, upita je rođakinja: 

— Imaš li dozvolu za prijelaz u Beograd? 

— Nemam — odgovori ona nemarno. — Ovdje ću je nabaviti. 

— Ovdje?! To će biti vrlo teško. Ne vjerujem da ćeš je dobiti. 

— Potražit ću ovdje u Zemunu jednu poznatu gospođu. Ona će mi pomoći da 
dobijem dozvolu pa će poći sa mnom. 

— Koja je to gospođa u Zemunu? — upita osamnaestogodišnja nećakinja. 

— Olga Dedijer. 

— Olga Dedijer?! — prestrašeno usklikne. — Nju nemoj ni tražiti! 

— Zašto? — upita Marica nehajno, ali teško prikrivajući uzbuđenje. 

— Ona je uhapšena. 

— Uhapšena! — zalomi Marica rukama. — Strašno! No, onda moram sama 
otići u Beograd. 

Dok je tako izvodila predstavu, u sebi je uzbuđeno mislila: »Prva veza je 
propala«. 

Pošla je na njemačku vojnu komandu. Izvanredno dobrim njemačkim jezi- 
kom — u što je naročito mnogo nade polagala — predstavila se kao barunica Za- 
stavniković i molila dozvolu da ode u Beograd svojoj rođakinji, kod koje joj je 
ostao skupocjen nakit. Međutim, ni njemački jezik, ni krzneni kaput i šešir s ve- 
lom, ni titula barunice i ponašanje najotmjenije dame, nije koristilo. 

Odmah je pošla na ustašku policiju i kao otmjena gospođa zatražila razgo- 
vor sa šefom policije. Brzo ju je primio i ona odmah prijeđe na stvar: zamoli do- 
zvolu za prijelaz u Beograd. 

Iako ju je vrlo uljudno primio, sada malo sumnjičavo stisne oči i upita: 

— A kakvog posla imate u Beogradu? 

Počela je govoriti brzo, bučno i nehajno, kao da se nalazi u nekom salonu: 

— Znate, gospodine, tamo imam jednu znanicu, a kod nje mi je ostao dio 
mojeg skupocjenog nakita. Taj nakit svakako moram dobiti! Kakva bi samo bila 
šteta da mi taj nakit propadne! 

— Ne možete dobiti dozvolu — prekine je ustaša odlučno. 

— Ali, gospodine, zar ne shvaćate... 


— Ne možete dobiti dozvolu! — oštro je prekine šef policije. — To je sada 
druga država, i to neprijateljska! 
— Ali, gospodine! — usklikne ona pljačljivo. — A moji brilijanti?! 


Misli su joj letjele brzinom munje. Tada se sjeti da upotrijebi sadašnji polo- 
žaj svog muža, od kojeg je već gotovo dvadeset godina bila rastavljena. Ponosno 
digne glavu i reče: 

— Uostalom, moj je muž visoki domobranski časinik! 

Promašaj. Ustaša se zacrveni i reče oštro: 

— Gospođo, onda biste još prije morali znati da ne smijete ići u neprijatelj- 
sku zemlju! 

Ona se bez riječi ponosno digne, malo kimne blagonaklono na otmjeni poz- 
drav i ode. 

I tu je stvar propala. Što sada? 

Kad su njene rođakinje saznale da nije dobila dozvolu za prijelaz u Beograd, 
vidno im je odlanulo. 


Marica Zastavniković 


Marica je, međutim, odlučila da pođe u Beograd bez dozvole. Pokušat će se 
provući na bilo koji način. Nije mogla unaprijed planirati što će učiniti. Mora 
odlučiti na licu mjesta. 

Drugo jutro je rano ustala. Lijepo se uredila: krzneni kaput, čizmice, šešir s 
velom, namirisana, namazana, više je bila nalik na otmjenu besposličarku nego na 
kurirku komunističke partije... 

Nije ponijela ni onu ustašku besplatnu kartu »NDH«, pa je bila potpuno bez 
ikakva dokumenta. Samo je uza se imala list... držala ga je u ruci u krznenom 
mufu... držala je možda svoju smrtnu osudu, možda živote više drugova u Beo- 
gradu i Zagrebu... 

Njena osamnaestogodišnja nećakinja radila je još od prije rata u jednom mi- 
nistarstvu u Beogradu, a takvih je u Zemunu bilo dosta. Svi su oni i dalje radili 
na istim mjestima i od ustaša dobili trajne dozvole za prijelaz. 

Posve uređena, čekala je da se njena nećakinja spremi. Kad je pošla, Marica 
joj se bez riječi priključi. Djevojka se osjećala nelagodno, vidjelo se da je se želi 

otresti, no nije znala kako. Što su se više približavale Dunavu, postajala je sve 
nervoznija. Napokon upita: 

— Kamo ideš, tetko? 

— Idem s tobom u Beograd! — odgovori nehajno, gotovo veselo. 

— U Beograd?! Bez dozvole?! — užasne se djevojka. 

— No, pa što je na tome tako strašno? 

— Tetko! Nastradat ćeš! Obje ćemo nastradati! — govorila je prestrašeno 
drhtavim glasom. 

— Stradati? Zašto? — glumila je dalje. — A zašto bi ti trebala stradati kad 
imaš dozvolu za prijelaz? 

— Ali, tetko, pa gdje ti živiš da ne znaš što se događa?! Zar danas netko 
mora biti kriv pa da nastrada? Zar ne znaš kakvo je vrijeme... kakav teror... 
— gotovo je plakala. 

— Ništa se ne boj — tješila ju je kao malo, zaplašeno dijete. 

Djevojka je zastala i zagledala se u nju kao da je neizmjerno glupa i lakomi- 
slena žena, kad joj ne vjeruje da idu zajedno u smrt. 

Nastavile su put bez riječi, obadvije silno uzbuđene. 

Stigle su do zemunske obale Dunava. Ta zima bila je neobično oštra i osim 
što je napadalo metar i po snijega, Dunav je bio zaleđen. Most je bio porušen još 
prilikom bombardiranja Beograda, pa se obalom silazilo do rijeke i ledom pješa- 
čilo prijeko. Sa zemunske strane nitko nije čuvao obalu, pa je silaženje bilo tako 
olakšano. Na drugoj obali, kod Beograda, prilaz s Dunava bio je ograđen. U ogradi 
je bio uski prolaz, kroz koji je mogao proći samo jedan po jedan čovjek. Uz taj 
prolaz stajala su dva njemačka vojnika, svaki s jedne strane, i pregledavali doz- 
vole za prijelaz. 

Čvrsto je prihvatila nećakinju ispod ruke i tako su pošle ledom, umiješane u 
masu ljudi. Sa zemunske strane nije bilo ograde i ljudi su silazili na velikom di- 
jelu obale, tako da je na ledu bio širok prostor pun ljudi, no taj se pomalo suža- 
vao, dok se nije kod stuba, koje su vodile na drugu obalu, suzio do uskog traka, 
čineći tako oblik lepeze. 

Polako su se približavale drugoj obali i ušle u uski trak do stuba. Tu se napre- 
dovalo polaganije i ona je oštro promatrala kako ona dva njemačka vojnika kon- 
troliraju dozvole za prijelaz. Ustanovila je da ljudi pružaju dozvolu jednom ili 
drugom vojniku, ovaj ih uzima, žigoše i vraća. Dozvole su pružali istovremeno je- 
dni lijevom, drugi desnom vojniku. Upravo to je kanila iskoristiti. Stigle su do 
stuba i Marica obgrli nećakinju oko pasa. Ona je bila ukočena od studeni i straha. 

Polako su se primicale i ušle u prolaz do stuba. Kad su stigle, Marica gurne 
ispred sebe nećakinju, koja je napola zakloni, jer ju je postavila koso pred sebe. 
Tako je nećakinja stajala između oba njemačka vojnika, a Marica je jednoga mo- 
gla vidjeti s njene prednje strane, a drugoga s njenih leđa. Jednu je ruku držala 
u mufu iza njenih leđa, a drugu pružila ispred nećakinje prema onom vojniku i 
to tako, da je izgledalo kao da mu pruža dozvolu za prijelaz. Istovremeno je tog 
vojnika, kojemu je pružala ruku, obasula bujicom njemačkih riječi, zanosno se 
smiješeći: 

— Molim vas lijepo, hoćete li biti tako dobri da mi date neke informacije. 
Znate, ja sam tek jučer doputovala u Zemun, nisam još bila u Beogradu, pa mi 
mnogo toga nije poznato. 

Govoreći smješkala se čas jednom, čas drugom vojniku, otmjeno, šireći iz 
skupog krznenog kaputa divni, skupi miris. Nećakinja je gotovo bez svijesti pru- 
žila tom vojniku svoju dozvolu, a Marica je cijelo to vrijeme u ruci, koja je bila 
u mufu, držala list, koji je i nju i njenu nećakinju mogao stajati glave. Sada je 
stavila ruku, koja je bila ispružena prema prednjem vojniku, u muf, kao da sprema 
žigosanu dozvolu, brzo tom rukom prihvati strašni list i ispruži drugu ruku pre- 
ma vojniku iza nećakinjinih leđa. I ta je kretnja bila takva, da je onaj prednji 
vojnik mogao misliti da pruža dozvolu. Dalje je brzo govorila tečnim njemačkim 
jezikom s dražesnim smiješkom: 

— Znate, ne bih željela učiniti nešto nesmotreno, znate, da ne bih nepotrebno 
doživjela neugodnosti! 

— Vrlo rado ćemo vam dati informacije, milostiva gospođo — govorila su oba 
vojnika vrlo uljudno. 

Marica, još uvijek držeći ispruženu ruku iza nećakinjinih leđa, nastavi: 

— Znate, idem u Beograd da posjetim neke rođake i još se danas želim vra- 
titi. Željela bih, naravno, kod njih ostati što dulje, a ne znam do kada je dopušten 
povratak preko Dunava. 

— Milostiva gospođo, bilo bi najbolje da se vratite već u sedam sati uveče 
— govorio je jedan vojnik. 

— I to vlakom — doda drugi. 

— Ah, samo do sedam? Zar ne može dulje? — pitala je okrećući glavu čas 
prema jednom čas prema drugom vojniku, kako bi zadržala njihovu pažnju na 
razgovoru da ne bi primijetili što je s dozvolom. 

Onda širokom kretnjom stavi do tada ispruženu ruku u muf, kao da vraća 
žigosanu dozvolu. Vojnik je dalje davao upute: 

— Mislim da je najsigurnije da se vratite upravo oko sedam sati vlakom. 

— Da, vlakom u sedam — dodao je drugi — već zato, što je noću nezgodno 
ići pješice preko leda. Tada više ne vozi vlak iz Beograda za Zemun. 

— Ah! Pa naravno! — kliknula je. — Bilo bi zaista nemoguće po mraku se 
vraćati ledom! Oh, najljepša vam hvala na obavijestima! Dakle, vratit ću se vla- 
kom u sedam. 

— Da, to je najbolje! — govorila su oba vojnika gotovo razdragano, što je 
njihov dosadan i jednoličan rad prekinut razgovorom s ovako šarmantnom da- 
mom. 

— Velika vam hvala! — rekla je toplo se smiješeći jednom pa drugom voj- 
niku. 

Otmjeno im je kimnula glavom i počela pred sobom gurati posve ukočenu 
nećakinju. Prošle su kroz prolaz i ušle u Beograd. Nastavila je glasno pripovije- 
dati nećakinji kako će se vratiti vlakom u Zemun, kao da samo na to misli, dok se 
nisu dovoljno odmaknule od ulaza, gdje ih više vojnici nisu mogli čuti. Tada 
reče tiho: 

— Čekaj me u devet sati na zemunskom kolodvoru. Donesi moj kovčeg. Od- 
mah ću nastaviti put za Zagreb. 

Nastavile su hodati, obje gotovo ukočene od upravo preživljene napetosti. Ta- 
da nećakinja iznenada stane i promuklo šapne: 

— Tetko... molim te, tetko, ostavi me! Ne idi više sa mnom... ne mogu 
VISE gat: 

Marica je samo kimnula glavom i nastavila put, a nećakinja je još neko vri- 
jeme stajala ukočeno, čekajući da se posve izgubi iz vida. 

Marica je stigla do beogradskog kolodvora i nastavila uzbrdo do centra. Ho- 
dala je još neraščišćenim ruševinama i s užasom pomišljala na strahovito bom- 
bardiranje Beograda, posljedice kojega su se vidjele na sve strane. 

Uz to je razmišljala kako će naći vezu, a bilo je i teško Pitanje kako će se 
vratiti u Zemun bez ikakvih dokumenata. 

Misli joj prekine usklik: 

— Gospođo! 

Ona zastane i primijeti kako joj u susret trči neka žena. Tada je prepozna. 
Bila je to njena znanica Danica Lončar, Srpkinja iz Zagreba, kojoj je ljeti po- 
mogla da se prebaci u Beograd. 

Danica joj pritrči i zagrli je, pa joj šapne: 

— Gospođo, ne pitam vas zašto ste došli u tako strašno vrijeme u Beograd, 
ali ako budete nešto trebali, rado ću vam pomoći. 

Marica, sretna da je naišla na poznato lice, koje joj osim toga želi pomoći, 
nije ni pokušala razbiti njenu sumnju. Reče joj: 

— Treba mi neki Đuro Jovanović, a ne znam gdje je ulica u kojoj stanuje. 

Kad je rekla adresu, Danica odgovori: 

— To je ovdje u blizini, odvest ću vas. 

Kad su stigle do naznačene kuće, rekla je: 

— Pričekat ću vas. U slučaju da vam se nešto dogodi, da se ne vratite, kome 
da to javim? 

Dala joj je adresu rođakinje u Zemunu i ušla u kuću. Tu je trebalo naći nekog 
starog gospodina sa ženom, kojima su Nijemci ubili sina. Ti su je možda mogli po- 
vezati dalje. 

Polako se uspinjala stubama, a neka laka jeza joj je strujala tijelom. Kad je 
stigla pred vrata, s olakšanjem je vidjela da na kartici piše pravo ime. Pozvonila 
je. U hodniku se čulo brzo tapkanje nogu u papučama. Ponovo se naježila. To nije 
bio korak stare žene. U njoj se nakostriješi oprez. Na vratima se pojavi lijepa 
mlada žena i upita: 

— Koga tražite? 

— Molim vas, da li ovdje stanuje gospodin Jovanović? — upita, dok je u njoj 
sve drhtalo od napetosti. 

— Stanuje. 

— Đuro? 

— Ne. Milan. 

U njoj nešto poviče: »Pazi! Klopka!«, no mirno upita: 

— Da li je kod kuće? 

— Nije. U uredu je. Ako ga trebate, pođite tamo. 

— Ah, trebala bih ga nešto privatno — odgovori Marica već pomalo s olak- 
šanjem. 

— Onda dođite oko tri sata po podne, onda je na ručku. 

— Hvala lijepo — reče Marica sa smiješkom, vrata se zatvore, a ona se 
sruči niz stepenice. 

Vani ju je čekala Danica Lončar i upitala je li našla onoga koga je tražila. 
Marica odgovori: 

— Nisam ga našla. Na vratima još uvijek piše Đuro Jovanović, ali stanuje 
neki Milan Jovanović. 

— Milan Jovanović! — zaprepasti se Danica. — To je policijski agent! Imali 
ste sreću, jer vas on ne bi tako lako pustio kao njegova žena! Mogli ste nastra- 
dati! 

Pošle su na drugu adresu. Na vratima je pisalo drugo ime, no ona je ipak 
pozvonila, ali je dobila odgovor da je dotični odselio. 

Dakle, sve tri adrese, koje je u Zagrebu dobila kao moguću vezu, propale su. 
Što sada? Kako da pronađe vezu? 

Marica i Danica pošle su po Beogradu bez riječi. Hodale su dubokim snijegom 
prema središtu grada. Tada Danica prekine šutnju. 

— Odvest ću vas do nekih mojih znanaca — reče. — To je neki trgovac, ta- 
kođer iz Zagreba. Sina su mu ubili u Kerestincu. Tamo ćemo vjerojatno dobiti ne- 
ku vezu. Ipak, kada budete s njima razgovarali, budite pomalo oprezni. 

Obitelj tog trgovca stanovala je kraj pozorišta u Francuskoj ulici. Danica ju 
je dovela do kuće i tu su se oprostile. 

Kad je trgovac čuo da je Marica iz Zagreba i da ju je poslala Danica Lončar, 
primio ju je tako srdačno kao da mu je rođakinja. No brzo joj je šapnuo: 

— Ne spominjite pred mojom ženom Kerestinac... ona nezna... 

Uveo ju je u sobu, razgovarali su o Zagrebu, o znancima i slično, a u njoj 
je sve titralo... razmišljala je kako da počne razgovor s njim, hoće li preko nje- 
ga dobiti vezu... 

Bilo je već oko podne, kad je trgovac upita: 

— Hoćete li da malo prošetamo, da vam pokažem Beograd? 

— Vrlo rado — odgovori sada već očajna Marica. 

Hodali su porušenim Beogradom, trgovac je štošta pokazivao, a onda naglo 
stane i šapne: 

— Gospođo, ne znam zašto ste došli u Beograd niti vas to pitam, ali ću vas 
odvesti na jedno mjesto gdje ćete saznati sve što vam treba. 

Kad su stigli u jednu ulicu, trgovac stane i šapne: 

— Uđite u onu kuću, tamo je u prvom katu krojačka radionica. Pitajte za 
gospođu Veru. Zbogom. 

Stisne joj ruku i brzo se udalji. Ona uđe u kuću i s izvjesnom strepnjom po- 
zvoni. Otvori joj neka žena i ona joj reče: 

— Moram govoriti s.gospođom Verom. 

— To sam ja. 

— Gospođo — šapne Marica — moram s vama govoriti nasamo. 

— Što trebate? Tko ste vi? — upita Vera sumnjičavo. 

— Ja sam kurirka iz Zagreba. Nisam našla vezu. 

Ona se trgne i hladno upita: 

— Što dolazite ovamo? Što želite od mene? 

— Imate pravo što sumnjate — šaptala je brzo. — Nemam lozinke, ne mo- 
rate mi vjerovati. No ja bih vam ipak preporučila... ja vas molim da mi vjeru- 
jete. Išla sam na tri adrese koje sam dobila, ali nikoga nisam našla. 

— Uđite — rekla je kratko, uvela je u sobu koja je gledala prema dvorištu. 

— Zašto nije došla ona drugarica s pletenicama? — upita. — Ona koja je 
do sada dolazila? 

— Ne znam. Vjerojatno je spriječena, ili je stradala... Drugovi su sada po- 
slali mene. 

Promatrala ju je neko vrijeme vrlo pažljivo, onda reče: 

— Vjerujem vam. A što mi drugo i preostaje? I mi već neko vrijeme nemamo 
veze sa Zagrebom. Uostalom, dobro je da ste tako lijepo odjeveni. Ako se što do- 
godi, recite da šijem za vas. A sada pogledajte ovo... 

Odvede je do prozora i pokaže u dvorište. Bio je tu vojni logor. Vojnici su 
sjedili, ulazili, izlazili... sve je vrvjelo... 

— Govorite brzo što vam treba. Ako mogu, pomoći ću vam. 

— Evo list. Treba ga predati, a ja moram donijeti odgovor. 

Uzela je list, pogledala na koga je naslovljen, pa živo rekla: 

— Ah, šteta što niste došli samo malo ranije! Taj je drug bio ovdje i ma- 
loprije je otišao. Sada ni sama ne znam kako ću ga naći... Potražit ću ga. Ne- 
mojte više dolaziti ovamo. Čekajte me u sedam sati uveče pred kolodvorom. Kod 
treće svjetiljke lijevo od porušenog bivšeg ulaza. 

Pošle su. Ona priveže maramu na glavu i reče: 

_ Izađite najprije vi. Ja ću za vama, da nas nitko ne vidi zajedno. 

Pošla je u grad. Nije imala novaca ni bilo kakve isprave. Srpske dinare nije 
imala, a kune nije, naravno, ni htjela ponijeti. I legitimacija bi je samo mogla 
ugroziti... 

Pred njom je bilo šest dugih sati do sastanka. Nije prema tome mogla otići 
na ručak, niti sjesti da popije crnu kavu i tako se malo odmori i ugrije. 

Hodala je Beogradom. Na sve strane ruševine... duboki snijeg, koji su či- 
stili građani pod nadzorom vojske. Ljudi su se probijali uskim prtinama, ome- 
đenima visokim zidom snijega. 

Ruševine... na sve strane ruševine. Hodala je i s užasom, ogorčenjem i mrž- 
njom mislila koliko je tisuća ljudi ostavilo živote pod tim ruševinama... Hoda- 
la je i nije osjećala ni hladnoću ni glad... 

Tada je netko pozove. Bila je to još jedna znanica, Sonja Moačević. Obrado- 
vala se susretu, no ni ona nije ništa pitala. Pozvala ju je na ručak. Marica je 
bila sretna da je mogla malo sjesti, malo se ugrijati, ali i osjetiti blizinu toplog, 
poznatog čovjeka, osjetiti da bar načas nije posve sama. 

Sjedile su dosta dugo i razgovarale, no tada je Sonja morala poći, pa se Ma- 
rica ponovo našla na ulicama Beograda, u snijegu, bez novaca i isprava, ponovo 
posve sama. 

Hodala je polako raznim dijelovima grada, s osjećajem da Nijemci svakog ča- 
sa mogu zatvoriti ulicu ili cijeli dio grada, pa pregledavati isprave. A ona ništa 
nema... Ako se to dogodi, uhapsit će je i nitko za to neće ni saznati, a nje će 
nestati... 

Vrijeme je neizmjerno polako prolazilo, umor joj je ukočio noge, ali misli su 
ostale bistre. Sjetila se kako ju je Vera upitala zašto nije došla ona drugarica s 
pletenicama. Tko je bila ta drugarica? Zašto je prestala dolaziti? Da li je uhap- 
šena? Ne, to ne može biti razlog da je veza s Beogradom potpuno prekinuta. Ta 
je djevojka zacijelo bila nečija kurirka, veza s Beogradom. Da je ona stradala, taj 
bi drug — koji je zacijelo jedan od najviših rukovodilaca, kada drži vezu s Beo- 
gradom — našao novog kurira. Dakle, morao je stradati taj drug. Djevojka je bila 
povezana samo s njim i tako je njoj prekinuta veza. Nije znala kome bi se obratila 
i kome bi rekla s kim održava vezu. Onaj tko je naslijedio nastradalog druga, nije 
znao za tu kurirku, jer to nije ni smio znati. I tako je veza prekinuta... 

Da, bila je dovoljno iskusna u ilegalnom radu da to pogodi. No nije znala da 
je taj nastradali drug bio Rade Končar, politički sekretar CK KP Hrvatske (pred- 
sjednik) i član CK KP Jugoslavije. Isto tako nije znala da je drug, koji je došao 
k njoj, bio Vlado Popović, novi politički sekretar CK KPH, nasljednik Rade Kon- 
čara, koji je morao naći veze, izgubljene njegovim hapšenjem... 

Zatim joj se misli vrate na novu opasnost: kako će se vratiti u Zemun bez is- 
prava i propusnice... 

Premorena, promrzla, osamljena i zabrinuta, napokon je dočekala vrijeme sa- 
stanka. 

Čim je stigla do određene svjetiljke iz mraka iskrsne Vera potpuno zamotane 
glave u maramu, pa je odmah povuče u mrak i šapne: 

— Našla sam vezu. Evo list, to je odgovor. Drugovi će poslati još jedan list. 
A ovo — utisnula joj je neki papir u ruku — to je propusnica za Zemun. Idite 
vlakom. A sada brzo trčite i brzo na vlak. Ovaj će kvart začas biti blokiran. 

Stisak ruke i Vera iščezne u magli i mraku. 

Požurila je prema kolodvoru i usput rastvorila propusnicu da vidi kako se sa- 
da zove. Propusnica je bila tiskana na njemačkom jeziku i ćirilicom. Na dnu je 
bila opaska: »Ova propusnica vrijedi bez fotografije«. Obradovala se i gotovo tr-_ 
čala do provizorne čekaonice i pošla na izlaz. Tu su stajali s jedne strane nje- 
mački vojnik, s druge »nedićevac«. 

Ona pođe do njemačkog vojnika držeći se vrlo otmjeno. Kimne mu glavom, 
nasmiješi se i pruži propusnicu. On je pregleda pa upita: 

— A fotografija? 

— Kakva fotografija? Zar ne vidite što tu piše? Uz ovu propusnicu ne treba 
fotografija! — iako se pri tom smješkala, nešto se u njoj stegne. Vojnik reče 
učtivo: 

— Da, milostiva gospođo, ali vidite, na drugoj strani je ta opaska poništena. 
Potrebna je fotografija. 

Gotovo mu je istrgla papir iz ruke, okrene ga na stražnju stranu i pročita: 
»Poništava se. Uredbom broj... vrijedi samo sa slikom ili uz predočenje lične 
legitimacije s fotografijom«. 

Činilo joj se kao da ju je nešto udarilo posred prsa, koljena joj zaklecaju, 
a list, koji je grčevito držala rukom u mufu, zapeče je kao žeravica. 

— Molim vašu ličnu legitimaciju — reče uljudno vojnik. 

— Zašto ličnu legitimaciju? — počne bučno prosvjedovati. — Zar izgledam ta- 
ko sumnjivo da me morate legitimirati? — govorila je brzo njemački, sa smiješ- 
kom, kao da se s njim zabavlja. A u njoj je sve vriskalo: »Što da radim? Vani je 
blokada cijelog kvarta, u mufu list... Sada mi može pomoći samo drskost... .« 

— Treba mi vaša fotografija, milostiva gospođo — uljudno, ali uporno je 
tražio vojnik. 

Samo drskost može pomoći... 

— Fotografija?! — nasmije se zvonko, kao kakvoj šali. — Što će vam moja 
fotografija, kad ja stojim uz vas?! Eto, pogledajte me, pa vam ne treba foto- 
grafija! 

Ona brzo zauzme pozu manekenke, vojnik je preleti pogledom: krasna žena, 
divne čizmice, svilene čarape, krzneni kaput, šešir s velom, divno namazana, u 
jednoj ispruženoj ruci muf, druga malo svinuta u skupoj kožnatoj rukavici, sva 
ovijena mirisom... 

Vojnik se glasno nasmije, nakloni se i — propusti je. 

Ona mu se ljubazno nasmiješi, elegantno mu kimne glavom i samosvjesno 
prođe kroz vrata na peron. 

A onda se gotovo sruši od uzbuđenja... 

Utrči u vlak i sjedne, odahnuvši. 

No bilo je tek sedam sati uveče, a vlak je polazio u devet. Da li je opasnost 
prošla? Još dva sata do polaska... dva sata puna opasnosti i uzbuđenja ... Vrlo 
će vjerojatno netko naići da traži propusnicu ili legitimaciju... možda osobni 
pretres... 

Brzo se digla i ušla u nužnik. Dva sata... dva neizmjerno duga sata stajala 
je u ledenom nužniku. Slušala je kako ulaze i izlaze ljudi, kako Nijemci pregleda- 
vaju isprave i propusnice. Činilo joj se da će se u tom nužniku, na kraju tako 
uzbudljivog i napornog dana, sva premrzla i umorna, odjednom srušiti... 

Napokon je vlak krenuo. 

Stigli su u Zemun, nju više nitko nije ni pitao za isprave ni pregledavao. Na 
željezničkoj stanici u Zemunu čekala ju je nestrpljivo nećakinja. Bez riječi joj je 
utisnula u ruku njen kovčežić i bez pozdrava otrčala. 

Vlak za Zagreb polazio je tek u jedanaest sati noću. Trebalo je, dakle, čekati 
još puna dva sata. 

Cijeli naporni dan gotovo neprekidno na zimi, a posljednja dva sata u nuž- 
niku vlaka, potpuno su je ukočili i ona pođe da malo prošeta brzim korakom 
po zemunskom željezničkom peronu. Tu je bila u uniformama »Mačekova garda« 

i ona odjednom među njima opazi neka poznata lica. Nije smjela dopustiti da 
je i oni vide i prepoznaju, jer bi se odmah zainteresirali što ovdje traži. Brzo se 
okrene i ugura u mnoštvo ljudi pa se počne kretati zajedno s ostalima, pognute 
glave. A misli su se neprestano vraćale na isto pitanje, što će biti ako je pre- 
gledaju u vlaku, nema isprava, a u mufu je pismo... 

Uto opazi da na jednom drugom peronu stoji još jedan vlak za Zagreb. Imao 
je natpis »Nur fir Wehrmacht« — samo za njemačku vojsku. I ona veselo odah- 
ne. Odlučila je da pođe tim vlakom. 

I dalje se gurala među putnicima izbjegavajući »zaštitu« i čekala da vlak za 
Zagreb, onaj putnički, krene. Saznala je da onaj za njemačku vojsku polazi pet- 
naest minuta kasnije. 

Kad je putnički vlak krenuo, ona pođe prema vojničkom vlaku. Tu je ne- 
hajno šetala i čekala da vlak krene. Čim je krenuo, ona otvori vrata, skoči na 
stube i za sobom ponovo zatvori vrata. Tada začuje kako netko viče: 

— Wer ist hier? (Tko je tu?) 

Nije se micala. Začuje kako se približavaju koraci, dok je vlak sve brže jurio. 

— Žena! Što vi radite ovdje? — začuđeno je upita mladi njemački oficir. 

— Putujem u Zagreb — mirno mu je odgovorila njemački. 

— Zagreb... — zapanjeno ju je gledao: — Ali... zar ne znate čitati? 

— Kakvo je to pitanje? Zar tako izgledam? — reče ona uvrijeđeno. 

— Onda ste vidjeli da je ovaj vlak samo za njemačku vojsku! 

— Pa, naravno da sam vidjela! Ali civilni vlak mi je pobjegao, a ja do sutra 
moram stići u Zagreb. . 

Samosvjesno ponašanje, izgled otmjene gospođe i savršeno vladanje njemač- 
kim jezikom, zbunili su ga. Gledao ju je u nedoumici, dok je ona s uživanjem 
osluškivala kako vlak sve brže juri. 

Mladi oficir uzdahne, pa reče: 

— Pričekajte časak, pitat ću komandanta. 

Za kratko vrijeme se vratio i rekao ljubazno: 


— Komandant vam izuzetno dopušta da se vozite s nama. 

— No, naravno! Pa valjda me ne biste izbacili iz vlaka koji juri! 

Poveo ju je u kupe pa je sjela među mlade oficire, koji su je počeli zabav- 
ljati pričanjima i hvalisanjem o svojim ratnim uspjesima. Pričali su o borbama na 
Istočnoj fronti, po Evropi i Africi. Tako su dočekali i jutro i stigli u Zagreb. 

Umorna do besvijesti stigla je kući. U predvorju je dočeka majka i šapne: 

— U sobi te već dva sata čeka jedan gospodin. 

— Tko?! Tko me čeka? — uzbuđeno prošapće, spremna da bježi. 

— Ne znam kako se zove, ali već je ovamo dolazio. 

S olakšanjem otvori vrata i ugleda druga Vladu Popovića. On skoči i upita: 

— Što je? Kako je bilo? 

— Sve sam sretno obavila — reče ona s olakšanjem. — Evo lista. Za neko- 
liko dana stići će još jedan. 

— Izvršili ste vrlo važan zadatak — reče drug Popović, čvrsto joj stegne ru- 
ku i brzo se udalji. 

Na trgu 


Jednog proljetnog dana 1942. godine slučajno smo moj drug Grizi i ja završili 
ilegalne poslove nešto prije, pa smo posjetili njegovu majku. Stanovala je pri 
kraju Gajeve ulice. Bilo je blizu 20 sati uveče kad smo se od nje oprostili i 
pošli kući. Bilo je toplo proljetno veče. Mirisalo je na vlažnu zemlju i cvijeće. 
Odlučili smo kući krenuti pješice. Pošli smo prema Jelačićevu trgu. Stigli smo 
upravo u času kad je na trgu počelo prikazivanje dnevnika u otvorenom kinu za 
»promičbu«. Stali smo da ga pogledamo. Ipak, zastali smo blizu Ilice da brzo 
pobjegnemo ako trg bude cerniran. 

Stajali smo tako i gledali ratne podvige Nijemaca na raznim frontama Ev- 
rope, kad osjetimo da nas je netko blago gurnuo. Okrenemo se i opazimo jed- 
nog našeg starog znanca. Bio je komunist. Za njim je još 1941. bila izdana tjeralica, 
pa je bio otišao u partizane. Sada je sigurno došao u Zagreb na nekoliko dana 
radi nekog važnog posla. 

Nismo se pozdravili. Samo topli pogled i sitni smiješak bio je znak da smo 
se obradovali susretu. 

Kako smo željeli s njim razgovarati! No, on se naravno progurao dalje i mi 
nastavimo gledati film. 

Odjednom začujemo sa svih strana tutnjavu kamiona. Racija... 

Potrčali smo natrag u Gajevu ulicu, zaokrenuli na Preradovićev trg, natrag 
u Ilicu, pa u Bregovitu (Tomićevu) ulicu, gdje je stanovala Grizijeva teta Slava. 
Utrčali smo k njoj bez daha i rekli da je na trgu racija. Kod tete Slave smo se 

zadržali više od jednog sata, dok nismo bili sigurni da u ovom dijelu Ilice nema 
opasnosti. Kad smo izišli, Ilica je bila prazna i mi požurimo kući. 

Bilo je nekoliko minuta prije 23 sata, dakle vrijeme kada prestaje slobodno 
kretanje gradom. Odjednom začujemo da netko zvoni na našim ulaznim vratima. 

Skočili smo i ukočeno zastali. Tko zvoni u to doba? Ustaše? Policija? Jesu 
li došli uhapsiti jedno od nas? Hoće li izvršiti premetačinu? Imamo li kakvog 
ilegalnog materijala... je li dobro sakriven? 

Zvono na ulazu se ponovo začuje. 

Oboje smo pošli u hodnik. Grizi zapali svjetlo i malo odškrine vrata. 

Netko naglo gurne vrata, upadne u naš hodnik i odmah ugasi svjetlo. 

Stajali smo bez riječi, silno začuđeni. Tako ne upada u stan policija... 

Odjednom začujemo šapat: 

— Ja sam... Mogu li neko vrijeme ostati ovdje? 

Bio je to onaj drug kojega smo vidjeli na trgu. 

— Naravno! Možeš! — istodobno smo radosno rekli i Grizi i ja. 

Ušli smo u sobu, ugasili svjetlo i sjeli. On reče tiho: 

— Bio sam na trgu uhapšen... 

Zapanjeno smo ga gledali, a on se smješkao. 

— Kad su cernirali trg — nastavi tiho pripovijedati — bio sam predaleko 
i nisam se mogao probiti, jer sam bio stisnut među uzbuđenim ljudima koji su 
nastojali pobjeći. Kad su policajci i ustaše opkolili grupu u kojoj sam ja bio, 
počeli su tražiti dokumente. I ja sam tako došao na red. Imao sam dobro kri- 
votvorenu legitimaciju i ništa što bi me moglo kompromitirati. Ne znam zašto, 
ali su me odmah odvojili među one koje će odvesti na policiju. Znao sam da 
će me na policiji odmah prepoznati. Na tjeralici je bila i moja slika, a osim toga 
bio sam i prije hapšen, imali su o meni sve podatke. Prema tome, ako me pre- 
poznaju, neće mi ništa koristiti, za nekoliko dana naći će se moje ime na nekom 
plakatu sa imenima strijeljanih... 

Zašutio je časak, duboko udahnuo, pa nastavio: 

— Stajao sam tako s grupom koja je trebala biti odvedena na policiju. Bili 
smo opkoljeni ustašama i policajcima, trg je još uvijek bio zatvoren i nije bilo 
izgleda da pobjegnem. No nisam klonuo duhom. Bio sam sav napet. Znao sam 
da se nekako moram spasiti. Kad su pregledali sve ljude na trgu, nas su svrstali 
u kolonu po četiri i poveli Praškom ulicom prema policiji. Hodali smo na ploč- 
niku uza zidove kuća, a sa strane ulice išli su uz nas ustaše i policajci. Misli su 
mi brzo letjele. Ima još vremena prije nego stignemo u Petrinjsku ili Đorđićevu 
na policiju. Progurao sam se tako da sam hodao uza zid. Iz Praške ulice smo za- 
okrenuli u Nikolićevu (Teslinu). Kako smo prolazili proučavao sam svaki ulaz u 
kuće: možda će koji biti otvoren. I zaista, opazim jedna malo odškrinuta ulazna 
vrata. Uskočio sam i potrčao u podrum. Nisam znao je li me tko vidio, nisam 
znao hoće li onaj uz kojega sam dotada hodao upozoriti ustaše ili stražare da sam 
nestao. Tiho sam stigao do podruma. Ulaz u podrum nije bio zaključan, a kako 
je kuća bila starinska i velika, podrumski je hodnik bio dug. Na prstima sam 
otrčao do kraja i sjeo u najtamniji kut. Tako sam ostao oko dva sata. Razmiš- 

ljao sam što da radim. Ovdje nisam mogao ostati do jutra, a ako se predugo za- 
držim, neće više biti dozvoljen izlaz i svaki agent ili ustaša može me ne samo 
ponovo uhapsiti, nego — kako sam upozoren — i bez opomene u mene pucati. 
Morao sam, dakle, odmah poći. Ali kuda? Polako sam se popeo u vežu, tiho sti- 
gao do ulaznih vrata. Bilo su zaključana. Što sada? Upalio sam šibicu i vidio je- 
dna vrata od stana. Tiho sam prišao, ponovo upalio šibicu i pročitao natpis: 
»Pazikuća«. Malo sam oklijevao, a onda sam morao riskirati. Pozvonio sam. Nit- 
ko se nije javljao. Ponovo sam pozvonio i tada začuo kako se netko tiho približava 
vratima. Preplašeni starački glas upita tko je. Tiho sam šapnuo gotovo prislo- 
nivši usta vratima da ga molim neka mi otvori ulaz. Čuo sam kašljucanje, a onda 
se vrata tog stana oprezno otvore. Gledala su me dva preplašena oka. Približio 
sam se i šapnuo: »Molim vas, pustite me van. Moram stići kući prije nego što na- 
stupi zabrana kretanja gradom.« On me još uvijek promatrao. Onda duboko uz- 
dahne i tiho, bez riječi izvadi ključeve iz džepa i pođe do ulaznih vrata. Tiho 
utakne ključ u bravu, oprezno odškrine vrata, proviri glavu i pogleda na jednu, 
pa na drugu stranu ulice. Tada pogleda mene. Oko usana mu zatitra smiješak. 
Kimne glavom, otvori vrata, ja iskočim i on ih brzo zaključa. Razmišljao sam ku- 
da bih pošao. Imam siguran stan, ali bih do njega morao proći trgom ili barem 
blizu trga, a nisam bio siguran što se tamo događa. Pošao sam prema kolodvoru 
i dalje razmišljao što da radim, a vrijeme je nekako silno brzo prolazilo. Onda sam 
se sjetio vas. I eto, tu sam. 

Svi smo odahnuli kao da smo i Grizi i ja proživjeli tu opasnost. Nato on 
upita: 

— Mogu li ostati neko vrijeme ovdje dok smislim kamo ću na spavanje? 

— Ostani kod nas spavati! — rekli smo istovremeno. — Neće nas valjda 
upravo noćas »posjetiti« nepoželjni gosti, pa nas sve troje uhapsiti. 

Te noći nismo uopće spavali. Drug nam je pripovijedao o životu u partiza- 
nima... Uživjeli smo se u taj život, u slobodu koju nismo mogli ni zamisliti u 
atmosferi jezivog pritiska koji je vladao u Zagrebu. 

Opet smo tako silno željeli otići van. No znali smo, da će nam opet odgovo- 
riti kao i svaki put kad bismo to željeli: 

— Niste kompromitirani, ni sumnjivi. Ovdje vas trebamo. Ako odete u par- 
tizane bez odobrenja, postupit ćemo s vama kao s dezerterima. 

Jedna noć 


Izlaz je bio slobodan do dvadeset tri sata. Stoga smo se i Grizi i ja uvijek žu- 
rili da stignemo kući bar nešto ranije, kako se jedno za drugo ne bismo bojali 
da smo uhapšeni. 

No te travanjske noći 1942. bilo je već pet minuta do dvadeset tri sata, a 
Grizi se još nije vratio. 

Otvorila sam prozor i gledala na trg, čekajući ga. 

Stanovali smo na uglu Mošinskoga (Nazorove) ulice i Pejačevićevog (Britan- 
skog) trga tako da je jedna soba imala prozore na ulicu, a ostale na trg. 

Za dvije minute dvadeset tri sata... 

Prošlo je vrijeme... pet minuta poslije dvadeset tri sata... 

Nisam više imala snage da ga čekam. Legla sam odjevena i uzbuđeno mislila 
da li će doći ili je uhapšen. 

Tada začujem kako se otvaraju vrata i kako žuri do sobe. Skočila sam. Za- 
grlili smo se tako sretni kao da je uskrsnuo od mrtvih. 

— Vidi što sam donio — šaptao je. — Donio sam sto liječničkih biltena iz 
partizana. Sutra ih moramo rasparčati. Brzo legnimo, uzet ćemo po jedan pri- 
mjerak da pročitamo. 

Brzo smo se skidali, a ja sam mislila: »Sutra imam četiri sastanka sa žena- 
ma, a skočit ću i do moje prijateljice Đurđe, da jedan primjerak odnese u Po- 
štansku štedionicu. Tamo će ga umnožiti. Osim toga ću dati dvadesetak primjeraka 
Žogi za njene odbore AFŽ-a.. .« 


96 


Legli smo, upalili svjetiljku iznad kauča i počeli čitati. 

Bio je to bilten o maršu preko Romanije: partizani su prošli posve blizu Sa- 
rajeva, a da ih nitko nije otkrio. No imali su mnogo ranjenika, koje su nosili u 
svojoj koloni. Njih je hitno trebalo smjestiti u neko selo, gdje bi mogli biti odmah 
operirani i ležati u seljačkim kućama. 

Borci, nevjerojatno premoreni od bitke, od marša i zime, nosili su na impro- 
viziranim nosilima ranjenike. No kako je studen bila silno oštra, čak i do minus 
trideset stupnjeva, to su borci padali smrznutih udova. I njih je trebalo nositi, 
pa im amputirati smrznute noge... 

Penjali su se sve više uzbrdo, sve dalje od Sarajeva i putova, na kojima bi 
ih mogli stići neprijatelji. 

Stigli su u neko zabačeno selo. Odmah su pronašli kućicu s najvećom kuhi- 
njom i najvećim stolom. Oribali su ga, a odmah su stavili kuhati obične velike 


noževe i običnu pilu za piljenje drva... instrumente za operaciju... 
Nije bilo narkoze. Dali bi ranjenicima malo rakije, onda ih držali, dok ih je 
liječnik operirao... A ranjenici bi stiskali zube, skupljajući svu snagu da ne viču. 


Čitanje naglo prekine krik neke žene s ulice: 

— Pustite! Pustite! To je moje! 

— Što se to događa pod našim prozorom? — upitali smo se šapatom. 

Grizi je skočio, pobrao biltene i brzo ih počeo pakovati, a ja sam ugasila 
svjetlo i otvorila prozor, da provirim i vidim što se događa. 

No pod prozorom nije bilo nikoga. Tada začujem malo udaljeni glas iste že- 
ne, kako viče: 

— Pustite!! Pazikuća!! Otvorite, pomozite mi!! 

Potrčala sam u sobu koja gleda na ulicu, oprezno odškrinula prozor i pogle- 
dala van. Ni ovdje nije bilo nikoga. 

— U pomoć! — opet se čuo ženin glas. — Pustite!! 

— Ti pusti, jer ću ti razbiti zube! 

Potrčala sam tiho u hodnik. 

Sve se to sada zbivalo na stubištu, pred našim ulaznim vratima. 

Potrčala sam u našu spavaonicu i uzbuđeno šapnula Griziju: 

— Ušli su u našu kuću, sada se sve zbiva pred našim vratima. Sakrij bilte- 
ne u dimnjak za plinski bojler u kupaonici! 

Ponovo sam bosa tiho potrčala do ulaznih vrata. 

— Daj mi odmah tu vreću krumpira, gade! Ja sam ustaša i mogu ti to uzeti! 
Ako mi se prohtije, mogu pretražiti cijelu kuću, od tavana do podruma i sve vas 
pohapsiti! 

Ponovo sam potrčala do kupaonice i šapatom rekla Griziju: 

— Vani je ustaša! Prijeti da će cijelu kuću pregledati od podruma do ta- 
vana i da će hapsiti! Jesi li spremio biltene? 


— Još nisam — rekao je tiho. — Omot je prevelik. Morao sam ga odmo- 
tati i od njega napraviti tri manja. Ne stane u dimnjak! 
— Požuri! 


Ponovo sam potrčala u hodnik. Žena je govorila plačnim glasom: 

— Nisam ovaj krumpir krijumčarila! To je s moje zemlje, imam dozvolu 
da ga uvezem u Zagreb! 

— Kakva dozvola?! Daj je ovamo, poderat ću je! — zašuti, zatim se začuje 
neko natezanje, pa ustaša prosikće: — Nećeš pustiti vreću? Evo til! 

Začujem nekoliko oštrih pljusaka. Žena krikne, a jeka na stubištu jezivo po- 
čne ponavljati krik. 

Tada začujem glas pazikuće, koji je vjerojatno došao iz suterena: 

— Kakva je to vika? Što je to ovdje usred noći? 

— Što te briga! Nosi se dok si živ! — zaurla ustaša. 

Žena počne plačnim glasom: 

— Gospodine pazikuća, pomozite! Hoće da mi otme vreću s hranom, a vi zna- 
te da sam jutros otputovala da je donesem sa svog vlastitog... 

— Ja sam ustaška željeznička nadzorna služba! — prekine je ustaša. — Imam 
pravo... 

— Gospođa ima zemljište i dozvolu... — prekine ga pazikuća, no ustaša 
zaurla: 

— Što se pleteš u moje stvari! Ja sam ustaša... 

— A ja imam zeta ustaškog časnika! — prodere se na njega pazikuća. 


Profesor Bogdan Ogrizović Grizi, kojeg su učenici zvali Grizli. Na satu ga je snimio je- 
dan učenik VIII a razreda V muške realne gimnazije na kojoj je predavao do hapšenja. 

Ustaša prasne u podrugljiv smijeh. 

— Daj mi tog zeta ustašu! 

— Iziđite iz ove kuće — prekine ga oštro pazikuća. — Nemate pravo... 

— Pravo?!! — zaurla ustaša. — Evo ti to tvoje pravo!! 

Začujem mukli udarac i kroz mutno staklo primijetim kako se pazikuća srušio. 

Žena počne vikati da treba upaliti svjetlo, jer se bilo ugasilo. Mrak, pa po- 
novo plane žarulja na stubištu. Žena vrisne: 

— Krv!! 
Tada začujem kako po stubama netko trči. Bila je to pazikućina žena, koja 
vrisne: : 

— Isuse i Marijo!! 

— Kuš! I tebe ću lupiti! — zagalami ustaša. 

— Pomozite mi da ga dignem — plačljivo počne pazikućina žena, pa se obrati 
ustaši: — Zašto tučete mog muža? Što vam je skrivio? 

— Što mi je skrivio? Evo i tebi, kad si već došla! 

Opet pljuske, udarac, mukli pad, krik. A jeka sve vraća. 

Odjednom se začuje glas one žene zbog koje je došao ustaša: 

— Gospodine pazikuća, kamo idete? Zar ne vidite da vam žena leži na podu? 
Bez svijesti je! Krv...! Vode! Dajte vode! U pomoć! 

Otvaraju se vrata s druge strane u prizemlju. Susjed upita: 

— Što se to tu događa? 

— Kuš! Sve ću vas postrijeljati! 

— Što vi tu radite? Smjesta se odstranite! — reče oštro susjed. 

— Gle, gle! — podrugljivo će ustaša. — Još je netko došao po svoj dio! 

— Ja sam domobranski častnik! Ako smjesta ne odete, pozvat ću policiju! — 
oštro poviče susjed. 

Ustaša prasne u neobuzdan i podrugljiv smijeh. 

— Policiju? Ma nemojte! Gospodin domobranski častnik u pidžami prijeti 
ustaši policijom! Evo i tebi! 

Čuje se udarac, svjetlo se zatrne, nastane opća galama. 

— Zapalite svjetlo! — vikne neka žena. 

Brzo otrčim do kupaonice i tiho upitam Grizija: 

— Jesi li spremio? Vani je užasno! Pred našim vratima! 

— Gotovo je! — tiho odvrati Grizi. 

— Nisi zamazao kadu? 

— Sve je u redu. 

Oboje brzo ali tiho potrčimo u hodnik. Netko je zapalio svjetlo i opet se 
vide sjene kroz mutno staklo. 

Domobranski oficir je još uvijek ogorčeno vikao: 

— On će mene tući?! 

Vjerojatno je htio nasrnuti na ustašu, jer njegova žena očajno poviče: 

— Pusti!! Ne diraj ga! 

— Pokazat ću ja vama, prokleti nitkovi! — vikao je ustaša. 

Žena, koja je nosila hranu, očajno je vikala: 

— Vode! Vode! 
Istovremeno grmio je domobranski oficir: 
— Još nam se prijeti! 


— Pusti ga, molim te! Idi unutra! — zaklinjala ga je žena. 

— Hulje!! — upravo je urlao ustaša — Sve ću vas potrpati u logor! Sve ću 
vas poubijati!! 

— Što ćeš?!! — zaurlao je sada domobranski oficir. 

— Nemojte, gospodine časniče! — plačljivo je molila žena s vrećom hrane. 
— Ubit će vas! 


U međuvremenu je netko donio vode, čulo se kako je pljusnula. Pazikućina se 
žena osvijestila. Sada je pitala: 

— Gdje je moj muž? 

Svjetlo se na stubištu ponovo ugasi, netko poviče: »Svjetlo!« i ponovo se 
upali. 

— Van iz ove kuće! — oštro poviče domobranski oficir. 

Ustaša kao da je bio zapanjen i uzimao dah, a sada je riknuo: 

— Tko se to meni prijeti?! Tko se usuđuje meni zapovijedati? Jedan pišivi 
domobran, i to u pidžami! 

Najednom nastane neko komešanje, svi se smire, začuju se oštri koraci. Javi 
se pazikuća: 

— To je taj! Vi ste stražar, uhapsite ga! 

Javi se stražar, mirnim, oštrim glasom: 

— Što se to ovdje događa? 

Ustaša prasne u podrugljiv smijeh i poviče: 

— Gle, stražar! A ti si govorio o zetu ustaši! Da to nije taj? 

Javi se domobranski oficir: 

— Molim vas, pomozite nam. Ovaj je ustaša pokušao ovoj gospođi oteti vre- 
ću s hranom, koju je donijela sa svog zemljišta. Ima sve dozvole u redu. 

— Sve nas je tukao... ja sam se onesvijestila od udaraca... — ubaci pazi- 
kućina žena. — S kojim pravom... 

Domobran nastavi mirno, ali oštro: 

— Prijeti da će nas sve poubijati i strpati u logor. 

— Da će pretresti cijelu kuću od tavana do podruma! — doda pazikućina 
žena. 

Tada se javi stražar, ali sada malo nesigurno: 

— Gospodo i gospođe, molim vas... ja nisam nadležan... on je ustaša... 

Ustaša je šutio, a sada ponovo prasne u smijeh. 

— Na ustašu vodite običnog bijednog stražara! 

Najednom su svi počeli govoriti, zapravo vikati: 

— Odstranite ga!... Uhapsite ga! ... Zaštitite nas! ... 

Stražar se u neprilici nakašlje, pa počne zamuckivati: 

— Vidim da ste u neugodnoj situaciji... ali... znate... on je ustaša... ni- 
sam zaista nadležan... 

Tada se energično, ali mirno javi pazikuća: 

— U redu, ako niste nadležni, ništa ni ne možete. Ali učinite meni osobno 
jednu uslugu. Moj je zet ustaški častnik, stanuje tu blizu, na početku Pantovčaka. 
Pođite sa mnom do njega. Već je davno prošla ponoć, ne smijem sam ići ulicama, 
mogli bi me uhapsiti. 

Tada se začuje pakosno-radosni glas stražara: 

— Oh, vrlo rado ću vas otpratiti, gospodine! 

Svi su zašutjeli, samo su odzvanjali brzi koraci niz nekoliko stuba do ulice. 

Mi smo stajali pripijeni uza zid hodnika, stisnuti jedno uz drugo. Sve se ovo 
događalo pred našim vratima, sve svađe, cijela tučnjava i sve prijetnje, a kod nas 
je sto partizanskih biltena... 

Svjetlo se ugasilo, no ubrzo ga netko ponovo upali. To kao da je dalo novu 
snagu ustaši, koji opet prasne u smijeh: 

— Na mene vodite stražara! Pokazat ću ja vama! Glupani! Sve ću vas po- 
strijeljati! 

— Isuse i Marijo! — vrisne pazikućina žena. — Izvadio je revolver! 

Tada se opet javi domobranski oficir vrlo ljutito: 

— Revolverom prijeti mirnim građanima?! Čekaj, huljo! I ja ga imam! Idem 
po svoj revolver! 

Nas smo dvoje iza vrata protrnuli. Sada još samo treba pucnjava. Nedaleko, 
u Mošinskoga 7, stanuje Dido Kvaternik, pred njegovom kućom stražari ustaša. 
Ako ovdje zapucaju, onaj će dotrčati, a što će tek onda biti?! Možda će najprije 
pozvati druge ustaše... 

Domobranova žena krikne: 

— Pusti ga! Uđi u stan! Ne diraj revolver! Samo bi još to trebalo! Sve će nas 


postrijeljati!! 
— Ti ćeš revolverom na ustašu?!! — rikne ustaša. 
— Pusti, molim te... — vriskala je domobranova žena. 


Uto se javi visoki ženski glas kućne pomoćnice s prvog kata, koja je vjero- 
jatno stajala gore na stubištu, a sada više nije izdržala: 
— Sram vas bilo! Na goloruke ljude, na žene idete revolverom! 


Ustaša kao da je poludio počne promuklo vikati: 

— Sram?!! Mene?!! Kuš ti tamo!! Ako još zineš, ubit ću te! Do sada sam ih 
ubio pet, ti ćeš biti šesta!! 

Svjetlo se ugasi, nastane komešanje, svjetlo se opet zapali. 

Odjednom počnu svi vikati: 

— Šutite! Bježite! Sakrijte se! Ne dirajte ga, hoće da puca! Ubit će nas! 
Uzmite mu revolver! 

Ustaša zaurla kao zvijer: 

— Odmakni!!! Tako!! Još dalje!! Upamtit ćete vi mene! Sad ću pretražiti 
cijelu kuću! Otvorite ova vrata! 

Mi smo protrnuli. Na koja vrata misi? Na naša? Međutim se začuje kako 
drma i trese vratima našeg susjeda domobrana, kojega je žena ipak uspjela 
uvući u stan. 


101 


Stajali smo kao okamenjeni. Ništa nismo ni šaptali, ali smo isto mislili: ako 
dođe k nama i nađe biltene... ovako razjaren... s revolverom u ruci... 

Međutim je i dalje tresao susjedovim vratima, no oni nisu otvarali. Tada usta- 
ša poviče: 

— Otvorite! Pucat ću u bravu! 

Počeo je divlje tresti vratima, psovati, a žene su vriskale. Jeka je sve potro- 
stručivala ... 

Uto začujemo glasni zvuk automobila, koji stane pred našom kućom. Ipak, 
nismo se prerano obradovali. Mogao je biti pazikuća sa zetom, koji bi svima po- 
mogao već zbog svog tasta, ali je mogao biti i policijski automobil... možda su 
došli nekoga uhapsiti u našoj kući... 

Odjednom svi zašute, pa i ustaša. Začujemo čvrste korake, koji su se peniali 
uza stube i stali pred naša vrata. 

— To je taj ustaša — reče oštro pazikuća. — Najprije je napao ovu gospođu 
još na ulici i htio joj oteti vreću s hranom, a onda je sve nas tukao, prijetio pre- 
metačinom, logorom... 

— I revolverom! — doda njegova žena. 

— Raziđite se — reče mirni, ali zapovjedni glas, pa doda: — Vi pođite sa 
mnom ... 

Brzo smo na prstima otrčali u spavaću sobu i legli. Glasno smo odahnuli. 
Imala sam osjećaj kao da me je netko svu pretukao, sve me je boljelo od fizičkog 
i psihičkog napora. Grizi se isto tako osjećao. Ležali smo, šutjeli i odmarali se. 

Bilo je gotovo dva sata po ponoći. Cijela je gužva trajala gotovo sat i po, a či- 
nilo se kao vječnost. 

Bila je to jedna noć... jedna noć kao što ih je bilo po cijelom Zagrebu, po 
svim ulicama, u tisućama kuća... 

Odjednom se Grizi nasmije i reče tiho: 

— Ustaša je uhapsio ustašu, jer je tukao ustašu... 

Otmjena gospođa 


Bilo je proljeće godine 1942. Organizacija Antifašističke fronte žena razgra- 
nala se posvuda u Zagrebu. Zadaci su joj u to vrijeme bili isti kao i ostalih ilegal- 
galnih organizacija pod rukovodstvom Komunističke partije. Te su organizacije 
bile: Jedinstvena oslobodilačka fronta (INOF), Udruženi savez omladine Hrvat- 
ske (USAOH), Savez komunističke omladine (SKOJ). Tako je cijeli Zagreb bio 
potpuno pokriven ilegalnim organizacijama. Moglo bi se ustvrditi da nije bilo kuće 
u kojoj nismo imali nekog simpatizera, iako zbog tajnosti nisu možda jedan za 
drugog ni znali. 

I u Gornjem gradu je AFŽ dobro radio. Dolazila sam u Mletačku ulicu broj 
11, drugarici Meštrović, akademskoj slikarici, rastavljenoj ženi kipara Ivana Me- 
štrovića. Kod nje su se skupljale žene koje su rukovodile manjim grupama, u ko- 
jima su se prenosile direktive rukovoditeljicama daljnjih grupa AFŽ-a. Tamo bih 
donosila letke, ilegalnu štampu, govorila o općoj političkoj i ratnoj situaciji, te 
o neposrednim zadacima koje moramo izvršiti. 

Tog sam popodneva krenula u Gornji grad, k njoj. Nosila sam stotinu letaka 
KPH. Kao obično, zamotala sam ih u novinski papir i stavila u prozirnu mrežicu, 
a uz to dodala voća i neke omote, kao da sam sve to kupila u trgovinama. 

Prešla sam Mesničku ulicu i išla Ilicom prema Bregovitoj (Tomićevoj) kad 
naglo zastanem. Mukla tutnjava kazala mi je sve. 

Na Jelačićevom trgu se nešto događa! I stvarno, masa ljudi trčala je s trga u 
Ilicu. Raspršivali su se prema Preradovićevom trgu, u Bregovitu ulicu, sklanjali 
se u veže ili trčali dalje od Gundulićeve ulice. Ponetko bi povikao: 

— Bježite!! Ustaše hapse! 

Nisam bila daleko od Bregovite ulice, ali ne bih više tamo stigla. Stala sam 
časak neodlučno. Uto Ilicom dojuri veliki kamion i uz škripu kočnica stane pred 
Oktogonom. Iz njega iskoči nekoliko ustaša s puškama, koji potrče za ljudima 
da ih uhvate. 

Nisam smjela oklijevati. Ako me uhvate sa sto letaka KP, nema mi spasa. 
Naglo se okrenem i potrčim natrag. Ali kamo? Ustaše s kamionom će me stići. 

Utrčala sam u neku kuću koso preko puta Gundulićeve ulice. Veža je već bila 
puna. Prema tome, nisam više mogla ni odbaciti letke, jer bi to netko mogao vi- 
djeti. Brzo sam mislila i odlučno se probila između ljudi. Pošla sam mirnim ko- 
rakom stubama u kuću, kao da tu stanujem. 

Mogu li ovdje odbaciti letke? Ako cerniraju — zatvore — ovaj dio Ilice 
i počnu pretraživati sve kuće od podruma do tavana, kako su to znali činiti, opet 
će biti jasno da su ti leci moji. 

Stigla sam u drugi kat i naglo se odlučila. Položaj je bio takav da sam mo- 
rala riskirati. Pozvonila sam na jednim vratima. 

Da, riskirala sam. Onaj, tko mi otvori, može me odmah predati ustašama. 

Čula sam brze lagane korake. Vrata se malo otvore i kroz njih proviri neka 
žena. Brzo sam je omjerila. Bila je odjevena u svilenu kućnu haljinu, na nogama 
crvene kožnate kućne cipele. Uredno počešljana kosa, diskretno namazana, gle- 
dala me je pametnim očima otmjena gospođa četrdesetih godina. Tada upita: 

— Što izvolite? 

— Gospođo — prošaptala sam — vani ustaše hapse... 

Ona se malo trgne, a ja se približim, podignem mrežicu i šapnem: 

— Tu je stotinu komunističkih letaka. 

Ona problijedi i prihvati se za vrata. Duboko je disala. Gledale smo se. Onda 
ona naglo šapne: 

— Na kraju hodnika slijeva je kupaonica... 

Na prstima sam ušla i tiho potrčala do naznačenih vrata, pa se okrenula. 

Gospođa je širom otvorila vrata, izašla na stubište i nekome dovikivala: 

— Što je to? Što se to vani događa? 

Nasmiješila sam se. Bila je to hrabra, ali i pametna, snalažljiva žena. Otvorena 
vrata nekog stana ne mogu sakrivati tajne... 

Brzo sam ušla u kupaonicu i sjela na neku stolicu. Znala sam da opasnost još 
nije prošla, a znala sam i to da bi i ova simpatična gospođa mogla stradati ako 
me kod nje nađu. Morala sam je nekako zaštititi. Da, reći ću da sam se ušuljala 
u njen stan, dok je ona s nekim na stubištu razgovarala i ostavila vrata otvorena. 

Vrijeme je vrlo polako prolazilo. Prošlo je oko pola sata — za mene vječ- 
nost — kada začujem tiho kucanje na vratima. Gospođa se smiješila i šapnula: 

— Sve je mirno. Opasnost je prestala. Možete otići. 

Tiho smo stigle do izlaza, a ona je otvorila vrata, izašla i pogledala na gor- 
nji pa na donji kat, a onda mi mahnula, da mogu poći. Na prstima sam stigla do 
nje i šapnula: 

— Gospođo, vjerojatno ste mi spasili život. Hvala. 

»Proleter« broj 11-12 


»Tehnika« Mjesnog komiteta imala je razne zadatke: službu, javke za kurire, 
pronalaženje stanova za sastanke, za stanovanje ilegalaca ili ranjenih drugova i 
niz drugih, a tu su spadale i tzv. »ručna tehnika« i »štamparija«. 


Ručnu tehniku je vodio prof. Josip Lukatela. Bio je profesor matematike i 
fizike na V realnoj gimnaziji, ali je ujedno bio talentirani slikar. Slikao je ulja, 
grafike, drvoreze i linoreze. Još 1941. tom se umjetnošću koristio za potrebe Parti- 
je. Neki nekompromitirani drug nabavio bi ustašku propusnicu i Joža bi u linorezu 
izradio sve žigove i faksimile potpisa. Kako bi se oni mijenjali, tako je izrađivao 
nove žigove i nove potpise. Osim toga je izvanredno i posve nevidljivo skidao po- 
datke sa starih dokumenata i istim rukopisom istom tintom, koju bi sam pravio, 
ispisao nova imena i podatke. 

Štamparija se sastojala od dva stroja za umnožavanje — dva geštetnera. Jed- 
nim je umnožavao već napisane matrice »drug mjesni tehničar«, pa se stroj nala- 
zio kod njega. Drugi je bio pohranjen na drugom mjestu kao rezerva. Ako bi slu- 
čajno jednoga našla i odnijela policija, radilo se na drugome, ali se odmah mo- 
ralo nabaviti novi za rezervu. 

Kako je situacija bila vrlo opasna, samo politički sekretar (predsjednik) Mje- 
snog komiteta KPH Zagreb, Lutvo Ahmetović, znao je gdje su pohranjeni strojevi. 
Time se potpuno otklonila mogućnost da netko, ako je uhapšen, pod mukama izda 
štampariju. 

Posljednjih dana svibnja 1942. policija je slučajno naletjela na rezervni stroj 
i odnijela ga. Trebalo je hitno nabaviti novi. 

No to nije bilo tako jednostavno. U to se vrijeme nisu smjeli prodavati tis- 
karski strojevi, strojevi za umnožavanje, boje i ostalo, bez dozvole nekog ustaškog 
nadleštva. Lutvo takvu dozvolu, naravno, nije imao. 

Sastao se s drugom Mećarom, organizacionim sekretarom Mjesnog (gradskog) 
komiteta KPH Zagreb, i oni odluče da pokušaju nabaviti stroj s mirnom drskošću. 

Sjeli su u taksi i odvezli se u Frankopansku ulicu, gdje je bio dućan takvih 
strojeva. Ušli su i Lutvo Ahmetović mirno reče: 

— Želimo kupiti jedan geštetner. 

Znao je da je vlasnik prodavaonice ustaški simpatizer. On malo stisne oči 
i počne ih sumnjičavo promatrati. Tada upita: 

— Imate li ustašku dozvolu? 

— Nemamo — mirno će Lutvo. 

— A za koga trebate stroj? — upita još sumnjičavije trgovac. 

— Za ustaški stožer u Bjelovaru — hladno odgovori Lutvo. 

Trgovac ga je dugo promatrao, onda reče: 

— A znate li da je danas takav stroj vrlo skup? 

Lutvo se obraduje. Novac će, znači, sve urediti. 

— Znam. To nas ne smeta — mirno odgovori. 

Trgovac reče cijenu, gotovo trostruku od one koja je bila u izlogu uz stroj. 

Lutvo izvadi lisnicu i bez riječi plati. 

Trgovac nije mogao prikriti radost. Žustro se okrenuo, pošao po stroj i po- 
čeo ga pakovati. Onda se lukavo nasmiješi i tiho reče: 

— Promičba sim, promičba tam, glavno da se prodaje i zarađuje. 

Teško svladavajući radost, uzeli su stroj, odnijeli ga u taksi i otpremili na 
Samoborsku cestu drugu Mišku Patačiću. Tu je ostao kao rezerva. 

Nekoliko dana kasnije, bio je 30. svibnja, dobio je Lutvo poruku da dođe na 
sastanak na Dolac. 

Kad je stigao, tu ga je čekao drug Ivan Krajačić-Stevo. Došao je ilegalno iz 
partizana u Zagreb i odsjeo kod Nikole Lazića, pazikuće. 

Kad su se pozdravili i sjeli, reče drug Stevo: 


— Ovo treba hitno prepisati i umnožiti. To je »Proleter« broj 11—12. U nje- 
mu su dva članka druga Tita. Nekoliko primjeraka treba za Vrhovni štab, neko- 
liko za Centralni komitet KP Jugoslavije. Pošaljite tridesetak komada u Sloveniju. 
Zatim pošaljite primjerke po cijeloj Hrvatskoj, da se umnože i pokriju cijeli te- 
ren. Najviše izradite za Zagreb. Treba da dođu u ruke svih komunista, skojevaca, 
simpatizera, a treba da ih pročita i što više građana. 

Tada pruži »Proleter« Lutvi i doda: 

— To čuvaj više nego svoju glavu! To je jedini primjerak. 


Josip Lukatela bio je talentirani slikar, pa je za potrebe Partije falsificirao dokumente. 
Na gornjoj slici je krivotvorena legitimacija, još neispunjena, koju je Lukatela izradio za b 
sebe. Na donjoj je propusnica na kojoj su štampana slova izrađena rukom. 

Ivan Mećar Lutvo Ahmetović 


Od ta dva Titova članka jedan je bio važan za gradove, posebno za Zagreb. U 
njemu je drug Tito pisao o čuvanju kadrova. Naglasio je da se naše najbolje dru- 
gove ne smije zadržavati na ilegalnom radu tako dugo dok ih ne uhvati policija. 
Čim postanu imalo sumnjivi, moraju odmah u partizane. 

Rastali su se. Lutvo je najprije pošao do svoje drugarice Zore, koja je još ži- 
vjela legalno i radila. Zatim je pošao iz Ilice u prolaz do »Croatia« kina (danas 
»Jazavac«) gdje je imao sastanak s drugom Mećarom. 

No Mećara još nije bilo. Hodao je, gledao izloge nekih pet minuta, a tada 
primijeti da ga netko promatra. Vjerojatno policijski agent. Ili ustaški... 

A on ima u unutrašnjem džepu »Proleter« s Titovim člancima... 

Brzo promotri i ocijeni da ih je nekoliko, da su pred nekim stanom u za- 
sjedi. Požuri prema izlazu iz prolaza i to u Masarykovu ulicu. Opazi da ga slijede. 

Izađe na ulicu; još više požuri, pa se okrene. Primijeti kako i oni žure, no ne- 
kome su mahnuli rukom. Dva civila, »slučajna prolaznika«, pridruže im se. 

Sada ga slijede četvorica... 

Pošao je prema Gundulićevoj ulici, da dođe do kolodvora. No kad je stigao 
na ugao ulice Kraljice Marije (sada Braće Kavurića), već su ga slijedila njih še- 
storica. 

On potrči i razmak se poveća na oko osamdeset metara. Kad su i oni potrčali, 
stigao je na Zrinjevac i uskočio u tramvaj. Pogledao je kroz prozor i opazio da 
su zaustavili jedan auto, ušli i da ga dalje slijede. 

Tramvaj je stigao na kolodvor prije automobila. Iskočio je i umiješao se u 
gužvu, pa kako je upravo stigao jedan vlak, uspio se sakriti među ljudima. 

Nastavio je Petrinjskom ulicom do Boškovićeve, gdje je još uvijek legalno 
stanovao i živio inž. Carić, iako je bio član MK KPH Zagreb. Lutvo je bio opre- 
zan. Kad je bio siguran da ga nitko ne slijedi ušao je u kuću, pa k Cariću. 

Tek sada je u njegovom mozgu prestalo kucati: 

»To čuvaj više nego svoju glavu! To je jedini primjerak!« 

A kako je malo trebalo pa da izgubi i taj jedini primjerak, a i glavu. Jer s 
tim materijalom u džepu ne bi ostao živ... 

Malo je odahnuo, presvukao se u Carićevo odijelo i pošao k svojoj kući. Ba- 
rem svakih nekoliko dana jednom... 

Kad se vratio Cariću, gdje je u to vrijeme i boravio, on mu predloži: 

— Najbolje će biti da glavni posao obavimo mi sami ovdje. Napravit ćemo 
»glavu« lista i prepisati na matrice. 

Nabavili su linoleum, pa su inž. Carić i inž. Boris Bakrač izradili »glavu« u 
linorezu. 

Carić, proćelav, kojega su zvali »Timošenko«, javio je u ured da je bolestan. 
I tako su dva dana prepisivali na matrice »Timošenko«, »Čerkez«, kako su zvali 
inženjera Bakrača i Lutvo. 

Bio je to opasan posao. Da je slučajno naletjela policija, ništa ih ne bi spasilo. 
A naoružan je bio samo Lutvo. I to posve slučajno... 

Kako je kraj svibnja bio vrlo topao, ljudi su odlazili na Savu da se kupaju. 
Tako je otišao i Ljubo Šarić. Slučajno je primijetio da se jedan gestapovski oficir 
svlači i da je ostavio u džepu pištolj. Oprezno se prikrao i uzeo ga... Dao ga je 
Lutvi. 

Bilo je oko jedanaest sati prije podne, kad su završili prepisivanje na ma- 
trice. Počeli su ih slagati da ih zapakuju, kad netko pozvoni... 

»Timošenko« se pogladi po čelu i upitno pogleda Lutvu Ahmetovića i Borisa 
Bakrača. Njih dvojica kimnu neka otvori. 

Carić polako pođe prema ulaznim vratima, a ostala dvojica skoče svaki s jedne 
strane ulaza u sobu. Lutvo izvuče pištolj, a Boris uhvati stolac... 

Vrata sobe su ostala otvorena. Carić je polako stigao da ulaza i odškrinuo. 

Tada ona dvojica u sobi, u zasjedi, začuju njegov začuđeni glas: 

— To ste vi, Šandor? Što se dogodilo? 

— Dobar dan, gospon inženjer. Ništa se nije dogodilo. Vi ste bolesni, a da- 
nas je prvi, pa su vam iz ureda poslali plaću. Molim vas, tu se potpišite. 

Zbunjen, uzeo je vrećicu s plaćom i, ne prebrojivši novac, prisloni isplatnu 
listu na dovratnik, pa se potpiše. 

Kad su se vrata za podvornikom zatvorila, Carić uđe u sobu i primijeti onu 
dvojicu još uvijek naoružanu, ali zabezeknutu, kako čekaju u zasjedi. Tada sva 
trojica prasnu u smijeh... 

Lutvo je odmah uzeo zamotak i otišao drugu Mećaru, pa mu ga predao. Ovaj 
je matrice odnio u »Tehniku MK«. 

Hitno su umnožili sto pedeset komada. Od toga je Lutvo odnio na Dolac dru- 
gu Stevi najveći dio za Vrhovni Štab i Centralni komitet KPJ, a dio su po kuriru 
poslali u »drugu državu«, u Sloveniju, koja je u to vrijeme dijelom pripadala Ita- 
liji, a dijelom Njemačkoj. Ostatak su otpremili po Hrvatskoj. 

Za Zagreb su ponovo umnožili veću količinu. Taj je dvobroj »Proletera« slu- 
žio za politički rad članova KP i skojevaca, ali je po sistemu »pročitaj pa daj da- 
lje« došao gotovo u svaku kuću u Zagrebu. 

SKOJ u akciji 


Početkom prosinca godine 1941. sazvao je sekretar Pokrajinskog komiteta 
SKOJ-a za Hrvatsku, drug Saso, sastanak u Kačićevoj ulici. Bio je pao Mjesni ko- 
mitet SKOJ-a za Zagreb i trebalo je hitno sastaviti novo rukovodstvo. Bila je iz- 
gubljena veza s mnogo skojevskih grupa, osobito po srednjim školama. Bit će te- 
žak zadatak pronaći ih i ponovo povezati s novim rukovodstvom. 

Kačićeva ulica bila je mračna i pusta. U naznačenu kuću su oprezno, da ne 
budu opaženi, pojedinačno ulazili drugovi: Ivica Kranželić, inženjer agronomije 
Mauricije-Moro Magašić i student Josip Kulušić. Nakon kraćeg vremena došao je 
drug Joža Manulić. 

— Drugovi — rekao je — ovaj je sastanak zakazao drug Saso, ali mu je poli- 
cija bila na tragu pa mora otići u partizane. Zato ću ja s vama držati vezu u ime 
Pokrajinskog komiteta SKOJ-a. Drugovi iz Mjesnog komiteta partije predložili su 
da vas trojica uđete u Mjesni komitet SKOJ-a, a Ivica Kranželić da bude se- 
kretar. 

Objasnio je da će dobiti vezu sa štamparijom, kojom rukovodi drug Husenik, 
grafički radnik. Treba odmah nastaviti s tiskanjem lista »Savez mlade genera- 
cije«. Za jedan od slijedećih brojeva poslat će iz Mjesnog komiteta Partije izvje- 
štaj Glavnog štaba Hrvatske. Taj će broj dostaviti Mjesnom komitetu Partije, oni 
će ga sami raspačati. Moraju se, nadalje, povezati s kvartovskim rukovodstvom 
SKOJ-a, uz pomoć kojeg će držati vezu s grupama na fakultetu, po srednjim i še- 
grtskim školama i tvornicama. Sa školama treba ponovo uspostaviti vezu gdje 

je ona prekinuta zbog provala ili odlaska ugroženih omladinaca u partizane. Valja 
se, također, što više povezati s omladinom po tvornicama, a ako je ikako mo- 
guće i u vojnim industrijama. 

Zadaci ostaju isti: širenje organizacije, raspačavanje štampe i letaka, sabira- 
nje oružja, legitimacija, hrane, odjeće i obuće, ispisivanje parola po zidovima 
kuća, davanje stanova ilegalcima i ugroženim drugovima itd. I zadaci udarnih 
grupa ostaju isti, ali će se malo reorganizirati. Pokazalo se da najbolje djeluju 
udarne trojke. Zato veće udarne grupe treba rascijepati na trojke. 

U tančine su utvrdili plan rada i raspodijelili dužnosti, pa su se rastali. 

Težak je bio život u okupiranom Zagrebu. Policija, ustaše, Gestapo, razni 
agenti, provokatori i drugi ološ vrvjeli su gradom. Prijeki sud sudio je na smrt... 

Za raspačavanje letaka — smrtna kazna; za nošenje oružja bez dozvole — 
smrtna kazna; za sakrivanje komunista — smrtna kazna... 

Smrtna kazna... mučenje... strijeljanje: Maksimir... Rakov Potok. 

A SKOJ, ilegalna i progonjena organizacija — živi i radi... 

Leci — po vežama, po ulicama, u ormarićima za pisma, u košarama s povr- 
ćem, pred kinom, pred trgovinama... ljudi su svuda nalazili letke s pozivima u 
borbu, s pravim ratnim izvještajima... 

Gotovo svakog dana strugali su zaplašeni kućepazitelji parole, ispisane noću 
po zidovima kuća... 

Udarne trojke likvidirale su po ulicama agente, provokatore, izdajice i denun- 
cijante. Omladinci su dnevno masovno odlazili u partizane na Žumberak, u Mo- 
slavinu i drugdje. 

SKOJ je dobro radio, a ipak su u Mjesnom komitetu >nOJ-a stalno mislili: 
trebalo bi izvršiti neku veliku sabotažu u vojsci. Po mogućnosti u kasarnama ili 
industriji, gdje borave Nijemci... 

I napokon u svibnju 1942, sekretar Ivica Kranželić je saznao da u njemačkoj 
Auto-komandi u Ilici 205. radi nekoliko dobrih omladinaca, a da je naročito po- 
duzetan jedan šegrt od četrnaest godina. 

Sve je bilo dogovoreno i već slijedeći dan se Ivica Kranželić sastao s njim u 
Hatzeovoj ulici. Šetali su gradom, a mali mu je svašta pripovijedao. Opisivao je 
život i rad u kasarni i radionicama. Ivica ga je slušao i promatrao. Mali mu se 
svidio. Dobio je dojam da je ushićen i hrabar. 

Nakon dva-tri dana Kranželić je malog dočekao poslije rada na Selskoj cesti. 
Kad ga je mali vidio, obradovao se. Pošli su zajedno, a on je odmah pripovijedao: 

— U radionici popravljamo kamione i automobile. Ne rade samo Nijemci nego 
ima i povojničenih radnika i nekoliko nas šegrta. 

— Ima li mogućnosti da se izvrši kakva sabotaža? — prekinuo ga je Ivica. 

Mali se zamislio i onda odgovorio: 

— Teško... straža je posvuda... nadziru nas. 

Hodali su neko vrijeme šuteći. Mali je držao ruke u džepovima, namršteno 
je gledao preda se i razmišljao. Najednom zastane, lice mu se razvedri. 

— Moglo bi se! — gotovo je zaviknuo. 

— Tiše! — upozorio ga je sekretar i napeto očekivao prijedlog. 

— Tamo često dovoze velike količine benzina. Po pedeset do sto tisuća litara. 
Burad istovaruju u dvorištu, a onda smještaju u drvene barake. Možda bi se mogao 
zapaliti benzin. 

— Ima li sada mnogo benzina u barakama? — upitao je sekretar. 

— Nema, ali bi morao stići ovih dana. 

— Čim stigne pošiljka, obavijesti me. Ja ću nabaviti eksploziv, a onda ćemo se 
točno dogovoriti kako treba izvršiti akciju. Preksutra dođi poslije rada u Jagićevu 
ulicu, čekat ću te. Zasada nemoj o tome nikome govoriti, ni svojim drugovima u 
Auto-komandi. 


Josip Kulušić 


Nakon nekoliko dana dobio je eksploziv. Bila je to gumena epruveta, 
oko petnaest centimetara duga. Iznutra je bila razdijeljena na dva dijela s dvije 
različite vrste kemikalija. Iz gume je virio komadić metalne žice. 

— Kad se povuče za žicu — objašnjeno je — probit će se jedna stijenka tako 
da će kiselina doprijeti do druge tanke gumene stijenke. Nakon pola sata kiseli- 
na će progristi gumu, spojiti se s drugom kemikalijom i izazvati eksploziju. 

13. lipnja 1942. rekao je mali uzbuđeno: 

— Došao je benzin! Šezdeset tisuća litara! Danas je još vani, sutra će ga 
spremiti u drvene barake i čekati da stigne još jedna pošiljka. Sutra bi se mo- 
glo... Anti Paveliću za imendan! Uz tolike proslave... 

Nasmijali su se. 

Slijedeći dan u dva sata po podne dočekao ga je Kranželić pred ulazom u ka- 
sarnu. Radili su do četiri sata, a u dva su imali odmor. U papirnatoj vrećici nosio 
je Kranželić pola kilograma jagoda, među koje je sakrio eksploziv. Dao je malom 
kesicu s jagodama, a da to nikome nije bilo sumnjivo. Pošli su Ilicom prema 

gradu. Mali je u drhtavoj ruci nosio jagode, dok mu je Ivica Kranželić objašnjavao 
kako da postupa s eksplozivom. 

— Od časa kad potegneš žicu proći će pola sata do eksplozije. To je dovolj- 
no da stigneš na vezu. Jedan drug i ja čekat ćemo tebe i tvoga druga, kojega si 
predložio da kao siguran omladinac treba da ti pomaže. Bit ćemo na uglu Jagi- 
ćeve i Savske ceste. Osigurali smo vam gdje ćete noćiti, a onda ćemo vas pre- 
baciti u partizane. 

Stisnuo mu je ruku, koja je podrhtavala. 

— Brzo — rekao je — da ne zakasniš na rad. Završilo je vrijeme odmora. 

Gledao je časak za dječakom koji je trčao, a onda požurio u grad. 

Četrnaestog lipnja već u četiri sata poslije podne šetali su Joža Manolić i Ivi- 
ca Kranželić Savskom cestom prema Jagićevoj ulici. Stan za dva dječaka bio je 
osiguran. Ponijeli su im odijela da se presvuku. I veza za Žumberak bila je osi- 
gurana. 

Nestrpljivo su čekali prasak eksplozije. Za koji čas bit će četiri i pol, a eks- 
plozije još nema. Da se nije što dogodilo? Da nisu dječaci uhvaćeni na djelu? Da li 
je eksploziv u redu? 

Malo kasnije stigli su uzbuđeni dječaci. Dali su im novaca, pakete s odijeli- 
ma i naznačili stan gdje će prenoćiti. 

— A sada odmah idite na Savu. Okupajte se i presvucite. Vaša odijela ostavite 
tamo. Dođite na ovu adresu. Budite mirni, sve će biti u redu. I mi ćemo kasnije 
doći do vas da porazgovaramo. 

Dječaci su skočili u tramvaj i odvezli se na Savu. 

Još se nije čula detonacija. Ako ne uspije? Ako je sve bilo uzalud? 

Pošli su šutke prema kasarni. Kad su prešli Zapadni kolodvor začuše iz daljine 
potmulu tutnjavu, kao daleku grmljavinu. Ljudi su na ulici časak zastali i ne- 
mirno se ogledavali. Neki su gledali u zrak bojeći se bombardiranja. 

— Što je to? Što to grmi? — čulo se sa svih strana. 

— Eksplozija! — govorili su neki. — Eno, s one strane s Črnomerca suklja 
dim. 

Pomiješali su se među ljude, prolazili gradom da čuju komentare. 

— Opet su naši nešto izveli! — veselo je netko šaptao. 

— To bi mogla biti njemačka kasarna... 

Crni trak dima dizao se sve gušće. Vjetar ga je nosio prema gradu. Kao ta- 
mni veo spuštao se ulicama i vukao se dalje, sve do Maksimira. 

Požurili su do stana gdje je trebalo da dječaci prenoće i zatekli ih okupane i 
odjevene. Sjeli su i radosno slušali uzbuđene dječake kako, crveni u licu, rašču- 
pane kose, sjajnih očiju, pripovijedaju: 

— Bili smo malo uzbuđeni — govorili su, upadajući jedan drugome u riječ. 
— Jedva smo čekali četiri sata. Kad je napokon završilo radno vrijeme dugo smo 
se spremali dok nisu svi otišli. Onda smo došli do drvene barake s benzinom. Pro- 
zor je bio labavo pričvršćen pa smo ga pokušali istrgnuti. Imali smo željeznu 
šipku sa šiljkom. Najednom je došao njemački stražar i grubo nas upitao što tu 
radimo. Odgovorili smo da smo dobili naređenje da popravimo prozor. Počeli smo 

ga namještati i zabijati. Osjećali smo se neugodno: ako ostane uz nas, morat će- 
mo ga zaista zabiti i otići. Dok smo tako prtljali nespretno oko prozora, stražar 
je malo postajao, a onda se udaljio. Brzo smo istrgli prozor i skočili u baraku. Že- 
ljeznim šiljkom probušili smo nekoliko buradi, benzin je počeo teći. Namočili 
smo komad vate u benzin, omotali je oko gumene epruvete, povukli žicu i postavili 
epruvetu u lokvicu benzina. Brzo smo iskočili kroz prozor, istrčali, uskočili u 
tramvaj i došli do vas. 

Još su dugo razgovarali s razdraganim dječacima. 

Nakon dva-tri dana poslali su dječake automobilima na Žumberak. Još su isti 
dan saznali da su ustaše zaustavili jedan auto i uhapsili jednog dječaka. Nije bilo 
opasnosti da izda starije drugove, jer im nije znao imena. A ni oni nisu znali ka- 


ko se zove dječak. 
* 


Prošlo je otada možda mjesec dana, kad je jedno jutro Ivica Kranželić imao 
neki sastanak na koji je prerano pošao. Da mu prođe vrijeme, otišao je u Vlašku 
ulicu u neku krojačku radionicu, u kojoj je radio jedan član Partije. Čim je ušao, 
na njega je skočilo nekoliko agenata. Svladali su ga i vezali. Netko je izdao, nale- 
tio je na zasjedu. U toj je radionici već dva dana bila zasjeda i ustaše su pohva- 
tali više naših drugova. 

Odvezli su ga na Trg N. (Trg žrtava fašizma). O njemu nisu ništa znali na po- 
liciji. Tukli su ga da progovori. Trajalo je to tri tjedna... tri tjedna svaki dan mu- 
čenje. Budući da ništa nije govorio, a nisu ništa od drugih saznali, prebacili su ga 
u zatvor na Savskoj cesti. 

Kad su ga uveli u hodnik kaznionice na Savskoj cesti, ugledao je dječaka iz 
Auto-komande. Ovaj se iznenadio i radosno ga pozdravio. 

Još isti dan pozvali su Kranželića ponovo na preslušavanje. Mali je pod bati- 
nama i mučenjem priznao da je sudjelovao u paljenju benzina. Sada su i Kran- 
želića pokušali dovesti u vezu s tom akcijom. On je poricao. Tukli su ga. On je 
šutio... 

To se ponavljalo nekoliko dana: tukli su ga, mučili, a on je šutio. Jedino se 
bojao da ga ne suoče s malim pa da ga ovaj ne oda. Neprestano su ga pitali po- 
zna li nekog Vladu Radoševića. Nije ga poznavao, pa je tako i tvrdio. Znao je da 
će opet ispitivanje biti dugotrajno i popraćeno batinama i mučenjem. 

Jednoga dana izveli su ga iz ćelije i uveli u sobu, u kojoj je već bilo dese- 
tak drugova i drugarica. Bio je tu i onaj dječak. Postrojili su ih i prozvali. Tek 
tada je saznao da se njegov dječak zove Vlado Radošević. 

Grupu od desetak drugova i drugarica odveli su na kolodvor i ukrcali u vlak. 
Šutjeli su, a svi isto mislili: kamo nas vode? Zacijelo na strijeljanje. Poneki su ša- 
putali i dogovarali se kako da pokušaju pobjeći. Nije bilo moguće... Doveli su 
ih u Sarajevo i — umjesto strijeljanja — saopćili im da idu u zamjenu za neke 
zarobljene njemačke oficire. 

Automobili s bijelim zastavama odvezli su ih u Mostar i dalje preko Posušja za 
Duvno. Tu je bila izvršena zamjena. Postali su partizani. 

Provokator 


Već su neko vrijeme dobivali u Mjesnom komitetu KPH Zagreb signale kako 
se neki čovjek simpatizerima predstavlja kao kurir koji drži vezu s Kordunom. 
Pričao je o životu partizana i tako stjecao povjerenje. 

Nakon kratkog vremena počeli su ljudi s kojima je dolazio u vezu padati u ru- 
ke policiji. Bilo je to djelo provokatora. Trebalo je ustanoviti tko je on da ga se 
likvidira. 

U Mjesnom komitetu analizirali su ljude koji su pali i ustanovili da su to bili 
gotovo isključivo simpatizeri, da sama partijska organizacija nije provaljena. 
Ipak je po svaku cijenu trebalo doznati tko je provokator. Naročito su bili upo- 
zoreni da se vrti oko intelektualaca. 

Jednog dana došao je Živko Kovačević drugu Lutvi Ahmetoviću, koji je tada 
bio politički sekretar Mjesnog komiteta KPH Zagreb, i doveo mu nekog profesora. 
Živko Kovačević je bio tramvajski kondukter u Zagrebu i član Rajonskog komi- 
teta Trešnjevka, pa je tako stalno održavao vezu s Lutvom Ahmetovićem. 

Profesor je pripovijedao: 

— Neki su me znanci kriomice upoznali s čovjekom koji se zove Kurelac. Pri- 
povijedao mi je da je kurir između Zagreba i Korduna. Zanimalo me je kako žive 
partizani, pa sam se s njime nekoliko puta sastao. Dolazio je k meni i u razgovoru 
sam mu spomenuo da imam revolver i nešto municije, da radim ilegalno za NOP. 
Pitao me je kakav je pištolj, pa sam mu ga pokazao. I municiju sam pred njim 
izvadio iz skrovišta i također mu je pokazao. Tako je vidio gdje držim skrivene 

ilegalne stvari, pištolj i municiju. Slijedeći dan iznenada mi je upala policija u 
stan. Nisu po običaju vršili cijelu premetačinu, nego su mi odmah rekli: »Izvadi 
iz onog kuta pištolj, iz onog municiju, daj ovo, daj ono...« Sve su znali. Kako ja 
to nikome nisam pripovijedao, bilo je jasno da me provalio Kurelac. Dok je poli- 
cija tragala, skočio sam kroz prozor i pobjegao. Pucali su za mnom, ranili me u 
ruku, pokušali me stići, ali mi je uspjelo pobjeći. 


Taj je profesor točno opisao provokatora Kurelca. Opis se slagao s onima 
koje su već bili primili. 

Iako partijska organizacija nije bila pogođena tim provalama, trebalo je sva- 
kako hitno likvidirati provokatora, koji je imao mnogo uspjeha kod građana-sim- 
patizera upravo svojim pričama o partizanima. Građani su s mnogo simpatija i 
znatiželje slušali o njihovu životu. Naravno da je kurir brzo stjecao njihove sim- 
patije i povjerenje. 

Da ga uklone, raspisali su za njim tjeralicu. Ta tjeralica nije, dakako, bila 
tiskana i lijepljena po stupovima u gradu kao što su to bile ustaške i njemačke 
tjeralice, nego je svim sekretarima rajonskih komiteta Partije i skojevcima točno 
opisan provokator. Od njih su dobili opis svi članovi pojedinih ćelija KP i SKOJ-a, 
s napomenom da ga svaki kome se pruži prilika, likvidira. Ponajprije su opis i taj 
zadatak dobile naše udarne grupe. 


Svi su tragali za Kurelcem, kada su u Mjesnom komitetu počeli dobivati si- 
gnale da se pojavio još jedan provokator, koji je navodno također kurir, i to izme- 
đu Zagreba i Banije. No taj je radio malo drukčije od Kurelca. On također pripo- 
vijeda o partizanima, ali traži »višu vezu«, tj. drugove iz Partije, po mogućnosti iz 
partijskih foruma. Signali su stizali iz različitih krajeva grada. Imali su i točan 
opis tog provokatora, pa se Lutvi Ahmetoviću učinilo da bi to mogao biti neki Ka- 
tović, kojega je poznavao još od prije rata iz SBOTIČ-a.* 


Dalje su saznali da taj Katović ne pripovijeda uvijek isto o partizanima. Ne- 
kima hvali njihove pothvate, a kada se bolje upozna, onda priča da su isti ili gori 
od ustaša, priča o njihovim navodnim zlodjelima i zvjerstvima. Time, naravno, de- 
moralizira simpatizere. 


U Mjesnom komitetu održan je sastanak. Raspravljali su o ta dva provoka- 
tora. Ustanovili su da je vjerojatno i policija uvidjela da je zahvaljujući Kurelcu 
dobila u ruke samo simpatizere, da nije prodrla u organizaciju, pa su ga povukli, 
a preko drugog provokatora nastoji doći do cilja. Stoga je drugi provokator imao 
zadatak da traži »višu vezu«, što je motivirao time da ima neke veoma važne po- 
ruke koje ne može prenijeti bilo kome. Taj je provokator bio daleko opasniji. S 
jedne strane planski traži vezu s Partijom, a s druge strane demoralizira simpa- 
tizere pričama o partizanima. | 


* SBOTIČ — Savez bankarskih, osiguravajućih, tvorničkih i industrijskih činovnika. U to 
doba, naime, nisu postojali jedinstveni sindikati radnika i činovnika. 

Ponovo je izdana tjeralica, svi su obaviješteni da se čuvaju, a ako naiđu na 
njega, da smjesta jave Mjesnom komitetu KPH. Trebalo mu je hitno ući u trag i 
likvidirati ga. Saznali su da posve legalno živi u Zagrebu, a simpatizerima pripovi- 
jeda da je ilegalac, čime je također stjecao povjerenje. 

Bio je lipanj godine 1942, kada je Lutvo_Ahmetović, poslije sastanka u MK 
KPH, svratio u staklanu Antolić u Ilici 44, gdje je radila njegova drugarica. Ona je 
još živjela legalno, dok je drug Lutvo već dulje vrijeme bio ilegalac i stanovao po 
raznim mjestima grada, rijetko kad po nekoliko dana na istome mjestu. Kada bi 
između dva sastanka ili zadatka imao malo vremena, skočio bi u tu staklanu da 
vidi drugaricu i da slobodno vrijeme provede u stražnjoj prostoriji, da se ne kreće 
gradom, da nepotrebno ne naleti na kakvu zasjedu ili raciju, da ga netko ne pre- 
pozna. Tako je i tog dana ušao u staklanu, pozdravio, kad začuje da je netko ušao 
za njim. Nehotice se naglo okrene, naviknut na iznenađenja i oprez. 

— Zdravo, Crni! Već te dugo nisam vidio! Gdje si? Što radiš? 

Malo iznenađeno gledao je pred sobom čovjeka, nasmijanog, srdačnog, ugo- 
dno iznenađenog, kako mu prijateljski toplo pruža ruku. Gledao je čovjeka koga 
svi traže. Bio je to Katović. 

— Zdravo — rekao je i on prijazno. — Eto, vidiš, došao sam da nešto kupim. 
A što ti radiš? 

Dakle, sada je sve bilo jasno. Opis se slagao, provokator je zaista bio Katović. 

Na prvom slijedećem sastanku Mjesnog komiteta ispričao je svoj doživljaj s 
Katovićem. Svi su se složili da je to taj opasni provokator. Raspravljali su o to- 
me, kako da ga namame u klopku i likvidiraju. Nakon mnogo prijedloga i kom- 
binacija ovako je odlučeno: 

Na mjesto koje je Katović označio Lutvi Ahmetoviću poslat će mu poruku da 
dođe na sastanak u određeni dan u sumrak, dakle oko pola sedam uveče. Kato- 
vića će zacijelo osiguravati agenti, koji će ga štititi, a ujedno biti spremni da od- 
mah uhapse čovjeka koji dođe kao »viša veza«. Treba biti majstor da se u tim 
uvjetima dobro izvrši zadatak. 


Nisu dugo razmišljali o tome, kome da povjere taj opasni zadatak. Jednogla- 
sno su odlučili da ga povjere drugu Bolteku. Bio je to postolar s Rokova perivoja, 
Slovenac, malen, nizak, čvrst mlad čovjek. Bio je snalažljiv, snažan, žustar i 
okretan, s nevjerojatno brzim refleksima. U licu crven, uvijek nasmijan. Zvao se 
Josip Preskar, a nadimak mu je bio Boltek. Bio je majstor za pojedinačne akcije. 
S njim će poći drug koji pozna Katovića, da mu ga iz daljine pokaže. 

Pozvali su Josipa Preskara-Bolteka i objasnili mu zadatak. Boltek je ozbiljno 
slušao, vidjelo se da shvaća važnost zadatka kao i opasnost izvedbe, no ni časak nije 
kolebao. Odmah je pristao. Svi su imali osjećaj da je istodobno, dok je slušao, 
pravio plan. Dogovorili su se da će Boltek odmah doći i javiti kako je akcija za- 
vršena. 

Na određeni dan sjedili su članovi Mjesnog komiteta u stanu u kojemu su 
gdjekad ilegalno imali sastanke, i čekali Bolteka. Sumrak se polako gubio, pao je 
mrak. Vrijeme je vrlo polako prolazilo, napetost se povećavala. Sjedili su bez 

riječi i čekali Bolteka. Znali su da može doći do kojekakvih komplikacija; znali 
su i to da Boltek može poginuti ili biti uhvaćen... 

Dugo su tako čekali. Približavao se već i redarstveni sat. Razišli su se, a da 
o rezultatu akcije nisu ništa saznali. 

Zakazali su ponovni sastanak za slijedeći dan i dolazili po običaju, jedan za 
drugim u razmacima od pet-šest minuta. Kada je stigao drug Ivo Mećar, organi- 
zacioni sekretar Mjesnog komiteta, pripovijedao je: 

— Sastao sam se s Boltekom. 

— Zar je živ? 

— Je li izvršio zadatak? — obasuli su ga pitanjima. 

Evo što je ispripovijedao Boltek: 

— Polako, kao da šećemo, išli smo u sumrak onaj drug i ja Varaždinskom 
cestom. Tada mi je drug rekao: »Eno, onaj tamo što stoji i ogledava se, to je Ka- 
tović«. Oprostili smo se kao da smo završili razgovor i drug je zaokrenuo u spo- 
rednu ulicu, a ja sam polako nastavio put prema provokatoru. Kad sam se pri- 
bližio, bio mi je okrenut leđima. S dva-tri skoka bio sam kraj njega, trgnuo pištolj 
i opalio mu u vrat. Katović je viknuo i pao, ali je ostao živ. Najednom se na 
mene s nekoliko strana osula vatra. Potrčao sam, a agenti koji su čekali »višu 
vezu«, trčali su za mnom i pucali. Izgubio sam se u uličicama i — kako vidite — 
nisam ni ranjen. 

Kad je drug Mećar završio, rekao je netko: 

— Dakle, provokator nije likvidiran. 

Šutjeli su neko vrijeme, a onda je pala odluka: 


— Budući da sada Boltek nije dokraja izvršio zadatak, mora to naknadno 
učiniti. Zacijelo ćemo saznati gdje se Katović nalazi, pa ćemo onda zvati Bolteka 
da se dogovorimo. 

Prošlo je nekoliko dana dok su u Mjesnom komitetu dobili obavijest, da se 
neki ranjeni partizanski kurir ilegalac nalazi sakriven kod jednog našeg simpa- 
tizera, obrtnika na Trešnjevki. Ta ih vijest nije iznenadila. Znali su da će poli- 
cija ranjenog provokatora iskoristiti da naiđe na naše najhrabrije drugove. Pod 
izlikom da ga je kao ilegalca napala i ranila policija, zaista je dobio sklonište. A 
skrivati ranjenog ilegalca, uz to partizanskog kurira, bilo je opasno — za to je bila 
smrtna kazna. 

Čim su to doznali, pozvali su Bolteka i rekli mu: 

— Eto, sad znaš gdje je provokator. Završi zadatak. 

Boltek je malo razmišljao pa rekao: 

— Simpatizer na Trešnjevki nam neće vjerovati da je to provokator. Uzet ću 
liječničku torbu s instrumentima i liječnički ogrtač. Doći ću kao da su me poslali 
drugovi da ga pregledam kao liječnik. Izvršit ću zadatak. 

Veza Zvečevo-Zagreb 


Štab III operativne zone nalazio se 1942. na Zvečevu u Slavoniji. U Štabu 
su osim ostalih bili dr Pajo Gregorić i Karlo Mrazović Gašpar. 

Trebalo je držati vezu sa Zagrebom. Održavali su je kuriri koji su nosili po- 
štu od III operativne zone do Kotarskog komiteta Garešnica, koji se tada nalazio 
u selu Kaniška Iva, a odatle drugim kuririma do Zagreba i natrag. 

Teška je bila kurirska služba. Za putovanje vlakom tražila se ustaška propu- 
snica, a putem su ustaše pregledavali i legitimirali putnike. 

— Kolić bi bio najbolji kurir — predložio je netko. 

— Zaista, Kolić! — prihvatili su drugovi u Kotarskom komitetu. 

Bio je to star i ugledan seljak iz sela Kaniška Iva kraj Garešnice. U Bjelovaru 
su ga smatrali pristašom HSS-a. Ustaše, koji su tada nastojali pridobiti što više 
uglednih ljudi, imenovali su Kolića, bez njegova znanja i privole, za člana usta- 
škog stožera u Bjelovaru. 

U Garešnici su ustaše drukčije mislili o uglednom seljaku Koliću iz HSS-a. 
Znali su da mu je sin u partizanima, a njega su smatrali opasnim antifašistom i 
komunistom. Nastojali su ga uhvatiti. 

A ugledni seljak Kolić, koji je bio u HSS-u, već prije rata bio je i član Ko- 
munističke partije. 

I jednog dana, posve neočekivano, dobije imenovanje za člana ustaškog sto- 
žera u Bjelovaru. Dobio je i legitimaciju. Zamislio se Kolić, a onda imenovanje 
vratio, a legitimaciju zadržao. Ipak se klonio Garešnice. 

Kolića su pozvali u Kotarski komitet. 

— Koliću, bi li ti htio putovati kao kurir i držati vezu sa Zagrebom? — 
upitali su ga. 

— Zašto ne? — spremno je pristao Kolić. 

Načinio je platnenu vrećicu, uzicom je objesio oko vrata i spremio pod ko- 
šulju. U tu je vrećicu spremao pisma i materijale za Zagreb. I one, koje je nosio 
natrag. Putovao je s legitimacijom ustaškog stožera i krivotvorenom propusnicom, 
koju su mu »izdali« u Kotarskom komitetu. Putem ga kao »povjerljivog ustašu« 
nisu pregledavali. Uzeo bi košaru punu iaja, slanine i suhog mesa i pošao u Za- 
greb, kao da ide na tržnicu. 

Prošlo je neko vrijeme. Kolić je stalno održavao vezu sa Zagrebom bez po- 
teškoća. 

Međutim, jednog je dana među poštom, koju je donio Kolić iz Zagreba, bio 
i list u kojemu se drugovi iz Zagreba tuže na Kolića. 

»Zašto nam, drugovi, šaljete kurira koji stalno dolazi pijan? Mislimo da bi 
trebalo promijeniti kurira.« 

— Zar Kolić pije? — začudili su se u Kotarskom komitetu. Pozvali su ga 
i upitali: 

— Koliću, drugovi iz Zagreba nam pišu da stalno dolaziš pijan. 

— Istina je to, drugovi — odgovorio je mirno. 

— A zašto piješ? — pitali su ga u čudu. — Zar ne znaš kako važan zadatak 
imaš? 

— Upravo zato i pijem! — objašnjavao je. — Primijetio sam da ustašama pi- 
jan čovjek nije sumnjiv, a pijan seljak još manje. Ja, drugovi, ne znam glumiti, 
pa ne znam ni pijanca predstavljati. Zato se malo napijem. Osjeća se alkohol, malo 
sam labav na nogama, malo veseo. Eto, pijan seljak, a ne kurir. Ipak se nikada 
potpuno ne napijem i točno znam što radim i što govorim. Mislim da je tako si- 
gurnije. Dođu ustaše u vlak, legitimiraju putnike, vrše premetačinu po stvarima 
i džepovima, a ja vadim legitimaciju ustaškog stožera, zaudaram na vino ili ra- 
kiju i bezrazložno se smijem. Ustaše me potapšaju po leđima ili mi se narugaju 
i odlaze — ne diraju me. 

Raspravljali su drugovi u Komitetu o Koliću i odlučili da ga ostave na toj 
dužnosti. 

Kad se slijedeći put Kolić vratio iz Zagreba, došao je u Komitet i pripovi- 
jedao: 

— Znao sam ja da je pametno biti malo pripit! Kad sam stigao u Zagreb, 
otišao sam na vezu. Bila je to neka voćarna na Trešnjevki. Uđem ja u voćarnu, 
a unutra agenti! Zasjeda. Veza je pala, voćarna je bila provaljena. Agenti su u 
zasjedi čekali kurira-partizana, čekali su zapravo mene. Čim sam ušao, bilo mi je 
sve jasno. Poveselio sam se što sam malo pripit, onda mi je već lako da izgledam 
još pijaniji. Zateturao sam, malo nadigao šešir i rekao: 

»Dobar dan! Hoćete li kupiti sira i vrhnja?« 

»Nosi se napolje!«, otresli su se na mene agenti. 

Spustio sam košaru na stolac i odmaknuo rubac, kojim je bila roba po- 
krivena. 


»Možda trebate slanine?«. Smješkao sam se glupo-prijazno. 

»Napolje, kad ti kažem!!« zaurlao je jedan agent srdito. 

»Imam i jaja...«, nastavio sam. 

»Što gnjaviš, glupane!« vikali su agenti. »Van! Razumiješ li?« 

»Suhog mesa?« 

»Napolje!!!« 

Zgrabili su me za ramena i izbacili. Jedva sam dospio dohvatiti košaru. 

Malo sam postajao pred vratima, namještao rubac na košaru i srdito gunđao. 
Onda sam se odgegao do tramvaja. Bio sam već potpuno trijezan. Odvezao sam 
se u Vlašku ulicu na drugu vezu i javio da je voćarna provaljena. Drugovi su 
odmah poslali na ulice oko voćarne stražu da nikoga od naših ne puste unutra, 
a ostale su obavijestili da je u voćarni zasjeda. 

Agenti su dva dana uzalud čekali u voćarni. Nitko nije pao. 

Znao sam ja, drugovi, da je dobro biti malo pijan — nasmijano je završio 
kurir Kolić. 


Njemački tenkovi na Jelačićevu trgu (danas Trg Republike) 

Uzbuna 


Žurila sam Ilicom i rastreseno gledala isprekidanu liniju kuća na pozadini 
vedrog neba. Među stogodišnje jednokatnice i dvokatnice ponosno su se utisnulg 
moderne, visoke kuće. 

Blagim zavojem ulice dolazio je odred ustaša u crnim uniformama. Mrki, 
divlje vanjštine, tvrdo su stupali »francetićevci«. Prolaznici su okretali glave, skri- 
vali skupljene obrve, ogorčen blijesak u očima. 

Pokraj ustaša jurili su kamioni s njemačkim vojnicima, gestapovci na moto- 
ciklima. Pločnikom su prolazile grupe njemačkih oficira, vojnici iz »feldžandar- 
merije« u zelenim uniformama sa žutim oznakama, te bahati »esesovci«. 

Stara i draga Ilica s kulisom poznatih kuća postala je pozornicom novih i 
strašnih zbivanja. 

Iznenada se oglase sirene znakom za preduzbunu. Zatim se zapali javna ras- 
vjeta kao znak uzbune danju, dok bi se noću sve zamračilo. Onda sirene počnu 
jezivo i tužno zavijati kao žalosni psi. 

Prolaznici su potrčali, repovi ljudi pred prodavaonicama su se trgali, sve je 
trčalo prema vežama visokih kuća. Ljudi su se sklanjali u podrume, u skloništa 
ili ostajali u vežama. 

Tada se začuje potmula grmljavina aviona što su se približavali. 

Po vežama su se stiskali građani s ustašama, Nijemcima, stražarima i agen- 

tima. Ukočili bi se od strave, a ponetko bi malo provirio iz veže, prateći let avio- 
na koji su u velikim formacijama, visoko iznad grada prividno polako letjeli. 

Opustjeli grad zaustavljena daha čekao je sudbinu... 

Stajala sam stisnuta među građanima u veži visoke novogradnje na sjevernoj 
strani Ilice, iza koje je Strossmayerovo šetalište. 

Odjednom utrči uzbuđeni i zadihani mladić. Gurao se prema dvorištu. Za njim 
upadne zajapureni bijesni čovjek, vičući: 

— Držite ga! To je komunist! Moram ga uhapsiti! 

Ljudi su se bez riječi naglo razdvajali pred mladićem i odmah se natrag 
stiskali, braneći prolaz agentu. Svi su šutjeli, sve je bilo tiho, ali se osjećala na- 
petost. Prema držanju građana vidjelo se da među njima nema agenta. 

Agent je urlao, psovao i gurao se laktovima, pokušavajući se probiti kroz 
masu nepomičnih ljudi tvrda i prkosna izraza. 

Na kraju veže kod dvorišta staja je debela žena. Mladić je protrčao kraj nje 
i nestao u dvorištu iza zida zgrade. 

Žena izađe u dvorište i zagleda se u nebo prateći let aviona. Onda se vrati 
do veže i reče oštro: 

— Pustite gospodina da prođe! Dajte mu mjesta! Vidite da gospodin agent 
mora uhapsiti onog mladića! 

Ljudi su mrmljali, ali su se razmicali dajući agentu prolaz. On se grubo pro- 
bio do žene, zastao i upitao: 

— Kuda je pobjegao? 

Ona bez riječi neodređeno mahne rukom prema dvorištu, a on brzo potrči i 
upadne u dvorišnu zgradu. 

U tišini se javi prezirni muški glas: 

— Fina ženska. Uslužna prema agentima. 

— Pa naravno — reče ona ozbiljno, pa doda: — kad ga mora hapsiti, neka 
ga lovi! Mladić je preko plota skočio u vrt susjedne kuće i potrčao na brijeg. 
Mislim da je stigao na Strossmayerovo šetalište prije nego što ste propustili 
agenta. 

Svi su i dalje šutjeli, ali su se pomalo smješkali. Jedino je nekoliko njemačkih 
vojnika istezalo vratove, očekujući da agent izvede iz kuće uhapšenog mladića. 

Ponovo smo napeto osluškivali tutnjavu aviona. Učinilo nam se da se udaljava. 
I nitko nije obratio pažnju na razjarenog agenta, koji se vratio sam. 

Svi su šutjeli i slušali zvuk aviona, no kad se agent počeo probijati prema ulici, 
svi su ga uljudno propuštali. 

— Mislim da avioni odlaze... nisu više nad Zagrebom... — reče netko. 

I zaista, tutnjava je polako postajala sve tiša. Jednoličnim zvukom jave sirene 
da je uzbuna završena. 

Kozaračka djeca 


— Kozara se još drži... — šaptalo se po Zagrebu. 

Ljudi su uzalud listali ustaške novine. Ni spomena o borbama na toj planini, 
ni nagovještaja »propasti odmetnika«. Iz iskustva su već znali da se objavljuju 
samo vijesti o pobjedama — makar i prividnim — pa će i o ofenzivi na Kozaru 
pisati tek kad završi ili barem kad fašisti budu uvjereni u svoju pobjedu... 


Tako je bilo i prije, kad su, na primjer, prodavači novina vikali: »Naši junački 
ustaše ušli u Srebrenicu«, a da prije toga nije bilo ni spomena da su i tamo par- 
tizani. Tad se po novinama veličalo junaštvo ustaša u »nesmiljenom čišćenju isto- 
čnih krajeva od zločinačkih četničko-tkomunističkih hordi«. 


Bilo je to još prije dva mjeseca, a »uspješno čišćenje« nikako da svrši. Kao ni 
borbe na Kozari. Samo poneka vijest pokazala bi gdje se sve vode borbe, makar 
se u vijesti tvrdilo da su »suzbijeni komuno-četnici« i da su se »komunisti i parti- 
zani raspršili na sve strane«, makar se najavljivao »raspad partizanskih redova« i 
smišljala sve nova objašnjenja: »iskoristivši rasulo nastalo raspadom bivše Jugo- 
slavije, partizani i Židovi uspjeli su sakupiti oko sebe stanovit broj ljudi, koje 
su onda po šumama odgajali u svome duhu. Sada, međutim, zavodi se red u svim 
krajevima.« 

Samo, to nije išlo brzo! Makar je ministar unutrašnjih poslova NDH Artuko- 
vić još 26. IV 1942. izjavio »Pester Lloydu« da je »komunizam likvidiran u cijeloj 
Hrvatskoj«, da su se »ćelije razbježale, a vođe su onemogućeni«. 

Uostalom, takve »domaće« vijesti bile su rijetke i gotovo nikad ne na naslov- 
noj strani, koja je bila rezervirana za stvarno velike pobjede Nijemaca u Sovjet- 
skom Savezu i Japanaca na Dalekom istoku. 

Ali zato se o Kozari znalo iz letaka i ilegalne štampe. Znali smo da je ona 
nešto posebno; velik, već više mjeseci neosvojiv teritorij kamo su stizali ranjenici 
i zbjegovi iz neoslobođenih krajeva. Čitali smo o tome kako kozarački partizani, 
povezani s banijskim, ometaju dolazak novih fašističkih jedinica u Bosnu (»isto- 
čne krajeve«). Nijemce je najviše smetalo što su partizani neprestano rušili pru- 
gu i cestu Zagreb-&«Beograd, toliko važnu za otpremu vojske i municije na Istok. 

Znali smo kako su neslavno završile ofenzive prošle zime na Kozaru iako su 
fašističke snage bile jake i usprkos četničkoj izdaji. Nakon svakog »čišćenja« par- 
tizani bi odmah novim akcijama dokazali da nisu uništeni. 

Ipak, zabrinjavao nas je nerazmjer partizanskih i fašističkih snaga, sa zeb- 
njom smo u njemačkim novinama pratili vijesti o najavljenom »Blitzkriegu«, zau- 
stavljali se na izrazu »ausrotten« (munjeviti rat... do istrebljenja). Nekoliko de- 
setaka tisuća vojnika s najmodernijim naoružanjem sad je krenulo na Kozaru! 

A ustaške novine su čas veličale svoje velike pobjede u drugim krajevima spo- 
minjući stotine ubijenih »odmetnika« i tisuće zarobljenika, a čas bi potcjenjivački 
spominjale da se »još tu i tamo nalaze« »šačice zavedenih osoba«. 

Bile su to vijesti toliko protuslovne i čudne, da su sada, u ljeti 1942. godine 
o njima počeli govoriti čak i oni koji su nastojali da se ne obaziru na rat, koji su 
nestrpljivo čekali da se svrši, da prođe mimo njih. 

Razgovori o tobožnjim pobjedama »munjevitog rata« pomalo su se uvukli 
i u »žureve«. To su bili određeni dani kad bi neka gospoda primala svoje prijate- 
ljice i znanice. Jednom tjedno imala je »jour fixe« i Grizijeva mama, pa smo zna- 
li navratiti da je posjetimo, a da usput čujemo što se pripovijeda i u tim krugo- 
vima. 

— Meni je čudno — rekla je jednom prilikom neka starija gospođa — da taj 
»Blitzkrieg« kod nas traje tako dugo, da su u borbi tolike snage, a sve protiv 
»grupica odmetnika«. 

— Kad bi se zbrojilo koliko je već, po službenim izvještajima, izginulo i za- 
robljeno partizana, tada bi to bila ogromna vojska — primijetila je druga. 

— Pa, zacijelo ih nije malo — istakne treća prijateljica. — Ni Nijemci ih ni- 
kako ne mogu svladati, a tamo u Rusiji tako munjevito napreduju. Već su i na 
Kavkazu! i 

— A Kozara nije nikakva nepristupačna planina — istakne jedna znanica i 
raspriča se o nekom svom izletu u Bosansku krajinu još za Austro-Ugarske. 

— A nije li najčudnije da sad s ustašama idu i četnici? — zapitala je jedna 
gospođa pokazavši da se dobro snalazi u raznim vrstama vojske. — A još nedavno 
su ih ustaše neprekidno napadali. 

— OR, zar mislite da je to istina? 

— Mogla bi biti. Više se ne spominju »četničko-komunističke« ili »komuno-če- 
tničke bande«, niste li primijetili? 

— Stvarno, kao da su nestali... 

— Pa nije sasvim tako. Baš kada sam načula da su sad četnici na strani usta- 
ša, zapela mi je za oko jedna vijest kad sam bacala stare novine. Ovamo sam ih 
donijela. 

Dok su druge sa zanimanjem slušale, gospođa pročita: — »Obavijest iz 
Glavnog stana Poglavnika« od 2. lipnja 1942. Samo malo... evo, tu: »Već je 
tome više tjedana, što su četnici počeli pokazivati sklonosti da se povrate kućama 
i redovitom životu«. Onda, što kažete? Navodno su došli do uvjerenja da »njihovo 
četnikovanje koriste agenti Moskve za boljševičke ciljeve natjerujući narod u tako 
zvane partizane ...« A sad slušajte pažljivo: »Istodobno izjavljuju svoju priprav- 
nost pobijati svim sredstvima partizanske (komunističke) izgrede!« 

Načas je zavladala tišina, a onda se začuje tihi glas: 

— Tko zna što je zapravo istina... 

Imale su donekle pravo, to smo morali priznati. Ustaše i Nijemci su poduzi- 
mali sve da sakriju istinu i cenzurom vijesti i zabranom slušanja stranih radio-sta- 
nica (za što je predviđena smrtna kazna). Širenje vijesti bila je stoga velika i stal- 
na briga u ilegalnom radu partijske i drugih organizacija. Ilegalnim novinama, bil- 
tenima i lecima širila se sada i istina o Kozari, o herojskoj borbi kozaračkih par- 
tizana i tragediji ranjenika, te naroda u zbjegovima — staraca, žena i djece. 

Ofenziva je započela 10. lipnja, a tek 2. srpnja službeno su u novinama spo- 
menute borbe na Kozari. Prodavači novina su uzvikivali: »Poglavnik među svojim 
borcima.« Ljudi su grabili novine i čitali o tome kako je Pavelić bio s »onima koji 
su visoko na položajima danima i tjednima po najgorem nevremenu dovršavali 
zadnji čin velike borbe«. Još slijedeća dva dana pojavljivale su se reportaže o 
Poglavnikovom putovanju, a nama se steglo srce kad smo pročitali kako mu je 
jedan od komandanata rekao: »Mi smo potpuno opkolili planinu, tako da ni miš 
ne može iz nje uteći.« 

Slijedećih dana moglo se čitati da su »Njemačke čete osvojile Vorenjež«, ali 
o Kozari ni riječi... No, mi smo znali da ofenziva još traje, da sve fašističke čete 
vode Nijemci (Poglavnik je kasnije svečano odlikovao general-majora Friedricha 
Stahla »u znak priznanja za vanredne uspješne i pobjedonosne podhvate uz oso- 
bno zalaganje protiv pobunjenika u Kozari planini«, jer je on bio komandant). 
Oni su stezali obruč s tri strane jer je s četvrte uzmak priječila Sava, po kojoj je 
patrolirala mađarska dunavska mornarica. 

Teško napredujući, u bijesu su hvatali sve živo. Čim su osvojili Prijedor, kraj 
njega su uredili logor i tamo dovodili »zarobljenike« starce i žene s djecom. Od 
4.090 zatočenika polovicu su bila — djeca. Kad se taj logor napunio, počeli su ih 
slati u logor u Staroj Gradiški. 

Tako se istina o »zarobljenicima« saznala u Zagrebu. Neki politički zatvore- 
nici su u Staroj Gradiški imali dozvolu da ih posjećuju rođaci. A ti su se vraćali u 
Zagreb užasnuti prizorima što su ih vidjeli. »Zarobljenike« s Kozare su odmah 
razdvajali, majkama su oduzimali djecu, dojenčad čupali iz naručja i majke slali 
na »dobrovoljni rad« u Njemačku, u tvornice oružja i municije. Odabirali su samo 
zdrave žene. Ako bi na posljednjem pregledu u Mariboru primijetili da koja nije 


126 


sposobna za rad, vraćali bi je u Zagreb, na Crveni križ. Tamo su majke pričale sve 
pojedinosti. 

Kad su tako u Crvenom križu s raznih strana doznali da u logoru ima djece, 
odmah su odlučili da ih spase. Obratili su se profesoru Kamilu Brčssleru u tadaš- 
njem Ministarstvu udružbe. Za nekadašnje Savske banovine bio je to socijalni 
odjel. Kad su ustaše došli u Zagreb, postavili su svoje ljude na ministarske i dru- 
ge rukovodeće položaje, ali većinu namještenika nisu mogli promijeniti. A od njih 
su mnogi, osobito u bivšem socijalnom odjelu, bili naši simpatizeri. Zato su od- 
mah pomogli Crvenom križu u zahtjevima, ali nisu postigli ništa. 

Djeca iz logora mogla su se izvući samo na legalan način. Svi ilegalni zadaci 
Komunističke partije bili su izvršavani brzo i uspješno zahvaljujući raširenosti 
raznih masovnih organizacija (SKOJ, USAOH, JNOF, AFŽ i druge), no do djece je, 
legalnim putem, mogao doći samo Crveni križ (rukovodstvo kojeg je davno prije 
rata tijesno surađivalo s Komunističkom partijom) uz pomoć naših simpatizera u 
Ministarstvu udružbe. 

Trebalo je što hitnije spasiti djecu i istodobno im u Zagrebu osigurati smje- 
štaj. Taj drugi posao mogla je organizirati Partija, osobito uz pomoć Antifašisti- 
čke fronte žena. U teškim uvjetima života, kad je odjeće, obuće i hrane svakog dana 
bilo sve manje, žene su morale biti spremne da prime u kuću tu djecu. 

Stoga smo na svim sastancima AFŽ-a govorile o djeci u logorima da bi žene 
mogle pripremiti svoje obitelji. Mjesni komitet Partije redovno je izdavao letke 
i tako se pobrinuo da cijeli grad bruji o kozaračkoj djeci. Ujedno je osigurana 
podrška Crvenom križu i Ministarstvu udružbe. 

Ali do djece se nikako nije moglo doći. Iz Stare Gradiške su dolazile vijesti o 
tome kako djeca umiru od gladi i bolesti, pa su Zagrepčani počeli već naglas na 
ulicama protestirati, iako je sve bilo puno vojske i agenata. 

Tada je Dijana Budisavljević odlučila uzeti stvar u svoje ruke. Njen suprug 
prof. dr Budisavljević bio je jedan od najboljih kirurga, pa ga ni ustaše nisu dirali 
iako je bio Srbin. Radila je u Crvenom križu, a kao rođena Austrijanka iskoristila 
je svoje znance Bečane da je upoznaju s visokim njemačkim vojnim funkciona- 
rima. Uspjelo joj je da je najave generalu. Viecku, komandantu svih njemačkih sna- 
ga u »endehaziji«. 

Kad ju je primio u audijenciju, Dijana Budisavljević je ispričala kako u logoru 
ima mnogo djece, kako su u užasnom stanju, a da se to u Zagrebu zna. Istakla je 
da su građani jako uzbuđeni, da se njihova mržnja okreće i na Nijemce, što bi mo- 
glo dovesti do raznih neprilika. Time ga je pogodila u pravo mjesto. 

Nijemcima je, naime, bilo najvažnije da što prije unište partizane i osiguraju 
ovdje mir, kako bi svoje vojnike mogli poslati na Istok. Nije im moglo biti sve- 
jedno kakvo je raspoloženje u gradu. Stoga je Vieck obećao pomoć Crvenom križu. 

General je odmah obavijestio Pavelića da zna sve o djeci u logorima i o re- 
voltu u Zagrebu, pa je istakao da to njima, Nijemcima, nikako nije po volji. »Sa- 
vjetovao« je Poglavniku da dozvoli Crvenom križu da odvede djecu iz logora. 

Pavelić je znao da je taj »savjet« zapravo naređenje pa je odmah potpisao 
dekret kojim je — prvo — izdvojio djecu iz kompetencije Ustaške nadzorne slu- 

žbe (UNS) koja je vodila logore, a Luburić joj je bio na čelu. Drugo, dekretom je 
izričito dopušteno da Crveni križ i predstavnici Ministarstva udružbe smiju ući 
u logor i — treće — da smiju odvesti djecu. 

Čim je 7. srpnja stigao Pavelićev dekret u Ministarstvo udružbe, stvorena je 
komisija koja je trebala otići u logor po djecu. Istodobno je dr Kamilo Brčssler 
počeo pripreme za primanje i smještaj djece u Zagrebu. 

Preko radija pozvao je Zagrepčanke koje su završile tečajeve Crvenog križa 
za ratne bolničarke (što je mnogima još prije rata bio partijski zadatak), kao i 
druge građanke da se jave na »Ranžirni kolodvor« na Senjaku, jugoistočno od 
Glavnog kolodvora (blizu današnjeg Autobusnog kolodvora). 

Tamo su dopremljeni veliki kotlovi za kuhanje hrane. Već postojeći tuševi za 
željezničare preuređeni su da se mogu prati djeca kad stignu iz logora. 

Nije se moglo znati koliko je djece u logoru, ali im je prof. Brčssler osigurao 
smještaj u Zavodu za gluhonijemu djecu u Ilici, zatim u dječjem domu u Kuku- 
ljevićevoj ulici a dr Olga Bošnjaković (koja je u Mošinskijevoj — danas Nazorovoj 
— vodila Prihvatilište za dojenčad) pripremila je u obližnjoj novoj, velikoj zgradi 
Škole za socijalne radnike prostorije za dojenčad iz logora. Za svaki slučaj prof. 
Brčssler je već bio u dogovoru i s drugim dječjim domovima, ako bi djece bilo 
još više. 

Znalo se da ima i bolesne djece, da vladaju zaraze. Prof. Brčssler je osigurao 
krevete u Zaraznoj bolnici. Zatim je zamolio liječnike Klinike za dječje bolesti 
da dođu na Senjak na Raskužnu postaju za ljude koje su Nijemci transportirali 
u Njemačku na rad. Tamo će pregledavati djecu čim stignu, kako se budu iskrca- 
vala. Odmah su se javili prof. dr Dragišić i njegova supruga, također specijalist za 
dječje bolesti, pa doc. dr Niko Scrivanelli i mnogi drugi. Iz Higijenskog zavoda 
odmah su se odazvali dr Černozubov, dr Prebeg, dr Rasuhin, dr Borčić, dr Franjo 
Pernuš i mnogi drugi. Svi su donijeli lijekove i sanitetski materijal. 

Iz Raskužnog su zavoda na poziv došli na Senjak stručnjaci sa svom opremom 
za dezinfekciju i dezinsekciju. 

Kad su dočuli što se sprema javili su se sami i mnogi drugi liječnici, a došle 
su i mnoge žene sa svršenim tečajem, te obične građanke. 

Svi su oko ruke dobili znak Crvenog križa da bi se smjeli kretati gradom i u 
vrijeme kad je to bilo zabranjeno (obično između deset ili jedanaest navečer do 
šest ujutro). 

Predviđalo se da će djecu prihvatiti i obitelji, pa je bilo potrebno svu djecu 
uvesti u kartoteku da im se ne bi izgubio trag. Tiskare su u najkraćem roku tis- 
kale obrasce za kartoteku. Prof. Brčssler je također naručio metalne pločice da 
može svako dijete označiti i brojem. To je bilo naročito važno za djecu mlađu od 
dvije godine, od koje je teško saznati ime i druge podatke. Odmah su se javili i 
fotografi da besplatno snime djecu za kartoteku. : 

Crveni križ je na Senjak dopremio odjeću i obuću da se djeca presvuku, a 
dio su trebale sestre ponijeti sa sobom u logor kako bi odmah tamo presvlačile 
djecu. Građani su pozvani da sakupljaju dječju odjeću i obuću, kao i novac. Oda- 
ziv je bio tolik da su ljudi stajali u repovima. 


128 


Komisija za preuzimanje djece stigla je u logor Staru Gradišku početkom 
srpnja 1942. U njoj su bili Vladimir Broz, direktor Ureda za Hrvate povratnike 
(taj je ured bio u sklopu Ministarstva udružbe, ali su mu prostorije bile u istoj 
zgradi sa Crvenim križem, pa su tijesno surađivali), zatim 16 sestara Crvenog kri- 
ža, među njima Jana Koch, tada pročelnik podmlatka Crvenog križa (tečaj za do- 
brovoljne bolničarke završila je po Partijskoj direktivi 1939. godine), te dobro- 
voljne bolničarke sestre Dragica Habazin i Dijana Budisavljević. 

Samo pet dana prije toga prvi put je u javnosti priznata ofenziva na Kozaru. 
Tad je, naime, Poglavnik obišao »bojišta oko planine Kozare« iako je ofenziva za- 
počela još 10. lipnja, kao što će se to kasnije i priznati... 


Jana Koch u uniformi Crvenoga križa 


Komisija za preuzimanje djece stigla je u logor Stara Gradiška 10. srpnja. 
U logor nisu mogli ući iako su pokazali Pavelićev dekret. Tek nakon dugog nate- 
zanja najavili su ih Luburiću, rukovoditelju UNS-a. 

Morali su dugo čekati da ih primi. Dočekao ih je stojeći, raširenih nogu, ruku 
podbočenih o pasu. Grubo se derući upitao ih je što tu traže, pa su mu bez riječi 
predali poglavnikov dekret. Luburić ga je na brzinu pročitao, pa počeo urlikati: 

— Ja sam šef UNS-a i nitko mi ne može ništa zapovijedati! Pa ni Pavelić! 
Ako hoću, mogu ovaj dekret razderati na komadiće, a vas lijepo zadržati u logoru. 

Članovi komisije su se sledili, Šutjeli su jer su znali da Luburićeve prijetnje 
nisu prazne riječi. On je dalje mahao dekretom, vikao do promuklosti. Odjednom 
je počeo tvrditi da u ovom logoru uopće i nema djece. Onda im je zaprijetio da 
nikad neće napustiti logor ako sada hitno ne odu. 

Okrenuli su se i otišli. Položaj je bio vrlo opasan, ali želju da se što prije uda- 
lje iz Stare Gradiške pobijedio je osjećaj dužnosti: moraju spasiti djecu. Znali 

su da istog dana to nije moguće jer se Luburić previše razjario. Otišli su kami- 
onom u Bosansku Gradišku i tamo prenoćili. 

Drugog jutra su — prema dogovoru — u devet sati ponovo pošli u logor da 
se jave Luburiću. Ušli su u logor gotovo uvjereni da iz njega više nikad neće 
IZAČI «4.3 

Luburić je držao Pavelićev dekret u ruci i rekao da bi im vrlo rado izašao 
u susret i predao im djecu, ali da ih stvarno u logoru nema. U to se mogu sami 
uvjeriti — dozvoljava im da pregledaju logor, pa ako nađu neku djecu, smiju ih 
odvesti. 

Kad su izašli od Luburića, u njima se osjećaj olakšanja što ih nije zadržao 
u logoru miješao sa strepnjom da možda nije dao svu djecu poubijati, pa ih sada 
zaista ni nema. 

Obilazili su neko vrijeme veliki prostor logora razmišljajući gdje bi djeca mo- 
gla biti. Stali su da se dogovore. Primijetili su da logorom hodaju dječaci od se- 
dam do četrnaest godina u crnim odorama ustaške mladeži, koje dan prije nisu 
vidjeli. 

Pitali su za liječnika. Logoraš kojeg im je pokazao ustaša bio je Židov i polako 
je prolazio logorskim prostorom, sagibajući se ponekad da digne odbačeni opu- 
šak. Neprimjetno im se približavao. Napeto su čekali da vide što će se dogoditi. 
Kažnjenik je polako napredovao, sagibao se, dizao opuške i tako stigao do njih. 
Ispravio se, pa brzo šapnuo: 

— Ja sam doktor Klein iz Zagreba... Vidim da ste iz Crvenog križa, sigurno 
ste došli po djecu. Tamo — glavom je označio smjer — u staroj zgradi ustaške 
praonice u polukatu su najmanja i najbolesnija djeca. Kod prvog stubišta su ma- 
lena, gotovo nevidljiva vrata obojena jednako kao zid. Iza njih su djeca. U sobi 
jedan — tifus, u sobi dva — tifus, u sobi tri — tifus... 

Okrenuo se i nastavio polako skupljati opuške sa zemlje. (Kad su nakon ne- 
koliko dana ponovo došli u Staru Gradišku i pitali za doktora Kleina, jedan im 
je ustaša grubo odgovorio: »Doktora Kleina nema.« Svjesno je izložio svoj život 
da bi spasio djecu.) 

Komisija koju je vodio doktor Vladimir Broz požurila je u sobu dva kamo 
ih je uputio doktor Klein. Jedva su otkrili prikrivena vrata. Da ih nije upozorio, 
vjerojatno ih nikad ne bi primijetili. 

Kad su otvorili vrata, u prvi čas nisu ništa vidjeli. Prozori su bili zamračeni. 
Samo se na podu naziralo nešto nalik crnom pokrivaču. Zapuhnuo ih je užasan 
smrad. Sestre su se oprezno probile do prozora i pootvarale ih. 


Tada se crni pokrivač digao — bile su to bezbrojne muhe koje su potpuno po- 
krivale djecu. Prizor je bio užasan: djeca su ležala u smrdljivoj tekućini koja je 
iz njih tekla. Imali su takav proljev da su nekima poispadala i crijeva. Djeca su 
bila tako slaba i iscrpljena od gladi i proljeva da više nisu imala ni glasa da 
plaču. Samo je poneko dijete tiho stenjalo. 

Tu su djecu sestre nosile u kamione da ih prevezu na vlak u Okučane. Pre- 
nosile su ih na rukama. Na suncu djeca su zatvarala velike, upale oči, otvarala 
krastava usta željna zraka. Prilikom prijenosa iz »bolnice« umrlo je na rukama se- 


130 


stara četrdesetero djece. Uz ovu umiruću djecu sestrama je uspjelo spasiti sto- 
tinu zdravije djece. Međutim, u logoru je ostalo još djece osuđene na smrt glađu. 


U Okučanima je djecu trebao dočekati vlak. No, nikako da stigne. Jana Koch 
je neprekidno trčala od logorske kancelarije do kancelarije kako bi isposlovala 
da vlak bude što prije postavljen na određeni kolosijek u Okučanima. 

Napokon je stigao vlak... ali neobičan. 

Kako je ofenziva na Kozaru još uvijek trajala, iz Zagreba su gotovo svakog 
dana polazili novi odredi vojske, a lokomotive tih izvanrednih vlakova bile su 
okićene granjem, cvijećem i fašističkim zastavama. 

I tako je za otpremu kozaračke djece stigao takav vlak koji je bio iskrcao voj- 
sku za Kozaru, pa je lokomotiva još bila okićena granjem, cvijećem i zastavama. 
Kompozicija je imala 30 marvenih vagona, a na drvenim podovima nije bilo 
ničega. 

No, kako su do vlaka počeli dolaziti kamioni s bolesnom djecom, tako su sti- 
zala i seljačka kola: seljaci su saznali da Crveni križ odvodi djecu, pa su dovezli 
sijena i slamu te prostirali podove vagona da djeca ne leže na golim daskama, 
zaprljanim od vojničkih cokula. 

U prostoriji koju im je bio pokazao doktor Klein, u takozvanoj »bolnici«, na- 
lazilo se 850 djece do dvije godine. Svu tu djecu je opralo, odjenulo i otpremilo 
samo šesnaest žena. 

Tada je Jani Koch kriomice pristupio jedan možda dvanaestogodišnji dječak 
u crnoj uniformi ustaške mladeži (kakve su već prije primijetili u logoru). Šap- 
nuo je: 

— Drugarice, povedi i nas... Mi nismo ustaška mladež... I nas su doveli s 
Kozare. Jučer su nas preodjenuli. 

— Koliko vas je? — upitala je Jana Koch. 

— Oko stotinu. Od sedam do četrnaest godina. 

— Nemojte nam prilaziti da ustašama ne bude sumnjivo, ali budite spremni 
da se naglo skupite kad budu odvezena mala djeca. Ukrcat ćemo vas i odvesti do 
vlaka. 

Momčiću je lice zablistalo. Šapnuo je: 

— Hvala. 

Otrčao je. 

Žene su neumorno, bez predaha radile, nisu osjetile ni umor, ni glad, ni žeđ 
dok sva djeca nisu bila ukrcana u vlak. Kad je iz logora odlazio posljednji ka- 
mion, tiho su sa svih strana pritrčala partizanska djeca u ustaškim uniformama. 
Uskočila su u kamione, koji su odmah krenuli, prije nego što su ustaše shvatili 
o čemu se radi. 

U tom čekanju selom se pročulo o djeci. U Okučane su seljanke donijele i 
hrane, no djeci su je oprezno davali. Vlak je stajao, a svi su nestrpljivo čekali 
da odu što dalje od logora. 

Nakon neobjašnjivo dugog čekanja vlak je napokon krenuo. 

Krenuo je, ali je svaki čas zastajkivao. Stajao bi satima ili nasred pruge ili 
na sporednim kolosijecima kolodvora. Ustaše su nastojali da djeca što kasnije 
stignu u Zagreb. 

Čim bi se vlak negdje zaustavio, sa svih su strana seljaci donosili hranu, jer 
se već u cijelom kraju pročulo da Crveni križ spašava djecu iz ustaškog logora. 

Put je bio vrlo težak: umrlo je još sedamnaestero djece. I tako je taj oki- 
ćeni vlak s prvim transportom od oko 850 djece stigao u Zagreb nakon tride- 
set sati putovanja! 

Bio je 11. srpnja 1942. 

U Zagrebu je još od 8. sve bilo spremno za prihvaćanje djece. Sestrama Crve- 
nog križa i građankama koje su dobrovoljno došle pomagati rukovodila je medi- 
cinska sestra Anka Meleš. Svakog jutra u pet sati već su gorile vatre u prihvat- 
noj kuhinji, kipjela je u kotlovima voda i sve je bilo spremno da se odmah skuha 
hrana za djecu. 

Također su dežurali liječnici i drugo medicinsko osoblje, fotografi i ostali. 

Kako su prolazili sati, pa dani, tako je napetost rasla. Teško je bilo potisnuti 
strah da komisija neće uspjeti spasiti djecu, a da će možda i njezini članovi na- 
stradati u zloglasnom logoru. 

Kad je napokon okićeni vlak ušao u ranžiranu stanicu na Senjaku, ne samo 
da je svima odlanulo, nego se beznadna tupost pretvorila u radost. 

Čim je vlak stao pritrčali su, počeli otvarati vagone i vaditi djecu koja su od 
dugog putovanja bila opet zagađena. 

Radost što su djeca stigla pretvorila se u užas čim su otvorili prve vagone i 
ugledali izgladnjelu, bolesnu, umiruću djecu koja su jedva dahtala. Putem od 
Okučana do Zagreba umrlo je još 40 djece. 

Nije se smjelo gubiti ni trena. Nevjerojatnom brzinom žene su kuhale ono što 
su im preporučili liječnici, druge su iskrcavale djecu. Djeca su se odmah snimala 
za kartoteku i bilježili su se podaci o njoj. 

Sa svih strana dolazili su liječnici koje je pozvao dr Brčssler. Odmah su 
pregledavali djecu, odvajali mrtvu, razvrstavali bolesne. 

Liječnici su ustanovili da nema ni jednog potpuno zdravog djeteta. Neka su 
imala čak i jedanaest različitih bolesti! Žene su djecu svlačile, tuširale i odijevale 
u čisto. Djeca su i dalje, na rukama žena, umirala. Odmah tu, na Senjaku, umrlo 
ih je još 27. 

Već su bili spremni i kamioni koje su vlasnici besplatno stavili na raspola- 
ganje. Najprije su odvozili najteže bolesnu djecu u Zaraznu bolnicu, a zatim u 
druge bolnice gdje su čekali kreveti te doktorici Olgi Bošnjaković u Prihvatili- 
šte za dojenčad. 

U domu na Josipovcu (danas Nazorova 49) tada je pedijatar bila dr Staša 
Dimitrijević (kći slavne kazališne glumice Mile Dimitrijević). Kad je išla s vizite, 
kroz prozor je ugledala kako iz kola hitne pomoći iznose na nosilima poslaganu 
golu (a dan je bio hladan) dojenčad i to od novorođenčadi do godine dana. Nije 
bilo ni specijalne hrane za tu djecu ni lijekova. Davala im je infuzije, ali su sva 

Kozaračka djeca su u prihvatilištu fotografirana s naznakom imena (ako je ono bilo 
poznato) ili samo broja — za kartoteku. 


Veću i jaču djecu, opranu i preodjevenu vode Kačićevom ulicom. Sliku je kriomice sni- 
mio inž. Stražimir Evstatijev. 

djeca iz tog prvog transporta — njih 120 — umrla a da se ni jednom djetetu nije 
znalo ime... 

Djecu koja su bila u malo boljem stanju odvozili su u Zavod za gluhonijeme 
i dječje domove. Kad je i tamo bilo sve popunjeno, došli su bez poziva rukovo- 
dioci katoličkog dobrotvornog društva »Caritas« i ponudili svoje prostorije. Ta- 
mo je već sve bilo spremno da se smjesti tridesetero djece. 

Već prve noći umrlo je još 37 djece u Zaraznoj bolnici. 

Zagreb je bio preplavljen lecima Mjesnog komiteta KPH o tome da su iz lo- 
gora stigla kozaračka djeca i u kakvom su stanju. Partija je pozivala građane da 
ih uzmu u svoje kuće, na njegu. Ljudi su se odmah odazvali pozivu. Nagrnuli su 
na Senjak. Kako su zdraviju djecu odvozili u dječje domove, tako su dolazili i gra- 
đani nudeći pomoć i smještaj. No, Ministarstvo udružbe još nije dobilo dozvolu 
da djecu smješta po obiteljima. 

Komisija koja je bila u Staroj Gradiški sad je znala da u logoru ima još oko 
dvije tisuće djece od dvije do osam godina. I tu je djecu trebalo što hitnije izvući 
iz logora. 

Osim toga ofenziva na Kozaru se nastavljala i svakog dana bilo je novih »za- 
robljenika«. Među njima i mnogo djece. | 

Sestre Crvenog križa koje su dovele djecu iz logora samo su se jedan dan od- 
marale i odmah se vratile u Staru Gradišku. Kao predstavnici Ministarstva udru- 
žbe sad su s njima išli dr Salih Kulović i dr Velimir Deželić, načelnik za dječju 
zaštitu, koji je još prije rata radio u tom odjelu bivše Savske banovine. 

Najprije su se opet morali javiti Luburiću. Bio je uljudan, ali im je rekao: 

— Ovdje više nema djece. Ne trebate ih ni tražiti. A to kažite i onima koji 
vas ovamo šalju. 

No, oni su ipak potražili djecu. Pronašli su blizu tri tisuće. 

Kad su ušli u baraku s djecom — pretežno manjom, od dvije do pet go- 
dina — ugledali su prizor sličan kao prvi put. Dr Salih Kulović, iako je čuo u ka- 
kvom su stanju našli prvu grupu, sad je bio toliko potresen da se naglas rasplakao. 

I tu su djecu bez odmora i predaha sestre Crvenog križa pod rukovodstvom 
Jane Koch i Dragice Habazin odnosile u kamione. Zatim su ih otpremale do vlaka 
i tamo ih smještale. I sad su došli seljaci iz okolnih sela i dovezli slamu i sijeno 
da pokriju podove vagona, a žene su donijele košare s hranom. U vlak je stalo 
oko 700 djece. 

Taj drugi transport stigao je 14. srpnja u Zagreb — opet s mnogo bezraz- 
ložnog zakašnjenja. 

U Zagrebu, na Senjaku opet se sve ponovilo: čim se doznalo da vlak dolazi, 
u času su tu bili liječnici iz Higijenskog i Raskužnog zavoda, specijalisti za dje- 
čje i druge bolesti. Kuhala se topla hrana. Liječnici su pregledavali djecu, odva- 
jali bolesnu, razdvajali po bolestima. Oprana, preodjevena i nahranjena djeca 
odvožena su u bolnice i domove. No, sad je već sve bilo pretrpano. Opet su od 
Pavelića tražili dozvolu da djecu mogu smjestiti u obiteljima. Na tome je radio 
i dr Kulović. Ipak, dozvolu nisu dobili. 

Zagrepčani su bili ogorčeni, stajali su u redovima pred zgradama gdje su bi- 
la smještena djeca tražeći da ih odvedu kući. U Zagrebu se govorilo samo o ko- 
zaračkoj djeci. 

Tako je bilo i na »žuru« kod Grizijeve mame. Sve se manje govorilo o kaza- 
lišnim predstavama, koncertima, izložbama i »tračevima«. Sad su kozaračka djeca 
tako zaokupila te gospođe da su »mirnodopski« razgovori o zarukama, mirazima 
i toaletama bili sve rjeđi. U razgovorima o borbama na Kozari i o djeci iznosile 
su gospođe takve pojedinosti da smo Grizi i ja bili uvjereni da su i one čitale 
letke KP ili barem čule za njih. 

Bile su to većinom supruge istaknutih građana koje su nazivali dobrim sta- 
rim Hrvatima. Bili su to najugledniji Zagrepčani: suci, učenjaci, sveučilišni pro- 
fesori, liječnici, književnici, odvjetnici, inženjeri... Krajem prošlog stoljeća kao 
studenti bili su prvi u demonstracijama protiv Austro-Ugarske. Bacali su boce 
crnila na mađarske natpise i mađarsku školu kraj Glavnog kolodvora, razbijali 
su prozore mađaronima. Tražili su odlazak Khuena Hedervaryja koji je dvadeset 
godina bio ban Hrvatske. Usred grada, na Jelačićevu trgu, spalili su 1895. ma- 
đarsku zastavu. Studentima su se priključivali i građani, a uvijek su tražili da se 
Hrvatska otcijepi i postane neovisna država. U takvim je demonstracijama kao 
student sudjelovao i Grizijev otac — dr Milan Ogrizović, književnik. 

Nakon razočaranja u staroj Jugoslaviji sad je Pavelić proglasio, doduše, ne- 
ovisnu Hrvatsku, ali dobri stari Hrvati ipak mu se nisu priključili, već su čekali 
da vide kako će se događaji razvijati. Već prvih dana sve je krenulo drugačije nego 
što su oni još kao studenti željeli: dolazak Talijana na obalu, teror, borbe. Ne, za 
takvu Hrvatsku oni se nisu borili, zbog nje nisu bili hapšeni i proganjani u Au- 
stro-Ugarskoj. I zato nisu ni ušli u ustaški pokret, osim rijetkih iznimaka. Pave- 
lić ih je pozivao, želio je podići ugled svog pokreta time da najpoznatiji građani 
budu uza nj. Nadao se da će oni za sobom povući i druge građane. Nudio im je 
visoke položaje, razne časti. Odbijali su izgovarajući se na starost, tvrdili da ih 
politika više ne zanima. Pavelić je počeo onda prijetiti da će već doći na red i 
oni, dobri stari Hrvati. 

Njihove su supruge također bile ogorčene. Kad smo jednog dana Grizi i ja 
došli na »Žur«, tamo je već bilo šest-sedam gospođa. Odmah nakon nas došla je 
još jedna. Bila je vrlo uzbuđena. Hitro je skinula ljetni slamnati šeširić i ruka- 
vice od čipke, sjela je i rekla: 

— Dakle, moje gospođe, danas sam doživjela nešto užasno! 

Sve su se nagnule prema njoj, a ona nastavi: 

— Bila sam na Senjaku. 

— Gdje ste bili? Na Senjaku ste bili? — pitale su sa svih strana. 

— Da, bila sam na Senjaku. Saznala sam da opet dolaze ona jadna djeca. 
Kako poznam profesora Brčsslera i književnicu Janu Koch, željela sam s njima 
razgovarati. Bilo je tamo mnogo znatiželjnika. Neki su željeli vidjeti djecu, drugi 
su nudili pomoć, a neki su tražili da im odmah daju djecu kako bi ih odveli ku- 
ćama. Rastjeravali su okupljenu gomilu, ali se stalno stvarala nova. Našla sam 
među sestrama Crvenog križa jednu poznatu gospođu. Rekla mi je da ne mogu 

razgovarati ni s kim, jer je doktor zauzet pregledavanjem djece i uređivanjem kar- 
toteke. Znate, svu djecu ispituju kako se zovu, ako koje zna i odakle je, foto- 
grafiraju ih... Pričala mi je kako su četiri dana čekali prvi transport, da je pri- 
manje, pregledavanje i razvrstavanje trajalo tri i pol dana. Kad je otpremljeno 
posljednje dijete, profesor Brdssler se samo srušio od gladi, premorenosti i 
užasa. Ta tri i pol dana nije gotovo ništa jeo, nije čak ni pola sata sjeo da se od- 
mori... Tek tada su ga prisilili da pojede malo juhe i da malo prospava. Spavao 
je samo četiri sata i odmah nastavio s radom. 

— Strašno! 

— A jeste li vidjeli književnicu Janu Koch? 

— Da, ta mlada lijepa, krhka i senzibilna djevojka prolazi ove dane takve 
užase da je to neopisivo. Kao pročelnica podmlatka Crvenog križa morala je pre- 
govarati s Luburićem koji im se prijetio da će ih zadržati u logoru. Koliko se 
morala zgroziti kad je ugledala onu jadnu djecu! Pa sav onaj posao dok su djecu 
oprale i otpremile u Zagreb. I onda opet natrag Luburiću! Ali, nju vodi samo jed- 
na misao: spasiti djecu. 

— A ona je tako suptilna osoba, tako divno piše — rekla je jedna gospođa, 
a druga je dodala: 

— Volim čitati njena djela. Što god napiše prava je pjesma u prozi... 

— Tko je mogao očekivati da može podnijeti sve te nadljudske napore. Mo- 
gu reći samo jedno: Jana Koch je velik čovjek. 

Dalje su razgovarale o djeci, o tome kakve užase proživljavaju svi koji ih 
spasavaju. 


* * * 


Trebalo je hitno iz logora spasiti i preostalu djecu. Bila su nešto starija, 
pretpostavljalo se — i zdravija. Samo, kamo ih smjestiti? 

U međuvremenu su se neka djeca iz prvog transporta već oporavljala, pa su 
ih odlučili otpremiti u dječje domove izvan Zagreba, gdje su se već otprije na- 
lazila druga djeca. Tako u Cabunu kraj Daruvara, u Skrad i drugdje. 

Osim toga veću su djecu upućivali u tzv. kolonizaciju to jest u seljačke obi- 
telji kojima je i prije rata Crveni križ plaćao da se brinu za djecu bez roditelja. 
Tako su djeca bila upućena u okolicu Mraclina, Molve i Svete Nedjelje. U Svetoj 
Nedjelji je u velikoj zdravstvenoj stanici radila Vera Lipovšćak, pa se ona pose- 
bno brinula za kozaračku djecu. 

Još prije rata je koloniziralo djecu i katoličko dobrotvorno društvo »Caritas«, 
pa se i sad ponudio tajnik Dumić da smjeste djecu i da za njih plaćaju. Oni su 
u svoje prostorije u Domu sv Jerolima na Trgu kralja Tomislava (danas Kazali- 
šte lutaka) smještali po tridesetak djece (koliko je bilo prostora). Uzimali su veću i 
jaču. Nahranili bi ih, opremili odjećom i obućom, pa kad bi ojačali, upućivali 
bi ih na selo. 

Svoje prostorije u »Slovenskom domu« ponudili su i zagrebački Slovenci. 
Ustaše su u skladu s Hitlerovim planom o raseljavanju Slovenaca najprije popi- 
sali stanovnike »bivše Slovenije«, a onda ih 1941. pohapsili i zatvorili u jedan dio 

tadašnjeg Velesajma (danas Studentski centar). U drugom su dijelu bili zatvo- 
reni Židovi. Crveni križ je trebao otpremiti Slovence u Sloveniju. Sestre Crve- 
nog križa su tada pomagale koliko su najviše mogle, pa kad su Slovenci posebnim 
vlakom odlazili, dovikivali su im: 

— Hvala vam, Hrvati. Mi ćemo se vratiti! Do viđenja! 

Nakon nekog vremena, isto tako bez objašnjenja, bilo im je i dopušteno da 
se vrate. Ustaše su im čak vratili i njihov dom, koji su sada Slovenci ponudili 
za kozaračku djecu. I tamo se moglo smjestiti tridesetak djece. Stoga su i oni uzi- 
mali na oporavak samo najjaču, pa i njih smještali po selima i plaćali za njih uz- 
državanje. 

Sedamnaestoga kolovoza 1942. stigao je veći transport djece. Dovezli su ga 
sami ustaše. Po popisu su dr Brčssler i Jana Koch ustanovili da ih manjka oko 
250. Odmah su pošli u potragu i nakon dužeg traženja pronašli su jedan vagon 
na pustom kolosijeku, nekoliko kilometara od stanice. Dok su oni iskrcavali dje- 
cu iz prvih vagona, ustaše su neopazice odvojili posljednji i odvezli ga. 

Upravo u tom vagonu su bila najmanja djeca, dojenčad, u užasnom stanju. 
Pokrivena slamom, bila su pomiješana mrtva, umiruća i bolesna djeca. Od gladi 
i iscrpljenosti više nisu ni plakala. 

Željezničari su najhitnije prikvačili lokomotivu i odvezli i taj vagon do Se- 
njaka. Tad je prof. Brčssler šapnuo Jani: 

— Svaki jednoga, pa brzo kući! 

Još nije bilo dozvoljeno da građani uzimaju kozaračku djecu, ali dok su se- 
stre Crvenog križa iskrcavale drugu djecu, njih dvoje je spasilo barem po jedno 
dijete: on je uzeo jednog desetomjesečnog dječaka i dao mu ime Ivica, a Jana je 
uzela desetomjesečnu djevojčicu kojoj je nadjenula ime Duška. 

Jana Koch je sve bilježila na papiriće, stavljala u metalne kutije što su ih 
pod grm na Jurjevskom groblju zakapale Tila Durieux i Zlata Lubienski. 

U Zagrebu se više nije moglo smjestiti još tisuću djece. Tad je prof. Brčssler 
otišao u Rude kod Samobora, gdje je Tatjana Marinić još prije rata osnovala ško- 
lu za odgojiteljice predškolske djece, tzv. Malu školu. Ona je bila direktorica. S 
njom je radila Staša Jelić, a povremeno im je pomagala predavanjima i Lina Pa- 
dovan, učiteljica u Rudama. 

Prof. Brčssler je predložio da djecu iz dječjeg doma u Jastrebarskom (koji 
su vodile opatice) smjeste po obiteljima u selima, a u taj dom, Erd&dyjev dvorac, 
dovedu iz Zagreba najmanju djecu i onu koja bi trebala biti smještena u bolnice, 
gdje više nije bilo mjesta. Tako bi u Zagrebu oslobodili mjesta za drugu djecu. 

Tatjana i Lina su s učenicama Tatjanine škole odmah otišle u Jastrebar- 
sko, dok je u školi ostala Staša Jelić. Ona je tad imala dvomjesečno dijete, pa 
joj Tatjana nije dopustila da ide među djecu bolesnu od zaraznih bolesti. Tamo 
su odmah počele pripreme za smještaj kozaračke djece. 

Međutim, Jana Koch je sa komisijom dovezla u Zagreb još dvije tisuće djece 
iz logora u Staroj Gradiški. I njih su na Senjaku oprali, presvukli, nahranili, naj- 
teže bolesnu djecu uputili u bolnice, a druge u Jastrebarsko, kamo je već bio 
otišao jedan dio djece. 

S prvim transportom 12. VII 1942. u Erd&dyjev dvorac u Jastrebarskom do- 
šlo je 850 djece. U pratnji su bili prof. Kamilo Brčssler, dr Salih Kulović i eko- 
nom Šram iz Ministarstva udružbe, te dr Dragišić sa suprugom (njih dvoje je i 
ostalo u domu da liječe djecu). 

Na kolodvoru ih je dočekala Tatjana Marinić sa svojim učenicama. Bile su to 
djevojke između 15 i 17 godina, njih šesnaest. Tu je bila i Lina Padovan, jer je kao 
učiteljica ljeti bila slobodna, pa se dobrovoljno javila za spasavanje djece. 

Sva ta djeca — njih 850 — bila su dovedena u samo dva stočna vagona. Kad 
su ih ustaše otvorili, djevojke su se zgrozile: to nisu bila djeca, već isušeni ko- 
sturi presvučeni kožom, živi leševi koji su jedva pokazivali znakove života. 

Ustaše su stajali na vratima vagona, a Tatjana, Lina i djevojke vadile su dje- 
cu. Primijetile su da ima i mrtve djece, pa su njih odvajale. Živu djecu su odve- 
zle kamionima u dvorac, a onda su pokopale mrtve. 

Sva su djeca imala teške, krvave proljeve... dizenteriju. Crijeva su im i po 
nekoliko centimetara visila izvan tijela. Istodobno su svi bolovali od nekoliko 
različitih bolesti: tifusa, dizenterije, hripavca, ospica, upale pluća, šarlaha, svra- 
ba, gnojne infekcije na koži. 

Bilo je djece koja su naglo umirala i kod najmanjeg napora, na primjer kad 
bi ustala iz kreveta da obave nuždu. Padala su kao snoplje od opće tjelesne sla- 
bosti i iscrpljenosti. Tako je u prvih petnaest dana umrlo još 153 djece. 

U dvorcu su postojali kreveti, pa su u njih stavljali po dvoje-troje djece, ali 
je djece bilo više. Ostatak su stoga smjestili na slamu prostrtu po podovima. 

Ekonom Šram bio je silno potresen stanjem dječice, pa je dr Dragišiću, Ta- 
tjani i Lini obećao da će još istog dana poslati lijekove i posebnu hranu potrebnu 
za tako malu i bolesnu djecu. Rekao je da na skladištu ima riže, krupice, šećera 
i čokolade, svega onoga što je već nestalo iz zagrebačkih trgovina. 

Prošla su dva dana, djeca su umirala, a lijekovi i hrana nisu stigli. Tatjana 
je telefonirala u Zagreb, no ekonom Šram je tvrdio da je održao obećanje i da re- 
dovito šalje djeci sve što treba. 

Tatjana je odmah zatražila razgovor s upraviteljicom doma sestrom Pulheri- 
jom (koja je bila svastika Mile Budaka, Pavelićeve desne ruke). Došla je i sestra 
Gaudencija, ekonom doma. Obje su hladnokrvno tvrdile da one upravljaju dvor- 
cem, da je hrana njima poslana, pa da one o svemu same odlučuju. Ipak, nešto 
hrane i lijekova morale su dati kozaračkoj djeci. No premalo. 

Kad je Tatjana javila Šramu što se događa, on je uz svaku pošiljku slao i 
popis poslane hrane i lijekova namijenjenih kozaračkoj djeci. Tatjana je sad s 
popisom odlazila opaticama i pregovarala, ali pregovori su se pretvarali u svađe. 

Djeca su neprekidno umirala. Najgore je bilo što su patila od proljeva i imala 
užasne količine glista. Te su gliste ispadale iz njih, tako da ih je Lina lopatama 
skupljala i odnosila u kantama daleko od dvorca, pa zakapala u gnojne jame. Ra- 
dila je to sama jer opatice nisu htjele pomagati. 

Nakon četiri-pet dana stigao je i drugi transport s oko 360 djece, a zatim još 
jedan sa 750 djece. Među ovim posljednjim bilo je i oko 700 većih dječaka u 
crnim ustaškim uniformama. Tako su ih bili odjenuli u logoru u Staroj Gradiški. 


138 


Tatjana, Lina i učenice odmah su, ne skrivajući, trgale ustaške oznake s odi- 
jela i kapa, pa ih bacale. 

Dvorac je već i prije bio pretrpan. Tražile su grozničavo nove prostorije. U 
blizini je bio franjevački samostan i uza nj dvije velike vojne barake koje su 
bili podigli Talijani za svoju vojsku. Sada su franjevci odstupili te barake za 
smještaj djece. 

U dvorcu su tako ostavili samo najmanju i najteže bolesnu djecu. Tom bol- 
nicom rukovodio je dr Dragišić. Ostalu djecu su smjestili u barake. Iako su dje- 
ca Pavelićevim dekretom bila oslobođena, ipak su ustaše poslali straže, a prostor 
oko barake zatvorili žicom. Poslali su ustašku mladež da »preodgaja« kozaračku 
djecu, što se zapravo svelo na njihovo mučenje. 

Kako su djeca stizala, tako ih je trebalo svrstavati, odvajati manje od većih, 
bolesne od teže bolesnih. Ta užasnuta, bolesna i iscrpljena djeca nisu prema ni- 
kome osjećala povjerenje. Teško su se odvajala, držala su se u grupama prema 
porijeklu iz istoga sela ili prema srodstvu. 

Jedna petogodišnja djevojčica čvrsto je stiskala uza se trogodišnjeg dječaka. 
Ništa nije govorila, samo ga ni časa nije ispuštala. Nije dozvolila da joj ga uzmu. 
Nije govorila ni riječi, samo joj je iz raširenih očiju virio užas. 

Tatjanine djevojke su joj strpljivo i nježno objašnjavale da je dječak bole- 
stan, da ga moraju odvesti u bolnicu gdje će ga izliječiti, a ako ga ne liječe, onda 
će umrijeti. No, djevojčica ih je samo užasnuto gledala i sve jače stezala dječaka. 

Tada su djevojke pozvale u pomoć Tatjanu Marinić. Ona je pošla u kut kamo 
se stisnula djevojčica s dječakom. Kad je ugledala novo lice, djevojčica kao da 
se još jače prestrašila. Tatjana je kleknula do nje, šutila je neko vrijeme i samo 
je gladila po kosi. Kad god bi dotakla djevojčicu, ova se s užasom trzala. Tek na- 
kon nekog vremena Tatjana je počela posve tiho i nježno govoriti: 

— Zašto ne daš dječaka da ga izliječimo? Zar ne vidiš da mi nismo ustaše? 
Mi smo vas doveli iz ustaškog logora da se brinemo za vas, da izliječimo bolesnu 
djecu, da vas spasimo. Nas se ne trebaš bojati. 

Ponovo je gladila djevojčicu po kosi i neko vrijeme šutjela. Po nešto manje 
ukočenom pogledu djevojčice zaključila je da ju je ona počela slušati. Tada je 
Tatjana upita: 

— Što je tebi ovaj dječak? 

Djevojčica je promuklo šapnula: 

— To mi je brat. 

— A zašto ne daš da ga odvedemo u bolnicu i izliječimo? 

Djevojčica je opet tvrdoglavo stisnula usta, a onda je duboko uzdahnula i 
počela tiho pripovijedati: 

— Kad su nas odvojili od majke, ona mi je dala brata u naručje i dovik- 
nula mi: »To je sve što imaš na ovome svijetu! Nikad se nemoj od njega rastati. 
Čuvaj ga kao kap rose na dlanu!« 

Tatjana je potresena jedva suzdržala suze. Samo je gladila djevojčicu po glavi 
dok se nije mogla toliko svladati da joj tiho kaže: 

— Daj ga ipak nama da ga izliječimo. I mi ćemo ga čuvati kao kap rose na 
dlanu. A kad ozdravi, opet ćete biti zajedno. 

Djevojčica je prvi put pogledala Tatjanu u oči. Ispitivački. Bio je to pogled 
iskusnog, odraslog čovjeka. Kad se uvjerila da su Tatjanine oči tople i iskrene, 
dala joj je dječaka. 


* * * 


U Zagreb je od 11. srpnja do tada stiglo više od devet tisuća djece iz logora. 
Doduše, Jana Koch je nekoliko stotina — one zdravije i jače — dala seljacima us- 
put i točno zapisala kod koga je tko. Ipak, u Zagreb je stizalo toliko mnogo da 
su svi mogući prostori bili prekrcani. 

O strahotama koje se događaju u logorima, o tome kako su djeca okrutno 
prepuštena bolestima i gladi građani su saznali iz letaka. Pritisak da se djeca po- 
dijele po kućama bio je sve veći, ali Pavelić još nije popuštao vjerujući da se sve 
te strahote mogu sakriti od javnosti. 

Crveni križ je tražio gdje bi se još mogla smjestiti djeca. Tako su zamolili i 
nadbiskupa Alojzija Stepinca da odstupi neki od svojih nenastanjenih dvoraca u 
okolici Zagreba, ili neki od majura (gospodarskih dobara) od kojih je jedan bio 
u samom Zagrebu, u parku Maksimir. No, Stepinac je uporno odbijao. Tek u stu- 
denom, kad je došao posljednji transport djece, morao je i on popustiti — dao je 
na raspolaganje staklenik uz nadbiskupiju. Kad je Staša Jelić tamo dovela djecu, 
užasnula se: staklenik je bio zapušten, stakla porazbijana, sve je bilo prazno, na 
podu goli beton. A vrijeme je bilo maglovito, kišno, hladno... 


# # 


Profesor Brčssler se opet obratio Tatjani Marinić za pomoć. U Jastrebarskom 
je sve bilo puno, pa je otišla tri kilometra dalje, u Gornju Reku. Tamo su u ci- 
glani do prije nekoliko dana boravili talijanski vojnici. 

Tatjana je s nekoliko učenica otišla u Gornju Reku, a Linu je ostavila s če- 
tiri učenice u bolnici u Jastrebarskom. Tatjana je izborila da u Gornjoj Reci mo- 
že smjestiti djecu. Za prvo vrijeme dali su joj bivšu konjušnicu koja je bila puna 
konjskih izmetina izgaženih sa sijenom i slamom. 

Tek što je dobila odobrenje, jednog lijepog, toplog ljetnog dana stiglo je se- 
dam stotina djece. A još ništa nije bilo spremno! Djecu su smjestili na travu u 
dvorištu, a Tatjana i djevojke su lopatama, grabljama i svime do čega su mogle 
doći strugale konjske izmetine i odvozile ih malim ručnim kolicama. Zatim su 
nekoliko puta izribale pod, a Tatjana je nabavila vapno kojim su okrečile strop 
i zidove. 

Prostrle su slamu i smjestile djecu. 

Jedne večeri Tatjana je začula neke čudne krikove. Istrčala je da vidi što se 
događa. Zvukovi su dolazili iz baraka gdje su bila veća djeca. 

Izvan sebe od straha što se moglo dogoditi djeci utrčala je u veliku prosto- 
riju gdje su ležala djeca i odakle su se čuli krikovi. 

Usred barake stajalo je nekoliko djevojaka iz njezine škole. Jedna je bila ogr- 
nuta u plahtu i velikim skokovima plesala oko drugih koje su na glavi imale ve- 
like vijence, mahale granama i nešto nerazgovjetno pjevale. 

Tatjana je stala zaprepašteno. Čim su je djevojke ugledale, Regina, ona koja 
je bila zaogrnuta u plahtu, pritrčala joj je i kroz plač govorila: 

— Tatjana, oni se smiju... oni se smiju... 

Tatjana se još nije snašla. Okružile su je i druge djevojke. Uzbuđeno, upadajući 
jedna drugoj u riječ, pripovijedale su: 


— Nismo više mogle izdržati... Ta skamenjena lica, taj očaj, ukočenost...I 
najteži posao se može izdržati, ali ovo... Pa ta djeca više ne znaju ni plakati... 
Nismo više mogle... Sve što smo poduzimale bilo je beskorisno... Milovanje, 


tetošenje, ništa ih nije moglo trgnuti iz ukočenosti, straha... Djeca su se s uža- 
som od nas trzala... Uzalud smo govorile da mi nismo ustaše, da smo im došle 
pomoći... Tako teško povjeruju... Oko baraka je žica, ustaša na straži... I onda 
smo se dogovorile da ih pokušamo nasmijati... Kakva su to djeca koja se nikad, 
baš nikad ne smiju... Nisu samo plakati zaboravila... Vidiš, ovi neobični kri- 
kovi, to je smijeh, uspjele smo ... Vidiš, oni se smiju... 

Razišle su se među grupe djece, smijale se s njima, milovale ih, pripovije- 
dale... 

Tatjana je sve to gledala ne vjerujući, onda je kleknula među djecu da i ona 
s njima priča. Znala je da su kroz smijeh napokon stekle povjerenje djece... 


* * * 


Opatice su u Jastrebarskom i dalje zadržavale hranu i lijekove, bile su grube 
prema partizanskoj »neprijateljskoj« djeci, mučile ih, pa su stalno izbijali sukobi. 

Uzalud su pregovarali, svađali se, sve se to otezalo, a spasavanje djece mo- 
ralo je biti najhitnije. Ljudi koji su se brinuli za djecu bili su sve očajniji. Li- 
ječnici (dr Dragišić i njegova supruga) nemoćno su gledali kako djeca umiru, a 
oni nisu imali potrebne lijekove da im pomognu ni prikladne hrane. Pomagali su 
koliko su mogli, no djeca su svakodnevno umirala. Mnogu djecu za koje se zna- 
lo da im nema spasa uzimala je u naručje Lina Padovan. Uza sav drugi posao 
uvijek je našla vremena da ih koliko može utješi. Držala je ponekad i dvoje-troje 
djece na rukama. Tiho im je govorila i tepala, a ona su umirala. Nije osjećala suze 
koje su joj se kotrljale niz lice. 

Ogorčenje, užas i bespomoćnost posve su je obuzeli. I tad se Lina odlučila 
na nešto na što nikad prije ne bi ni pomislila: jedne noći je s nekoliko djevo- 
jaka provalila u skladište dvorca. Grupa djevojaka je brzo iznosila rižu, krupicu, 
kekse i ostale namirnice za bolesnu djecu, a druge su iznosile lijekove. 

Ne, Lina Padovan nikad ne bi povjerovala da joj je netko rekao da će orga- 
nizirati provalu i krasti... Ali, drugog dana su liječnici bili sretni kad su imali 
dovoljno lijekova... barem za neko vrijeme... 


* * * 

Jedne noći Linu Padovan je probudilo udaranje čekića. Ustala je i tiho kre- 
nula u pravcu odakle se čula lupa. Tako je došla do skladišta i provirila: opatice 
su hranu i lijekove namijenjene djeci užurbano stavljale u sanduke, zakivale ih 
i tovarile u kola. Lina se prikrala do kola i vidjela da su sanduci adresirani na ra- 
zne samostane, čak u Beogradu i Ljubljani. 

O tome je odmah obavijestila Tatjanu Marinić i pozvala je iz Gornje Reke. 
Tatjana je bila niskog rasta, djelovala je slabašno, ali u njoj se krio vulkan ener- 
gije. Kad se radilo o djeci, pretvarala se u lavicu. Pobjesnila je i napala sestru 
nadstojnicu Pulheriju. 

No, opatice se nisu dale zbuniti. U pomoć su pozvale ustaše iz Jastrebarskog 
i dale uhapsiti Tatjanu Marinić. 

Lina Padovan je to odmah javila u Zagreb drugovima s kojima je redovito 
od prije održavala vezu. Čim je to doznao Mjesni komitet KP za Zagreb, pokre- 
nuo je akciju da se Tatjana oslobodi prije no što ustaše iz Jastrebarskog upitaju 
u Zagreb iko je ona zapravo. A Tatjana je bila dobro poznati komunist iz raz- 
doblja između dva rata, često je bila hapšena, pa je i to bio jedan od razloga što 
je pred početak rata prešla raditi u Rude. Tamo su se u školi kojom je ruko- 
vodila državali mnogi sastanci, a noćili su borci i rukovodioci žumberačke parti- 
zanske brigade »Matija Gubec«. 

Mjesni komitet KP Zagreba uspio je hitno naći vezu, pa je Tatjana puštena 
na slobodu nakon 24 sata. 


* * Kad 


U međuvremenu je stigla u Gornju Reku doktorica Glumec koja je došla li- 
ječiti tu djecu i pomoći doktoru Dragišiću. 

Po selima Samoborskog gorja saznalo se da su u Gornju Reku stigla djeca. 
Vijest o tome su po selima raznijeli omladinci koji su bili stalno u vezi s Tatja- 
nom u Reci i sa Stašom Jelić u Rudama. Sad je odmah organizirano da seljaci 
dovezu sijeno, slamu i hranu. 

No, opatice su to doznale, htjele su i tu hranu prisvojiti. Zato se Tatjana do- 
govorila da hranu seljaci dovoze noću, da kola zaustavljaju podalje od baraka. Ta- 
mo su ih po dogovoru čekali omladinci i kriomice donosili hranu ravno u logor. 

Seljanke, koje su isprva donosile hranu danju, užasnuto su gledale djecu. Na- 
glas su plakale i molile Tatjanu da im dozvoli da ih povedu svojim kućama. Obe- 
ćavale su da će se brinuti za djecu. 

Tatjana im je objašnjavala da još nije dozvoljeno da se kozaračka djeca da- 
ju u obitelji. Ali, noću je ipak odvojila jaču, zdraviju djecu i na svoju ih ruku 
dala seljacima. Zapisala je točno tko je uzeo koje dijete, a seljaci su ih tovarili 
na kola i jurili što su brže mogli u svoja sela. 


* * * 


Bilo je dogovoreno da se i za djecu u Gornjoj Reki dobivaju hrana i lijekovi 
iz skladišta u Jastrebarskom. A opatice nisu davale dovoljno ni za djecu u dvor- 

cu! Nešto je trebalo poduzeti kako bi djeca stvarno dobila ono što je za njih bi- 
lo i namijenjeno. 

Staša Jelić je otišla u Zagreb ekonomu Šramu. Dogovorili su da će on i da- 
lje slati hrane i lijekove u Erd&dyjev dvorac, ali samo toliko koliko je potrebno 
za djecu koja se tamo nalaze. No, veći dio slati će Staši u Rude, zapravo u Samo- 
bor, odakle će ih otpremati omladinci iz Gornje Reke kojima je rukovodio Janko 
Sita. 

Sve je odlično išlo: Staša je dio hrane slala u Gornju Reku, dio u Jastrebar- 
sko za djecu u bolnici i barakama kod franjevačkog samostana, a dio je skriva- 
la u školi. Lijekove nije pomiješala s lijekovima priručne školske apoteke jer je 
postojao točan popis čega u njoj ima. I lijekove i hranu posakrivala je na razna 
mjesta: u ostavu pod krumpir, u drvarnicu ispod drva i ugljena... 

Opatice u Jastrebarskom brzo su primijetile da dolazi manje hrane i lijeko- 
va. Posumnjale su da su izigrane, pa su se potužile ustaškoj nadzornoj službi 
(UNS-u). Nekoliko ustaša iz UNS-a došlo je u školu u Rude da sve pretraže. Naj- 
prije su pregledali priručnu ljekarnu i usporedili popis lijekova s onima koji se 
u njoj nalaze. No, to je sve bilo u redu. Ništa nisu našli ni drugdje jer je Staša 
sve dobro sakrila. 

Ustaše su još nekoliko puta dolazile na premetačine, ali nikad nisu našli ništa. 


* * * 


Odmah nakon što su u Gornjoj Reki smještena prva djeca, došla je u Rude 
mlada žena i potražila Stašu Jelić. Predstavila se kao Jana Ileanić, objasnila da 
je o Staši dobila najbolje informacije i da joj je rečeno kako može s njome otvo- 
reno razgovarati. Objasnila je da radi ilegalno u Antifašističkoj fronti žena i da 
je došla dogovoriti sa Stašom kako bi se potajno mogla djeca odvoditi iz Gor- 
nje Reke (jer je to bilo najmanje čuvano mjesto) i dijeliti obiteljima u Zagrebu. 
Nije se mogla čekati službena dozvola. 

I ta djeca u Gornjoj Reki bila su u Zagrebu na Senjaku uvedena u kartote- 
ku, ali nakon toga ih ustaše više nisu kontrolirali (u Jastrebarskom su ustaše bile 
na straži!). Ni u Zagrebu se nisu mogla djeca izvoditi iz domova koje su čuvali 
ustaše. Stoga je jedino djecu iz Gornje Reke mogla preuzeti Antifašistička fronta 
žena, a da to ustaše ne saznaju. 

U Zagrebu je odlučeno da se djeca najprije smjeste u one obitelji za koje se 
od prije rata znalo da su napredne, ljevičarski orijentirane i pouzdane. I za te 
je obitelji bilo bolje da ih kod buduće razdiobe djece po kućama ustaše ne regi- 
striraju. Podatke će zabilježiti samo Tatjana Marinić, pa ih neslužbeno predati 
profesoru Brčssleru. 

Staša Jelić i Jana Ileanić dogovorile su sve do pojedinosti: Zagrepčani će do- 
laziti najprije u Rude Staši Jelić s lozinkom »Trebam sestru Tatjanu«. Kako je 
Tatjana bila pedagog, a ne sestra, a uz to i direktorica škole za odgojiteljice, Staša 
će odmah znati tko ih šalje da ipak ne bude nekome sumnjivo ako čuje lozinku. 

Već slijedećeg dana počeli su dolaziti Zagrepčani po djecu. Malim lokalnim 
vlakom »samoborčekom« dovezli bi se do Samobora, a zatim pješke do Ruda. Ta- 

mo nije bilo teško pronaći Stašu Jelić, jer je stalno bila u školi. U to vrijeme u 
Zagrebu, kao ni drugdje, nije bilo privatnih automobila, jer su ih Nijemci zapli- 
jenili čim su došli. 

Iz Ruda je Staša slala Zagrepčane s vodičima omladincima prečicom kroz šu- 
mu do Gornje Reke. Ljudi bi uzimali po nekoliko djece i istim se putem vraćali. 

Prva dva-tri dana možda i nije trebalo biti sumnjivo da u vlaku uvijek ima 
ljudi s djecom. Ali, iz dana u dan je dolazilo deset do petnaest žena ili muškaraca 
iz Zagreba i odvodilo djecu. To nije moglo proći nezapaženo ni u Rudama, ni u vla- 
ku. A ipak, nitko nije stavljao nikakve primjedbe niti je ustašama stigla prijava. 

Na taj su način Zagrepčani u roku od nekoliko dana »ukrali« iz Gornje Reke 
više od tisuću šesto djece. 


* *% * 


»Munjevit rat« na Kozari trajao je već preko mjesec dana. Obruč je bio steg- 
nut i ostali partizani su mogli pomoći samo tako da su na sve strane napadali nje- 
mačke i ustaške jedinice da odvuku dio vojske s Kozare. A tamo je stanje bilo 
teško: u zbjegu je bilo blizu 100000 ljudi. Već su poklali svu stoku, pojeli sve 
zalihe hrane. Zavladala je glad. Tad su im slavonski partizani pomogli tako da 
su noću čamcima prebacivali hranu preko Save kojom je plovila mađarska flota. 

Iako su Nijemci bili prisilili Pavelića da pusti djecu iz logora, nisu povukli 
naredbu da treba »istrijebiti« sve na Kozari, već su i dalje zarobljavali sve, pa 
tako i djecu. Tih je »zarobljenika« bilo sve više, a partizana koji bi ih branili sve 
manje. Čvrsto su ostali pri odluci da radije izginu do posljednjeg čovjeka nego 
da se predaju. 

I kad je u zbjegu ostalo oko 40000 ljudi, partizani su se uspjeli probiti iz 
obruča između 18. i 24. srpnja. Prešli su u Podgrmeč gdje su ih prihvatili parti- 
zani Prve krajiške brigade. 

Tek nakon četrdeset dana borbe završen je »munjeviti rat« iako je protiv par- 
tizana krenulo 40 bataljona — 70000 neprijateljskih vojnika — s artiljerijom, 
tenkovima i avijacijom. 

O svršetku borbe na Kozari saznali smo i iz ustaških novina. Na prvim stra- 
nicama je 22. srpnja osvanula »Obaviest broj 6 iz Glavnog stana Poglavnika: U 
Zapadnoj Bosni u području planina Kozare i Prosare bili su stvorili sovjetski 
agenti pobunjeničko žarište, iz koga su u cielom tome kraju vršili nasilja i zlo- 
čine na životima i imovini naroda. 

Da se tome zločinačkom djelovanju stane na kraj, provedena je proti tim po- 
bunjenicima, koji se nazivaju partizanima, bojna djelatnost, koja je započela ob- 
koljavanjem dne 10. lipnja, a završena dne 18. srpnja o. g. sa podpunim unište- 
njem neprijatelja uz neznatne svoje gubitke. 

Neprijatelja u borbi palih nabrojeno je preko tri tisuće petstotina, a zarob- 
ljeno je oko 8000 partizanskih pomagača. 

Plijen je znatan. Osim velikih količina svakovrsnog oružja i streljiva prona- 
đena su i velika skladišta živežnih namirnica, te svakovrsnog inog tvoriva, što su 
ga partizani bili od naroda napljačkali. 

Naši novopostrojeni gorski sdrugovi upravo su sjajno prošli i izdržali svoje 
vatreno krštenje. 

Neprijatelj se žilavo branio u gorskim utvrdama sa svom lukavošću i isko- 
rišćujući često teško prolazno bezputno i gorovito tlo, no obruč se je oko njega 
neumorno suzivao. Svi očajni pokušaji, da se probije i izmakne iz obruča propali 
su i svršili sa teškim krvavim gubicima. 

Bojni podhvati stavljali su na obkoljavajuće postrojbe obzirom na teško go- 
rovito tlo velike zahtjeve. 

Jednako su u isto vrieme talijanske postrojbe druge Armate izvršile podhva- 
te čišćenja napose u području Velebita i sjeverno od Drvara sa najboljim izho- 
dom uglavivši i uništivši važne partizanske postrojbe i zaplijenivši znatne koli- 
čine ratnog tvoriva. 


Iz glavnog stana Poglavnika.« 


U tom izvještaju nije pisalo, ali smo mi iz letaka saznali da je zarobljeno više 
od 50 000 ljudi iz zbjega. Od toga je bilo blizu 20000 djece. 

Ustaše su tu djecu pokušali prikazati kao žrtve »čije su roditelje odvukli u 
šume odmetnici«, koju su oni, ustaše, spasili i sad se za njih brinu. Tako je 23. VII 
u dnevniku »Hrvatski narod« objavljena reportaža »Među djecom, žrtvama od- 
metničkog zlostavljanja« u kojoj je stanje u Erd&dyjevom dvorcu u Jastrebarskom 
prikazano u idiličnom svjetlu, a sve zasluge za brigu o djeci pripisane opatica- 
ma. Jedna od njih je navodno reporterima pokazala djecu i rekla: »Eto, to su 
vam ta mala dječica, a takovih imamo ovdje u dječjem domu u Jastrebarskom 
1.500. Svi su tako mali i dražesni, da je upravo milina biti s njima. Samo šteta, 
malo su bolesni, ali i to će proći.« 

Ipak se nisu usudili prešutjeti da ima i djece koja nisu samo »malo bolesna«. 
Uzbuđeno smo čitali: 

»Vidjeli smo mnogo žalosnih prizora« — zapisao je reporter »Hrvatskog na- 
roda«. — »Jedno dijete više od mjesec dana nije u ustima imalo ni najmanji 
zalogaj prave ljudske hrane tako, da je njegovo slabašno tijelo toliko oslabilo, da 
je postalo potpuno slično suhom kosturu. 

— Takovu djecu — rekao nam je liječnik — moramo najpažljivije hraniti. 
Svaki, pa i najmanji zalogaj, koji bi se djetetu dao više nego što treba, uzroko- 
vao bi časovitu smrt. Crijeva ovog djeteta, a takove djece imamo ovdje u domu 
dosta, potpuno su isušena, te su se odvikla od primanja hrane. Zbog toga je po- 
trebno, da se dijete najprije hrani na umjetan način, a zatim, da ga se privikava 
na redovito uzimanje hrane... .« 

Iza te mučne istine reportaža je završavala u svjetlim bojama prikazom opa- 
tice koja »dijeli mališanima medenjake. Stao sam malo podalje i promatrao ovaj 
nadasve dražestan prizor.« 

Mogli smo zamisliti s kakvim osjećajima tu »nadasve dražesnu« sliku koza- 
račke djece čitaju oni koji su je spasavali... No, takvoj »promičbi« je rijetko 
tko nasijedao. A ljude iz Crvenog križa su čekali važniji poslovi nego da se uzruja- 

vaju zbog tih neistina. Trebalo je spasiti preostalu djecu iz logora. Zapravo, naj- 
prije ih pronaći. 

Do tada su Crveni križ i Ministarstvo udružbe dovodili djecu samo iz Stare 
Gradiške. Na pitanje ima li djece i u Jasenovcu, odgovoreno im je da ih tamo u 
logoru nema. Ipak su pošli da provjere. I našli su ih: 


S drugim »zarobljenicima« u Jasenovac su dovodili i djecu, ali ih UNS-ovci 
nisu htjeli primiti. Slali su ih u druge logore, a dio su smjestili u improvizira- 
ni logor za djecu. To su zapravo bili samo veliki dijelovi tratine ograđeni bodljika- * 
vom žicom, ništa više. 


Djeca su tu bila bez krova, bez sjene, bez vode, sanitarnih uređaja. Nitko ih 
nije hranio... pa su pojela svu travu. 


Predstavnici Crvenog križa su ih htjeli odmah odvesti, ali im je rečeno da 
moraju dobiti posebnu dozvolu od Luburićeva brata. Djeca su umirala, a dobi- 
vanje dozvole je trajalo dva-tri dana. Tek tada su ih mogli osloboditi. 


I za sve druge logore trebala je također njegova dozvola. U nekim logorima 
nisu bila samo djeca. U logoru Mlaka kraj Jablanice — prema službenom izvje- 
štaju izaslanika Ministarstva udružbe — bilo je 9176 »zarobljenika«, od čega su 
nešio manje od jedne trećine bila djeca. U logoru Novska prema istom izvještaju 
bilo je 2596 žena i djece, u Ušticama osam tisuća, a u Bosanskoj Dubici 300 dje- 
ce. Sve ih je trebalo izbaviti iz logora i otpremiti u Zagreb. 


Ustaše su sami doveli 17. VIII transport od 1080 djece na Senjak. Bila su 
to djeca od sedmogodišnjaka do dojenčadi, pa je preko 500 bilo »bezimenih«. 


U Zagrebu se to sve saznavalo iz letaka. Građani su dalje dolazili pred zgrade 
u kojima su bila smještena djeca i sve glasnije tražili da ih odvedu svojim kuća- 
ma. Revolt je bio sve veći, pritisak sve jači i napokon je Pavelić morao dozvoliti 
da se djeca daju zagrebačkim obiteljima. No, ta dozvola nije javno objelodanjena. 
Tek 18. listopada neupadljivo je među »Zagrebačkim vijestima« objavljena i oba- 
vijest onima koji žele uzeti »djecu-izbjeglice, koji su ostali bez roditelja«. 

Ipak, za dozvolu se odmah saznalo, a sve ostalo teklo je munjevitom brzinom: 
u svakom od domova gdje su djeca bila smještena komisije Ministarstva i Crve- 
nog križa primale su građane. Puštali su ih u grupama od po desetak da izaberu dje- 
cu, a komisija je bilježila ime, prezime i adresu svakoga tko bi preuzeo koje dijete. 


A građani nisu birali najljepšu ili najzdraviju djecu, već najmanju, bolesnu, 
najslabiju, takvu kojima je najhitnije trebalo pomoći u kućnoj njezi. 

Mnoga mala, bolesna djeca ipak su umrla, ali žene su plačući dolazile da uz- 
mu drugo dijete. 


Istodobno je komisija Crvenog križa i Ministarstva udružbe dovodila novu 
djecu na ispražnjena mjesta, pa su i njih uzimali građani. Tako su već u prvih 
pet-šest dana samo iz Mlake kraj Jablanice — prema službenom izvještaju — do- 
veli u Zagreb 2156 djece. Iz Dubice su odmah doveli svih 300, iz Uštice blizu 
3000, a iz Stare Gradiške su i sami ustaše dovodili djecu svaki drugi-treći dan. 

* * * 


— Ah, svima nam je u Zagrebu odlanulo otkako je Pavelić dozvolio da obite- 
lji uzimaju djecu — govorile su gospođe na žuru kod Grizijeve mame kad smo 
je došli posjetiti. 

— I moja je kćerka htjela uzeti jedno dijete. Odabrala je malu djevojčicu, 
koja je bila vrlo slaba, ali odmah su se uz nju našla dva malo veća dječaka. Stali 
su svaki s jedne strane, uhvatili djevojčicu za ručice i bez riječi je držali. Moja 
kćerka ih je začuđeno pitala tko su, pa su rekli da su sve troje braća. I tako ih 
je uzela sve... 

— Da, i ja sam čula da mnogi uzimaju više djece, da se braća i sestre ne bi 
trebala razdvajati. Jadna djeca, kad već nikoga nemaju, da bar ostanu zajedno... 

Mnoge gospođe imale su malu ili veću unučad, pa ih je sudbina te djece na- 
ročito potresla. 

— Koliko ih može biti? — pitala se jedna. — Koliko su ih već podijelili, a 
još stižu novi vlakovi. 

— Znate, ja sam baš danas prošla ispred Zavoda za gluhonijemu djecu da 
malo pogledam. Tu vam u dugačkom redu stoje najrazličitiji ljudi: mladi i stari, 
muškarci i žene. Na nekima se vide da su siromašni, ima ih i iz srednjeg staleža. 
Ali lijepo u redu stoje i otmjene gospođe i gospoda čekajući nestrpljivo da na njih 
dođe red da uzmu djecu. 

— Ja sam na Senjaku vidjela nove vlakove — primijetila je jedna gospođa 
ogorčeno. — A tu se na veliko slavi »Tjedan majke i djeteta«, uzdiže se materin- 
stvo. Kakvo licemjerje! S jedne strane bolest, smrt, a s druge tobožnja briga za 
djecu ide tako daleko da strijeljaju žene zbog abortusa... 

— Oh, nije li to ipak samo zastrašivanje, to sa zakonom o pobačaju — sum- 
njičavo je primijetila jedna gospođa. 

— Što? — razljutila se ona prva. — Preporučila bih vam da pažljivije čitate 
novine! 

Brzo je otvorila torbicu, izvukla novine, ljutito ih prelistala i našla na pos- 
ljednoj stranici malu vijest, pa je pokazala ostalima: 


»Strijeljanje Marije Stramičar. Zagreb, 25. kolovoza. Ministarstvo unutraš- 
njih poslova pod brojem 89033/42 izdaloje ovaj 


OGLAS 


Po Pokretnom priekom sudu u Zagrebu osuđena je dana 22. kolovoza 1942. 
na kaznu smrti strieljanjem Marija Stramičar, rkt. vjere, rođena 1902. u Tuhelju, 
prebivalištem u Zagrebu, primalja, radi toga što je dana 13. lipnja 1942. na molbu 
J. K. koja je bila u drugom stanju, istoj, za nagradu od 400 Kn., nekim neustanov- 
ljenim predmetom izazvala krvarenje, uslied čega je nastupilo drugi dan pomet- 
nuće ploda. 

Smrtna kazna izvršena je strieljanjem dana 25. kolovoza 1942.« 

— Strašno! — prošaptale su gospođe. — Uvijek samo loše vijesti... 

Nakon mučne šutnje javila se jedna gospođa: 

— Ipak, ima i boljih vijesti. Ja sam čula nešto vrlo interesantno. Ne mogu 
reći od koga, ali izvor je potpuno vjerodostojan. Partizani su napali logor kraj 
Prijedora i oslobodili zarobljenike. A tamo je bilo više od 1500 djece. 

— Što će biti s tom djecom? Pa, tamo su neprestano borbe! 

— Poslat će ih s izbjeglicama koje dolaze u Zagreb, u Crveni križ. 

— Zar će se usuditi? Pa... zar ne misle ti ljudi da je Zagreb ustaški? 

— O, ne — vrlo energično se uplete u razgovor jedna gospođa. — Pričala mi 
je znanica koja radi u Crvenom križu... u povjerenju, naravno, da su partizansku 
djecu ovamo dovodili još lani. Znate ono sabiralište za djecu i izbjeglice na Ve- 
lesajmu. Od Jane Koch je čula da djecu bez roditelja tamo dovodi Banjalučanka 
Ifakat Salihagić. Znači da su već onda imali povjerenje u Zagrepčane, nisu mislili 
da je cijeli Zagreb ustaški! 

— A gdje su ta djeca? 

— Crveni križ ih je odmah smjestio u »sigurne« domove u Gorskom kotaru 
i Slavoniji. 

— Valjda će i sada tako stići djeca prije nego što dospiju u logore... 

— A tu će ih već preuzeti građani! — vratio se razgovor na prvu temu. 

— Znam pouzdano — pričala je jedna gospođa — da je Branka Kerdić-Roth, 
nećakinja velikoga hrvatskog kipara, uzela troje djece. 

— Ipak je nevjerojatno kako su brzo Zagrepčani saznali da se dijele djeca, 
kamo treba ići po njih i koliko ih je, a još ništa nije službeno objavljeno — ču- 
dila se jedna gospođa, ali druga je brzo odgovorila: 

— Ništa to nije nevjerojatno. U Zagrebu se odmah sve sazna, ništa se ne 
može sakriti... 

Grizi me neprimjetno dotakne koljenom: opet su čitale naše letke... 


Neprekidno su dolazila sve nova djeca. Neku su ustaše vodili ravno u Jastre- 
barsko. Tatjana Marinić je onda odmah pozivala profesora Brčsslera da pošalje 
ekipu, pa da djecu pregledaju, razvrstaju prema bolestima i uvedu u kartoteku, 
kao što su postupali s djecom koja su dolazila na Senjak. 

Iz bolnice u dvorcu, koju je sada, na prijedlog dr Dragišića, vodila Lina Pa- 
dovan, odvodili su djecu kad bi se malo oporavila i prizdravila u Gornju Reku, a 
njoj bi davali opet najbolesniju. Od svake nove grupe prvih je dana umiralo ne- 
koliko djece... sva na Lininim rukama ... 

I dvorac i barake uz franjevački samostan bili su ipak pretrpani. 


Jedne noći pred zoru probudila je pucnjava djecu i one koji su se za njih 
brinuli. Partizanski napad ovdje, u neposrednoj blizini Zagreba! 

Da, bila je to Četvrta partizanska brigada Hrvatske koja je dobila zadatak 
da na putu Pokupljem prema Žumberku napadne Jastrebarsko, važno neprijatelj- 
sko uporište na željezničkoj pruzi i cesti Zagreb—Karlovac. Trebali su zauzeti to 
kotarsko središte, zaplijeniti oružje, hranu, odjeću i ostalo što nađu u vojnim 
skladištima, a prugu onesposobiti za promet. Osim toga trebalo je narodu i fašis- 
tima pokazati kako nisu točne propagandne tvrdnje da su partizani »dokraja uni- 
šteni«. 

Partizanska obavještajna služba pribavila je sve potrebne podatke. Kad su se 
partizani zaustavili u Kupčinskoj šumi, izložen im je potrebna operativni plan uz 
pomoć velike i precizne skice — kako mi je to kasnije ispričao Branko Žutić, tada 
operativni oficir Četvrte brigade. 

Neobična okolnost pomogla je partizanima pred zoru 26. kolovoza 1942: na- 
stupila je potpuna pomrčina punog Mjeseca. Tako su se borci mogli prikrasti bliže 
nego da je sjala jasna mjesečina. Napad je započeo i odvijao se točno po planu: 
zauzet je cijeli gradić osim jedne jednokatnice u kojoj su se zabarikadirali žandari. 

Dok su građani pozdravljali partizane, oni su otpremali municiju i hranu, pa 
zapalili veliko ustaško skladište sijena. Na kolodvoru su uništili teretni vlak, a iz 
putničkog, koji je ubrzo stigao, oslobodili sedam zatvorenika koje su ustaše vodili 
u Jasenovac. I iz zatvora su pustili uhap šenike. 

Oko sedam i trideset napad je bio završen. No puškomitraljezac Stevan Tesla 
s grupom boraca primijetio je kod franjevačkog samostana barake ograđene ži- 
com koje su čuvali ustaše. Vidio je i djecu. 

Partizani su zaključili da je to jedan od ustaških dječjih logora. Kundakom 
su provalili vrata na ogradi i savladali ustašku stražu. 

Partizani su se užasnuli kad su vidjeli kako su mršava djeca koja su trčala 
borcima, grlila ih i molila da ih povedu. Bilo je tu 727 djece. Partizani su ih po- 
veli, iako su ta mala, sitna, slaba i izgladnjela djeca jako usporavala povlačenje. 
A po planu su se trebali hitno povući prije nego što iz Zagreba ili Karlovca stig- 
ne vojska kao pojačanje svladanim ustašama. 

Manju djecu naprtili su na leđa partizani i oni građani Jastrebarskog koji su 
krenuli s njima. Kad su izašli iz grada, izgladnjela djeca su se razbježala polji- 
ma, čupala klipove kukuruza, iskapala mrkvu, krumpire i sve to jela sirovo. Borci 
su bili nemoćni da ih zaustave. Gledali su ih sa suzama u očima. 

Već nakon četiri kilometra hoda morali su se zaustaviti na odmor. Djeci su 
podijelili zaplijenjeni šećer u kockama. 

U međuvremenu je doktor Davila (koji se brinuo za djecu u domu nakon od- 
laska doktora Dragišića) saznao da su partizani odveli djecu. Brzo je otrčao u 
barake kraj franjevačkog samostana gdje je bio izdvojio u karantenu nekolicinu 
kod kojih je bio pronašao trbušni tifus i pjegavac da se zaraza ne bi proširila 
među drugu djecu. I ta su bolesna djeca otišla s partizanima! 

Doktor Davila se odmah raspitao kojim su smjerom pošli partizani i saznao 
da su otišli prema Svetoj Jani. Potrčao je za njima da im objasni kako se za tu 
djecu brine Crveni križ. I, najvažnije, da ih upozori kako neka djeca boluju od 
zaraznih bolesti koje bi se mogle proširiti među drugom djecom i među borcima. 

Mala škola koju je u Rudama kraj Samobora vodila Tatjana Marinić (sjedi u sređini). 
S njima je bila i Lina Padovan (četvrta zdesna u najgornjem redu). 


Bez predaha je trčao osam kilometara. Partizansku kolonu je stigao u Svetoj 
Jani. Nakon objašnjenja pronašao je bolesnu djecu i poveo je natrag. S partiza- 
nima su tako ostali najveći i najjači, od kojih su mnogi bili odjeveni u odore us- 
taške mladeži. 

Nešto dalje od Svete Jane partizane su napali ustaše. Mnogo djece ustaše su 
ponovo zarobili, a neka su nastavila s partizanima i postala mali brigadiri. 

Ponovno zarobljenu djecu ustaše su odveli u Samobor u Prebegov magazin. 
Tamo su po njih pošli Jana Koch i profesor Brčssler, odveli ih u Zagreb i odmah 
razmjestili kod zagrebačkih obitelji. 

Početkom kolovoza u Crvenom križu i Ministarstvu udružbe još nisu točno 
znali gdje se sve nalaze zarobljena djeca ni koliko ih je. Ustaše su sada sami do- 
vodili djecu, i to ravno u Gornju Reku. 

Trećim takvim neočekivanim transportom stiglo je 850 djece, redom strašno 
bolesne. Vidjelo se da su bila otrovana: grla su im bila ispečena. Od malo veće 
djece su saznali što se dogodilo: bila je vrućina pa su im ustaše prije polaska vla- 
ka dali da se napiju hladne vode. A voda je imala neki čudan okus... 

Tatjana je zaključila da se radi o sodi, pa je odmah pozvala iz Zagreba dra 
Dragišića. On je utvrdio da su otekline u grlu stvarno od sode, ali da isto takve 
sigurno postoje i u želucu i crijevima. Jedini lijek bio bi svježi kravlji sir i sirutka. 

Staša Jelić je smjesta razaslala omladince po okolnim selima po sir i sirutku. 
Odmah su počela pristizati seljačka kola, ovaj put i s Plješivice. Seljacima su do- 
zvolili da odvedu sa sobom onu ozlijeđenu djecu koja su inače bila u dosta dobrom 
stanju. Liječnici su naglasili da moraju najmanje četrnaest dana piti sirutku i 
jesti sir, a osim toga je doktorica Glumec obilazila tu podijeljenu djecu. 

Dio djece je podlegao trovanju, ali je daleko veći broj ipak spašen. 

Međutim je započela školska godina pa je Lina Padovan, koja je bila učite- 
ljica, morala natrag u Rude. U bolnici u Jastrebarskom ostao je dr Davila. Kako 
su djeca ozdravljala tako su ih slali u Zagreb, u obitelji. 


* * * 


— Znate, moje gospođe — govorila je jedna prijateljica Grizijeve mame na 
»Žuru« — Zagreb se je stvarno lijepo iskazao. Već je smješteno toliko djece, a stal- 
no stižu nova. 

— Odakle samo dolaze toliki ljudi po njih? I siromasi i imućniji. 

— Turković je ljetnikovac pod Sljemenom doslovce pretvorio u malo lječi- 
lište, gdje medicinske sestre i liječnici liječe djecu. I drugi su tako uzeli djecu... 
znam da su to učinili Ribarić, Badel, inženjer Vidaković, industrijalac Predović, 
Bizjak i mnogi drugi... 

— Onaj koji ima poljoprivredno dobro na Sljemenu, ispod Rauhove lugarnice? 

— Da, taj. Drugima, kažem, ne znam svima imena, ali čujem da djecu kad 
ozdrave vraćaju profesoru Brčssleru da ih podijeli po kućama, a oni uzimaju nove 
male bolesnike. 

— A ja sam čula da i ljudi koji imaju velike stanove od po osam, deset soba, 
uzimaju k sebi petero i više djece. Tako je uzeo i barun Turković, ne onaj iz Oku- 
ćana, nego onaj koji u Oktogonu ima veliku trgovinu ćilima. 

— Liječnici liječe tu jadnu djecu po Zagrebu besplatno, neće naplatiti posao. 

— A apotekari daju lijekove besplatno... 


* * * 


U Sisku je još od 1941. postojalo prihvatilište za djecu izbjeglica. Pripadalo 
je pod Ministarstvo udružbe. Ali je 1942. pretvoreno u ustaški koncentracioni lo- 
gor i bilo je mnogo muka da ga vrate pod kompetenciju Ministarstva udružbe 
koje se tek tada moglo pobrinuti za djecu. 

U sisački logor su ustaše dovodili »zarobljenike« i iz drugih krajeva, gdje se 
vodila borba ne samo s Kozare. Najviše je bilo iz Slavonije, jer su tamo partizani 
izvodili mnoge napade da pruže podršku kozaračkim partizanima. Od 3. VIII 
1942. do 8. I 1943. (a kasnije je dovedeno još zarobljene djece) oko sedam tisuća 
djece stiglo je u Sisak. 

Smjestili su ih posvuda: u Teslićevo kupalište, u školu, u sela, u samostan sv. 
Vinka, u Križarski dom, u zgradu Guči i poslovnicu Špiler. 

Kad se saznalo da će tu djecu preuzeti Ministarstvo udružbe i Crveni križ, 
došla je profesoru Brčssleru iz Slavonije delegacija da mu objasni kako u Sisku 

ima mnogo djece kojoj su živa oba roditelja ili jedan roditelj, pa bi željeli da 
im se djeca vrate. Odmah je dogovoreno kada će roditelji doći da potraže svoju 
djecu. 

Međutim, to su saznali i seljaci iz okolice Siska, pa su i oni došli. 

Profesor Brčssler je najprije pustio roditelje da pregledaju sve zgrade u ko- 
jima su bila smještena djeca. Kasnije mi je potresno pripovijedao kako su se ro- 
ditelji i djeca prepoznavali. Dijete bi viknulo: »Nano!« a majka njegovo ime. Grlili 
bi se i ljubili, pa nije bilo nikakve sumnje da su zaista roditelji i njihova djeca. 

Slavonci su prepoznavali i djecu svojih rođaka i susjeda, pa su im dozvolili 
da i njih odvedu roditeljima. 

Tako je vraćeno 2 662 djece. Veća djeca su se okupljala oko seljaka i seljan- 
ka: »Povedi i mene, tetkice! Povedi i mene, čiko!« I tako je još 1193 djece odve- 
deno u Slavoniju. Tu djecu, koju su odveli roditelji, nije prof. Brčssler uopće uvo- 
dio u kartoteku niti bilježio da su otišla kućama. 

Zatim su došli na red nestrpljivi Banijci. Njima su dali djecu koju su odre- 
dili liječnici. Zatim su došli na red i građani Siska koji su također uzeli nekoliko 
stotina djece, a neka su po mišljenju liječnika trebala najprije ostati na liječenju. 

Uto je naišao još jedan vlak djece, koji su doveli ustaše. Predali su i popis. 
Bila su to bolesna djeca koju je trebalo odvesti u Zagreb. Međutim, ustanovljeno 
je da prema popisu manjka 250 djece. Žene su potrčale po pruzi u potrazi za 
vagonom u kojem bi trebala biti ta djeca. 

Baš kao i prije u Zagrebu, vagon je bio udaljen nekoliko kilometara od ko- 
lodvora, pa je bilo jasno da su ga ustaše izdvojili i ostavili tako daleko. 

Profesor Brčssler i Jana Koch našli su 250 dojenčadi koja su još samo zije- 
vala — plakati nisu mogla. Neka su bila mrtva. Ostalu su djecu žene doslovce raz- 
grabile i otrčale s njima kućama. Djeca su tako posvojena po banijskim selima. 
Nisu ušla ni u kakvu kartoteku i mnoga od njih nisu nikad ni saznala da su za- 
pravo »bezimeni«, da im roditelji koji su ih odgojili zapravo nisu pravi roditelji. 

Iz transporta su Siščani preuzeli 1152 djece. Preostalih tri tisuće odvezeno 
je u Zagreb. Najteže bolesnu smjestili su u zaraznu i druge bolnice, ostale u pri- 
hvatilišta odakle su ih preuzeli Zagrepčani. 

Kako su ozdravljala djeca u Gornjoj Reki i iz baraka kraj franjevačkog sa- 
mostana iz Jastrebarskog, tako su također dovođena u Zagreb i davana obitelji- 
ma. Samo je u dječjem domu u Jastrebarskom ostala do oslobođenja bolnica za 
koju su se brinuli doktorica Glumec i dr Davila, a povremeno su dolazili i drugi 
specijalisti. 

Tatjana Marinić, Staša Jelić i učenice ostale su u Rudama do početka rujna 
1943. Tada su Tatjana, Lina Padovan i učenice uzele hranu, lijekove, posteljinu 
i sve što bi moglo dobro doći, pa otišle u Žumberak. Staša Jelić se s jednogodi- 
šnjim sinom vratila u Zagreb, pa radila najprije u Crvenom križu, a zatim kod 
doktora Borčića u Školi za medicinske sestre. 

Tatjana i njezine učenice odmah su se priključile brizi za partizanske dje- 
čje domove kojih je bilo sve više. Na tom poslu sam ih i ja upoznala kad sam došla 
u partizane. Ona, Lina Padovan i učenice Male škole nisu se mogle osloboditi sje- 

ćanja na užase koje su proživjele spašavajući kozaračku djecu. Često su o njima 
pričale... 

A tragedija kozaračke djece time nije bila završena... 

Kad su ustaše bježali iz Zagreba, nekoliko dana prije oslobođenja sjetili su 
se i kartoteke kozaračke djece. Zapalili su je uvjereni kako će tako zamesti svaki 
trag toj djeci i posve onemogućiti da se otkrije čija su to djeca. 

No, nisu uspjeli. Doktorica Budisavljević je bez znanja ustaša načinila dvo- 
struku kartoteku. Duplikate je sakrila i kad je Zagreb oslobođen, donijela ih je 
Tatjani Marinić, tada načelnici odjela za brigu o djeci u Ministarstvu socijalnog 
staranja, gdje je radio i profesor Brossler. 

Tatjana se pobrinula da se po selima na Kozari razglasi da su djeca smještena 
u Zagrebu. I počeli su dolaziti roditelji u potrazi za svojom izgubljenom, otetom 
djecom. 

Iako su postojali podaci iz kartoteke, očajni bi roditelji za neko dijete s 
drugim imenom tvrdili da je njihovo. Gledali su njih, pa fotografije izgladnjele 
djece kakva su bila u logoru, pa opet djecu. A ona su sad bila sasvim drugačija: 
ishranjena, debeljuškasta, lijepo odjevena. Više nisu sličila na djecu s fotografije. 
I majke su jaukale: 

— Moje je! Poznam ga po očima... 

Susreti roditelja i djece bili su potresni, ali tu djecu je često čekao težak 
život u popaljenim selima, na razorenim poljima, možda i glad, neimaština. To su 
isticali novi roditelji koji su za rata tu djecu zavoljeli kao svoju. Oni su se bo- 
rili da djeca ostanu s njima. 

— Drugarice, kamo ćeš odvesti dijete? — preklinjala je Zagrepčanka. — I 
sama kažeš da ti je sve propalo. Ostavi ga ovdje! Tvoje je! Dođi kad god hoćeš 
k nama u Zagreb, a i mi ćemo dolaziti k tebi, ali ostavi dijete ovdje gdje mu je 
bolje. Polazi školu, završit će nešto, ne vodi ga natrag u glad... 


A poneka bi majka ostavila svoje dijete tamo gdje mu je bolje. Bilo je dosta 
takvih slučajeva, ali mnoge majke su bile previše sretne što im je dijete živo da 
bi se opet od njega odvajale. Tako nije ostao Lini Padovan dječak kojeg je bila 
uzela 1942. godine i odvela sobom u NOB, gdje je svršio dva razreda u partizan- 
skoj gimnaziji. Njezin očaj ni sva nagovaranja nisu koristila. Tetka ga je odvela 
majci u popaljeno selo, u neimaštinu i glad. 

Po mnogu djecu više nije imao tko doći. U Zagrebu ih je tako ostalo više 
od devet tisuća. Od njih većina nije uopće ni znala da njihovi »tata i mama« nisu 
pravi roditelji. Ako bi od koga saznali, kretali su u potragu za pravim roditeljima 
i slali putem radija pozive »Tražim roditelje... .« 

A kad bi se netko i javio, nitko nije mogao biti siguran jesu li to zaista pra- 
vi roditelji ili pak neki očajnici koji su izgubili svoje dijete pa žele posvojiti tuđe. 

Djeca su odrasla, imaju svoje obitelji. Ne traže više, vole i cijene roditelje, 
ljude koji su ih usvojili i odgojili. Svjesni su da su ih njihovi novi roditelji vo- 
ljeli, da su im spasili život i da su ih čuvali kao kap rose na dlanu. 

U Vrapču 


U lipnju 1943. trebao se održati sastanak Kotarskog komiteta SKOJ-a za ko- 
tar Zagreb, a na taj su sastanak trebali doći i drugovi iz Okružnog komiteta 
SKOJ-a radi važnih dogovora za neke akcije. 

U jednoj kući u Gornjem Vrapču već su se skupili Drago Plašć, zvan Ivica, 
koji je tada bio sekretar KK SKOJ-a, i članovi Dušan Gašparović, Franjo Šelendić 
i dva omladinca. Čekali su da stignu drugovi iz ostalih mjesta: iz Čučerja, Brdov- 
ca i Zaprešića. Kao obično u to vrijeme, nisu smjeli svi doći istodobno, nego je- 
dan po jedan u kraćim razmacima. Razgovarali su, kad najednom upadne u sobu 
neka omladinka. 

— Agenti su tu! 

— Gdje? — skočili su. 

— Dva agenta u jednoj kući tuku neku ženu. Traže da im oda gdje joj je sin. 
A sin joj je u partizanima... — zadihano je govorila. 

— Idemo da vidimo što je to! Kakvi su to agenti? 

Potrčali su van. 

Razdijelili su se u dvije grupe po trojica i šuljali se prema označenoj kući s 
dva kraja. Vodila ih je omladinka, da im pokaže kuću. 

Došuljali su se do prozora, oprezno provirili i vidjeli zloglasne agente Ru- 
kavinu i Čatipovića. Poznavali su ih i znali da su do tada vrlo mnogo ljudi uhap- 
sili i otpremili u logore, da su mnoge omladince i omladinke tukli, mučili i po- 
ubijali. 

Sada su kroz prozor vidjeli kako golemi agent, više od sto kilograma težak, 
tuče na podu slabašnu stariju ženu velikom toljagom. 

— Gdje ti je sin? — urlao je i tukao je. Žena je vriskala i ponavljala: 

— Ne znam gdje je! — a svi su znali da ga je otpratila kad je odlazio u par- 
tizane, a da i sama surađuje. Trpjela je mučenje, ali nije izdala ni sina ni dru- 
gove s kojima su oboje imali vezu. 

Situacija je bila strašna i jasna: ili će je sada tući dok pod batinama ne iz- 
dahne, ili će je odvesti, a to znači daljnje mučenje, logor ili smrt. A ako ne bude 
mogla izdržati mučenje pa izda drugove koje pozna, isto čeka i njih... 

Drago Plašć je izvadio revolver i grčevito ga stisnuo. Dao je ostalima znak, 
uletjeli su u sobu i zavikali: 


— Ruke uvis! 
— Što ruke uvis?! — proderao se debeli, okrenut napola. 
— Ruke uvis! — ljutito je viknuo »Ivica«. — Ovdje je narodna vojska! 


Ustaše su se okrenuli prema njima i časak ih zapanjeno gledali, kao da ne 
shvaćaju, a onda polako digli ruke iznad glava. Toljaga je ispala debelom iz ruke 
i muklo udarila o pod. 

Pregledali su im džepove i u džepovima našli lisičine. Vezali su im ruke nji- 
hovim vlastitim lisičinama i u po bijela dana odveli ih vezane do kuće u kojoj 
se trebao održati sastanak. Odmah su poslali po drugove iz Okružnog komiteta 
Partije. 

Počeli su ih preslušavati. Bili su to poznati batinaši, kojima je bio glavni za- 
datak da tuku i muče naše drugove. Cijeli su ih sat preslušavali, a oni su mirno 
pripovijedali kao da ne shvaćaju u kakvom su položaju, kao da samo razgova- 
raju. Spominjali su imena raznih komunista i skojevaca koje su mučili i tukli do 
smrti, te opširno opisivali kako su ih mučili. Među nabrojanima bili su i neki po- 
znati drugovi, s kojima su surađivali, a koji ni u tim strašnim mukama nisu 
odali ostale drugove... 

— A sad je dosta — rekao je agent Rukavina — Nama se žuri. Dolje na ce- 
sti čeka nas policajac s autom. Što će misliti kad nas tako dugo nema a zna da 
nam se žuri! 

Nasmijali su se. Uto je već bio stigao sekretar Okružnog komiteta Partije 
drug Prišlin i član OK drug Matek. 

Ovi su drugovi ostali s batinašima da ih dalje ispituju. Naročito su se zani- 
mali za neke komuniste koji su samo nestali, a nije se moglo saznati jesu li ih 
uhapsili ustaše ili Nijemci, jesu li ubijeni ili su još živi. 

»Ivica« Plašć i ona dva omladinca pošli su po njihov auto. Silazili su cestom 
i nehotice se svrstali u kolonu po jedan, kao partizani. Stigli su do auta, koji je 
bio okrenut prema Zagrebu, tako da su se tiho i neopaženo približili šoferu po- 
licajcu, koji nije gledao na tu stranu ceste. Šofer je sjedio u autu i bezbrižno 
pušio. Kad su se posve približili, vjerojatno je čuo šum i okrenuo se. Kolona 
po jedan mu je bila sumnjiva. Zaplašeno je otvorio pretinac do volana i segnuo 
rukom po revolver. Plašć je skočio, pištoljem razbio stražnje staklo na autu, 
kroz pukotinu u staklu gurnuo ruku s revolverom i viknuo: 

— Stoj! Ruke uvis! 

Stražar se ukočio i polako digao ruke. 

— Izlazi! — naredio je Plašć. 

Zaplašeno se izvukao iz auta i promucao: 

— Nisam ništa kriv... ja tu služim... vozim kola... 


— Odvedite ga gore — rekao je Plašć omladincima, a sam je sjeo u kola i 
povezao ih uzbrdo. Bio je automehaničar, pa je znao dobro voziti. 

Kad su stigli do kuće u Gornjem Vrapču, zatekli su i ostale članove Kotar- 
skog komiteta, koji su u međuvremenu, po planu, stizali jedan za drugim. Tako 
je soba bila puna. Nastavljalo se ispitivanje agenata. Kad su stigli sa stražarom, 
i njega su ispitali. Ustanovili su da je skroman i pošten čovjek, oženjen, da ima 
nekoliko djece, da zaista ništa nije kriv, pa su ga pustili. Naravno, bez automo- 
bila. 

Oformili su narodni sud, pretresli sve zločine onih agenata i donijeli odluku: 
treba ih likvidirati. I to odmah, iako im se žurilo... 

Plašć, Šelendić, Prišlin i jedan omladinac sjeli su u auto i pošli — automo- 
bilom, a ne kao dotada pješice! — u istočni dio kotara. Stigli su u Donje Vrap- 
če, zaustavili automobil, ušli — usred dana — u gostionicu, popili po čašu vina 
i bez smetnji pošli prema Bačunu pa u Šestine. 

Svi su znali da su skojevci, nitko ih nije izdao! 

Vozili su cestom kojom se vozio Pavelić kada bi za vrijeme uzbune bježao 
iz Zagreba. Tada bi cesta bila puna ustaša i agenata. 

Jurili su tom cestom, zakrenuli i iza zavoja naišli na ustaše. Plašć je dao gas 
i pojurio. Tako su sretno prošli, ali kako će dalje? Pred njima je bio neki auto- 
mobil. Dostigli su ga i vidjeli da je to automobil Radio-stanice. Plašć je usporio 
vožnju i ostao iza tog automobila, kao da mu i on pripada. Tako su se izvukli. 

Sekretara Prišlina iskrcali su u Čučerju, gdje je bilo sjedište Okružnog ko- 
miteta Partije, a oni su nastavila prema Čulincu, pa asfaltiranom cestom prema 
Resniku. Tu su stali pred kućom nekog aktivista da nešto pojedu. Najednom taj 
aktivist istrči iz kuće sav blijed i poviče: 

— Tu su Nijemci! Ukopavaju se! Bježite! 

Što sada? Natrag ne mogu, na cesti su ustaše i agenti, a ovdje Nijemci. Da 
pobjegnu i ostave automobil, što su tako iznenada zarobili i koji bi im na tako 
velikom terenu i te kako dobro došao? Ne, to nikako neće učiniti! Ako je ikako 
moguće, sačuvat će ga! 

Skočili su u automobil i zatjerali ga u šumu. Oprezno su ga dovezli do nekog 
gustiša u šumi i zaključali ga. Bio je posve sakriven, no nije se moglo znati, neće 
li Nijemci ulaziti i u tu šumu. 

Ovdje nisu više mogli obaviti predviđeni posao, zato su se rastali: Plašć je 
otišao u Čučerje, a drugovi na svoj teren. 

Nijemci su ostali osam dana u Resniku. Kad su se povukli, omladinci Ču- 
čerja obavijestili su druga Plašća i on je odmah došao. 

Saznao je da su onog stražara uhapsili i ispitivali da im kaže gdje su ih par- 
tizani napali i kojim su se smjerom odvezli u njihovom zarobljenom automobi- 
lu. Stražar ih je odveo u Vrapče i — pokazao pogrešno mjesto napada i drugi 
smjer, kojim su navodno otišli. I tako im nisu ušli u trag. 

Kada se uvjerio da su se svi Nijemci povukli iz Resnika i da nema ni ustaša, 
pošao je Plašć u šumicu, u onu šikaru, da vidi jesu li našli i odvezli automobil. 

Nisu ga našli! Plašć i omladinci zatekli su ga na istome mjestu zakamulli- 
ranog u šikari. 

Drago Plašć ga je izvezao iz šume i odvezao drugovima u partizane. 

A onda se vratio, da nastavi rad s hrabrim skojevcima, dok i sam nije po- 
stao sumnjiv, pa je morao u partizane. 

Neznani junak 


Bio je 2. srpnja 1943. Dan je bio sparan i vruć. 

Bilo je već oko pola četiri po podne, a Grizi se još nije vratio kući. Bila sam 
silno uzrujana. I kad sam već očajavala, začujem kako se otključavaju ulazna vra- 
ta. Potrčali smo jedno prema drugome i zagrlili se. On je rekao: 

— Danas predajem jednu dužnost, pa ću imati više vremena. Ali sada od- 
mah idem. Vratit ću se za pola sata. 

Na brzinu je poručao, površno me poljubio i otrčao. 

Vratila sam se sa svih svojih sastanaka, a Grizija još nije bilo. Ponovo sam 
se uzbuđivala, u meni se nešto lomilo. 

Vrijeme je polako prolazilo, Grizi se nije vraćao... 

Oko deset sati uveče, trgnula me glasna zvonjava na vratima. 

Bila su tri agenta... došli su u stan prof. Bogdana Ogrizovića izvršiti preme- 
tačinu... 

Uhapšen... Više se neće vratiti... Bol me razdirala... 

Od agenata nisam ništa mogla saznati. Nisam znala gdje je. Drugo jutro sam 
telefonirala u ured da je Grizi uhapšen i da neću doći. Poručili su mi da imam 
neograničeni dopust, nije potrebno da dolazim. Kolege će preuzeti i moj posao. 

Telefonirala sam i mojoj sestri Cenki, neka javi po vezi da je uhapšen »drug 
Čupavi«. Bio je to Grizijev ilegalni nadimak početkom rata. Tada još nisam zna- 
la da mu je sada nadimak »drug Martin«. 

Tek treći dan saznala sam da je u Petrinjskoj ulici. 

Tri tjedna je trajalo ispitivanje, iri tjedna se nije moglo ništa poduzeti. No 
kako nije ni pod najstrašnijim mukama ništa priznao, niti bilo koga odao, pre- 
bačen je u kaznionicu na Savskoj cesti. Tada sam dobila dozvolu da mu dono- 
sim hranu. 


Trčala sam tražeći intervencije. Posebno se za Grizija zauzela njegova teta 
Slava, koja je, još iz vremena kad je bila djevojka, poznavala mnoge ljude što su 
sada bili među ustaškim glavešinama, i polovicom kolovoza uspjelo nam je da 
ga prebace u bolnicu na Rebru, gdje je u podrumu bio zatvorski odjel. Tu je bi- 
la sobica dežurnog stražara, koji je pregledavao košare s hranom, a gdjekada mi 
dopustio da i sama predam hranu, što sam kasnije činila dapače svakodnevno. 
Gdjekada je dopustio i da na časak Grizi dođe u njegovu sobicu, da nekoliko mi- 
nuta razgovaramo. To je dopuštao jedan stražar koji je već dugo bio u toj službi, 
i očito pokazivao negodovanje prema ustaškim postupcima, pa gdjekada i otvo- 
rene simpatije za zatvorene komuniste. No i pred vratima bolničke sobe stajao je 
stražar. Uspjelo mi je da mi dopuste, kao i još nekima, da pozovu Grizija na 
vrata bolesničke sobe kad donesem košaru s hranom, pa da mu je sama predam, 
a gdjekada i da ga brzo poljubim. ; 

Čim sam javila drugovima da je Grizi uhapšen, odmah sam dobila poruku da 
prekinem ilegalni rad. Pred kućom su mi stajala dva detektiva. Jedan bi pratio me- 
ne kad bih izašla, a drugi ostao da vidi tko dolazi k meni. Bila je i to neka vrsta 
zasjede. Cenka se pobrinula da k meni nitko ne dolazi, kako ne bi nastradao. Pre- 
ko nje sam javila gdje i s kim imam vezu, tako da moje grupe i moj rad nije 
ostao nepovezan. Moja sestra Cenka bila je tada naime jedina koja je bez opas- 
nosti mogla dolaziti k meni. 


Čim je Grizi prebačen u bolnicu na Rebru, dobila sam zadatak da budem 
partijska veza sa zatvorom. Drugovi bi mi slali pisma u malim koverticama za 
posjetnice. Moja veza je tada bila: profesor Josip Lukatela, profesor dr Zdenko 
Škreb (ta su dva profesora radila na istoj gimnaziji s Grizijem), a Škreb bi da- 
vao listiće Cenki. Grizijevi odgovori stizali su istim putem do drugova. 

No bilo je i usmenih poruka. Grizi bi me brzo poljubio na vratima i šapnuo: 

— Javi uhapšen drug... — rekao bi nadimak. — Dobro se drži... 

Cenka bi mi listić donijela ili vrlo rano ujutro, još prije odlaska u svoj ured, 
ili o podne, a ja sam ga morala istog dana predati Griziju. Slijedećeg dana sam 
morala od njega dobiti odgovor. 

Bilo je vrlo teško predati listić kraj dva stražara. Prvi je pregledavao košaru, 
dakle tu, među hranu nisam ga smjela staviti, a drugi je stražar stajao uz vrata i 
oštro nas motrio kad bi Grizi došao na vrata bolesničke sobe. Stoga sam listić 
stavljala najprije u cipelu pod petu i tako ga unijela u bolnicu. Dok bih čekala 
da se Grizi pojavi na vratima, pošla bih, kao da šećem, kroz tamni hodnik, sag- 
nula se i »popravila« cipelu, pa tako izvadila listić. 

Svačemu sam se domišljala da predam list a da ga stražar ne primijeti. Uko- 
liko bi ga našli, mene bi odmah uhapsili, Grizija bi vratili na policiju i ponovo 
mučili, a ako bi u listu bilo koje ime, stradao bi i njegov vlasnik. 

Bilo je nekoliko prilično dobrih načina. Stavila bih listić na dlan, na njega 
držak od pletene košare. Kad bih košaru dodavala Griziju, malo bih ga taknula 
prstom i on bi prihvatio oprezno košaru, da listić ne ispadne. Gdjekada bih ga 
smjela poljubiti, onda bih ga prihvatila za nadlaktice, i s one strane gdje nije 
stajao stražar ugurala listić u zavrnuti rukav bolesničke košulje. Gdjekada bih 
zamolila stražara smijem li mu dati nešto novaca pa bih mu dodala pred stra- 
žarom novac, u kojemu je bio umotan listić. Grizi mi je na slične načine vraćao 
svoja pisma. 

Još u kolovozu poručili su mi drugovi da spremaju za Grizija bijeg. Otada 
sam mu gotovo svaki dan nosila listove i odnosila odgovore. I ja sam bila uklju- 
čena u organizaciju bijega. S nama je morao poći i inž. Milovan Kovačević. 

Nije bilo lako organizirati bijeg kad je bio netko uhapšen. No prije nego što 
je bijeg organiziran, Grizija su prebacili natrag na Savsku cestu. Nisam tada zna- 
la da je bio talac... 

Isto tako, tek mnogo kasnije, saznala sam da je bio predsjednik Narodnooslo- 
bodilačkog odbora za grad Zagreb, da je bio sekretar Rajonskog komiteta Centra. 

Počela sam ponovo odlaziti u ured, no smjela sam izostati kad god bi mi 
bilo potrebno, a također sam smjela odlaziti ranije kući, da uzmem košaru s hra- 
nom i uđem u tramvaj prije nego što se nakrca ljudima koji se vraćaju s posla. 

Bio je kraj kolovoza kad sam isto tako dotrčala kući, uzela košaru s hranom 
i uspjela ući u poluprazni tramvaj. Sjela sam i stavila košaru s hranom pred no- 
ge. No već kod Frankopanske ulice tramvaj je bio pun, a kad smo krenuli s Jela- 
čićeva trga (Trg Republike), tramvaj je bio nabijen, a na ulazu su visili grozdovi 
ljudi. 

Pošli smo s trga, no već kod Petrinjske ulice je tramvaj stao. Ljudi su se na- 
ginjali kroz otvorene prozore da vide što je. Pred nama je stajao niz tramvaja. 
Svi su bili uzrujani, nismo znali što se dogodilo. 

Tada opazimo kako brzo korača neki gospodin. Ljudi mu počnu kroz pro- 
zor dovikivati: 

— Što se dogodilo? Zašto tramvaji stoje? Što je to tamo? 

On začas zastane, oprezno se ogleda, pa reče tiho: 

— Dogodila se nesreća... jedan mladić... U nekoj kući na kraju Jurišićeve 
ulice uhapsili su jednog mladića. Imao je letke i revolver. Pucao je na ustaše. 
Dok su ga vodili u policijski automobil, istrgnuo im se i bacio pod jureći ka- 
mion. Mrtav je. 

Svi su šutjeli, ali se odjednom u tramvaju neki mladić počeo snažno probi- 
jati prema izlazu. Oni koji su visili na vratima poskakali su i potrčali, a onda 
je iskočio i mladić. Trčao je do Petrinjske ulice i nestao. Netko reče: 

— Ovaj se spasio... 

Ljudi u tramvaju su se komešali, nisu se mogli odlučiti je li bolje da ostanu, 
ili da iskoče i bježe. Mogli su za njima pucati... 

Ja sam sjedila usred tramvaja, pritisnuta s jedne strane ljudima, a na noga- 
ma košarom. Osim toga u cipeli sam imala listić. Ako nas pohapse, odvedu na po- 
liciju i pretraže, naći će ga... 

Ni uz najbolju volju nisam mogla izaći, a listić me pekao... 

Stajali smo tako još neko vrijeme, a onda krenuli. Svi su i dalje šutjeli, a 
napetost je bila gotovo opipljiva. 

Prolazili smo kraj mjesta gdje se mladić bacio pod kamion... Vidjela se lo- 
kva krvi. Nitko nije ništa rekao, samo bi se čuo poneki teški uzdah... 

Svi smo mislili na mladića koji se radije ubio nego da se dade uhapsiti. Svi 
smo znali da je uhapšen čovjek prije ili kasnije mrtav čovjek. A prije toga nevje- 
rojatna mučenja... 

Mladić se ubio. Ustaše neće saznati s kim je surađivao ni što je radio, a vje- 
rojatno neće saznati ni tko je to bio. 

Mislila sam: možda ni mi nikada nećemo saznati njegovo ime, pa će tako taj 
hrabri mladić povećati golemu legiju neznanih junaka... 


Stotine spomen-ploča širom Zagreba označavaju događaje iz ilegalne borbe. A koliko ih 
je ostalo neobilježenih? 

Na Zrinjevcu 


Zrinjevac, najljepši zagrebački park, u samom je središtu grada. Pruža se na 
jug od Jelačićeva trga otprilike kilometar prema Glavnom kolodvoru. S istočne i 
zapadne strane su kolnici, a njima s jedne strane masivne, impozantne zgrade iz 
druge polovice prošlog stoljeća, a s druge, uz park, pločnik s dvostrukim drvore- 
dom platana. Između drveća i ukrasnog grmlja su travnjaci s plohama cvijeća, 
kipovi pjesnika, vodoskoci, a usred sjevernog dijela je kićeni secesijski paviljon 
za glazbu. Pred njim je visoko kameno postolje preko kojeg pada vodena zavje- 
sa što rashlađuje zrak, a žubor vode prepleće se s pjevom kosova i cvrkutom pti- 
ca. U hladovini parka sjede mlade majke ili bake s djecom koja se igraju i veselo 
smiju. Na klupama ispod platana sjede penzioneri. 


Takav je bio Zrinjevac prije početka rata. 


Sada su penzioneri nestali. Oštar korak njemačkih čizama kao da je zgnječio 
dječji smijeh. Paviljon za glazbu kao da je ostario; veliki travnjaci s plohama cvi- 
jeća su prekopani, na njima raste kukuruz i grah. Još u proljeće 1942. naveliko 
se pozivalo građanstvo da obradi svaku slobodnu površinu, a posvuda su bile iz- 
lijepljene parole »Ako se ne obradi svo zemljište, gladovat ćemo!« Po novinama 
se postavljalo pitanje »Povrtnjak ili park?« i pisalo: »Zagrebački se parkovi i po- 
sebno šetališta pretvaraju u povrtnjake ... užitak je promatrati kako su uzorno 
uređeni ti nekadašnji parkovi«. Bilo je to i smiješno i tužno. Kipovi pjesnika ko- 
ji kao da su se nekad radovali potočnicama, zumbulima i tulipanima, sad začu- 

đeno gledaju kupus i kelj. Kamena postolja bez vodene zavjese, tiha i suha (jer se 
i voda štedi!) stoje kao radost što se od strave okamenila. 

Išla sam Hatzeovom ulicom (danas 8. maja), koja presijeca Zrinjevac, ne- 
kom uglednom advokatu radi intervencije, jer je moj drug Grizi bio u zatvoru. 

Prošla sam ispred Umjetničkog paviljona i stigla na istočni pločnik pod pla- 
tane. Najednom se nedaleko začuje krik: 

— Pustite me! Pustite moju torbicu! 

Zastala sam. Neki muškarac pokušavao je svladati mladu djevojku koja se 
očajnički otimala. On je psovao, a ona ga je udarala i grizla. 

Istrgla se i potrčala prema kolodvoru. On je časak ostao stajati začuđen, a 
onda potrči za njom. Iako je imala cipele s visokim potpeticama, trčala je kao 
vjetar koji joj je nosio zelenkastu haljinu. Gledala sam za njom sa strahom da 
će je uhvatiti, a ja joj ne mogu pomoći. Uto je ona u trku odbacila cipele i po- 
trčala još brže prema tramvajskoj stanici na kolodvoru. Razmak između nje i 
progonitelja se povećavao. Agent je uvidio da je neće stići, pa je počeo vikati: 

— Držite je! To je komunistica! 

Prolaznici su joj se ugibali i odmah nestajali bilo u kuće bilo u pokrajne 
ulice. 

— Držite komunisticu! — sve je glasnije vikao, ali je gubio dah i zaostajao. 

Uto iz jedne kuće izađe njemački oficir. Zastao je časak, a onda potrčao pre- 
ko ceste da joj prepriječi put. Ona je brzo potrčala na suprotnu stranu, i dok je 
on vadio pištolj, stigla je do tramvaja koji je upravo kretao. Vozač je vjerojat- 
no vidio što se događa. Naglo je zakočio, ona je uskočila i tramvaj je smjesta kre- 
nuo punom brzinom i nestao iza zgrada Branimirove ulice. 

Odahnula sam i ogledala se. Zrinjevac je posve opustio kao da je ljude po- 
meo vjetar. Nitko nije želio biti na opasnom mjestu koje bi moglo biti cernirano, 
to jest opkoljeno policijom ili vojskom, koja bi sve redom pohapsila. 

Prvo javno vješanje u Zagrebu 
(Odlomci iz »Odmazde«) 


Bila sam strašno umorna, ali dobro raspoloženje me nije napuštalo. U meni 
je neprestano raslo uvjerenje da mora uspjeti barem nešto od onoga što poduzi- 
mamo. Posljednjih desetak dana toliko sam radila da spasim Grizija, nada u us- 
pjeh se toliko povećala da sam sve manje osjećala umor. Napuštala me mdra, 
vratilo se veselje. Bilo je trenutaka kada sam upravo prigovarala sebi što sam 
sve veselija, a približavalo se vrijeme kad moram ostaviti djecu. Međutim, gotovo 
pola godine straha za Grizijev život, deset neuspjelih pokušaja bijega, živčana na- 
petost iz dana u dan, sve je to popuštalo pred uvjerenjem da će napokon svemu 
biti kraj. Bilo mi je potpuno jasno da pri samom bijegu možemo poginuti, da 
u partizanima možemo stradati, da nam djecu mogu ubiti ustaše, ali svijest da 
će se ta teška situacija ipak jednom okončati, da ćemo otići, davala mi je snage 
i vraćala životnu radost koju nisam mogla zatomiti. 

Neprestano sam radosno ponavljala: 

— Imamo pet mogućnosti. Možda će uspjeti... mora uspjeti... sigurno će 
uspjeti! 

* * * 

U petak, 17. prosinca, pisala sam Griziju na listiću papira za cigarete što sam 
ga stavljala u rub košare s hranom (imala sam tada dozvolu da donosim hranu 
u zatvor): 

»Dragi moj druže ,M'! Danas ti šaljem više hrane, jer sutra i prekosutra neću 
doći. Znam da će ti biti žao što nećeš dobiti listove, ali već nekoliko dana nisam 
vidjela djecu. Bit ću s njima dva i pol dana da ih se naužijem. Ti znaš da Mimika 
slavi krsnu slavu svog Svete, pa želi da svi dođemo. Sada vjerujem da ćemo za 
nekoliko dana sigurno izići. Osim toga smo mnogo ljudi podmitili, pa se nadam 
da ćeš za 3—4 dana opet biti na Rebru u bolnici. Međutim ipak nastoj da te vode 
gore na liječenje. Opet ćemo pokušati. Ž. je obećao da će te u prvu listu zamjene 
dopisati, ali savjetuje da ne odemo, jer je vani ofenziva, bit će čišćenja. Možda 
ćemo već dvadeset šestoga, na naš vjenčani dan, biti zajedno u slobodi! Kako 
se radujem! Voli te tvoja Slava.« 

Čekanje pred kaznionicom nije mi se činilo ni tako teško ni dugo. Svi su bili 
nekako bolje raspoloženi. Govorilo se o amnestiji i zamjeni, svi su se pomalo na- 
dali da će i njihovi možda doći na spisak. A oni koji se nisu nadali bili su manje 
potišteni pod dojmom da će se barem nekoliko drugova spasiti. Znali smo da je 
jedna grupa već dovedena iz logora. Bila je to posve nova psihoza pred zatvorom. 

Čim sam primila praznu košaru, pošla sam k djeci. Dovezla sam se tramva- 
jem do Mirogoja, pa da skratim put do Velikog Dola, pošla sam preko groblja. 
Radost me ni ovdje nije napuštala. Sjetila sam se kako su se drugovi prvih dana 
okupacije skrivali u arkadama, kako su se tu održavali sastanci. A sada, velike 
plohe na sjeveroistoku pune su drvenih križeva — svježih grobova Nijemaca i 
ustaša s natpisom »S nama je!« Nisam se mnogo ljutila ni na veliku baraku s 
njemačkom vojskom na livadi blizu vile u kojoj je stanovala moja majka s dje- 
com, a ni na njihove protuavionske topove, uperene u vedro nebo. 


* * * 


Rano smo legli, umorni od bučno i radosno provedenog poslijepodneva i ve- 
čeri. Pričala sam djevojčicama priče dok nisu zaspale, a odmah zatim zaspale smo 
majka i ja. 

Oko ponoći sam se naglo probudila, nešto me prodrmalo. 

— Potres! — viknula je moja majka. 

Uto se začula teška daleka grmljavina. 

— Bombardiranje! — rekle smo istodobno. 

Skočile smo iz kreveta i na brzinu se ogrnule. Moja je majka brzo spremala 
najpotrebnije stvari za djecu, ukoliko bismo morali sići u podrum, a ja sam izišla 
na balkon da vidim što se zbiva u gradu. Odmah sam primijetila na livadi si- 
luete vojnika kako trče prema topovima, vjerojatno se spremaju da u slučaju 
potrebe pucaju na bombardere. U gradu, koji se jednim dijelom prostirao ispod 
vile, nije se još ništa promijenilo, još se vidjelo prigušeno svjetlo svake druge 
zamračene svjetiljke. Sve je bilo mirno, nije se čuo ni potmuli zvuk bombardera 
ni zavijanje sirena na uzbunu. 

Vratila sam se u sobu i razmišljala što bi to moglo biti. Čekale smo, sprem- 
ne da probudimo djecu i pođemo u podrum. Prošlo je tako pola sata a da se ni- 
šta nije dogodilo. Tek tada su počele tuliti sirene na uzbunu. 

Ponovo sam izišla na balkon. Grad je bio potpuno zamračen, ali se avioni ni 
sada nisu čuli. Čekale smo još neko vrijeme, a onda smo pošle spavati. 

Drugi dan se po cijelom gradu šaptalo da su partizani napali Sopnicu, u ne- 
posrednoj blizini Zagreba, i bacili u zrak jedno od najvećih njemačkih skladišta 
municije. Eksplozija je bila tako jaka da su u okolici Maksimira, a i bliže središtu 
grada na nekim kućama popucala prozorska stakla. 


* * * 
— Branka su iz bolnice u Vrapču vratili na Rebro! — dočekala me kod kuće 
očajna, zaplakana moja sestra Stanka. — Branko je talac, sigurno će ga za odmaz- 


du strijeljati! 

— Odmah moraš tražiti intervencije! I Brankova mama — govorila sam uz- 
rujano. 

— Već smo bile kod mnogih... i mama i ja... opet ćemo ići... Bila sam 
kod onog doglavnika Pavičića, kojemu sam odlazila na intervenciju. Rekli su mi 
da se ne moram bojati, da se Branku ništa neće dogoditi. 

— No, vidiš! Možda će... 

— Ništa im ne vjerujem! — prekinula me, znajući da je samo tješim. — Svi 
oni lažu! Žele da me se otresu! Za ovakvu akciju će sigurno biti velika odmazda! 
Da ga ne kane strijeljati, ne bi ga iz Vrapča vraćali na Rebro. 

— Možda neće stradati... sigurno neće! — pokušala sam je tješiti, iako sam 
i ja bila gotovo sigurna da mu nema pomoći. 

Pred vratima kaznionice bilo je sve tiho. Nitko nije govorio, svi su čekali ho- 
će li im košare primiti ili vratiti pune. 

Puteljkom je netko trčao prema vratima kaznionice. Okrenula sam se i ugle- 
dala Stanku. Dotrčala je do mene, zagrlila me i tiho jecala: 

— Nije više na Rebru... tu je... ako ježiv... 

— Nemoj, Stanka... možda nije... Ne mora biti odmah najgore... 

— I vaš muž je doveden? — upitala je jedna žena. 

Stanka je kimnula glavom susprežući plač. 

Stajale smo i čekale bez riječi. 

Gledala sam očajne žene i sramila se. Iako sam znala kakva ih strahota ne- 
minovno čeka, u meni je kliktala radost. Još dva-tri dana i mi smo slobodni! 

Sipila je sitna kišica, ali nitko od nas nije osjećao ni vlagu, ni studen. Vri- 
jeme je prolazilo strahovito polako. Svi smo, okrenuti prema vratima, napeto če- 
kali kada će početi vraćati košare. Dopuzala je magla. Prošlo je pet sati po po- 
dne, davno se smračilo kad su se napokon otvorila vrata. Ustaša nas je prozivao 
i vraćao košare. 

— Tu je! 

— Još je ovdje! 

Rekle smo istovremeno s olakšanjem i požurile kući. 

Stanka je slomljena od straha i boli sjela uz peć. 

Nelagodno sam se osjećala. Kako da je tješim? Pojačao se osjećaj da sam ne- 
što kriva što će se Grizi spasiti a Branko stradati. 

— Idem — naglo se digla i obrisala suze. 

Obukla se i otrčala. 

Čim je Stanka otišla, brzo sam iz ruba krpe kojom je bila pokrivena košara 
izvadila Grizijev listić. 

»19. XII. Milovanje moje! Ako si ti bila na krsnoj slavi i mi smo bili. Jedan 
je ovdje u ambulanti jutros već u devet sati dobio za svoju slavu koljivo, meze, 
ribe i kolače. A sinoć smo imali tutnjave. — Šta se tiče Ž-ove bojazni zbog čišće- 
nja, ja se toga ne bojim. Svršit će kao i sva dosadašnja. Bit će i opet mnogo za 
zamjenu. A mene vuče ne samo želja za radom, zajednica s tobom, za onim svi- 
me, nego i dužnost. A što se tiče imuniteta amnestiranih, bilo je u ćeliji onih ko- 
ji su bili amnestirani i opet došli unutra. A s obzirom na to da su djeca momen- 
tano smještena, bilo bi bolje što prije. — Danas ih je došlo ovamo trideset iz 
Jasenovca, i to radi amnestije. Navodno mnogi osuđeni na dvije i tri godine. — 
Ljubavi moja, srećo moja! Tako sam dobro raspoložen, pun nade u budućnost! 
Sve ukazuje na to da ide brzo kraju, a ja se nadam, da, upravo sam uvjeren 
da ćemo se i prije sastati. Ljubavi moja, drugarice moja! Sretan sam što si mi že- 
na i drugarica, a želim, žudim za srećom biti s tobom. Željan sam razgovora, pro- 
življavanja svih doživljaja s tobom, milovanja i poljubaca tvojih ... — Veselim se 
tvom današnjem pismu. Jučer sam nekoliko puta pročitao prekjučerašnje. Ženice 
moja! Ljubi te tvoj Grizi. P. S. 20. XII. Danas sam čuo da je navodno B. I. do- 
premljen na Savsku!« 


»Branko... Zna da je Branko doveden...« 


* * * 


— Zašto Mato ne dolazi po naše stvari? — mislila sam malo nervozno. — 
Svaki dan bismo mogli otići, a stvari još nisu na vezi. 

Uto je netko pozvonio. Napeto sam slušala tko je došao, a već je uskoro de- 
vet sati uveče, redarstveni sat. 

Na vratima se pojavila Rozika, zaplašena lica i šapnula: 

— Dva stražara pitaju za vas. 

Naglo sam ustala. 

— Neka uđu. 


— Zdravo, Slavek! — veselo me pozdravi Mato Havidić, koji je u tvornici ža- 
rulja, gdje sam prije rata radila, bio URSS-ov povjerenik a sada stražar. Za njim 
je ušao još jedan. 

— Zdravo, Mato! — rekla sam srdačno, a onda s nepovjerenjem pogledala 
drugoga. 

— Ne boj se! To je dobar drug. Došli smo po tvoje stvari. Imaš dvije naprt- 
njače, pa bi bilo sumnjivo da ih nosim sam. On će mi pomoći. Onda, šta je s 
amnestijom? Hoće li Grizija zamjeniti? 

— Sjedite — rekla sam i ponudila rakiju, a onda veselo pripovijedala kako 
se nadam da ćemo sutra ili prekosutra možda već poći van. 

— A šta veliš za Sopnicu? — veselo je pitao Mato. — Bilo je to krasno djelo. 
Blago vama da ćete uskoro van, a ja još ne smijem. Imam razne zadatke koje u 
ovoj nesretnoj uniformi mogu dobro izvršavati. 

Veselo smo razgovarali neko vrijeme, a onda su uzeli naprtnjače i oprostili 
se. Već sam prije javila drugovima da će kod Mate biti stvari, da k njemu po- 
šalju kurira po njih. 

Nisam mogla rano leći, sve je u meni titralo od veselja. Dugo sam razgova- 
rala s Mirandom, djevojkom koja je kod nas stanovala, smijala se i pjevušila. 


* * *k 


— Prošlo je šest sati — budila me Rozika — ustanite da ne zakasnite u ured. 
— Dobro — progunđala sam, okrenula se i još malo drijemala. 
Rozika je otvorila radio. 


—... jedanaesti... — čula sam kroz drijem glas spikera. 

—... dvanaesti... — slijedila su imena. 

— Sigurno se domobrani i ustaše pozdravljaju za Božić — mislila sam pos- 
pano. 

—...četrnaesti... 

Naglo sam sjela. Nisu to pozdravi... navode imena oca, godinu rođenja. 

— ODMAZDA!!! — vrisnulo je nešto u meni. — Branko! 


Skočila sam, otrčala u drugu sobu, koja je gledala na ulicu Mošinskoga, gdje 
je obično kolporterka stavljala na prozor novine. Naglo sam otvorila prozor, uzela 
novine i otrčala natrag u sobu. Nervozno sam ih okretala da nađem vijest... od- 
mazda... 

— Tu je! — drhtavom rukom poravnala sam novine. 

Pred očima mi je sve treptalo kada sam našla popis i počela čitati: 

»1. Kocmur... 

2. Dr Branko Ivakić.. .« 

— Branko! — vrisnula sam, pritisnula novine na grudi i glasno zaplakala — 
Branko! — ponovo sam vrisnula i potrčala u sobu Mirandi. 

Sjela sam na njen krevet i govorila kroz plač: 

— Miranda, Branko! 


— Što je?! — uplašeno je sjela u krevetu još dremovna. — Što se dogodilo? 

— Branko je strijeljan! Jadna Stanka i Brankova mama... 

— Nemoj plakati... nemoj... — tješila me Miranda kroz plač. 

Ponovo sam otvorila novine i tek sada pročitala natpis. 

— Nije strijeljan!!! — vrisnula sam. — Vješan!!! Javno vješanje!!! 

Zagrlile smo se i plakale. Onda sam se umorno digla. 

— Stanka sigurno ne zna... — govorila sam s jezom. — Sigurno još spa- 
va... nije slušala radio... Tko zna kada će čitati... moram otići k njoj. 

— Najprije se umiri — govorila je Miranda. — Kako ćeš je tješiti ako sama 


plačeš? 

Vratila sam se u svoju sobu i legla da se malo primirim, a onda ponovo ot- 
vorila novine da vidim ima li još tko poznati. 

Novine su mi u ruci podrhtavale, uzbuđenje i napetost titrali, a bol me gušila 
dok sam čitala: 

»Vješanje redarstveno utvrđenih komunista i djelatnih partizana... 

1. Alojz Kocmur, člank KPH, bivši asistent sovjetskog sveučilišta u Samarkan- 

du... 

2. Dr Branimir Ivakić, novinar iz Zagreba... 

3. Petar Mihočević, novinar iz Zagreba... 

4. Ljubomir Sokolić iz Zagreba.« 

— Sokolić i Mihočević.... poznam ih — plakala sam, a onda nastavila: 

»5. Radovan Reichherzer, član KPH, profesor, organizator novinara za dava- 

nje tajnih izvještaja .. .« 

— Pikec!!! I Pikec je obješen!!! — ponovo sam zaplakala... 

»6. Josip Šolaja, viši tajnik Glavnog ravnateljstva za promet iz Zagreba, član 

NOO-a i Agitropa Mjesnog komiteta KPH Zagreb... 

7. Dr Aleksandar Florić, tehnički fizičar iz Zagreba... 

8. Ing. Stjepan Tomaš, povjerenik Glavnog ravnateljstva za promet iz Zagre- 

ba...« 

— Ne poznajem ih... — tiho sam jecala i nastavila: 

»9. Bogdan Ogrizović... .« 

Skočila sam. Polako sam opet sjela, protrljala oči i ponovo čitala polako, na- 
glas: 

»9. Bogdan Ogrizović, sin Ivana i Ljube, profesor iz Zagreba... .« 

— GRIZI!!! Ne!!! Nije istina!!! Nije moguće... — otimali su mi se krikovi. 
— Sin Ivana! On je sin Milana!!! 

Gledala sam u novine. 

»Bogdan Ogrizović, sin Ivana i Ljube, profesor iz Zagreba... .« 

Slova su postajala sve sitnija, naglo se udaljavala; postala su neizmjerno sit- 
na i ujedno neizmjerno jasna. Iz tih sitnih, svijetlih, gotovo plamenih slova po- 
čela se izvijati spirala dima. Spirala se naglo širila, približila se, zahvatila mi gla- 
vu... počela divlje da je vrti... 

Polako sam otvorila oči. 

»Kakvi su to strašni, životinjski krikovi...« mislila sam kroz maglu. »Što mi 
to toplo teče po obrazu... Što mi to pritiska prsa... Kakvi su to krikovi... tko 
jeto... Pa to sam ja«, mislila sam dok se sve oko mene okretalo. »Ja sam to... 
što je to?« 

Pokušala sam sjesti, nešto me pritiskalo. Kao kroz san čula sam kako netko 
nešto govori, netko tiho plače. Krikovi su prestali. Pokušala sam otvoriti oči, a 
onda ih ponovo zaklopila da mi se prestane okretati u glavi. 

»Tko to plače...« mislila sam umorno i ponovo otvorila oči. 

Kraj mene je klečala Miranda, grlila me i plakala, a njene suze tekle su po 
mojim obrazima. 

»Zašto Miranda plače«, umorno sam se naprezala da se sjetim. »Što to držim 
u ruci i pritišćem na prsa?« 

Teško, umorno sam digla ruku. Držala sam Grizijevu fotografiju koja je uram- 
ljena visila iznad kauča. 

— GRIZI!!! — ponovo sam vrisnula i tek tada se osvijestila. 
— Daj mi novine. 
— Ne... 
— Daj. 
Uzela sam novine i nastavila čitati: 
»10. Antun Puklavec, postolar, član KPH, sekretar Kotarskog komiteta KPH 
Križevci... 

11. Ivan Šimecki, postolar, član KPH, sekretar III rajonskog komiteta KPH 
Zagreb... 

12. Stjepan Kozjak Grandja, posjednik i gostioničar iz Šašinovaca, blagajnik 
NOO-a Sašinci ... 

13. Nikola Truta, trgovački pomoćnik iz Zagreba, član Kotarskog NOO-a Za- 

greb... 

14. Ivan Lepušić, ratar iz Čučerja, partizan, radiotelegrafista I Zagrebačke bri- 

gade, III bataljona... 

15. Pavao Budisavljević, krčmar iz Granešinske Dubrave, partizan, vodič kod 

prebacivanja u partizane... 

16. Ljubomir Stanković, krojač iz Zagreba, partizanski kurir I Moslavačkog 

odreda... .« 

— Ne poznajem... — prošaptala sam, a onda opet čitala: 

»Bogdan Ogrizović, sin Ivana i Ljube, rođen 30. III 1911. u Zagrebu, profesor 
u Zagrebu, član KPH, predsjednik Narodnooslobodilačkog odbora za grad Za- 
greb.« 

Rukama sam čvrsto pritiskala sljepoočice. Bol u prsima je bila sve jača — 
mislila sam da će me razderati. 

— Idem — naglo sam ustala. 

— Kamo ideš?! — viknula je Miranda, gledajući me s užasom. — Zašto šu- 
tiš? Zašto ne plačeš? Kako je to strašno... — s jezom je šaptala. 

— Neću više plakati — rekla sam promuklo. 

— Kamo ideš? — ponovila je drhtavim glasom. 

— Stanki... — prošaptala sam i zagrizla usne do krvi. 

Miranda je tiho izišla. Polako, umorno sam se oblačila, kad je tiho ušla Mi- 
randa. Donijela je crnu kavu i cigarete. 

Stajala sam i pila kavu kad je netko pozvonio. Čula sam kako netko trči 
hodnikom. Neodlučno je stao pred vratima, ruka je pritisla kvaku. Čekala sam 
tko će ući. Na vratima se pojavila Katica iz mljekarstva, zaplakanih očiju. Dotr- 
čala je do mene, zagrlila me i zaplakala. 

— Grizi!!! Zlatni naš Grizi!!! 

— Nemoj plakati — oštro sam šaptala kroz stisnute zube. 

— Oprosti... — brzo je obrisala suze. — Evo, sigurno će ti trebati... 

Stavila je novac na stol. 

— Zasada samo deset tisuća... još ću donijeti... 

Istrčala je. Kroz hodnik se udaljavao plač. 

Posljednja zajednička fotografija Slave i Bogdana Ogrizovića. Ulični fotograf snimio ih je 
20. lipnja 1943. ispred Maksimira, a 2. srpnja bio je Bogdan Ogrizović uhapšen. Obješen 
je u Dubravi 20. prosinca iste godine. 


Automatski sam spremila cigarete u torbicu, obukla kaput i pošla. Na vrati- 
ma sam se sukobila sa sestrom Cenkom, crvenih, otečenih očiju. Bez riječi smo se 
zagrlile i stajale tako neko vrijeme teško dišući. Uhvatila sam je ispod ruke i po- 
lako, umorno izišla. Nije pitala kamo idemo, znala je. Išle smo prema Kukulje- 
vićevoj ulici, kad mi se pričinilo da me netko zove. Umorno sam se okrenula. Za 
nama je trčala Katica. 

— Evo još deset tisuća — govorila je zadihano. — Uzmi, trebat će ti. Nije 
sve moje. Još ću donijeti. . 


Pošle smo dalje prema Gsljeku gd je je stanovala Stanka. Došle smo do male 
vile na početku ulice, ušle u vrt i stale pred vratima. Činilo mi se da mi je ruka 
toliko teška da je ne mogu podići da pozvonim. Stajale smo nekoliko časaka, a 
onda je Cenka pozvonila. Čuli su se koraci. 

— U kuhinji su — šapnula je Cenka. — Sigurno ništa ne znaju. 

Vrata nam je otvorila Stanka. 

— To ste vi... — rekla je polako, a onda najednom ustuknula. Raširenih oči- 
ju načinila je korak natrag, rukama stisnula ovratnik kućne haljine i s užasom 
gledala čas jednu, čas drugu. 


— Cenka... Slava... vi niste u uredu... — prošaptala je. Usne su joj drh- 
tale, naglo je problijedjela. 

Malo se pogrbila i počela natraške uzmicati u hodnik, kao da želi pobjeći od 
nečega strašnog, od onoga što je znala da će čuti. Sve je brže uzmicala, dok se 
nije zaustavila kod zida i nemoćno se naslonila. Polako sam došla do nje, stavila 
joj ruku na ramena i promuklo rekla: 

— Stanka... objesili su Grizija... 


— Grizi... — s užasom je prošaptala, čekajući što ću dalje reći. 

— Objesili su Grizija i Branka. 

— Branko!!! — vrisnula je i zateturala. 

— Branko!!! — čule smo krik s vrata. — Što je s Brankom?!!! 

Dotrčala je njegova majka. 

— Teta... teta... — govorila je Cenka mekim drhtavim glasom, nježno je 


zagrlila i uvela u sobu. 

Ja sam obuhvatila Stanku oko pasa i povela je uza stube do njene sobe. Go- 
tovo sam je nosila. Pala je na krevet i plakala... I ja sam plakala. 

Onda je skočila stisnutih šaka. 

— Znala sam! Lagali su mi!!! Lagali!!! Banda!!! — vikala je s mržnjom kroz 
plač. 

— Ti si očekivala... bojala se... a ja sam Grizija čekala... danas ili sutra 
je morao doći... Branko je bio talac... 

— Slava... — rekla je naglo, pa zastala. 

— Što je? — brzo sam upitala s užasom, iako se više ništa užasnije nije mo- 
glo dogoditi. 

—IGrizi je bio talac... 

— Talac?! Ti si znala... 

— Jučer sam uveče saznala... ti si ga čekala... nisam ti mogla reći... 


Stajale smo zagrljene, a bol, teška, neizmjerno strašna razdirala nas je. Onda 
sam rekla: 


— Moramo ih naći, vidjeti... 

— Gdje su? 

— Neznam... ne piše... 

— Hajdemo doglavniku Pavičiću... 

Pala je na krevet i ponovo plakala... 

U meni je naglo planula silna, užasna mržnja i nadvladala i bol. 

Digla sam Stanku, držala je za ramena i siktala kroz stisnute zube: 

— Sad prestani plakati. Idemo tom doglavniku, jer moramo saznati gdje su. 
Ne plači! Banda ne smije vidjeti naše, suze!!! 

— Znam... dobro... — rekla je grčevito nastojeći da se umiri. 

KA MINISI HOSVJAVK U ZaGRuBU 


čjel Za radnju nastavu 


Naredbom ministra narodne prosvjete od 50. rujnu 1843, broj 
76341-1043., na temelju & 1. zakonske odredbe od #6,11,19445, broj 
XiV-497-U.V.-1943., rojom se mlenjs 1 nadopunjuje zakonska odredba 
od £6.XI.1841. br.CDXXIX-2101-4- 1941. o upućivanju nepoćudnih i Ž 
pogibeljnih osoba na prisilni boravak u sabirne i radna logore, u 
šavezu s odlukom &tegovnog povjerenstva od i. rujna 1943. broj 


E o gBG-Bip.-1068., odpušteni ste iz državne službe s s. danom 2 ča srpnja 
: igas. Kao proeran bež, pete mužke realne gimnazije. “E Pano u 
1X. čin azredu. 

bu arena ,afe so. rujna 1943. oo 
, : UDJELNI PRUČELKIK: 
ud 2 

X po /vukelić, SB 
ee E 
Ba zgd : Pe ke 

sd 


BOGDANU OGRIZOVIĆU, 
profesoru UA 
Zagrebu 

Obrisala je suze i počela se odijevati. 

Kad smo sišle u prizemlje, Cenka je otvorila vrata sobe i uz zabrinut, topao 
i bolan pogled tiho upitala: 

— Kamo? 

— Idemo ih tražiti. 

Kimnula je glavom i nestala iza vrata. 

Iz sobe se čuo očajnički plač, prekidan krikovima. Majka je plakala za jedi- 
nim sinom i svojim ratnim drugom. 

Brzo smo izišle. Držale smo se ispod ruke — podupirale smo jedna drugu. 

— Banda ne smije vidjeti naše suze! — ponavljala sam i sebi i Stanki kroz 
stisnute zube. 

Moglo je biti oko devet i po kad smo pozvonile na vratima doglavnika Paviči- 
ća. Otvorila nam je vrata njegova žena, prijazno nas uvela u sobu i pošla da nam 
ponudi rakiju. 


— Ne treba! — grubo sam se otresla. — Gdje je vaš muž? 

— Spava — rekla je i zainteresirano me pogledala. 

— Spava!!! — viknula sam. 

— Što je? — upitala je zabrinuto. — Zar se nešto dogodilo? 

— Dogodilo? — posprdno sam ponovila. — Da. Nama se nešto dogodilo. Ali 


samo nama, ne vama. 

Kao da se bol koncentrirala u nešto tvrdo u grudima, što je prijetilo da će 
pući i naglo prelazilo u mržnju i bijes, bezgraničnu mržnju željnu akcije. 

— Što? Što se dogodilo? — upitala je zaplašeno. 

Još smo uvijek stajale. Polako sam, stisnutih očiju, zakoračila prema njoj i s 
mržnjom šaptala: 

— Zar ne znate da je jučer u Zagrebu obješeno šesnaest ljudi? Pa naravno 
da ne znate! — podrugljivo sam se nasmijala. — Što se to vas tiče?! 

— Tko je obješen? — upitala je u strahu. 

— Među ostalima Stankin i moj muž. 

Odskočila je od mene, gledala me raširenih očiju i upitala tiho: 

— Vi ste Ogrizović? 

— Da, ako vas to zanima. 

— Grizi!!! Grizi je obješen!!! — Zaplakala je i pokrila lice rukama. 

Skočila sam prema njoj i vikala: 

— Kako se usuđujete mog druga zvati Grizi?! 

Začuđeno je spustila ruke s lica i promucala: 

— Poznavala sam ga... zajedno smo pjevali u »GDIcju... 

— Zabranjujem vam da ga zovete Grizi!!! Zabranjujem vam da za njim pla- 
čete!!! Vi ustaša!!! — s mržnjom sam vikala iza glasa. 

— Slava!!! Slava!!! Umiri se! — uhvatila me Stanka za ruku i pokušala me 
odmaknuti od »doglavnikovice«, bojeći se da ću je udariti. 

Stajala sam nasred sobe stisnutih šaka, stisnula sam usne i teško disala. 

— Dobro jutro! Što je dobra? — začula sam glas iza sebe. 

Naglo sam se okrenula. Ušao je elegantan čovjek srednjih godina, prijazno 
se smiješio i prilazio laganim, otmjenim korakom, pružajući ruku. 


— Što je dobra?! — viknula sam. 
— Slava! Pusti!!! Čuvaj se! — mirila me Stanka. 
— Pusti me!!! — otresla sam njenu ruku. 


— Što se dogodilo? Što je? Ti plačeš? — okrenuo se svojoj ženi. 

— Branko i Grizi su obješeni — rekla je kroz plač. 

— Nije moguće?! — začuđeno je povikao. 

— 0, i te kako je moguće!!! — rekla sam cinički, ne prikrivajući mržnju i 
polako mu se približila. — I ne samo Branko i Grizi, nego šesnaest ljudi je obje- 
šeno u Zagrebu! Došle smo pitati gdje vise. 

— Nije moguće!!! Obješeni! — sklopio je ruke, začuđeno i zastrašeno. 

Stupila sam posve do njega i siktala mu mržnju u lice: 

— Gdje vi živite, »gospodine doglavniče« kad mislite da je nemoguće da je 
šesnaest ljudi obješeno? I visit će po običaju osam dana... preko vašeg Božića, 
najvećeg praznika milosrdne crkve... vama za ukras... 

— Zar je moguće? — promucao je i natraške se odmicao od mene. 

Nasmijala sam se. Užasno sam mu se nasmijala u lice. 

— Slava! Umiri se! — vukla me Stanka. — Pazi! Misli na djecu... 

Odgurnula sam je i zavikala: 

— Pusti me!!! Što mi može? Jučer su i mene objesili, više mi ništa ne može 
učiniti! »Gospodin doglavnik« može još samo narediti da objese majku troje 
djece. 

Onda sam se okrenula prema njemu, polako mu se približila i podrugljivo 
nastavila: 

— Preporučila bih vam, »gospodine doglavniče«, da počnete čitati vlastite no- 
vine. Gotovo svaki dan možete pročitati: »strijeljano pedeset ljudi...sto... ljudi 
obješeno dvadeset... pedeset... vise uz prugu... osam dana...« Onda više ne- 
ćete pitati: »Zar je to moguće?«! 

Okrenula sam se Stanki i muklo rekla: 

— Ne zna gdje vise naši. Hajdemo. 

Izišle smo bez pozdrava. 


* *k * 


»Gdje je? Koga da pitam? Tko zna?« mislila sam umorno i bolno lutajući uli- 
cama. 

»Možda već svi znaju... možda su ga vidjeli... a ja ne znam... Možda je 
saznala Stanka... Cenka... Josip... možda zna teta Slava ili Grizijeva majka... 
Koga da pitam? Da pitam prolaznike? Možda kod kuće znaju?...« 

Brzo sam ušla u tramvaj i žurila sam se kući. 

— Je li bila Stanka? Znaš li gdje su? — pitala sam Mirandu. 

— Nitko nije došao... ne znam gdje su... 

Umorno sam ušla u sobu i stala na vratima. Začuđeno sam gledala stol, pun 
nekih paketa, predmeta i listova. 

— Što je to? 
— Dolaze ljudi... donose za tebe i djecu... — šaptala je Miranda. 
Polako sam došla do stola, rukom prelazila po darovima, a preko okamenjenog 
lica tekle su suze bez glasa. 

Pisali su rođaci, prijatelji, znanci, a i nepoznati ljudi. Drhtavom rukom sam 
otvarala koverte i kroz zamagljene oči čitala: 

»Gospođo! Iako Vas lično ne poznajem, smatram svojom dužnošću da Vam 
izrazim iskrenu i duboku sućut u teškoj boli, koja nije nanesena samo Vama, ne- 
go vjerujte, svima. Nepoznati, ali odani N.« 

»Draga gospođo! Ne poznajem Vas, a željela bih Vam poljupcima osušiti suze 
koje teku za tako plemenitim čovjekom, na koga ćemo mi Zagrepčani sačuvati 
vječnu, svijetlu uspomenu. Majka jednog čaka.« 

»Mila prijateljice, ne poznajem Vas, ali Vas razumijem, suosjećam. Prije go- 
dinu dana doživjela sam isto. U duhu Vas grli Vaša R.« 

»Poštovana gospođo, osjećam potrebu da Vam kažem koliku mržnju i prezir 
osjećam prema onima koji su ubili Vašeg muža, koji su ubili toliko naših najbo- 
ljih. Govorim Vam to u svoje ime, u ime svoje obitelji, svojih znanaca i — neću 
pretjerati ako tvrdim — u ime cijelog Zagreba. Poštuje Vas i osjeća s Vama ne- 
poznati Vam Z.« 

List po list otvarala sam i čitala. Iz listova je izbijala bol, toplina i mržnja. 

Gotovo u svakom listu bio je priložen novac. 

Miranda je otvarala pakete i rasprostirala darove po stolu... Jedan mi je po- 
dvornik poslao bocu starog šampanjca ... zacijelo najvrednije što je imao... neki 
su slali čokoladu, šećera, svile, čarape, cigarete. 

Gledala sam pisma i darove, bol me razdirala. Tiho sam šaptala: 

— Šalju nepoznati ljudi... simpatizeri... drugovi... To je bol, to je simpa- 
tija... to je revolt!!... Revolt!! 

Tiho je ušla zaplakana Rozika i rekla: 

— Vani je jedna gospođa... želi s vama govoriti... neće da uđe... 

Polako sam izišla. Na vratima je stajala nepoznata elegantna gospođa od oko 
sedamdeset godina, toplo mi stisnula ruku i drhtavim glasom govorila: 

— Oprostite, gospođo, što vam smetam u teškoj boli, ali poslao me moj muž, 
jer leži pa ne može doći. On je arhitekt. Poručuje vam da želi preživjeti ovaj rat 


jedino zato da bi poslije oslobođenja mogao načiniti spomenik... spomenik za 
naših šesnaest obješenih... 

— Hvala, gospođo... hvala... — govorila sam umorno. — Zahvalite vašem 
mužu... 

— Jadna moja! — glasno je zaplakala, zagrlila me i brzo otišla. 

Polako, teško sam se vratila u sobu i legla, trgana od boli. Ni jedna fizička 
bol nije tako strašna kao ova... Ležala sam nepomično, polumrtva, a u vrelom 
mozgu je udaralo samo jedno pitanje: 

»Gdje su?...« 

— Vidjela sam ih! Vidjela — s krikom mi se Stanka bacila u naručaj. 
Stajala sam okamenjena. Za njom su ušli Cenka i brat Josip. 


— Gdje... gdje su... — pitala sam šapatom. 
— U Dubravi. 
— U Dubravi... — ponovila sam. 


Stajala sam nekoliko trenutaka, onda se istrgla iz Stankinog zagrljaja i 
viknula: 


— Idem!! 

— Ne idil! Ne idi!! — skočili su Cenka i Josip da me zaustave. 

— Idem!! — otimala sam im se, dok su me sve troje držali i istodobno 
govorili: 

— Nemoj danas ići! Dok stigneš do Dubrave, bit će mrak... 

— Ustaše hapse... Danas nema smisla, nećeš ništa vidjeti... Stradat ćeš. 

— Nemate pravo da mi branite!! — otimala sam se. 

— Ne branimo ti, ali danas nema smisla... Mrak je... 

— Dobro — rekla sam. — Idem sutra. 

Sjela sam i zaklopila oči. 

— Pripovijedajte... 

— Sestrična Ankica je saznala gdje su — pripovijedala je Cenka susprežući 
plač. — Najprije je potražila tebe, ali ti nisi bila kod kuće. Onda je trčala do 


Brankove mame, pa kad se Stanka vratila, rekla joj je gdje su, i Stanka je odmah 
pošla. Teti Ivakić su došli rođaci, pa sam otišla s Ankicom. Nakon nekog vremena 
došao je k njoj neki znanac i pripovijedao da je vidio Stanku u Dubravi... Obje- 
šeni su na telegrafske stupove... Vidio je Stanku kako je došla do stupa na ko- 
jem visi Branko... 

— Branko!! — vrisnula je Stanka i pala na kauč u grčevitu plaču. 

— Nemoj, Stanka... — grlio ju je Josip. 

— Preskočila je jarak — nastavljala je drhtavim glasom Cenka — i htjela ga 
zagrliti. Uto je ustaša zaurlao: »Natrag!« Stanka se okrenula i mirno rekla: »To je 
moj muž«. Ustaša je ponovo zaurlao: »Natrag!!!« Ljudi su se skupili i s užasom 
promatrali, a taj Ankičin znanac veli da se skoro okamenio. Kaže da je bilo naj- 
sitrašnije upravo to što nije plakala i što je mirno govorila. Pogledala je ustašu i 
opet rekla mirno: »Ali to je moj muž! Želim da ga vidim! Želim da ga zagrlim!« i 
pošla prema Branku. Ustaša je digao pušku i urlao: »Natrag ili pucam!« Stanka 
je nemoćno slegnula ramenima i polako se vratila na cestu. »Dok sam živ«, govo- 
rio je Ankičin znanac. »neću zaboraviti taj jezivi prizor: lijepa mlada žena stoji 
tri koraka od leša svoga muža, a ustaša hoće da u nju puca... A onaj njen mir! 
Strašno!« 

Stanka se naglo uspravila i rekla tvrdo: 

— Nije banda vidjela moje suze. 


— AGrizi... — upitala sam tiho, sa zebnjom. 
— Vidjela sam i njega... 
— Ija sam ih vidjela... — šapnula je Cenka. 


—Iti?! Samo ja nisam!! 

— Sutra! Sutra! — držali su me. 

— Grizi!!! Zlatni moj dečko!!! — oteo se mom bratu krik. Skočio je, pritis- 
nuo rukom prsa i plakao iza glasa. Tada sam ga prvi put u životu vidjela da 
plače. 

Stajali smo sve četvoro zagrljeni i plakali, a onda sam prošaptala: 

— Bit će bolje da se raziđemo. Ovako nam je još teže. 


* * *% 


Bilo je oko osam sati ujutro kad sam pošla. Na ulazu sam susrela dvije se- 
strične, koje su pošle k meni. 


— Slava!! — grlile su me i plakale. 

— Šutite!! Ne plačite!! — grubo sam se otresla. — Idem u Dubravu. Ne smi- 
jem plakati. 

— U Dubravu?! — užasnule su se. 

— Ja ne mogu... ne ljuti se... — rekla je Vjera. 

— Sama idem. 


— Hoćeš li da idem s tobom? — pitala je Zdenka. 

— Svejedno mi je. Ali ako pođeš sa mnom, da se nisi usudila plakati! I ništa 
nemoj govoriti. Ni riječi! A ako zaplačeš, bit ću gruba... bit ću strašna!! Ja 
neću i ne smijem plakati. 

— Idem. Neću plakati. 

Podupirala sam se o njenu ruku. Stigle smo do tramvaja, ušle i sjele jedna 
nasuprot drugoj, ali se nismo gledale — obje smo gledale kroz prozor. 

Vožnja mi se učinila neizmjerno duga, a ipak sam željela da se nastavi u bes- 
konačnost... da nikada ne stignem. 

Tramvaj je zakretao na posljednjoj stanici u Dubravi. Okrenula sam se i tiho 
upitala ženu koja je iza mene stajala: 

— Molim vas, gdje vise... 


— Sram vas bilo!! — zavikala je. — Sram vas bilo!! Zar ste zvijer?! Kako 
možete ići gledati kako vise najbolji... 
— Moj muž je obješen... — prekinula sam je. 


Prožeo me osjećaj tople zahvalnosti, kao da su mi njena mržnja i revolt po- 
kušali zaustaviti krv koja je šiktala iz rastrgane arterije. Znala sam da ju je taj 
povik mržnje mogao stajati glave. 

— Oprostite... — s jezom je prošaptala. — Tu su... odmah kod stanice... 
na prvom stupu... pa dalje... 

Izašla sam iz tramvaja — i odmah stala... ukočila se. Na stupu pred sta- 
nicom visio je prvi... onda slijeva na četiri stupa, a zdesna na niz stupova... 

Pošla sam od stupa do stupa. Grč mi je do besvijesti stiskao mozak, tijelo 
mi se ukočilo, išla sam kao automat. Polako sam hodala i duboko, teško disala, ne 
mičući ni najmanji mišić na okamenjenom licu. 

Preda mnom su bila još samo tri stupa. Hodala sam sve teže. Ispred pred- 
zadnjeg stupa sam naglo stala. Preko jarka uz cestu na stupu... 

Bogdan Ogrizović obješen u Dubravi 


Trgnula sam se. Jedan čovjek je potrčao kraj mene, stao pred stupom na ko- 
jem je bio Grizi, digao šaku, prijetio se njegovu mrtvom tijelu, a gledao mene i 
vikao: 

— Tu visiš, huljo!! Lopove!! Što si radio, to si i zaradio! Ne bih ja tebe vje- 
šao! Rezao bih te na komadiće!! 


— Slava!! — zastenjala je Zdenka i prihvatila me. 

— Pusti!! — otresla sam se i glasno rekla. — Ne tiče me se što govori bandit! 
Isti čas je oko nas nagrnula masa ljudi. 

— Držite ga!! 

— Hulja!! 

— Kukavica!! — vikali su, stavljajući se između mene i agenta koji me pro- 


vocirao. 

On se prestrašeno progurao između razjarenih ljudi i pobjegao. 

Korak po korak polako sam došla do brvna koje je uz stup vodilo preko 
jarka, prešla ga i došla do Grizija. 

Stala sam. 

Hladna ruka. Zar je to Grizijeva topla i meka ruka?! Ukočena i tvrda. Obgrlila 
sam ga oko pasa i naslonila glavu na njega, digla pogled i gledala ga... zadnji put 
u životu gledala Grizija...upijala... 

— Grizi... Grizi... moj Grizi... reci da nije istina... reci: »Sve bu dobro. .« 


* * * 


Nemoćna da bilo kome i bilo kamo pođem, nemoćna da bilo s kim govorim, 
pošla sam kući. Kod kuće me ponovo dočekalo mnogo darova i pisama od pozna- 
tih i nepoznatih. Legla sam polumrtva. 

— Jedna gospođa vas zove na vrata ...neće dauđe...— tiho je rekla Rozika. 

Pred vratima je malo pognuto stajala elegantna stara gospođa. Nisam je po- 
znavala. Začuđeno sam je gledala i muklo upitala. 

— Što izvolite? 

— Gospođo... — govorila je drhtavim glasom — došla sam vam reći da se 
za Božić u Zagrebu neće kititi borovi. A tko bude kitio radi djece, palit će šes- 
naest svjećica u čast naših šesnaest... 

Zajecala je, poljubila me i brzo otišla. 


* * * 


Spustio se mrak kad je došao Žegarac. Pričao mi je što je sve saznao, pa 
upitao: 

— Jeste li već čuli da su dvojica pobjegla? 

Naglo sam se uspravila. 

— Tko je pobjegao? Odakle su pobjegli? — brzo sam pitala. 

— S vješanja... 

— Tko?! Tko?! — skočila sam. 

— Prvi je bio neki Pio Juričić. Kad je na njega došao red da ga vješaju, na- 
išao je cestom kamion i sve ih zaslijepio farovima. Juričić je pretrčao cestu ispred 
kamiona i nestao u mraku. A drugi je bio neki inženjer Milovan Kovačević... 

— Milovan?!!! Milovan?!! Jeste li sigurni? Kako znate? 

— Zar ga poznajete? To mi je drago. Sasvim sigurno je pobjegao. Bio je de- 
beo, težak čovjek, pao je s vješala i pobjegao. 

Polako sam sjela, zaklopila oči i ponavljala: 

— Pobjegao ... pobjegao s vješala... 

— Odmah su cernirali okolicu Zagreba, ali ih dosada nisu našli. To znači da 
su se spasili. 

— Grizi... Zar nije i Grizi mogao... — šaptala sam bolno. 

— Vjerujte, gospođo, da sigurno nije mogao. On je bio pretposljednji, a Iva- 
kić posljednji. Vaš im je muž bio najvažniji i zbog funkcije i imena, a osim toga 
došao je na red poslije onog bijega. Svakako su ga dobro čuvali. 

Šutjeli smo. Činilo mi se da sam ponovo izgubila Grizija. 

— Žena profesora Reichherzera dobila je dozvolu da skine tijelo svog muža 
— nastavio je nakon kratke šutnje. — Smije ga pokopati... 

— Tko je dopustio? — uzrujano sam mu upala u riječ. 

— Njoj je dopustio Mile Budak, jer_mu je Reichherzer u rodu. Život mu nije 
htio spasiti, a sada mu čini tu milost. Raspitat ću se kako biste i vi mogli dobiti 
dozvolu za vašeg muža... 


* * * 


Ležala sam u očajnoj bespomoćnosti. Ponavljala sam kao automat: 

— Zašto se Grizi nije mogao spasiti? Hoće li Milovanu uspjeti bijeg? 

Nisam ni primijetila kad su se otvorila vrata. Iznenada sam čula glas: 

— Oprostite što vam tako kasno smetam... 

Bila je to žena Ive Vuljevića, koji je zajedno s Grizijem bio u zatvoru. 

— Oprostite... već je devet i po... idem k vama od jedne do druge... 

— Što je? Što se dogodilo? 

— Skinuli su ih. 

— Skinuli... — ponovila sam. 

Stajale smo neko vrijeme, a onda umorno sjele. 

— Najprije su još oko četiri sata po podne skinuli Pikeca Reichherzera, jer 
je Budakov rođak. A onda uveče i ostale. Rekli su, tko sutra do osam sati ujutro 
dođe, može preuzeti tijelo... 

— Tko je rekao? 

— Ne znam tko je rekao, ali vi svakako dođite, pa pokušajte da ga dobijete. 
Čim sam to saznala, pošla sam od jedne do druge da vas obavijestim. Samo ne 
znam adresu inženjera Florića. Nitko mi ne zna reći. Znate li vi? 

— Ne znam. 

— Oh, kako mi je žao! Tko ne dođe do osam sati, neće više smjeti preuzeti 
tijelo, nego će biti pokopano u zajedničku raku u Granešini iza Dubrave. Oni među 
njima koji su bili partizani, nemaju ovdje rođaka, a Florićevu adresu ne znam. 
Dok bih sutra ujutro dobila adresu na prijavnom uredu, bilo bi prekasno... — 
govorila je žalosno. — Što da radim? 

Šutjele smo neko vrijeme. 

— Idem — rekla je. — Nisam bila kod vaše sestre, vi joj javite. Ja moram 
otići još na dva mjesta. Pobrinite se za auto da vas rano prebaci do Dubrave. 
Ujedno naručite i mrtvačka kola, da ih odmah odvezu na Mirogoj. 


* * * 


U šest sati došao je auto. Odmah sam se odvezla do Stanke. 

U vrtu pred vilom čekale su me Stanka, Cenka i Brankova majka. Nešto se 
steglo u meni. 

»Plakat će... Kako ćemo se mi suzdržati ...« mislila sam gledajući Brankovu 
majku, dok je sve u meni drhtalo. 

Bez riječi smo se dovezle do Dubrave. Tu je auto morao stati, jer je preko 
ceste bila spuštena brklja. Ostao je tek mali prolaz za pješake. Na cesti pred 

brkljom stajao je agent, a pred prolazom mladi, možda tek osamnaestogodišnji 
stražar. Izišle smo i pošle pješice. 

Hodale smo cestom a da nigdje nismo ništa vidjele. Prošle smo već davno 
pokraj stupova, išle smo već oko dva kilometra, kad smo u daljini, bliže Grane- 
šini nego Dubravi, opazile kola i kraj njih neke ljude. Požurile smo. Bila su to ve- 
lika teretna kola. Na njima su kao klade bili nabacani naši drugovi: netko licem 
gore, netko licem dolje, jedan ravno, drugi koso. Grč užasa me stegao, požurile 
smo. 

— Odmakni!! — zaurlao je veliki, debeli agent. — Odmakni! 

Pogledala sam ga hladno i rekla: 

— Poručili su nam da smijemo uzeti tijela naših muževa ako dođemo prije 
osam sati. 

— Tko je poručio?! — pitao je grubo. 

— Doktor Mile Budak — rekla sam nasumce. 

Agent se smeo, malo se zamislio, a onda upitao: 

— Što ćete s njima? 

— Odvest ćemo ih na Mirogoj. 

— A čime ćete ih odvesti?! — ponovo je zaurlao. — Odmakni!! 

— Kola su naručena — nastavljala sam s neprirodnim mirom. 

— Naručena, ali ih nema. Dok kola ne dođu, ne približujte se! Točno u osam 
sati ćemo ih odvesti i baciti u jamu kao pse. Odmakni! 

Pred očima su mi zatitrale mrlje. Stisnula sam zube i oči, stisnula šake, po- 
lako pošla prema njemu i prijeteći tiho siktala: 

— Vi odmaknite!! Nećete kao pse!! Mi ćemo ih sada skinuti s kola i poleći 
na cestu. U blato. Tu ćemo čekati kola. A vi se nemojte usuditi da nam to spri- 
ječite! 

Dok sam govorila, gledao me i polako odmicao. 

Borila sam se za mrtvog druga, kad ga živog nisam mogla spasiti. 

— Dobro... dobro... uzmite ih... — rekao je i udaljio se s ostalima koji 
su već bili odmakli pedesetak metara. 

Stanka i ja došle smo do kola. Nisam se ni sjetila misliti na Brankovu maj- 
ku, koja je ostala podalje, a Cenka uz nju. 

— Evo ga... — tiho sam zastenjala. 

Ležao je koso preko nekog druga, licem prema dolje. Stala sam ukočeno i gle- 
dala kroz tamne i crvene pjege što su mi poskakivale pred očima. 

— Da ti pomognem... — šapnula je Stanka. 

Okrenule smo ga. Izvadila sam škarice iz ručne torbice i odrezala mu uvojak 
— onaj neposlušni uvojak koji mu je uvijek padao na čelo. 

Gledala sam ga. Kako su ga bacili, licem prema dolje bila mu je slomljena 
kost, nos je bio zaokrenut na stranu. Time je izraz lica dobio nešto prezirno i 
podrugljivo. Bolni izraz, pretopljen u podrugljiv smiješak, kao da je govorio: 
»Ubili ste me... šesnaest drugova ste ubili, ali Partija živi... Za svakoga od nas 
narast će tisuću novih... Ništa nam ne možete...« 

— Branko!! — stenjala je Stanka, koja ga je u međuvremenu našla. 

Trgnula sam se i oštro, gotovo grubo šapnula: 

— Šuti!! 

Isti čas joj se lice skamenilo. Gledala ga je, a onda rekla mirnim, neprirodnim 
glasom: 

— Dodaj mi škarice da i ja Branku odrežem komadić kose. 

— Moramo ih skinuti s kola — rekla sam. 

— Najprije ćemo skinuti Grizija — govorila je Stanka, neprirodno mirno — 
a onda Branka, jer na Branku leži jedan drug. 

Došla je do mene. Ja sam prihvatila Grizija ispod pazuha, a Stanka za noge. 
S gotovo natčovječanskim naporom digle smo njegovo teško mrtvo tijelo i opre- 
zno ga položile uz rub ceste — u blato. Onda smo došle po Branka. Najprije smo 
premjestile onog druga koji je bio prebačen preko njega, a onda Branka donijele 
do Grizija pa i njega položile u blato. 

Teško zadihane — i od boli i od napora — stale smo iznad njihovih glava. 
Osjetila sam da netko stoji posve uza me. Bio je to onaj debeli agent. Bijes je pla- 
nuo, mržnja me gušila. Pogledala sam ga, pljesnula mokrim rukama punim blata 
i rekla: 

— Tako. Gotove smo. Sada ćemo čekati kola. 

Agent se odmaknuo tek jedan korak. Bio je u nedoumici što da čini, smije li 
nam dopustiti da uzmemo tijela ili ne. 

Uto sam se sjetila Brankove majke. Nešto kao da me ubolo u srce. Okrenu- 
la sam se. Nekoliko koraka od nas držala je Cenka majku ispod ruke. Stajala je 
blijeda i drhtavim glasom šaptala: 

— Branko moj... jedino moje dijete... sine moj... 

Nije plakala. Ni njenu suzu nije nitko vidio. 

Stajale smo nijeme, a bol se sve više dizala, prijetila je da će prsnuti iz nas 
u krikovima. 

— Da pogledamo imaju li što u džepovima — prekinula je Stanka tišinu. 

Brzo, upravo s olakšanjem smo se sagnule i pregledale najprije Grizijeve dže- 
pove. U unutarnjem džepu kaputa — bilo je na njemu ono odijelo koje sam mu 
prokrijumčarila kad smo spremali bijeg — imao je komadić vate i flaster što ga 
je stavljao na okrvavljeno oko. U drugom su bile tri fotografije — one tri koje 
sam mu dala u kaznionici. 

Drhtavim rukama držala sam Milanovu fotografiju kad mi je agent zaurlao 
gotovo u uho: 

— Što je to?! Što to imate?! 

— Sliku njegova sina, »gospodine«! — rekla sam i gurnula mu je posve do 
lica. 

Odskočio je i potrčao ostalim agentima. 

— Da ga se i mrtvoga ne bojite?! — doviknula sam za njim. 

Stanka je izvadila iz Brankova džepa svoju sličicu i na komadiću papira popis 
knjiga koje je želio da mu donese u bolnicu. 

Napokon su stigla mrtvačka kola. Iz njih su izišli službenici, potpuno rav- 
nodušni, navikli na takav posao. Njihova je poslovna ravnodušnost djelovala 
nekako umirujuće. 

Kad su naše drugove stavili u kola, skinule smo im s vrata žicu kojom su 
bili obješeni... 

* * * 

— Ovdje ćemo izići — rekla sam šoferu na Jelačićevu trgu. 

Pozdravile smo Brankovu majku i Cenku. Stanka i ja smo izišle. Otišle smo 
u Dugu ulicu do pogrebnog zavoda. 

— Dva lijesa — rekla sam muklo — i to bez ikakva nakita, posve crna i jed- 
nostavna. Bez križa. 

— Vi ste... 

— Ogrizović i Ivakić. 

— Bojim se, gospođo, da takvih lijesova nema. 

— Onda ih načinite. 

— To će biti teško... 

— Načinite ih. 

— Pitat ću u radionicu. 

Nazvao je radionicu i s olakšanjem rekao: 

— Imaju u radionici nedovršenih. 

— Bez križa — ponovila sam. 

— Ali... 

— Tražim. 

— Dobro... 

— A sada tekst za posmrtnicu. Pišite: »Jedini sin književnika Milana Ogri- 
zovića .. .« 

— Oprostite, gospođo, ali dobili smo naređenje da za onu šesnaestoricu ne 
smijemo tiskati posmrtnice. 

— Ne smeta... — nasmiješila sam se prezirno. — Boje se... 

— Ako smijem pitati, gospođo... — nastavio je — imate li crninu... mi 
vam možemo... 

— Ne treba. Nećemo ići u crnini. 

— Ali mi vam možemo nabaviti... posuditi... — govorio je toplo. 

— Ne treba. Mi nećemo. 

— Imate pravo — rekao je tvrdo. 


* * * 


Podupirući se ispod ruke, išle smo kao u nekom polusnu prema mrtvačnici. 

— Grizijeva mama... — prošaptala sam i naglo stala. Sada sam je prvi put 
vidjela od njegove smrti. 

Umorno, polako, pošla je prema nama. Mi smo nastavile prema njoj. Zagr- 
lile smo se i stajale pomalo teturajući. 

— Željela bih da ga vidim... ne daju mi... — šaptala je nakon nekog vre- 
mena. 


185 


— Pokušat ću... — rekla sam muklo. 
Pošla sam u mrtvačnicu, išla od čovjeka do čovjeka i molila: 


— Cigarete... — šaptala sam — deset hiljada... dvadeset hiljada... njego- 
va majka želi... posljednji put... 
— Ne smijem... ne usuđujem se... — odgovarali su. 


— Kada je sprovod? — pitala sam u uredu. 

— Svako pola sata jedan — odgovorili su mi. — Počinje u osam ujutro. Iva- 
kić u pola jedanaest, Ogrizović u jedanaest. 

— Koji dan? 

— Sutra. 

— Sutra... — ponovila sam sa smiješkom. — Dvadeset i četvrti prosinca... 
Badnjak... 


* * * 


Izišla sam odjevena kao obično, bez najmanjeg znaka crnine ili žalosti. Pred 
kućom je čekao auto, pred autom, duboko naklonjen, stajao je šofer. Nisam ga 
poznavala, auto mi je poslao jedan znanac. 

— Dobro jutro — tiho sam pozdravila. 

Polako je digao glavu — iz očiju su mu kapale suze. 

— Što je?! — trgnula sam se. 

— Kad vas ovako gledam... 

— Nemojte plakati! Ja ne smijem plakati!!! 

Brzo je obrisao oči i otvorio vrata auta. 


— Vozite najprije po gradu — rekla sam. — Stanite pred bilo kakvim duća- 
nom, ja ću ući, vratiti se, onda vozite opet do nekog dućana i tako neko vri- 
jeme... Dok budem u dućanu, gledajte slijedi li nas tko. 


— Shvaćam... 
Izlazila sam iz auta, ulazila u dućane, vraćala se, a šofer bi šapnuo: 
— Nikoga nisam vidio... nitko vas ne slijedi... sve je u redu. 


— Vozite u Petrovu ulicu — rekla sam nakon nekog vremena — stanite kraj 
rodilišta. 

Kad smo stali, rekla sam tiho: 

— Dugo ćete čekati... možda cijeli sat. Pazite... 


— Dobro. 
Pošla sam stubama uskim prolazom uz park rodilišta. Na kraju sam se okre- 
nula, prolaz je bio prazan — nitko me nije slijedio. 


Išla sam Joži Lukateli na vezu. 


Joža i njegova drugarica Vera stiskali su mi ruke. Gledala sam oko sebe. Tu 
smo pisali fiziku... Vera mi je diktirala, ja sam pisala, Joža je risao slike, Grizi 
sastavljao popis fizičara. Sve me podsjećalo na to lijepo vrijeme... Odmarali 
bismo se uz crnu kavu i smijali. 


— Joža — rekla sam tiho, a glas mi je podrhtavao. — Želim otići. 

— Znam. Sada je dosta opasno... zatvoreni kanali... ljudi masovno odlaze, 
ali ti ne smiješ pasti... 

— Čekat ću. Čim bude moguće, javi... preko Cenke... čuvaju mi kuću. I 
Stanka ide. 

— A djeca? — pitala je Vera. 

— Kod mame su. 

Šutjeli smo neko vrijeme, a onda smo se oprostili i ja sam otrčala. 

— Ništa nije bilo sumnjivo — šapnuo je šofer dok sam ulazila u auto. 

— Požurite — rekla sam. — Već je deset sati, a u deset i po je sprovod Bran- 
ka Ivakića, muža moje sestre. 

Auto je pojurio. Na početku Bijeničke ceste zaštropotao je i stao. Šofer je 
brzo iskočio, nadignuo poklopac i nervozno počeo nešto popravljati. Ušao je i 
auto je ponovo pojurio. 

Nismo prevalili više od nekoliko stotina metara, ponovo je nešto zaštropotalo 
auto je stao. Šofer je očajno iskočio, pogledao me i uzrujano rekao: 

— To mi se još nikada nije dogodilo... upravo sada... 

Opet je popravljao i opet pošao. Nedugo zatim auto je i treći put stao. 

— Idem pješice — rekla sam izlazeći.— Kada popravite, stići ćete me. 

— Pričekajte! Molim vas pričekajte! Sada ću popraviti! 

Zaklinjao je očajno. 

— Ne mogu. Na Brankov pogreb ću sigurno zakasniti, ali na Grizijev... 


— Popravit ću... — gotovo je plakao. 
— Ja ću trčati i možda stići. Ako popravite, lako ćete me dalje voziti. 
— A djeca? — pitao je već kroz plač. — Htjeli ste da i djecu povezemo... 


— Ako dospijete, pođite samo po njih. Veliki dol četiri. Iza Mirogoja. 

Uzela sam iz auta kitu crvenih ruža i potrčala. 

Trčala sam uzbrdo teško zadihana i svaki čas pogledavala na sat. 

— Deset i petnaest... a koliko još ima kilometara... Hoću li stići na Grizi- 
jev sprovod? 

Sve sam više gubila dah. Naizmjence sam brzo hodala pa opet trčala. Tada 
sam opazila auto koji mi je jurio u susret. Stala sam nasred ceste i digla ruke 
da ga zaustavim. Pokušao me obići. Naglo sam se pomakla na tu stranu. Auto 
je stao. 


— Što me zaustavljate? — vikao je šofer. — Vidite da sam zauzet! 
— Smjesta okrenite i vozite na Mirogoj! — rekla sam. 

— Zauzet sam, zar ne čujete?! 

— Vozite na Mirogoj! — zaviknula sam oštro. 

— Na Mirogoj? — trgnuo se kao da je tek sada čuo. — Pogreb? 
— Da. 

— Oni... obješeni... 

— Da. 

— Netko vaš? 

— Moj muž. 

— Uđite. 

— Ja sam prije iznajmila taksi!! — viknula je žena iz auta. — Vozite mene! 

— Napolje!! — zagrmio je šofer. — Auto je moj!! 

Žena se prestrašeno povukla u kut. Sjela sam do šofera. Naglo je okrenuo 
kola i pojurio. 

Pogledala sam na sat. Bilo je deset minuta do jedanaest. Stići ću... 

Začas smo dojurili, auto je naglo stao. Izišla sam i upitala: 

— Što sam dužna? 

— Gospođo! Zašto me vrijeđate?! — glas mu je drhtao. 

— Oprostite... Hvala, druže... — toplo sam mu stisnula ruku. 

Mato je trčao prema meni. Bio je u civilu. 

Stisnula sam mu ruku, zahvalno ga pogledala, a onda upitala: 

— Gdje su Stanka i Brankova mama? 

— Još su na groblju. Zakasnila si. 

— Možda ću ih zateći ... tu blizu ulaza... 

Trčala sam i našla malu grupu ljudi kraj grobnice. 

— Slava... — prošaptala je Stanka, čiji je pogled bio staklast, oči bez suza, 
kao da je u snu... i 

Zagrlile smo se, onda smo zagrlile Brankovu majku i brzo pošle natrag. 

Pred mrtvačnicom stajala su dva reda stražara — možda četrdesetak-pede- 
setak — dok su okolo, a naročito po groblju, stajali detektivi kao da su slučajni 
posjetioci. 

Mala grupa ljudi je čekala. Osim najuže obitelji, tek nekoliko rođaka i starih 
prijatelja Grizijeva oca došlo je na tako opasan sprovod. 

Tražila sam pogledom Grizijevu majku. Stajala je malo po strani u dubokoj 
crnini, pod crnim velom. Inače od bolesti malo pogurena, sada je stajala posve 
uspravno. Nije plakala. 

Iznijeli su lijes. Po mojoj izričitoj želji bio je posve crn, bez ikakva nakita, bez 
križa, samo s kiticom ljubičica na vrhu. 

— Smijem li s tobom u prvom redu? — tiho je upitala majka. 

— Mama!! 

— Možda želiš ići naprijed posve sama... 

Uhvatila sam je ispod ruke, a s druge strane ju je prihvatio moj brat Josip. 

Sprovod je tiho pošao. Stisnula sam usne i digla glavu. I majka se ponosno 
uspravila. Prolazile smo kraj stražara kao pokraj počasne straže. 

Ušli smo u groblje i zakrenuli prema aleji, u kojoj je grob Grizijeva oca s ve- 
likim mramornim spomenikom s natpisom: »Hrvatski narod Milanu Ogrizoviću«. 

Približavali smo se grobu. Učinilo mi se da u daljini čujem plač djece. Digla 
sam mutan pogled i daleko, na kraju aleje, vidjela kako trči onaj šofer kojemu se 
pokvario auto. Na jednoj je ruci nosio Milana, na drugoj Višnju, a za njima je 
trčala Marijana... 

Stali smo pred otvorenom grobnicom Grizijeva oca. Zakoračila sam naprijed 
i sama stala do groba. Spuštali su lijes u raku. 

»Što se to događa? Što je to?.,.« 

Stala sam na rub grobnice, ubacila kitu crvenih ruža i rekla: 

— Slava ti, druže! 

»Jesam li još živa? Zar nisu i mene pokopali? Zar je to moguće .. .« žarilo me 
u mozgu, trgalo u prsima. 

Kroz maglu sam vidjela kako je Grizijeva majka, koja je stajala oslonjena 
na Josipovu ruku, digla veo, pustila Josipa, uspravila se, polako i ponosno došla 
do rake, uzela grudu zemlje, okrenula se prema nama i detektivima, lagano spu- 
stila grudu u grob i glasno rekla: 


— Milane, evo ti sina! To ti je dar »Nezavisne Države Hrvatske«. 
Zemlja je zabubnjala i zaglušila plač djece. 
»Moj ratni drug... gotovo... gotovo...« 


Digla sam glavu i kroz pogled, zamućen suzama što su tekle okamenjenim li- 
cem, nazirala obronke Sljemena, smeđe od golog drveća sa zelenim pjegama crno- 
gorice. 

Šuma... 


Politički zatočenici u zatvoreničkom odjelu bolnice na Rebru. U sredini, slijeva, sjedi 
Bogdan Ogrizović, a zdesna Milovan Kovačević. Slika je snimljena u rujnu 1943, tri mje- 
seca prije vješanja. 

Spas 


Ujutro 20. prosinca 1944. godine netko je tiho pokucao na vrata sobe u »Ho- 
telu Propuh« u Topuskom, gdje sam radila u socijalnom odjelu ZAVNOH-a. Vrata 
se otvore i na njima se pojavi inž. Milovan Kovačević. Stao je uspravan, visok, 
mršav. Široko otvorenim očima, obrubljenim tamnim kolobarima, gledao je u da- 
ljinu. Prosjeda brada na neobrijanom licu pojačavala je sablasnu bljedoću. 

Gledala sam ga s užasom. Pogled je prošao kroz njega... vidjela sam stup 
u Zagrebačkoj Dubravi s obješenim Grizijem... 

Polako se približio, sjeo, pokrio rukom oči, onda polako klizio dlanom preko 
čela, pa nervoznom kretnjom prošao prstima kroz kosu. 

— Danas je godina dana da sam se ponovo rodio... — rekao je jezivo mir- 
nim glasom. — Eto ja sam živ, a njih više nema... ni tvog Grizija nema... 

Nekoliko minuta smo šutjeli, onda počne pripovijedati: 

— Partizani su 18. prosinca prošle godine bacili u zrak njemačko skladište 
protuavionske municije u Sopnici kraj Sesveta. Znali smo da će se za jedno od 
najvećih njemačkih skladišta municije izvršiti »odmazda«. Svladali smo uzbuđenje. 
Razgovarali smo, šalili se, smijali, igrali šah figurama od kruha koje je načinio 
Grizi, no ispod prividne bezbrižnosti svaki je mislio: iko će od nas biti »duhovni 
začetnik?« 

U ponedjeljak 20. prosinca 1943. oko četiri sata po podne zaustavili su se teški 
koraci pred vratima naše ćelije. Zašutjeli smo i problijedjeli — znali smo, dolaze 
po nas. 

Vrata se otvore, na njima zastane ustaša i grubim glasom prozove: 

»Bogdan Ogrizović, Radovan Reichherzer, Milovan Kovačević, Petar Mihoče- 
vić, Branko Sokolović, Florić. Spremite stvari, idemo.« 

Drugovi su nam pomogli da se spremimo, toplo stiskali ruke i govorili: 

»Do viđenja! Do viđenja!« 

»Kako do viđenja!« — rekao je jedan drug muklo. »Nećemo se više vidjeti. 
Zna se kamo idemo.« 

»Zašto?« rekao je Grizi vedrim glasom. »Možda će nas prebaciti u bolnicu na 
Rebru.« 

Znali smo da je i on uvjeren da idemo u smrt, ali nas je njegova vedrina 
ohrabrila — godila nam je. 

Odveli su nas u jednu malu sobicu gdje smo čekali da dovedu ostale drugove 
iz raznih ćelija. Dolazili su blijedi, ali mirni. Bilo nas je osamnaest. Neugodnu 
tišinu prekinuo je Grizijev vedri glas: 

»Da bar ne odem gladan!« nasmijao se i počeo jesti nekakve kolače, koje si 
mu ti poslala. 

Oko pet sati po podne vezane dva po dva, strpali su nas u policijski automobil 
»Zeleni Tomaš«. 

»Možda ipak idemo u bolnicu na Rebru...« pokušao sam se zavarati. Nisam 
se mogao pomiriti s mišlju, da je to smrt. 

Šutjeli smo i prema smjeru vožnje pokušali pogoditi kamo nas vode. Krivu- 
dali smo ulicama. Osjećali smo da se ne uspinjemo prema Rebru — znali smo, 
vode nas u Maksimir. 

Dakle ipak strijeljanje... smrt... 

Za koji čas smrt... 

Stali smo. Iskrcali su nas pred nekom jednokatnicom i ugurali u neku malu 
sobu. Postavili su nas licem prema zidu, a ustaše sa šmajserima stali su iza nas. 

Stajali smo nijemi, blijedi, ali ponosno uzdignute glave. 


Stajali smo ...ne znam kako dugo... cijelu vječnost. 

U meni je kipjelo tisuće kombinacija: da smo kod ulaza u automobil pokušali 
bježati... da smo navalili na ustaše... Da sada pokušamo skakati kroz prozor? 

Zar smrt? 


Čuo sam kako je netko rekao: 

»Zdravo, drugovi!« 

Odveli su dvojicu. Samo dvojicu. Čekao sam pucanj, sav sam se pretvorio u 
uho, ali ništa nisam čuo. 

Odvodili su dvojicu po dvojicu. Sve sam se više naprezao da čujem pucanj, 
ali ništa nisam čuo. 

Došli smo na red ja i drug, s kojim sam bio vezan. Izveli su nas. Bilo je hla- 
dno, sitno je padala kišica, bili smo samo u odijelima, tresli smo se. 

Obazreo sam se i ustanovio da smo u Dubravi. Vodili su nas dva ustaše sa 
šmajserima. 

Najednom sam vidio na stupu ispod svjetiljke obješenog druga. 

»Vješanje!!« 

Osjetio sam udarac. Netko je urlao na mene. Stajao sam uz ljestve prislo- 
njene na stup. Nisam osjetio ni primijetio kada su me odvezali od mog druga, ne 
sjećam se kako sam stigao pod stup. 


Najednom sam se posve osvijestio. 

»Bježati!!! Bježati!!« vikalo je nešto u meni. 

Netko me udari. Treba se popeti. Počeo sam se uspinjati. 

— »Bježati!! Bježatil!! Spasiti se!!« 

Učinio sam kao da mi je pozlilo i srušio se. 

Ustaše su urlali, a po meni su padali udarci. Tukli su me nogama i kundaci- 
ma. Ustao sam. Preko lica mi je curio topli mlaz krvi, lakat desne ruke me je 
pekao. 
Nada je ugasla. Popeo sam se. 


Ljestve su bile prekratke, omča previsoko, nisu mogli da mi dosegnu do bra- 
de. Počeli su me dizati. Tada sam bio težak stotinu i sedam kilograma. Jedan me 
gurao odozdo, drugi me vukao za kosu. Bjesnili su, psovali, šamarali me, tukli. 
No ja nisam osjećao bol. Iskliznuo sam im iz ruku i pao na zemlju. Ponovo su me 
tukli ... bijesno tukli i psovali. 

Ustao sam. Bilo je tako užasno da sam im odlučio pomoći, samo da sve to što 
prije svrši. 

Treći put sam se uspinjao ljestvama. 

»Dosta... dosta jel« mislio sam posve malaksalo. »Sam ću im pomoći da što 
prije svrši... Dići ću bradu i sam se zakačiti za omču.« 

Dizali su me. 

»Dosta je... dosta... treba dići bradu...« mislio sam gotovo bez svijesti. 

No želja za životom bila je jača od užasa. Spustio sam glavu i pritisnuo bra- 
du na prsa. 

Ponovo sam počeo kliziti. 

»Donesite veće ljestve!« urlao je jedan ustaša. 

Pao sam i onesvijestio se. 

Probudio me vrisak. Polako sam otvorio oči. Ležao sam na zemlji, kraj mene 
je stajao ustaša sa šmajserom. Bio mi je okrenut leđima i nešto vikao. 

Začas sam sve shvatio: vješanje je bilo javno; dok sam ležao onesviješten, 
prolazila je neka žena i vrisnula od užasa. Ustaša se okrenuo i urlao na nju. 

Naglo sam skočio, potrčao u mrak, pa iza neke kuće. Bacio sam se na zemlju 
i počeo puzati. 

Časak je bila tišina. Ustaši se vjerojatno učinilo nemoguće da sam stvarno 
nestao. 

Zatim zaori psovka i zagrmi rafal. 

Brzo sam puzao, a blato je prskalo po meni. Najednom osjetim na licu oštre 
ubode. Naišao sam na ogradu od bodljikave žice. Zgrabio sam žice i, ne osjeća- 
jući boli od željeznih bodljika, brzo ih razmaknuo. Provukao sam se i ponovo za- 
tvorio prolaz. Ako potrče za mnom, i oni će se zaustaviti na toj nepredviđenoj za- 
preki. 

Ustao sam i potrčao. Slušao sam slijede li me. Čuo sam psovke i galamu, još 
nekoliko rafala... zatim nastupi tišina. 

Trčao sam. Trčao sam kao automat, ne osjećajući umora. 

»Pobjegao! Pobjegao od smrti!« činilo mi se da netko viče. 

Neumorno sam trčao. Onda mi se učini da u neposrednoj blizini čujem ko- 
rake... zatim sam osjećao kao da me grabe nevidljive ruke... učini mi se da to 
ne trčim ja, nego da gledam sa strane nepoznatog, mokrog, blatnog, okrvavljenog 
čovjeka, kako izbezumljeno trči. Kamo trči? Hoće li stići? 

Zapeo sam na neku zapreku i pao... 

Kad sam se osvijestio, vidio sam da ležim u jarku kraj ceste. Pokušao sam 
se dići, no cijelo tijelo me je boljelo. Uto začujem na cesti korake. Brzo sam po- 
novo legao u jarak. Prolazio je neki muškarac i pjevušio. 

To me potpuno osvijesti. Ipak sam ostao ležati u jarku punom vode i blata, 
kiša je po meni padala. Tako sam bio potpuno mokar, nisam osjećao studen. 

Ležao sam, odmarao se i u mislima obnovio sve što se dogodilo. Pao sam 
s vješala i pobjegao. Da li sam već pobjegao? Ne, ja sam još na bijegu. Ali kamo? 
Gdje su partizani? Gdje se nalazim? 

Sređivao sam misli. Vješali su me u Dubravi, bježao sam prema jugoistoku, 
ne znam kako dugo, ali negdje u blizini mora biti Granešina. 

Uoči rata gradio sam u Granešini jednu vilu. Odlučio sam da odem do te vile. 

Pošao sam prema sjeveru. Gazio sam po oranicama i livadama. Blato se lije- 
pilo za cipele, klizao sam se, posrtao. U meni su se strelovito mijenjali osjećaji: 
kliktao sam od sreće... vriskao od straha... postajao apatičan.... vraćala se od- 
lučnost... hvatala me panika. Tijelo je reagiralo na duševna raspoloženja: tresla 
me studen, da bi me začas oblio znoj. 

Stigao sam na cestu i stao. Gdje sam? Kamo treba poći? Pošao sam prema isto- 
ku, vraćao se na zapad, silazio s ceste i opet se na nju vraćao. 

Napokon sam u daljini opazio sićušno svjetlo i pošao u tom smjeru. Ponovo 
sam trčao. Već sam zapažao obrise kuća i prepoznao ih — bila je to Granešina. 
Brzo sam našao vilu. 

Pozvonio sam. Nitko se nije javljao. Divlje sam pritisnuo na dugme zvonca 
i zvonio nekoliko minuta. Ništa. 

Očajno sam se naslonio na ulazna vrata, a onda sjeo na stube. Umor me na- 
glo počeo svladavati, gotovo sam zadrijemao. 

Naglo sam se razbudio, kao da me je netko udario. Mozak se razbistrio. Ni- 
sam smio ni klonuti a kamoli zaspati. Sada me već zacijelo traže na sve strane, 
moram požuriti! 

Poznavao sam kuću — gradio sam je! Potrčao sam oko kuće do ulaza u garažu. 
Vrata su bila otvorena. I iz garaže je bio ulaz na stubište. Zapalio sam svjetlo u 
garaži i pokušao ući na stubište. No ta su vrata bila zaključana, a ključ je bio s 
druge strane u bravi. Skočio sam do automobila, izvadio alat i počeo probijati 
zid. Već sam probio toliki otvor da sam mogao provući ruku da prihvatim ključ 
i otključam vrata, kad začujem kako se u prvom katu naglo otvorio prozor. Upla- 
šeni ženski glas počeo je vikati: 

»U pomoć! Provalnici!« 

Istrčao sam na cestu pod prozor i oštrim šapatom zapovjedio: 

»Šutite!! Ja sam... inženjer Kovačević! Otvorite vrata!« 

Prozor se naglo zatvorio. Utrčao sam u garažu i stao pred vrata. U ruci sam 
stiskao čekić. 

»Ako mi se ispriječe, ubit ću ih«, mislio sam stisnutih zubi. 

Nakon nekog vremena čuo sam korake kako silaze stubama. Kroz pukotinu 
koju sam načinio u zidu titralo je svjetlo. Koraci su časak neodlučno zastali pred 
vratima, zatim se okrenuo ključ u bravi i vrata se malo odškrinula. 

Provirila je domaćica u kućnoj haljini sa svijećom u ruci, a iza njenih leđa 
sakrivao se muž. 

»Bježite! Bježite! Kako ste došli ovamo«, uzrujano je pitala. 

Znala je da sam bio u kaznionici na Savskoj cesti. 

Odgurnuo sam ih i bez riječi ušao uza stube. S mene je curila voda, otpadali 
su komadi blata. Ušao sam u salon i sjeo u naslonjač. 


Išli su za mnom i sada stali preda me. Gledali su čas mene, čas čekić, koji 
sam još uvijek stiskao u ruci. Nasmiješio sam se i odbacio ga. 

»Dajte suho rublje i odijelo. Suhe hrane«, zatražio sam promuklim glasom. 

Užurbano su otrčali. Dok sam se presvlačio, zatražio sam cigarete i novaca. 

Sjeo sam. Oči su mi se sklapale, u tijelu sam osjećao olovnu težinu. 

»Bježite! Za pola sata je ponoć! Sigurno vas traže. Čuli smo da ste pali s vje- 
šala i pobjegli«, šaptala je prestravljena domaćica. 

Otrijeznio sam se, ustao i na domaćinovo suho odijelo obukao i svoje mokro. 
Zakopčao sam srednje dugme, pod kaput natrpao kruh, kobasice i slaninu, pa 
pošao. 

Na njihovim licima je smrtni strah zamijenio izraz blaženog olakšanja. Za. 
stao sam i zapitao: 

»Ima li u blizini partizana?« 

»Ima, ovdje u Prigorju. Za nekoliko sati hoda morate u šumi naići na njih«, 
živahno je objašnjavao domaćin. 

Odjednom mi se vratila snaga. Sručio sam se niz stepenice, proletio kroz 
Granešinu i trčao do šume. 

Mrak, kiša, blato. Hodao sam kao pijan. Klizao sam se, teturao, udarao o de- 
bla, padao preko panjeva. Granje me šibalo po licu, upadao sam u jame, četve- 
ronoške se penjao uza strmine. Išao sam bez odmora. 


Kiša je prestala, počelo je svitati. Sjeo sam na panj da se malo odmorim. Hva- 
tao me san. Razbudio me zvuk koraka koji su se približavali. Skočio sam, no nisam 
imao vremena da se sakrijem. U susret mi je dolazio seljak srednjih godina. Iz- 
nenađeno je stao, začuđeno me promotrio, a onda sumnjičavo stisnuo oči. Po- 
zdravio sam ga i užurbano upitao: 

»Molim vas, hoću li skoro doći u Zelinu?« 

Časak me promatrao, a onda polako odgovorio: 

»Je, gospon, ovuda v Zelinu nigdar nebute došli.« 

Shvatio sam da sam se glupo zapleo. Izgubio sam živce i počeo uzrujano pri- 
povijedati: 

»Ja sam stolar iz Zagreba... Pošao sam u Zelinu da mijenjam neke stvari za 
hranu. Znate, imam troje djece, pa da im žena nešto priredi za Božić. Putem su 
me napali neki ljudi i orobili. Pobjegao sam, pa sam putem zalutao u šumi.« 

»Tak, tak... Se more bit, al ovud ipak v Zelinu došli nebute.« 

»Ima li ovdje partizana?« upitao sam. »Znate, šuma je pa se bojim.« 

»Ne gospon, budite bez brige, pri nas partizana ni. Pri Varaždinu ih ima. A 
kog se vraga bojite, se tak niš nemate! Zeli su vam, velite. . .« 

Stajao sam kao gromom ošinut. Nema partizana?! Zavrti mi se u glavi. Očaj 
i umor su me svladali. Sjeo sam i naslonio glavu na ruke. Došlo mi je da zapla- 
čem. Nisam mislio na seljaka koji je nastavio put. 

Najednom sam skočio. Lagao mi je, lagao onaj kukavički čovjek, samo da me 
se riješi! Očaj se pomiješao s bijesom. Dobio sam želju da otrčim natrag do Gra- 
nešine i izmlatim onog lažova. 

Bijes se naglo stišao, postao sam apatičan. Pošao sam polako dalje. Hodao 
sam polako, ravnomjerno, bez odmora, i nakon dva sata stigao na rub šume. Tu 
se spuštao obronak. Dolje sam opazio suncem obasjano selo, a iznad sela vinograde 
s klijetima. Morao sam se odmoriti. Spustio sam se, obišao selo i uspeo se u vino- 
grade. Pokušao sam ući u koju klijet, no sve su bile zatvorene. Zadnja klijet je 
bila gotovo razrušena. Uvukao sam se kroz pukotinu na drvenu zidu, pao na zem- 
ljani pod i zaspao. 

Spavao sam dva dana i jednu noć. Probudio sam se uveče 22. prosinca. Bio 
sam ukočen od studeni. 

U prvi čas se nisam mogao snaći, nisam znao gdje sam. Pipao sam oko sebe, 
naišao na drveni zid i tek tada se svega sjetio. Bio sam strahovito gladan. Potra- 
žio sam hranu pod kaputom, ali ništa nisam našao. Putem sam sve izgubio. 

Zima, glad i žeđ prisilili su me da pođem do sela. Još uvijek sam bio umoran, 
tijelo mi je bilo puno modrica. Polako sam išao selom i polako, kriomice, pro- 
virivao u kuće. Tek na kraju sela naišao sam na malu drvenjaru, u kojoj su bili 
starac i starica. Bila je tu stolarska radionica, starac je nešto radio. Tiho sam za- 
kucao i ušao. 

Začuđeno su me pogledali. Ispričao sam im priču o Zelini, iako sam znao da 
je nevjerojatna. No nisam se mogao ništa bolje sjetiti. Rekao sam da sam stolar 
i počeo sa starcem govoriti o njegovu poslu. Starica mi je bez riječi dala lončić 
toplog mlijeka. Zgrabio sam ga i počeo pohlepno gutati. Promatrala me je, a onda 
mi bez riječi dala komad kukuruznog kruha i sira. Gutao sam gotovo cijele komade. 

Nakon nekog vremena starica je upalila fenjer, obukla se i izašla. Nakon krat- 
kog vremena se vratila, sjela na klupu uz peć i zadrijemala. 

Nije prošlo desetak minuta kad netko pokuca. Ušao je stasit mladić, veselo 
pozdravio i počeo sa starcem razgovarati. Osjećao sam se nelagodno. Činilo mi se 
da me kriomice oštro promatra. 

Nakon nekoliko minuta ušla su još dva mladića, za njima još nekoliko i tako 
se prostorija napunila. Sada mi je bilo jasno da je starica javila da sam ovdje, da 
su došli zbog mene. 

Jedan mladić dade znak rukom i svi zašute. On se okrene meni i upita: 

»Sad recite tko ste vi.« 

Pričao sam istu priču. Mirno me je gledao, onda, ne čekajući da završim, pre 
kine me: 

»To su bedastoće. Recite, jeste li vi onaj kaj je prekjučer opal s galgah?« 

Protrnuo sam. Zar sam propao? Tko su ti ljudi? Ustaše ili partizani? Jeza mi 
je ledila kosti. Odlučno sam zanijekao i ostao pri besmislenoj priči o Zelini. 

Mladić je samo odmahnuo rukom, okrenuo se i šapatom nešto dogovarao s 
ostalima. Onda se okrene meni: 

»Idemo«, reče. 

Uzrujano sam ih uvjeravao da nisam ništa kriv, da sam stradao i molio ih 
neka me ostave ovdje. 

»Idemo!« ponovio je mirno, ali odlučno. 

Mladići su me okružili, otpor je bio uzaludan. Pošao sam. 

U mozgu su mi stalno kucala pitanja: kamo idemo? Kamo me vode? Gdje su 
partizani? Tko su ti ljudi? 

Isprebijan, promrznut, premoren, okružen desetoricom snažnih mladića, nisam 
ni pomišljao na bijeg. Ušli smo u šumu. 

Možda su ipak partizani — bljesnula mi radosna nada, koja se odmah gasila. 
Partizani su tek kod Varaždina, rekao je onaj seljak. 

»Kamo me vodite?« upitao sam vođu. 

»V štab. Ak ste pošten, ne trebate biti v strahu.« 

U štab? Partizani imaju štabove, a ustaše tabore i logore. Možda su ipak par- 
tizani... 

Mladići su veselo razgovarali, a onda zapjevali. Pjevali su partizanske pjesme. 
U meni je sve drhtalo. Mislio sam da li me provociraju ili su uistinu partizani? 
Da im kažem tko sam? 

Hodali smo dva sata kad smo stigli do male drvenjare, napuštene ugljenarske 
kućice. 

»Tu smo«, reče vođa. 

Ušli smo. U prostoriji su bila tri oficira. Oznake su mi bile nepoznate, ali na 
glavama su imali »titovke« s crvenim petokrakama. Duboko sam uzdahnuo. Par- 
tizani! Spašen sam! 

Počeo sam gubiti tle pod nogama, živci su popustili, a svladao me i umor. 
Mladići su me prihvatili i posjeli na drvenu klupu kraj zida. Vođa je nešto objaš- 
njavao oficirima. 

»Tko ste vi?«, upita me jedan od njih. 

»Inženjer Kovačević. Pao sam s vješala i pobjegao.« 

»Dokažite«, rekao je. 

Pogledao sam ga zapanjeno. 

»Kako da to dokažem?« 

»Drug Milovan Kovačević pao je s vješala dvadesetog, a danas je dvadeset i 
drugi. Već dva dana i dvije noći traže ga ustaške patrole. I mi ga tražimo. Ustaše 
su ubacili po okolici nekoliko lažnih Kovačevića-provokatora. Dokažite da ste 
to vi.« 

Gledao sam ga s užasom, sve mi se činilo kao neki jezivi san. 

Uto se javi jedan mladić: 

»Kapetan Drago je včera rekel da pozna druga Kovačevića.« 

»Dovedi ga«, pala je zapovijed. 

Mladići su se oprostili i otišli. 

Spoznaja da sam napokon naišao na partizane, a da ipak još nisam spašen, 
porazila me je. 

Nalaktio sam se na koljena i položio blatno i okrvavljeno lice među dlanove. 
Zaklopio sam oči i istog časa vidio stup s obješenim drugovima. 

Obješeni!! Svi su obješeni! Grizi, Pikec Rajhercer, Ivakić, Mihočević, Soko- 
lović, Florić! Tko još? Koliko nas je bilo? 

Vise... Kako će dugo visiti? 

A ja sam živ. Da li sam im mogao pomoći? Zar se nismo svi mogli spasiti? 

Obješeni... obješeni... mrtvi... I ja sam trebao visiti... 

Stresao sam se. 

Strašne misli prekine srdačan usklik: 

»Milovane!« 

Prije nego što sam se osvijestio, našao sam se u zagrljaju prijatelja, okružen 
drugovima. 

U međuvremenu, priredili su za mene toplu vodu, čisto rublje i odjeću. I dok 
su mi sada jedni pomagali da se skinem, operem i presvučem, drugi su spremali 
večeru i kuhali vino. 

Ispripovijedao sam kako sam se spasio, a zatim okružen brižnom toplinom 
drugarstva mirno zaspao. 

Milovan Kovačević je zašutio. Gledao je u Dubravu... Prešao je prstima kroz 
kosu i muklo rekao: 

— I tako ja danas slavim svoj novi rođendan... 

Racija 


U petak, 14. siječnja 1944. dobila sam po podne ceduljicu bez naslova i potpisa, 
na kojoj je pisalo: 

»U subotu ili nedjelju noću, nešto će se dogoditi: velika hapšenja, racija ili 
slično. Skloni se.« 

Prepoznala sam rukopis — pisala je znanica, namještena na policiji, koja me 
povremeno obavještavala. Ceduljicu sam odmah spalila. 

— Skloni se... skloni se... hapšenja... racija... — zujalo mi je u glavi. 
— Zar da me sada uhapse kada sam skoro vani? 

Prije tri nedjelje objesili su mog druga Grizija u Dubravi, troje djece smjestila 
sam kod majke i živjela samo s jednim ciljem: otići u partizane. Kuća mi je bila 
opkoljena, detektivi su me slijedili, pa je bilo vrlo teško doći do veze. Bila sam 
spremna na odlazak, koji se zbog opasnosti odgađao. Stvari su mi već bile na vezi, 
čekala sam svaki dan poruku da odlazim. 

— Da me sada uhapse? 

Morala sam se skloniti, a osim toga je trebalo obavijestiti drugove. Vezu sam 
održavala preko svoje sestre, koja je jedina bez opasnosti mogla dolaziti k meni. 

Brzo sam se obukla i otišla do neke rođakinje. Stanovala je u blizini. Provela 
sam s njom oko pola sata u beznačajnom razgovoru i zamolila da nazove moju se- 
stru. Čula sam kako se sestra ispričava da ne može doći, jer ima mnogo posla. Uze- 
la sam slušalicu i rekla: 

— Dođi odmah, trebam te. 

— Dolazim — rekla je bez razmišljanja. Prepoznala mi je glas i znala da je 
zasigurno nešto važno. 

Uskoro je stigla. Kad smo časak ostale same, brzo sam joj šapnula: 

— Sutra ili prekosutra bit će velika hapšenja ili racija. Obavijesti drugove. 
Neću noćiti kod kuće. Ujutro provjeri da li su me tražili, nazvat ću te u ured, 

Bila je noć kad sam otišla od rođakinje. Hodala sam gradom i razmišljala 
gdje da prenoćim, iako nije današnja noć bila spomenuta. Nastojala sam da se 
otresem detektiva. 

Prenoćila sam kod majke, koja je stanovala iza Mirogoja u maloj vili. Planirala 
sam: ako se auto zaustavi pred kućom, skočit ću iz visokog prizemlja u vrt pa 
prema Remetama. 

Spavala sam vrlo lakim snom, na svaki šušanj sam se budila. Međutim, te se 
noći nije ništa dogodilo. Nitko me nije tražio ni kod kuće ni kod majke. 

U Zagrebu se nije osjećala nikakva promjena, nikakvo jače uzbuđenje, pa 
sam već pomislila da se uopće neće ništa ni dogoditi. Trebalo je provjeriti. Osim 
toga, morala sam u slučaju opasnosti naći bolje prenoćište, jer kod majke nisam 
bila sigurna. Ako dođu po mene kući, sustanari, koji nisu smjeli znati da se skri- 
vam, zacijelo će dati adrese gdje bih se mogla nalaziti, pa prema tome na prvome 
mjestu adresu moje majke. 

Da bih provjerila sprema li se zaista nešto noćas, pošla sam u Glavni ustaški 
stan. Tamo je bio protiv svoje volje dodijeljen na rad profesor Žegarac, kojemu 
sam dolazila zbog intervencije za svog druga. Mnogo se zalagao, pa je davao do- 
jam da želi pomoći. Ako on što zna, možda će mi reći. 

Kad sam ušla, zabrinuto me upitao: 

— Što se dogodilo? 

— Još ništa — odgovorila sam. — Ali bi se moglo dogoditi. Čula sam da bi no- 
ćas trebalo nešto biti. 

— Da, i ja sam nešto čuo, iako se drži u strogoj tajnosti... Ne znam da li 

će biti masovna hapšenja ili racija. Vi se morate skloniti. 

Zamišljeno sam gledala kroz prozor i automatski tiho ponovila: 

— Da, trebalo bi se skloniti. 

Nastao je časak šutnje. 

— Izvolite... — prekinuo je profesor šutnju. 

Okrenula sam se. U ispruženoj ruci visili su mu ključevi. 

— Što je to?! — upitala sam gotovo osorno. 

— Ključevi od mog stana — odgovorio je. 

Namrštila sam se i gledala ga ispitivački. 

— Uzmite, gospođo. Jedino u mom stanu bit ćete sigurni. Moja obitelj sta- 
nuje izvan Zagreba, pa svake subote oko dva sata putujem kući, što svi stanari 
znaju. Stan je potpuno prazan. Ima dvije patentne brave na vratima, ničim se ne 
daju otvoriti. Uzmite! 

Spustila sam pogled na ključeve, a u meni se javilo pitanje: 

— Da li je ovo spas ili stupica? 

Kao iz velike daljine dopirao je do mene njegov glas. Do svijesti su mi dola- 
zili samo odlomci rečenica. 
—... Prvi kat desno... samo donja brava zaključana... iz predsoblja lijevo 


hal... 
— Stupica ili spas? — tutnjalo je u meni. 
—...halom ravno...dvoja vrata... desna vrata... soba... 
— Stupica? 
—...napola spušten kapak... polako spustite... 
— Spas? 
—...vratite se do ulaza... desno prekidač... svjetlo zamračeno... ne vidi 


se na ulicu... 

Stajala sam nepomično. Nisam skidala pogled s ključeva, koji su još visili u 
ispruženoj ruci, a kao iz daljine dopirale su riječi: 

—... kupaonica ... dva ulaza... u kuhinji... 

— Koliko ključeva imate? 

— Tri para. Jedan kod mene, drugi kod mog brata, koji će sa mnom otputo- 
vati, a treći par će biti kod vas. 

— Pazikuća? 

— Nema. Nas dvoje ćemo otputovati, u Zagrebu ćete samo vi imati ključeve. 

— Stupica ili spas? 

— Zar nemate povjerenja? — u glasu se osjećao titraj žalosti i povrijeđe- 
nosti. 

Naglo sam istrgla ključeve i brzo izašla. Ponovio mi je naziv ulice i kućni broj. 

Kao u snu sam stigla kući. Dakle noćas. Sjela sam, glavu naslonila na ruke, a 
preda mnom su na stolu blistali ključevi. U meni se isprepletala užasna bol za mrt- 
vim Grizijem i djecom koju ostavljam, sa strašnom pomisli da bi me ustaše mogli 
uhapsiti prije nego što odem u partizane. 

— Ne, ne! Ne smiju me uhvatiti! — Svaka pomisao, svaki živac, cijeli orga- 
nizam usredotočio se samo na to. 

Prelazila sam u mislima sve mogućnosti, gdje bih se mogla skloniti: sve ro- 
đake, znance, prijatelje, drugove. Bilanca je bila kratka: neki me ne bi primili, kod 
drugih bi me tražili, a drugovi, koji bi me bez promišljanja primili i sami su ugro- 
ženi. Zaključila sam da upotrijebim ključeve. 

Oko pola šest sam izašla. Bio je mrak. Zagreb je bio napola zamračen. Znala 
sam da me detektiv slijedi, ali ga nisam mogla u mraku pažljivo promotriti da ne 
bude sumnjivo. Morala sam ga se otresti. 

Išla sam polako Britanskim trgom. Na stanici je stao tramvaj. Kada sam čula 
znak za polazak, naglo sam svom snagom potrčala i uskočila u tramvaj koji je već 
jurio. Na drugoj stanici sam iskočila prije nego što je stao, pretrčala preko ceste 
i uskočila u drugi tramvaj, koji je već vozio u protivnom smjeru. Tako sam se vo- 
zila gradom gotovo cijeli sat. Tada sam smatrala da sam se riješila pratnje. Da 
provjerim, došla sam do prolaza Balkan-kina. Prolaz je bio prazan. Naglo sam ga 
pretrčala, na kraju se okrenula. Prolaz je još uvijek bio prazan, dakle, slobodna 
sam. Tek sada sam pošla na označenu adresu. 

Ulica je bila mračna i prazna. Brzo sam ušla u vežu. Tu sam nekoliko časaka 
stajala da se uvjerim da na stubištu nema nikoga. — Tada sam pretrčala tri niza 
stuba sve po dvije stepenice i stala pred vratima desno. 

Stajala sam neodlučno. U glavi mi je šumilo, no nije bilo mnogo vremena za 
razmišljanje. Trebalo je ili brzo ući ili brzo istrčati iz kuće da me tko ne vidi. 

Tiho sam otključala i brzo ušla. Odlučeno je; vidjet ćemo što će se dogo- 
diti. 

Stajala sam u mračnom predsoblju i nastojala da se podsjetim objašnjenja 
kako da se krećem u stanu. Lijevo sam napipala vrata, prošla kroz hal, našla vra- 
ta desno i ušla u sobu. Kapci su bili napola spušteni. Polako, strpljivo, bez najma- 
njeg šuma, spustila sam kapke do kraja. Tada sam se vratila do ulaza i zapalila 
svjetlo. Pomno sam pretražila stan — bio je prazan. Sve sam temeljito zamračila, 
vratila se u sobu i sjela za stol. Tek sada sam primijetila da je na stolu bilo šest 
žemičaka sa šunkom. Budući da cijeli dan nisam ništa jela, osjetila sam glad. Po- 
segnula sam za žemičkom. Kad sam je dotakla, naglo sam trgla ruku i odskočila 
od stola. Bila je topla. 

Tko je prije mene bio u stanu? Rekao je da će s bratom otputovati u dva sata 
po podne, da nitko osim mene nema ključeva, a sada, u pola sedam uveče, na stolu 
su tople žemičke. Tko je bio malo prije mog dolaska u stanu?! 

Ponovo sam pregledala stan — bio je zaista prazan. 

Spremna na sve, legla sam. Dugo nisam mogla zaspati razdirana bolom za 
Grizijem, za djecom, tjeskobom iščekivanja noćnih događaja. Zaspala sam tek oko 
dva sata po ponoći. 

Oko četiri sata probudila me zvonjava i lupanje na ulaznim vratima. Ustala sam 
i polako, oprezno izašla u predsoblje. Stala sam uza zid. Pred vratima je istodobno 
vikalo nekoliko glasova. Iz te sam svađe razabrala da pred vratima stoje tri usta- 
še i pazikuća. Ustaše su htjeli provaliti vrata, pokušavali su ih otvoriti otpirači- 
ma, a pazikuća je dokazivao da je stan prazan, da stanar svake subote putuje svo- 
joj obitelji i vraća se tek u ponedjeljak. 

— Što se s njim natežeš — vikao je jedan ustaša — daj sjekiru! Razbit ćemo 
vrata! 

— Nemojte! Nemojte, molim vas, gospodine, vjerujte da je stan prazan! — 
molio je prestrašeni pazikuća. 

— Jamčite nam glavom! — vikao je drugi ustaša. 

— Pustite ga do đavola, pucat ću u bravu i ući! — urlao je treći. 

— Nemojte, gospodo, molim vas nemojte! — plačnim glasom molio je pazi- 
kuća. — Rekao sam vam da taj stanar nije sumnjiv, on radi u Glavnom ustaš- 
kom stanu. 

— To se mene ne tiče! Jamčiš mi glavom! — urlao je ustaša. 

— Jamčim glavom — zastenjao je pazikuća. 

— Dobro — pristao je jedan od njih, vjerojatno vođa. — Sada nećemo prova- 
liti vrata, ali ćemo doći ujutro u deset sati i zapečatiti stan. Kad se stanar vrati, 
ne smije ući bez nas, pa ćemo onda vidjeti je li stan zaista bio prazan! Ako je 
tko prenoćio, čuvajte se, jamčili ste glavom! 

Koraci su pošli uza stube. 

Svađa pred vratima trajala je skoro pola sata — za mene cijeli vijek. Ponovo 
sam legla, ali sada gotovo bez brige. U deset sati će zapečatiti stan? Vrlo važno! 
Gdje ću ja dotad već biti! Mirno sam zaspala. 

Malo prije deset sati oprezno sam malo digla drveni kapak na prozoru da vi- 
dim je li tko na ulici pa da iziđem iz kuće. Ulica je bila potpuno prazna, ali sam 
primijetila da iz veže preko ulice izviruje neki muškarac, koji se čudno ponaša: 
proviri pa se brzo sakrije. 

Da to ipak nije moj pratilac — tjeskobno sam mislila. 

Stajala sam kod prozora i promatrala što radi onaj neznanac u veži. Nije pro- 
matrao ulaz kuće u kojoj sam noćila, ali me je njegovo provirivanje i sakrivanje 
brinulo pa sam odlučila da pričekam s odlaskom, dok se ne smrači. Ako stan za- 
pečate, ne smeta. Ja ću izići, a pazikuća neka se pravda kako zna. Sigurno će se iz- 
vući. 

Oko jedanaest sati tulile su sirene za uzbunu. Stanari su trčali u podrum u 
sklonište, a ja sam, naravno, ostala u stanu. Nije bilo bombardiranja, pa je uz- 
buna za nekih četrdeset minuta prestala. 

Dok sam čekala da se smrači, pojela sam preostale tajanstvene žemičke. 

Oko trinaest i trideset čula sam kako netko otključava vrata. Brzo sam po- 
kupila svoje stvari i tiho ušla u kupaonicu, koja je imala dvoja vrata: jedna su 
vodila u sobu, a druga u hal. 

Netko je tiho, na prstima, prošao kroz hal. Ušao je tiho u sobu, zatim su se 
nakon kratkog vremena čuli tihi koraci, koji su ušli u drugu sobu. Išao je u ku- 
hinju, vratio se i stao. Nakon nekoliko časaka napete tišine čula sam kako me 
prigušeni muški glas zove po prezimenu. 

Dakle, ipak je još netko imao ključeve. Zar je ipak stupica? Da se javim...ili 
da bježim... Ako pokušam pobjeći, sigurno će me čuti, a možda i vidjeti. A ako 
su došli po mene, sigurno netko stražari pred vratima, a ovaj u stanu će me ili 
stići ili će pucati za mnom. 

Koraci su se približavali kupaonici. Tiho sam otvorila vrata i ušuljala se u 
sobu. Koraci su se vraćali u hal. Stali su. Ponovo sam čula kako me tiho zove. Glas 
je bio zabrinut. 

Izgleda za bijeg nije bilo. Odlučila sam da se javim. Imala sam kod sebe dvi- 
je legitimacije: svoju pravu i krivotvorenu na ime Mira Šarić. Ovu sam dobila od 
drugova prije nekoliko mjeseci, kada smo spremali bijeg mog druga iz zatvora. Ta- 
da sam i ja trebala ići s njim. Ako su u kući detektivi koji me poznaju, onda ni- 
šta neće koristiti, ali ako me ne poznaju, pokazat ću lažnu legitimaciju i izmi- 
sliti priču kako sam došla u stan. Najvjerojatnije će izgledati ako im budem pri- 
čala da sam došla na neki ljubavni sastanak ali »on« nije došao. Sve mi je to 
munjevito prolazilo mislima. 

Bila sam ponovo tiho ušla u kupaonicu, jer su koraci pošli u sobu. Sada sam 
otvorila vrata i ušla. Nasred sobe stajao je zbunjen muškarac, vrlo sličan vlasniku 
stana. Očito njegov brat. 

— Ah, tu ste! Živi ste! — s olakšanjem je uskliknuo. 

— Kako ste ušli? — mrko sam upitala. 
— Imam ključeve od stana, ovdje stanujem s bratom — zbunjeno je odgo- 


vorio. 

— Kako to da niste otputovali? — nastavila sam s ispitivanjem, kao da sam 
na to imala pravo. 

— Vlakovi nisu vozili — odgovorio je. 

— Nisu vozili vlakovi? Hm... — ironično sam se nasmiješila. 


— Pa zar vi ne znate što se u gradu događa? — pitao je u čudu. — Zar nitko 
nije dolazio u ovu kuću? Zar nije i ovdje vršena premetačina po stanovima? 

— Oko četiri sata jutros pokušali su provaliti vrata, a onda odlučili da oko 
deset sati danas ujutro zapečate stan. No ja sam kanila prije toga izići. 

— Izići prije podne?! Zar vi zaista ne znate što se u gradu događa? — s uža- 
som je upitao. 

— Ne — odgovorila sam, sada već zainteresirano. — Pričajte. 

Sjeli smo, a on uzbuđeno poče: 

— Već oko podne grad je bio cerniran; nitko nije smio ni u grad ni iz grada. 
Tako nisam mogao otputovati. Otišao sam do nekog prijatelja. Predveče je na ra- 
diju objavljeno neka svi ostanu kod aparata, jer će dati vrlo važnu obavijest. U 
pola jedanaest noću dali su ovu obavijest: nitko ne smije na ulicu; gdje se je 
zatekao mora i ostati. Izlaz je zabranjen od subote 15. siječnja u deset i po uveče 
do nedjelje 16. siječnja u tri poslije podne, pod prijetnjom strijeljanja. Koga se 
u to vrijeme zateče na ulici, bit će bez prethodne opomene ubijen. Zabranjeno je 
gledati kroz prozor; tko proviri kroz prozor, bit će strijeljan. Vršit će se racija, 
koja će obuhvatiti cijeli grad s periferijom. Stanove će pretresati ekipe od tri 
člana, i to ustaše, a ukoliko ih ne bude dosta, u kombinaciji s domobranima ili 
državnim namještenicima, tako da će u tom roku cijeli grad biti pregledan. 

Tek sada mi je bilo jasno zašto se onaj čovjek u veži preko ulice tako pona- 
šao. A to, što mi je njegovo ponašanje bilo sumnjivo, zapravo mi je spasilo život! 

— Po gradu su vozili tenkovi — nastavljao je stanarev brat. — Ni vojska ni- 
je smjela na ulicu osim onih koji su za to bili određeni, a ti su imali traku preko 
lijeve ruke. Da ste izišli, zasigurno bi vas ubili! — uzrujano je govorio. — Kako to 
da ništa ne znate? 

— Došla sam predveče, a vi ovdje nemate radio-aparata. No da ga i imate, 
ne bih ga otvarala da netko ne bi čuo. 

Šutjeli smo neko vrijeme, a onda sam upitala: 

— Kako znate da sam ovdje prenoćila? 

— Oko tri sata me nazvao brat i poslao da vidim da li vam se što dogodilo. 

— Znači da ste vi sinoć ovamo donijeli žemičke sa šunkom? 

— Kakve žemičke? — začudio se. 

— Kad sam došla, našla sam na stolu šest žemičaka. Bile su tople. 

— Tople?... Ne, ja nisam dolazio. 

Jedan čas smo se začuđeno gledali. 

— Tko još ima ključeve? — upitala sam. 

— Koliko znam samo moj brat, ja i sada vi. 

Uto je netko zazvonio. Pogledali smo se. Ja sam brzo sa svojim stvarima otišla 
u kupaonicu, a on je oprezno pošao do vrata. Čula sam kako su se vrata otvorila. 
U tom času nastala je svađa. Netko je uzrujano vikao, a on se pravdao. Svađa se 
nastavljala, udaljujući se kroz stubište. Nakon desetak minuta se vratio i pozvao 
me. 

Ispričao mi je da je njegov brat nazvao pazikuću i rekao mu da je on, njegov 
brat, prenoćio u stanu i poslao ga da vidi da li mu se što dogodilo. Zapravo ga je 
želio pitati što se sa mnom dogodilo. No pazikuća, koji je glavom jamčio da je 
stan prazan, strašno se uzrujavao. A da su provalili vrata... 

— Zatekli bi mene — nasmiješila sam se. 

— Brat mi je sve objasnio — nastavio je. — Ni on najprije nije mogao otpu- 
tovati, nabavio je one tajanstvene žemičke jer je mislio da ćemo sve troje morati 
ostati u stanu na noćenju. Na putu kući sastao je nekog znanca iz Glavnog ustaš- 
kog stana, koji ga je odvezao do njegove obitelji. No prije toga je skočio u stan 
i ostavio žemičke. 

Međutim se smračilo, oprostila sam se, otišla do neke rođakinje da se raspi- 
tam kako je bilo kod mene kod kuće, da li su me tražili. 

Ona se obradovala da sam živa. Tražili su me kod kuće i kod moje majke, uz- 
rujavali su se što me nema, dolazili u toku prijepodneva još dva puta i rekli da 
će opet doći. Nisam smjela kući. Ostala sam dvije noći kod te rođakinje. 

Međutim, saznala sam što se u Zagrebu događalo. 

Za vrijeme racije bilo je uhapšeno oko deset tisuća ljudi. Od toga je za dva-tri 
dana pušteno kućama oko sedam tisuća, a ostale tri tisuće završile su svakojako: 
jedan dio je naknadno također pušten, a ostali otpremljeni u logore u Jasenovac, 
Staru Gradišku ili prisilno mobilizirani na Istočnu frontu i na rad u ratnoj indu- 
striji u Njemačkoj. 

Neki su oglašeni na plakatima... smrtna kazna... 

Nakon nekoliko dana otišla sam u partizane. 

Odlazak 


— Sastat ćemo se sutra ujutro u sedam sati u Medulićevoj ulici. Ti ćeš doći 
iz Ilice, a ja iz Klaićeve ulice. Ako se putem ne sretnemo, dogovor vrijedi za sat 
kasnije. 

Drug Joža je izvadio sat i rekao: 

— Uskladit ćemo satove. Tako. Dakle, točno u sedam sati. 

— Hoćemo li napokon otići? — pitala sam. 

— Mislim da ćete sutra zasigurno ići. Znaš da je ovih dana izlazak bio 
oteščan. 

Srdačno smo se oprostili. Pošla sam niz Rokov perivoj na Britanski trg, a on 
prema stubama što vode u Tuškanac. Najednom sam čula da me zove. Okrenula 
sam se i opazila da mi domahuje i ide prema meni. Brzo sam se vratila. 

— Što je? — pitala sam. 

— Ako poginem, brini se za mog sina kad se vratiš — rekao je meko. 

— Hoću, Joža. A ti za moje troje djece koje ostavljam. 

Čvrsto smo jedno drugome stisnuli ruke, gledali se časak, a onda gotovo otr- 
čali svako na svoju stranu. 

Kad smo se ujutro sreli, pošao je sa mnom kao da me prati. 

— U pola tri imate sastanak u Maksimiru, na tramvajskoj stanici. Doći će dru- 
garica u sivom kostimu, sa širokim smeđim šeširom i rukavicama, smeđom tor- 
bicom i smeđim cipelama. Kad je opaziš, pođi joj u susret kao staroj znanici, sr- 
dačno, kao da si se obradovala nenadanom viđenju. Reci joj: »Zdravo, Jelo, što ti 

radiš ovdje?«, a ona će odgovoriti: »Doputovala sam bratu prije tri dana«. Zatim 
je povedi do sestre i predstavi je. Ova drugarica će vas »predati« dalje. 

Spretnom kretnjom dao mi je u razgovoru malu kuvertu. 

— Karakteristike — rekao je. — Predat ćeš ih tek vani, i to onome tko ih bu- 
de tražio. Evo ti deset hiljada kuna. To šalju drugovi za vas dvije. 

Kuvertu sam oprezno spremila u mali unutarnji džep kaputa. 

— Treba da obadvije budete elegantne. Ponesite samo mrežu ili kakvu torbu 
s najnužnijim stvarima. Rance ćemo po kuriru poslati za vama. Obucite dvostru- 
ko rublje, čarape i pulovere, što više možete. Ponesite planinarske cipele, da se 
putem preobujete. Morate davati dojam kao da ste pošle u selo da mijenjate raznu 
robu za živež. Ja ću biti iza stupa na ulazu u Maksimir. Budeš li slučajno još nešto 
trebala, potraži me tamo. 

— Smijem li znati kamo idemo? — upitala sam. 

Časak je oklijevao, a onda rekao: 

— U Otočac. U ZAVNOH. 

— Otočac je jučer pao! 

— Ništa to ne znači. Bit će opet oslobođen. A ako ne bude, znat će drugovi 
kamo će vas poslati. 

— U Otočac... Da mi je prije nekoliko godina netko rekao da odem iz Za- 
greba u Otočac pješice, mislila bih da je poludio. 

Nasmijali smo se oboje i kratko, nehajno se oprostili. 

Kod kuće me je čekala sestra Stanka. Poslala sam je da se prema dobivenim 
uputama spremi i da se u jedan sat vrati. 

— Hoćeš li poći mami da se oprostiš da idemo? — upitala je. 

— Ne. Bila sam jučer. Odviše je bolno... 

Sestra se vratila oko jedan sat. Sjedile smo i šutjele, utonule u misli. 

— Nismo li mogle barem Cenki reći da idemo? — upitala je. 

— Ne. Nikome. Iako nam je sestra, bolje je za nju da ne zna. Ako ih budu 
zbog nas hapsili... 

Netko je pozvonio. Pogledale smo se uzbuđeno, a onda sam istrčala, da kažem 
kućnoj pomoćnici neka nikome ne otvara. Bilo je prekasno, već je bila na vratima. 

Bučno su utrčale moje kćerkice. 

— Mamice, došle smo po tebe da dođeš k nama i da danas i sutra budeš s na- 
ma kod bakice — veselo su se objesile na mene i grlile me. 

— Ne mogu — rekla sam. 

— Zašto ne možeš? Danas je subota, sutra nedjelja! — navaljivale su. 

— Ne mogu. Idem s tetom Stankom našoj prijateljici u Podsused. 

— Prijateljici? Ne, ne! K nama dođi! Mamice, k nama dođi — molila je Ma- 
rijana. 

— K nama, mamice, k nama! I Milana smo htjele dovesti, ali nije dala bakica. 
Rekla je da je premalen, a on već dobro hoda — veselo je cvrkutala petogodišnja 
Višnja. 

— Ne mogu — rekla sam gotovo osorno. — A sada idite, nama se žuri na vlak. 

— Idemo s tobom do kolodvora — molile su. 

— Ne, ne! — gotovo sam vikala. — Idite, idite! 

— Zašto se ljutiš na nas? — zaplakala je Marijana. 

— Mamiceeee, idem s tobom — vriskala je iz sveg glasa Višnja. 

— Doći ću! Vratit ću se! Idite odmah! Poljubite Milana i bakicu... 

Istrgla sam se, izgurala ih napolje i naslonila se na vrata. U veži se udaljavao 


plač. Hoću li ih ikada vidjeti? 


lila 


Doteturala sam u sobu i srušila se na stolicu. Stanka je tiho ušla za mnom. 


— Strašno!!! Strašno!! Strašno! — oteo mi se jecaj bez suza. 
Stanka je tiho plakala. 
— Idemo! — skočila sam. 


Brže smo se obukle, uzele stvari i pošle. Iz kuhinje je istrčala Rozika, zagr- 
me i glasno zaplakala. 

— Rozika, što je? — pitala sam. 

— Ostat ću s djecom dok se ne vratite — šaptala je kroz plač. 

— Sutra uveče se vraćam — rekla sam stisnutih zubi. 

— Ostat ću s djecom... čuvat ću ih kao svoje... — govorila je i grlila me. 
— Hvala... — šapnula sam, poljubila je, istrgla se i istrčala. 

Za sastanak je bilo još rano. Odvezle smo se prema Maksimiru, sišle dvije sta- 


nice prije i polako bez riječi išle pokrajnjim ulicama. Na stanici u Maksimiru sta- 


jao 


nas, 


je samo jedan čovjek, mladi visoki domobranski oficir. Šetao je, stao blizu 
pa opet šetao. Smetala nas je njegova prisutnost. Nestrpljivo smo čekale da 


ode. Krenule smo u suprotnom pravcu. Kad smo se okrenule, vidjele smo da do- 
mobran polako odlazi prema Dubravi. Odlanulo nam je. Isti čas ugledala sam ženu 
u sivom kostimu, sa smeđim širokim šeširom. Pošla sam k njoj. 


— Zdravo, Jelo! Što ti radiš ovdje? — srdačno sam rekla i mislila: »Ako to 


nije veza, ispričat ću se da je slična nekoj znanici«. 


— Doputovala sam bratu prije tri dana — rekla je sa smiješkom. 
Došle smo do Stanke. 

— Imate li karakteristike? — upitala je tiho. 

— Imamo — odgovorila sam. 

— Pokaži. 

Pokazala sam kuvertu. Ona se malo namrštila. 

— Ne piše preko koga odlazite. 

— Odmah ću urediti, čekajte malo. 

Otišla sam u Maksimir. Iza stupa ulaznih vrata stajao je Joža. 

— Što je? — pitao je. 

— Treba naznačiti preko koga odlazimo — šapnula sam i dodala kuvertu. 
Izvadio je olovku, napisao dvije riječi. Stisli smo jedno drugome ruke. 


— U redu — rekla je. — Vidite tamo na cesti prema Dubravi čovjeka koji po- 


pravlja dvokolicu. Idite za njim. On će malo voziti i doći ispred vas, onda stati 
da popravi kotač i pustiti vas pred sebe, opet vas prestići, i kad budete dosta da- 
leko, pristupit će vam. 

Pozdravile smo se i brzo krenule. Pred nama, dosta daleko, išao je polako i 
zastajkujući mladi domobran. Što da radimo? Da požurimo i prestignemo ga? Da 
idemo polaganije? Tko je to? Što se ovuda vrti? 

Približavale smo se čovjeku s dvokolicom, a domobran ga je gotovo stigao. 
Čovjek je sjeo na dvokolicu, vozio neko vrijeme ravno, a onda zaokrenuo desno. 
Požurile smo. I domobran je požurio. Počeo nas je uznemiravati. Zaokrenuo je za 
dvokolicom. Kad smo stigle do ugla i pošle desno, vidjele smo da stoji uz čovjeka 
sa dvokolicom. Mirno smo išle dalje. 

— Drugarice — tiho nas je pozvao drug. 

Stale smo. 

— Ja ću sada brzo voziti i zaokrenuti, neko vrijeme me nećete vidjeti. Vi sa- 
mo idite dalje. Ja ću vas stići. Idite zajedno s drugom, i on odlazi u partizane. 

Popeo se na dvokolicu i začas iščeznuo u daljini na zaokretu. Nas troje pošli 
smo dalje. 

Išli smo gotovo pola sata. Čovjeka na dvokolici nije bilo ni pred nama ni iza 
nas. Osjećali smo se nelagodno. Da mu se nije zaista pokvarila dvokolica? Da nije 
kako nastradao? Što ako ga ne bude? 

— Što je s našim drugom? — upitao je domobran. 

— Ne znam — odgovorila sam. 

— Što je s našim drugom? — upitao izgovorio je pitanje, koje nas je sve tro- 
je tištalo. 

— Ići ćemo još jedan sat. Ako ga ne bude, vratit ćemo se i javiti na vezu — 
predložila sam. 

Iza jednog sela, kraj sporednog puta, sjedio je uz grmlje naš drug s dvo- 
kolicom. 

— Jeste li se bojali da me više nećete vidjeti? — smijao se. 

Nama je odlanulo. Kroz smijeh smo mu ispričali da smo već imali gotov plan 
za povratak. 

— Drugarice, presvucite cipele i idemo dalje. 

Išli smo kroz sela, po livadama i oranicama. U selu bi drug ponekoga upitao 
ima li mlijeka, slanine ili brašna. 

Kraj nekog potočića izišao je iz guštare mladić s puškom. Protrnuli smo. 

— Zdravo! — domahnuo mu je naš drug i pošao k njemu. 

Nešto mu je tiho objašnjavao, a onda tiho rekao: 

— Dalje će vas voditi ovaj drug. 

Pozdravili smo se, i drug s dvokolicom se odvezao natrag. 

Išli smo neko vrijeme šuteći. Drug s lovačkom puškom se načas zaustavio. 

— Sada dolazi opasan dio puta. Moramo biti oprezni. Ići ćemo još kilometar, 
a onda ćemo preko pruge. Pruga je čuvana, možemo naići na ustaše. Moramo ići 
potpuno tiho, bez šuma i glasa. Nezgodno je što je tek sumrak. Preko pruge ćemo 
pretrčati do grmlja. 

Prešli smo prugu i došli u neko selo. Tu smo dobili novog vodiča. Drug s pu- 
škom rekao mu je: 

— Odmah dalje. Hitno. I pazi na njih. Još danas preko Save. 

Odmorili smo se pola sata u nekoj seljačkoj kućici, popili mlijeko i pošli 
dalje. Pala je noć, blaga, topla, puna mirisa zemlje, kao da je proljeće a ne siječanj. 

Poslije deset sati noću stigli smo u neko selo. U daljini vidjelo se slabo osvi- 
jetljeno nebo. Bio je odsjev rasvijetljenog Zagreba. Dakle, i nakon sedam sati hoda, 
zapravo smo još u neposrednoj blizini grada! Išli smo stranputicama, prema jugu, 
natrag prema sjeveru, vijugali, neka sela obilazili, kroz neka prolazili. I zato je 
Zagreb još blizu — previše blizu! 

Ušli smo u neku kuću, vjerojatno gostionicu. Naš vodič je rekao gazdi: 

— Odmah dalje i pazi na njih. Još večeras moraju preko Save. 

— Ne može se — odgovorio je. — Partizani su kod Save napali čerkesku pa- 
trolu, nekoliko ih ubili, nekoliko ranili. Zarobili su im konje. Čekamo »odmazdu«. 
Prijelaz preko Save je prekinut. 

Naš se vodič zamislio. 

— Zadatak je da ih se prebaci još noćas preko Save. Što dalje. 

— Nikako se ne može, druže — rekao je seljak. — Danas je prijelaz nemo- 
guć. Neka ostanu kod mene. Prebacit ćemo ih sutra noću. Javit ću drugovima, osi- 
gurat će prijelaz. 

Večerali smo i pošli spavati. Stanka i ja ležale smo zajedno i pričinjale se kao 
da spavamo. Tek neravnomjerno disanje odavalo je da smo budne. Gušila nas je 
teška bol. Po podne smo prošle kroz Dubravu, pokraj stupova na kojima su prije 
tri tjedna među šesnaest drugova bili obješeni i naši muževi, Grizi i Branko. Mi- 
slila sam na djecu koju sam ostavila. Hoću li ih naći žive? Hoće li ih ustaše odvesti 
u logor? Hoće li ih ubiti? Ležale smo tako jedan sat. 

Najednom začujemo kucanje. Ušli su teški koraci. Kroz staklena vrata vi- 
djele smo svjetlo džepne svjetiljke. Domaćica je s nekim šaptala. Koraci su 
pošli prema našoj sobi. Ušao je netko, uperio nam električnu svjetiljku u lice 
i upitao: 

— Tko ste vi? 

Sjela sam i odgovorila pitanjem: 

— A iko ste vi? 

— Ustaša. 

— I onda? — rekla sam prividno mirno, a pri tome uzbuđeno pomislila: 
»Nismo daleko dospjele, ali su nas ipak vani uhvatili, a ne kod kuće.. .« 

Misli je prekinuo veseo, mladenački smijeh. 

— Zar ne vidiš, drugarice, da sam partizan?! 

Okrenuo je svjetiljku prema sebi. Na svjetlu je zablistalo nasmijano lice se- 
damnaestogodišnjeg vodnika — diverzanta. 

— Čuo sam da su došle drugarice iz Zao, a ja očekujem neke, pa sam 
došao da vidim jesu li to one. 

— Druže — rekla sam ozbiljno — nemoj se ovako više šaliti. Zar ne misliš da 
ovamo ne bi zaista mogli doći ustaše? 

— Uh, na to nisam mislio! — ispričavao se. 

Drugi dan smo sjedili zajedno. Mladi diverzant, prvi partizan kojega smo sre- 
le, pričao nam je razne događaje iz borbe. Oko tri sata čuo se kamion. 

— To su avijatičari iz Zagreba — uskliknuo je i izletio van. 

— Da i / mi bježimo? — pomislile smo uzbuđeno. Što se događa? Ipak nam 
se učinilo najpametnije da zasada ništa ne poduzimamo samostalno. 

Kamion se zaustavio pred kućom. Iz kamiona je poskakalo desetak avijatiča- 
ra — domobrana. Izbacivali su neke pakete. K njima je dotrčao naš vodnik i sr- 
dačno se pozdravio. Čim su sve iskrcali, kamion se vratio. 

— To su naši avijatičari — pričao nam je diverzant. — Imamo vezu sa »Švar- 
covim domom«. Svake nedjelje nam donose materijal: municiju, eksploziv i ostalo 
što naručimo. 

Uveče smo pošli dalje. Naš domaćin nas je nakon tri sata hoda uručio nekom 
seljaku: 

— Odmah preko Save. Pazi na njih. Noćas moraju što dalje. 

— Bit će malo teško — govorio je novi vodič. — Ustaške i čerkeske patrole 
krstare cestama i uz Savu. Mjesečina je, pa se daleko vidi... 

Došli smo do Save. Oprezno smo se klizavom strminom spustili do obale. Za- 
zviždao je. Napeto smo čekali. Ponovo je zazviždao. S druge strane Save čuo se 
isti otegnuti zvižduk — odaziv. 

— Dobro je — rekao je vodič s olakšanjem. — Veza nije prekinuta. Da se 
drug Rudi nije javio, morali biste se vratiti, a to bi bilo loše. Treba da se što prije 
prebacite dalje, ovdje sve vrvi od ustaša i Čerkeza. Pričekajte malo dok stignem 
čamcem. 

Oprezno je doveslao i pristao čamcem uz obalu. Ušli smo i napokon se uputili 
preko Save. Vodič je veslao polako, oprezno, no ipak je svaki dodir vesla s vodom 
sablasno i nadaleko odjekivao u dubokoj noćnoj tišini. Sava se blago ljeskala oba- 
sjana punom mjesečinom i neopazice nas nosila niz vodu. 

— Krasan cilj da naiđu — šapnuo je sa smiješkom vodič, kad smo bili na po- 
lovini rijeke. 

Činilo nam se da nikada nećemo stići do druge obale. Najzad smo pristali 
pod niskom vrbom. Drug Rudi nam je pomogao da iziđemo, a naš vodič mu je 
rekao: 

— Pazi na njih. Odmah dalje. Što dalje. 

Drug Rudi nas je odveo do puteljka, gdje su nas čekala dva druga s ranjeni- 
kom. Pošli smo. Ranjenika su ona dva druga držala ispod ruke i gotovo nosila. 

— Kada i gdje si ranjen, druže? — upitala sam. 

— Prije dva dana napali smo čerkesku patrolu gore kod Save. Ranjen sam 
kroz prsa — rekao je teško dišući. 

Hodali smo polako i često se odmarali zbog ranjenog druga. Oko tri sata noću 
stigli smo blizu nekog sela. 

— Pričekajte me ovdje — rekao je Rudi i pošao u selo. 

Vratio se za pola sata, odveo nas i »smjestio po kućama« na noćenje. Ujutro 
su nam se priključile još dvije drugarice. Pošli smo dalje. Prolazili smo oranicama, 
pašnjacima, voćnjacima. Daleko smo obilazili sela, ceste i putove. Preskakivali 
smo ograde i potoke. Upravo smo došli do pruge da je prijeđemo, kad Rudi vikne: 

— Avion! 

Brzo smo legli na nasip pruge. Avion je neko vrijeme kružio nad prugom, a za- 
tim se izgubio. Pošli smo dalje. Išli smo krajem bez šume, bez grmlja — brisa- 
nim prostorom. U nekoj osamljenoj kućici nedaleko od sela legli smo da se od- 
morimo. Tek uveče smo pošli dalje. Priključila su nam se još tri druga. Nakon 
dva sata hoda stigli smo do nekog sela i pričekali Rudija, koji je otišao u selo. 
Čekali smo, čekali vrlo dugo. Što je s Rudijem? Uznemirivali smo se da mu se nije 
što dogodilo. Ponovo nas je podilazio ledeni osjećaj osamljenosti i napuštenosti. 
Ranjenik je bio potpuno iscrpljen. Noć je postajala sve hladnija. Mjesečina je na- 
daleko obasjavala ravnicu. Selo, udaljeno otprilike kilometar, vidjelo se kao da je 
u neposrednoj blizini. Da nisu ustaše u selu? — mislili smo s užasom. Što ćemo 
s ranjenikom? Rudi se vratio tek nakon dva neizmjerno duga sata. Bio je veseo. 

— Idemo, drugovi — pozvao nas je. 

Pošli smo do seoskog puta. Tu su čekala natovarena kola s upregnutim volo- 
vima. Volove je tjerala stara seljanka. 

— Dugo sam se zadržao — govorio je Rudi — ali morao sam preuzeti mate- 
rijal. Pomozite, drugovi, da smjestimo ranjenika u kola. 


Kola su bila natovarena uredno poslaganim velikim paketima. Bio je to pa- 
pir za štampariju. Smjestili smo ranjenika na kola, podvili poda nj kapute i po- 
krili ga nečijom dekom. Pošli smo za kolima. Rudi je bio uz nas, no čim bismo 
ugledali selo, brzo je odlazio naprijed, da izvidi teren. Volovi su polako vukli nato- 
varena kola, koja su duboko upadala u blato seoskog puta. U gotovo neshvatljivo 
tihoj noći kola su se jednoliko i bez prestanka kretala daleko, daleko... Vukli 
smo se umorni za njim, teško izvlačeći noge iz blata. 

— Moramo još noćas preko Save — tiho je govorio Rudi. 

— Zar opet preko Save? — užasnuli smo se. 

— Opet, naravno — smješkao se Rudi. — Ovdje nemam gdje da vas smjestim 
da se odmorite. Ljudi su po selima dobri, ali očekuju ustaše i Čerkeze, pa se nitko 
neće usuditi da vas primi. 

Oko jedan sat u noći stali smo. Na pedesetak metara niza strminu ljeskala se 
na mjesečini Sava, obrubljena nisko pognutim vrbama. 

— Ah, kako je to romantično! — i nehotice se otelo jednoj drugarici, zane- 
senoj ljepotom prirode. 

— Jesi li luda?! Zar ti je sada do romantike? — progunđalo je nekoliko srdi- 
tih glasova oko drugarice, koja se zastidjela. 

Rudi je pronašao najblažu strminu. Iskrcali smo pakete i smjestili ih na po 
puta između Save i ceste. Pakete smo složili, namjestili ležaj i donijeli ranjenika. 
Na ostale pakete smo posjedali mrtvo umorni. Rudi je sišao do obale i tiho, oteg- 
nuto zafićukao. Nitko se nije javljao. Ponovo je zafićukao. Fićuk se sablasno oteg- 
nuo kroz tihu, jasnu noć. Opet ništa. 

— Ne znam što je to — šaptao je Rudi. — Pričekajte malo, idem da izvidim. 
Budite potpuno mirni. Cestom često prolaze noću čerkeske patrole i osvjetljavaju 
obalu. Ako ih čujete, sagnite se i stisnite u hrpu. Budite potpuno mirni, nemojte 
kašljati ni pušiti. Plamen šibice daleko se vidi. Prikrijte pakete da se ne bijele. 

Otišao je obalom niz Savu. Sjedili smo stisnuti leđima uz leđa, a magla, što 
se dizala sa Save, prodirala je u kosti. Cipele su se polako počele zaleđivati zajed- 
no s blatom. 

Rudi se vratio nakon pola sata i ponovo zafićukao. Opet ništa. Stajao je za- 
mišljeno, a onda rekao: 

— Pokušat ću da vas negdje smjestim — i brzo otišao. 

Tresli smo se od vlage i zime. Napeto smo osluškivali, ne čuje li se u daljini 
topot čerkeskih konja. Vrijeme je polako, neshvatljivo polako prolazilo. Prošao je 
sat, prošla su dva sata, a Rudi se nije vraćao. Cipele su se s blatom zamrzle u le- 
denu koru. Noge su nas nepodnošljivo zeble. Tišina i osamljenost jezivo su ležale 
nad nama i pritiskale nas. Ranjenik je tiho stenjao. 

— Čerkeske patrole... sela očekuju ustaše... Rudija još uvijek nema... sami 
smo... napušteni usred opasnosti... — neprestano i neumoljivo je odjekivalo u 
nama. Rudi se vratio tek oko četiri sata. Sišao je do obale i ponovo zafićukao. 
Ništa. Sjeo je do nas i počeo veselo ispitivati: 

— Jeste li pospani? Umorni, gladni? Hladno je, zar ne? 

Odmah nam se sve činilo lakše, a opasnost manja. Osjećali smo da nismo na- 
pušteni. Zapušili smo. 

Oko pet sati ujutro Rudi je ponovo otišao i vratio se za jedan sat. 

— Drugovi, idemo da se malo odmorimo — pozvao nas je veselo. 

Istrgli smo noge iz leda i potrčali na cestu. Išli smo tiho u »koloni po jedan« 
i ušli u guštaru kraj ceste. Provlačili smo se kroz grmlje, stalno uz cestu, držali se 
jedno drugoga, da u mraku ne izgubimo vezu. Stali smo pred kućicom na kraju ne- 
kog sela. Rudi je ušao i nakon nekoliko minuta uveo nas u kućicu. Dremljiva do- 
maćica ložila je vatru, a domaćin gunđao: 

— Ako dođu ustaše, bit će svašta... i zaklanih i vješanih... 

Rudi je ponovo otišao. Domaćica nam je kuhala žgance, a domaćin izišao. Kad 
smo se najeli i malo zagrijali, ušao je domaćin i rekao: 

— Rudi vas zove da dođete na Savu. 

Skočili smo i istrčali. Začudili smo se da Rudi nije došao po nas. Nastojali 
smo istim putem doći do obale. Prešli smo cestu, ali nismo našli mjesto s pa- 
ketima. Ako naiđu čerkeske patrole? Stali smo časak neodlučno. Dogovorili smo 
se da jedan drug pođe tražiti naše mjesto uz obalu. Drug se vratio nakon četvrt 
sata. 

— Pakete sam našao, ali nema Rudija — govorio je zabrinuto. 


Spustili smo se do obale, ponovo sjeli na pakete i čekali. Tištila nas je osam- 
ljenost, puna opasnosti. Ponovo smo napušteni, a svaki čas mogu naići ustaše i 
Čerkezi... Polako je počelo svitati. Magla nad Savom postajala je sve rjeđa i 
svjetlija. Sunce je izašlo, Sava se zasljepljujući ljeskala. 

— Sedam sati je prošlo — šapnuo je netko. 

Obasjani suncem, nismo imali gdje da se sakrijemo u slučaju opasnosti. Na- 
pokon je došao Rudi. Ljutio se što nas je seljak na prijevaru otpravio iz kuće. 

— Boji se — rekao je. — Nije ni čudo. Da vas je tko vidio kod njega, stra- 
dao bi. 

Sišao je ponovo do obale i zafićukao. Napeto smo čekali odaziv. Zafićukao je 
još jednom i konačno se odazvao fićuk s druge obale. 

— Tko je? — vikao je neki seljak. 

— Rudi! Prebaci nas! 

— Odmah! 

Otisnuo se mali čamac s dva čovjeka. Jedan je veslao, a drugi je izbacivao 
vodu. 

— Čamac je star, šupalj — rekao je Rudi sa smiješkom. 

Najprije je prevezen ranjenik, onda mi, dvoje po dvoje, i na kraju materijal. 
Prebacivanje preko suncem obasjane Save trajalo je puni sat. 

— Dobar cilj... — mislili smo. 

Smjestili smo se u gostionici i osjećali se sigurnima. Pili smo kuhano vino, 
bezbrižno razgovarali i smijali se. Najednom zatutnji, zagrmi, negdje u blizini. 

— Što je? — upitali smo, uznemireni. 

— Ustaše su napali selo preko Save — viknuo je Rudi utrčavši. — Brzo 
dalje! 

Istrčali smo. Selo u kojem smo se jutros odmarali, gorjelo je. Zrak je drhtao 
od užasne tutnjave, a vjetar je donosio vonj paljevine. 

Žurili smo uz Savu. Ranjenika smo smjestili na kola koja su slučajno pro- 
lazila. 

— Ostavi ga u Oborovu druže — rekao je Rudi. 

— Koliko ima do Oborova? — upitali smo. 

— Oko deset kilometara. U Oborovu ćemo se malo odmoriti i odmah poći 
dalje. Umorni ste, neispavani, ali ovdje nije sigurno. 

Bili smo tako umorni da smo mislili kako tih deset kilometara nikad neće- 
mo prijeći, a ipak smo išli ne osjećajući noge. Rudi je zapjevao. Prihvatili smo 
pjesmu, zagazili čvršće i umor je bio manji. Najednom je Rudi stao i nešto 
osluškivao. 

— Čerkezi — rekao je. 

Protrnuli smo. 

— Prijeko su. Čujete li topot? Brzo sa ceste, da nas ne vide. 

Cestom, s druge strane Save, na zapjenjenim konjima, divlje je projurio od- 
red Čerkeza. 

Pošli smo dalje. Užas nam je još stiskao grla. Rudi je zapjevao, zapjevali 
smo s njime i bilo nam je lakše. Začas smo zaboravili opasnost. Najednom je 
zapucalo. U daljini preko Save gorjelo je drugo selo. Još jednom su nas Čerkezi 
prestigli, još je jedno selo planulo. 

Tek oko podne stigli smo u Oborovo i ručali. Odmarali smo se samo jedan 
sat, kad je Rudi pozvao. 

— Idemo, drugovi. 

Polako smo se digli, neopisivo umorni, otečenih nogu i očiju. 

— Još samo dva-tri kilometra — tješio nas je Rudi, na kojemu nismo opažali 
ni malo umora. — U Prečnu ćete se dobro odmoriti. Ovdje je previše opasno. 

I sami smo to znali — vidjeli smo! Pošli smo dalje, nekoliko — za nas pre 
morene — neizmjerno dugih kilometara i napokon stigli u Prečno. Rudi nas je 
smjestio po kućama i oprostio se. Odmah smo zaspali i spavali do drugog jutra. 

Ujutro je došao po nas kurir. 

— Zove vas drug Brko. 

Odveo nas je u selo u neku kuću, iz koje se čuo zvuk radija. 

— Tu je agit-prop i partijski kurs — objasni nam kurir. 

Drug Brko je zatražio karakteristike, pročitao ih, zalijepio u novu kuvertu i 
vratio nam. 

Slušale smo radio-stanicu »Slobodna Jugoslavija«, Moskvu, London. U Prečnu 
je bila živa vreva partizana-pozadinaca, nasmijanih, veselih, kao da opasnost uop- 
će ne postoji. I nas je počeo prožimati osjećaj slobode. 

Uveče smo sjedili s drugovima polaznicima kursa, koji su nam pripovijedali 
razne događaje iz borbe. Pohlepno smo slušali. Pjevali su, plesali kolo, smijali se. 

Drugog jutra pošle smo Stanka i ja u agit-prop. Putem smo srele pet-šest 
drugova s radio-aparatom kako veselo nekamo idu. 


— Kamo, drugarice? — pitali su nas. 


— Idemo u agit-prop da slušamo vijesti — rekle smo. 

— Nema ga, otpremljen je. 

— Kamo? 

— U konspiraciju... Evo ga — rekao je, nasmijao se i pokazao na radio- 


-aparat i nekoliko omota koje su nosili drugovi. 

— A partijski kurs? 

— Već je otišao. 

— Kamo? 

— U konspiraciju. 

— A drug Brko? 

— U konspiraciji je. I vi ćete još danas u konspiraciju — smijali su se 
drugovi. 

Prolazile smo selom, bilo je pusto. Seljaci su ili otišli ili se povukli u kuće, 
a partizana više nije bilo. Vratile smo se u kuću u kojoj smo noćile. Ponovo nas 
je obuzeo jeziv osjećaj osamljenosti i napuštenosti. 

— Ako zaborave na nas? — upitala je Stanka. 

— Neće — rekla sam uvjerljivo, iako je mene mučila ista sumnja. 

U deset sati bilo je Prečno evakuirano, a mi smo ostale. Već smo odručale 
a po nas još nije nitko dolazio. Prošla su još dva sata, dvije vječnosti. 

Vrata se naglo otvorila. 

— Drugarice, brzo, ilemo — pozvao nas jedan partizan. Skočile smo, uzele 
stvari i s olakšanjem pošle. Doveo nas je do Save. Na obali nas je čekalo nekoliko 
drugova i drugarica. S njima je bio i jedan Amerikanac, mladi avijatički major, 
koji se spasio iz zapaljenog aviona, pao na oslobođeni teritorij, pa se sada preba- 
civao na putu u Vrhovni štab. Nitko od dosadašnjih suputnika nije se nalazio 
među njima. 

Obalom je tiho klizio čamac i pristao kod nas. 

— Sava! Opet preko Save! — mučno nas je stezao osjećaj odvratnosti. 

Blatna, mutna voda, pozlaćena popodnevnim suncem, zapljuskivala je obalu. 
Ukrcali smo se i u tri navrata prebacili se svi prijeko. 

— Pred nama je težak put, drugovi — rekao je partizan. — Trajat će oko 
dvanaest sati, gotovo bez odmora. Idete kroz »Žuticu«. Taj put se ne može preki- 
dati. Opasan je, a »Žutica« je močvarna šuma, neće biti odmora. 

Bilo je oko pola tri po podne kada smo pošli. Išli smo najprije livadama i 
oranicama, zaobilazeći sela, a onda po nekom kukuruzištu pod vodom. Nekoliko 
kilometara hodali smo, ili bolje, klizali se po malim humcima — premalenim da 
na njih čvrsto staneš, a međuprostor pun vode bio je preuzak da gaziš između njih. 
Nas petnaest sklizalo se i posrtalo u koloni po jedan. U daljini smo opazili dva 
tamna obrisa. 

— Da li su ljudi ili stabla? — pitali smo. 

Načas smo stali. 

— Miču se, ljudi su — tvrdili su jedni. 

— Ne miču se, stabla su — govorili su drugi. 

Stajali smo neko vrijeme i promatrali. Čas nam se činilo da se miču, a čas 
da stoje. Morali smo dalje. Nakon nekog vremena uspeli smo se na mali brežu- 
ljak do nekog sela. Sjeli smo, a naš partizan je pošao po novog vodiča. Bio je to 
seljak stariji od pedeset godina, predsjednik seoskog NOO-a. 

— Ne mogu vas, drugovi, voditi, premoren sam — govorio je. 

— Druže, još danas moraju kroz »Žuticu«. 

— Ne mogu, drugovi, noćas sam vodio jednu grupu, tek sam se vratio, pre- 
moren sam! 

— Mogu li ovdje prenoćiti? — pitao je partizan. 

— Ni govora! Ustaše i Čerkezi su svuda naokolo! Ako upadnu, i sam moram 
bježati, a što bih s petnaest ljudi! 

Dugo smo ga morali nagovarati, a tek kad smo i sami prešli »Žuticu«, shva- 
tili smo kako mu je teško bez odmora prelaziti četiri puta taj strašan put. 

Napokon je pristao. Ponovo smo se klizali i posrtali po močvarnom kukuru- 
zištu. Nakon nekog vremena stao je i rekao nam: 

— Sada ćemo preko porušenog mosta. Tu često postavljaju zasjedu. Ići će- 
mo brzo, bez glasa i bez čekanja. Tko prođe, prošao je, tko ostane, ostao je. Če- 
kati ne možemo nikoga, jer svi možemo stradati. 

Spuštao se sumrak. Stigli smo do ostatka mosta, koji je — tridesetak metara 
dug — vodio preko nekog potoka. Naš vodič je gotovo trčao mostom, a mi, u 
posljednjem blijedom svjetlu sumraka, korak po korak: najprije komadićem 
grede uz rub bivšeg mosta, zatim smo dobro odmjerenim širokim korakom stali 
na komadić oblice u sredini, po njoj kao po užetu trčeći nekoliko koraka i opet 
skočili na komad grede s druge strane mosta. Zatim opet u sredinu na oblice, 
pa nanovo preskočili do ruba, opet u sredinu, opet na rub. Pod nama je zijevala 
provalija, puna mutne, blatne vode. A u glavi nam je uz to još neprestano zujalo: 

— Zasjeda... zasjeda... 

»Zar je moguće da smo prešli, da je opet tle pod nogama?« mislili smo s olak- 
šanjem, dok smo trčali nekoliko desetaka metara do grmlja, u kojemu nas je 
čekao vodič. 

— Svi ste. Dobro je — smješkao se. — A sada brzo dalje. 

— »Žutica« — rekao je vodič. Ići ćemo nekoliko sati bez odmora. Ne smi- 
jemo razgovarati, jer i tu može biti zasjeda. 

Izašao je pun mjesec, krvavocrven, i sablasno osvjetljavao tamnu liniju šume 
kojoj smo se približavali. Konačno smo ušli u »Žuticu«. 

— Zašto je tako strašna ta »Žutica«? — i nehotice smo pomislili. 

Iz početka nismo osjećali ništa naročito. No što smo dublje ulazili, vlažno tle 
postajalo je mekše. Blato se počelo lijepiti, a voda, koja je bivala sve viša, ulazila 
u cipele. Močvara kao da je hvatala noge, jer su sve dublje upadale u blato. Sve 
smo ih teže podizali, izvlačeći po nekoliko kilograma blata. Otresali smo blato s 
cipela, strugali ih o debla, da bismo već kod slijedećeg koraka ponovo dizali teški 
teret. Kod svakog koraka klokotalo je blato, otkidano iz močvare. Gornji, žitki 
sloj ledenog blata ulazio je u cipele. Posrtali smo i padali u blatnu kaljužu. Teško 
smo napredovali, sve jače nas je obuzimao umor. Noć je postajala sve hladnija, 
vlaga nas je potpuno prožela, dok smo se od napora znojili. 

Hodali smo, hodali nekoliko sati, a »Žutici« nikako kraja. Mjesec se uspinjao 
i kroz golu zimsku šumu osvjetljavao put — užasan, beskonačno dugi put kroz mo- 
čvaru. Dvaput smo zastali nekoliko minuta da se odmorimo. Stisnuli smo se u 
krug, sagnuli glave i zapušili. 

— Odmorit ćemo se kod svinjara — šaptao je vodič. — Na maloj čistini je 
bajta, sjest ćemo uz vatru i ugrijati se. 

Stigli smo do čistine. Vodič je pretrčao rasvijetljeni prostor i pokušao ući. 
Vrata su bila zatvorena. Pokucao je, neko vrijeme čekao, ponovo pokucao, neod- 
lučno stajao časak, onda nas rukom pozvao da dođemo. 

— Ne znam što je sa svinjarom. Jučer je još bio ovdje, a sada ga nema. Da 
nije uhvaćen? Možda ga je tko izdao, onda je ovdje zasjeda! Svakako se moramo 
malo odmoriti. Pred nama je još komad šume, onda oko kilometar brisanog pro- 
stora, pa pruga. 

Zašutio je načas, a onda zamišljeno nastavio: 

— Ne valja ova mjesečina. Vidi se kao po danu. Teško ćemo proći brisanim 
prostorom i prugom. Pruga je čuvana. Na svakih sto metara nalaze se bunkeri i 
stražarnice. 

Sjeli smo na ogradu pred bajtom. Vodič je časak šutio, pa nastavio kao da 
glasno misli: 

— Trebalo bi pričekati dok mjesec zađe, a tek je na po neba. Ne možemo 
čekati, a i nezgodno je ovako vani. Oznojeni smo, a hladno je. 

Najednom se začuje mitraljez, a na nebu je bljesnulo crveno svjetlo. Titralo 
je neko vrijeme, pa ugaslo. 

»Zasjeda...« pomislili smo s užasom. »Gdje ćemo se sakriti? Mjesečina .. .« 

— To je oklopni vlak na pruzi — rekao je vodič. Baca rakete i čisti prugu. 
Pruga je udaljena oko dva i po kilometra. 

Pošli smo dalje. Ponovo močvara, blato. Napokon smo stigli na rub »Žutice« 
i stali. Pred nama se prostirala mjesečinom obasjana močvarna livada, prekinuta 
linijom pruge. 

— Mjesečina... — promrsio je naš vodič kroza zube i opsovao. 

— Drugovi — rekao je — ići ćemo brzo, što brže možemo, u koloni po jedan. 
Posve tiho. Proći ćemo između bunkera i stražarnice. Ako zapuca, leći ćemo. Pre- 
ko pruge trkom. Pazite da ne zapnete na žicu da se ne kližete niz nasip i da vam 
se pod nogama ne kotrlja kamenje. 

— Tratatatata... — zaštektao je mitraljez. 

— Oklopni vlak — šapnuo je vodič i povukao nas dublje u šumu. 

Polako je prugom prolazio vlak, iz kojega je prašio mitraljez i od vremena 
do vremena izbacivao rakete. Čekali smo dok se nije prilično udaljio. 

— Brzo!! — pala je zapovijed. 

Gotovo smo trčali, teško zadihani, u punom svjetlu mjesečine. Pred prugom 
je vodič načas stao i šapnuo drugu iza sebe: 

— Trkom, oprezno, bez šuma. 

Zapovijed je šapatom »po vezi« išla od uha do uha. 

Potrčao je i laganim skokovima uspeo se na nasip, prekoračio žicu, jednim 
skokom sa šinje na drugu šinju, opet preko žice pa niz nasip, pretrčao preko bri- 
sanog prostora oko sto metara i nestao u grmlju. Svu pozornost svratili smo na 
njega i ponavljali svaki njegov pokret. Opasnost i napetost toliko nas je zaokupila 
da smo trčali lako, gotovo ne osjećajući umor. Najednom je u dubokoj tišini za- 
brujala žica, čuo se mukli udarac i kotrljanje kamenja. 

»Netko je zapeo i pao preko žice...« gorjelo je u mozgu, dok smo, ne 
okrećući se, trčali do grmlja. 

— Moj sin!! Moj sin!! — s užasom je šaptala jedna drugarica, tražeći ga uz- 
buđeno među nama. Vodič je istrčao i na rubu grmlja sukobio se sa zadihanim 
petnaestogodišnjim mladićem. Majka i sin zagrlili su se bez glasa. 

— Brzo dalje. Preblizu smo. Ako zapuca... — govorio je vodič. 

Hodali smo oko pola sata, kad je vodič šapnuo »po vezi«: 

— Sad ćemo preko ceste. Trkom, bez šuma. 

Na drugoj strani sakupili smo se u grmlju, a on je tiho objašnjavao: 

— Ovo je sporedna cesta. Sada ćemo grmljem uz nju, pa do glavne. Ako ču- 
jete topot konja, lezite. 

Koljena su nam se tresla od umora, a mišići podrhtavali. Vlagom natopljena 
odjeća hladila nas je. Umorno smo se vukli grmljem i napeto pazili na vodiča. Na 
pedesetak metara pred nama ljeskala se na mjesečini glavna cesta, kad se najed- 
nom vodič bacio u blato pod grm. Isti čas smo i mi ležali u blatu i tek tada čuli 
topot konja. Cestom je divlje projurila čerkeska patrola. 

Vodič je ustao i šapnuo po vezi: 

— Trkom preko ceste. 

Ponovo nismo osjećali umor. Začas smo bili do ceste, pa trkom prijeko. Ušli 
smo u grmlje, okupili se oko vodiča, sagnuli glave i s olakšanjem zapušili. 

— Najgore je prošlo. Još jedan sat, pa smo u Cerju. Tu ćemo se odmoriti — 
bodrio nas je stari vodič. 

— Znači da ćemo tek poslije tri sata noću stići u Cerje. Sada hodamo već 
gotovo dvanaest sati — rekao je jedan drug. 

— Da smo mirno hodali ravnom cestom, bilo bi previše, a mi imamo za so- 
bom kukuruzište, most, »Žuticu«, brisani prostor, prugu, dvije ceste i čerkesku 
patrolu! — odgovorio je netko. 

Činilo nam se potpuno nemoguće da ćemo izdržati još jedan sat hoda. Bolio 
nas je svaki mišić, svaki zglob, glava nam je padala, oči su se sklapale. 

— Idemo dalje — rekao je vodič, kad smo popušili, i polako pošao. Tetu- 
rali smo i klecali od umora. 

— Cerje — rekao je vodič i pokazao na mjesečini obasjano selo, kojemu smo 
se približavali. 

Snaga se vratila — napokon smo na cilju. Vodič je probudio predsjednika 
NOO-a i zamolio da nas smjesti po kućama na noćenje. 

— Ne možemo vas primiti, drugovi, svaki čas mogu upasti Čerkezi i ustaše. 
Sve unaokolo pale. 

— Prošli smo »Žuticu«, umorni smo, ne možemo dalje — rekao je naš vodič. 

Predsjednik se zamislio i rekao: 

— Hajdete gore u vinograd, u onu klijet. Možda tamo možete prenoćiti. 

U vinograd?! ... Kad smo osjetili da smo na cilju, napetost je popustila, umor 
nas počeo rušiti. U vinograd?! To je potpuno nemoguće. Vodič je u nedoumici 
časak stajao, slegao ramenima i rekao: 

— Moramo gore. Pa nije daleko, drugovi, nekih dvjesta metara. 

Dvjesta metara blatne, klizave strmine! Činilo nam se kao da je pred nama 
dvjesta kilometara. 

Pošli smo kližući se i posrćući, od kolca do kolca kroz strmi vinograd, ušli u 
klijet, odbacili torbe i rance i srušili se na klupe. 

— Ne možete, drugovi, ovdje. Morate natrag u Cerje... 

Užas nas je tako obuzeo da nismo čuli zašto nas vraćaju u Cerje. Naš se 
vodič prepirao, oštro tražio da nas ovdje prime, ali uzalud. Pokupili smo stvari i 
sišli, kližući se blatom, ponovo u Cerje do predsjednika NOO-a. 

— Drugovi, sad je tri sata prošlo, gotovo je pola četiri. Čerkezi napadaju 
obično jutrom između šest i sedam sati — u zoru. Ako vi sada kod nas zaspete, 
ovako umorni nećete moći bježati, sve će vas pohvatati. Razumijete, ovdje ne 
možete ostati. Sam ću vas odvesti gore. 

Ponovo vinograd — strašnih, neizmjerno dugih dvjesta metara. 

Došli smo u klijet, ponovo pobacali prtljagu i posjedali mrtvi umorni, ozebli, 
gladni. Naš vodič, predsjednik NOO-a i drug iz klijeti vijećali su, a neka žena 
kuhala nam prežganu juhu. 

— Moramo dalje, drugovi — rekao je naš vodič. — Ovdje u šumi nalazi se 
jedna napola srušena bajta, prazna je, u njoj ćemo prenoćiti. 

Digli smo se i posve apatično pošli u šumu. Otečene, mokre, premrzle noge, 
pune žuljeva, vukli smo polako, umorno. 

— Evo nas — rekao je vodič. 

Popeli smo se na tavan, skinuli cipele, legli na goli pod, u kojemu su poje- 
dine daske bile istrgane, stavili rance pod glavu, stisnuli se jedno do drugoga 
i zaspali. 

Probudili su nas oko pola sedam. S teškom smo mukom obukli mokre cipele 
na otečene noge i vratili se u klijet. Veseli, nasmijani, jeli smo prežganu juhu, i 
kukuruzni kruh, prepričavajući jučerašnje događaje. 

U neposrednoj blizini nešto je prasnulo, klijet se potresla. 

— Minobacači!! Ustaše!! Čerkezi!! Napali Cerje... — Čuli smo da netko 
viče, kad smo izletjeli i trčali u šumu. Cerje je gorjelo. Nisko su letjeli avioni, 
bombardirali i mitraljirali šumu. Oko nas su praskale bombe i prštali meci. Tr- 
čali smo šumom, sakrivali se za stabla pred mitraljeskim mecima. 

Kad je bombardiranje prestalo, opazile smo Stanka i ja da smo u šumi same. 
Sjele smo. Što sada? Da pođemo naprijed ili prema Cerju? Kamo? Uto smo čule 
glasove i sakrile se u grmlje. S raznih strana pridolazili su naši drugovi. Došao 
je i vodič. Gdje su bili? Odakle su došli? Kako to da smo se bez dogovora i bez 
komplikacija našli? 

— To se uvijek tako događa — sa smijehom nam je objašnjavao novi vodič. 
— Kad počne gužva, pobacaju se stvari, svi se razlete, rasprše, nestanu, a kad se 
smiri, svi se opet nekako nađu, svi su na okupu i svi imaju svoje rance. 

Pošli smo dalje i nakon tri sata stigli u neko selo. Vodič nas je rasporedio 
po kućama da ručamo. Urekli smo sastanak točno u dvanaest sati, na kraju sela. 

Sastali smo i veseli, bezbrižni, kao da više nema nikakve opasnosti, pošli. U 
tom času počelo je: minobacači, bombe, mitraljezi. Selo, u kojemu smo se još 
nalazili, gorjelo je. Ponovo smo se raspršili i opet našli. Predveče smo stigli u 
Pokupsko. 

Pokupsko!! Prvo oslobođeno mjesto! Stigli smo predveče i u posljednjem svje- 
tlu sumraka stali smo pred nekom zidanom ogradom, na kojoj je neispisanim ru- 
kopisom, golemim slovima pisalo: 


ŽIVJELA KOMUNISTIČKA PARTIJA JUGOSLAVIJE 


ŽIVIO DRUG TITO! 


ŽIVIO SOVJETSKI SAVEZ — ŽIVIO DRUG STALJIN 


DAJEMO ŽIVOTE ZA BOLJI ŽIVOT. 

Stali smo i čitali: dvaput, petput, desetput. Činilo nam se da rastemo, da ja- 
čamo. Najednom nas je prešla jeza — učinilo nam se da nas grabe ustaške ruke. 
Osjetili smo da se i na slobodu treba priviknuti. 

Drugog jutra prešli smo Kupu i putem za Bučicu sreli prvi partizanski odred 
— dvadeset boraca, među njima tri djevojke. Naša vojska... Išli su odmjerenim 
korakom u koloni po jedan i pozdravljali nas: 

— Zdravo, drugovi, zdravo, zdravo... 

Stali smo i gledali za njima. Nisu imali uniforme, bili su različito odjeveni, 
neki u otrcanim pa i poderanim odijelima. 

— Nisu elegantni kao Nijemci, ali su jači od njih... — rekao je netko s 
ponosom u glasu ono što smo svi osjećali. 

Iz Bučice smo predveče kolima stigli u Glinu i odmah pješice dalje. Nismo 
osjećali ni umora ni žuljeva, pješačili smo i pjevali. Disali smo slobodu. Oko dva 
sata noću stigli smo na cilj: Topusko — ZAVNOH. 

Bijeg 


— Sveti Josipe, spasi nas od rata, nevolje i neprijatelja... 

— Partizani... — mislile su kažnjenice ponavljajući automatski molitvu, ko- 
ja im je govorila ono što nisu čule — govorila im da su borbe blizu. 

— Podijeli mi, bože, ovu hranu, koju ću nezasluženo primiti. Oče naš... — 
Ponavljale su svakodnevnu molitvu i gledale blijedu časnu sestru, kojoj su drhtale 
sklopljene ruke. 

Izgladnjela i slaba tijela kažnjenica podrhtavala su od radosti. 


Dvadeset dekagrama prljave vode — »krumpirove juhe«. 
— Zahvaljujem ti, bože, što si me gladnu i nevrijednu nahranio. Oče naš... 
Mitraljezi... partizani... 


U pola molitve ušla je blijeda »oberica«. 
— Kažnjenice, budite mirne, odmah krećemo. Selimo iz Požege... 
U njima se nešto slomilo. 


* 


Vozi vlak, klate se u marvenom vagonu tijesno nabijeni kosturi iz kojih sa- 
mo grozničavo sjaje oči. Stali su. 

— Vode! Molimo vode! Jedna žena umire! 

Netko je malo odškrinuo vrata vagona i dodao lončić vode. Kroz uski prorez 
vidjelo se mnogo ustaša kako trče, hodaju, viču ili stoje i razgovaraju. 

— Tu će naš vagon prikopčati na vlak za Jasenovac... 

Jasenovac... 

— Drugarice! Bježimo! — pokušala je slabim, hrapavim glasom viknuti Šte- 
fica Šantić-Matijašić. 

— Ustaše... Ubit će nas... 

— Ubili su nas glađu u Požegi! A Jasenovac je gori od smrti! 

Štefici se učinilo kao da joj je zraka rujanskog sunca, što je kroz pukotinu 
na vratima sinula u vagon, vratila snagu. 

— Bježimo! Bježimo! — navaljivala je, a glas joj je bio sve čvršći. 

Nastala je tišina. A Štefica je znala da ih svaka sekunda približava smrti. 

— Ja idem. Tko će sa mnom? 

Progurala se do odškrinutih vrata i pokušala ih malo više otvoriti. No njeno 
slabo tijelo, iscrpljeno od dvije godine robije u Požegi — dvadeset dekagrama 
krumpirove juhe ujutro i dvadeset dekagrama uveče — njeno tijelo, koje nije te- 
žilo ni četrdeset kilograma, nije imalo snage otvoriti vrata, put u slobodu. Njeni 
su mršavi prsti pokušali skupiti snagu... i tada primijeti da se sa svake strane 
pripilo uz vrata desetak slabih, nemoćnih prstiju. 

Vrata su popustila. 

Skliznula je na zemlju i odmah pod vagon. Otpuzala je na drugu stranu pru- 
ge, pa niz nasip u grmlje. Uz nju se stislo još šest skeleta. 

Vrata vagona su se zatvorila, vlak je pošao. 

Sunce... Nije to tračak sunca na kaznioničkom dvorištu niti u vagonu kroz 
usku pukotinu. To je sloboda... 

Sunce? Kada će zaći? Sunce je opasnost... neprijatelj... Tek je podne... 

Nepomično su ležale, a iz zemlje je u njih strujila snaga. Treba izdržati do 
noći. A onda dalje... Kamo? Kako dugo? Hoće li izdržati? 

— Izdržat ćemo — govorile su grozničave oči, dok su oštro i napeto proma- 
trale zgradu željezničke stanice, oko koje je sve bilo pusto i tiho. 

Iz zgrade je izišlo djevojče od četrnaest-petnaest godina. Sedam pari očiju 
pripilo se uz svježu i zdravu pojavu, koja im se pjevušeći približavala. 

Naglo je stala. Opazila ih je. 

— Pobjegle smo. Pomozi nam — šapnula je Štefica. 

— Ne bojte se! Pričekajte malo — šaptom je odgovorila i trkom nestala u 
zgradi. Začas se vratila sa šefom stanice. 

— Ne bojte se! To mi je stric. On će vam pomoći. 

Željezničar je stajao i pomno promatrao okolicu, a onda tiho, kao nehajno 
rekao, gledajući u stranu: 

— Kad uđem, potrčite iza zgrade. Na sjenik... 


* 


Mirisno sijeno. Lončić toplog mlijeka. 
Koraci... glasovi... 

Tišina. 

Opet koraci... 

Kada će zaći sunce? 

* 


— Drugarice? Siđite! Tiho! Pođite uz prugu oko pola kilometra. Tamo po- 
činje puteljak do mlina. Recite mlinaru da vas ja šaljem. U mlinu je veza. 


* 


Od grma do grma šulja se sedam kostura u kažnjeničkim odijelima, a tek je 
sumrak... 

Prošla je ponoć... 

— Gdje je mlin? Da nismo zalutale? Nije li nas željezničar prevario? 

Naći ćemo mlin. 

Polako posrću dalje u noć. 

Mlin. Veza. 

— Odmorite se, drugarice — toplo govori mlinar. — Nabavit ću vam u selu 
haljine. Ne možete dalje ovako. Dobit ćete vodiča, odvest će vas u štab. Prilično 
daleko... prema Osijeku... 

— Izdržat ćemo. 


* 


— Drugarice, da niste tako slabe, već bismo davno bili u štabu. A ovako ćemo 
još nekoliko dana... 

— Ja ne mogu dalje. Ostat ću ovdje da mi noge malo zacijele. Gnoje se. 

— Nemoj ostati, Štefice! Nosit ćemo te! 

— Same jedva hodate! Ostat ću možda samo jedan dan, a onda ću doći za 
vama. Ne mogu dalje. 

— Ostat ćemo s tobom! 

— Drugarice, pođite dalje sa mnom, a Šteficu ću smjestiti u selu. 


— Evo ti malo mlijeka, drugarice. Noge su ti strašno izranjene. Imaš groz- 
nicu, morat ćeš nekoliko dana ležati. 

Seoska sobica se polako okreće, pa sve brže... 

Opet je u svojoj sobi, u Zagrebu, u vili na Pantovčaku. Mato sjedi za pisaćim 
strojem, a Ivo pakuje prepisani materijal. 
Politička ekonomija od Segala je prepisana, a sada prepisuju Historiju SKP (b). 
Prepisuju četvrtu glavu. Štefica diktira. Modistica je, ne zna pisati na stroju. 

Da li im se samo čini, ili su zaista tihi koraci pred vratima? Skočili su. Ivo je 
brzo pobacao kroz prozor u vrt pakete s knjigama o političkoj ekonomiji. Štefica 
je gurnula pisaći stroj pod krevet, Mato je gurnuo Historiju u krevet pod jastuke. 

— Otvorite!! 

Vrata su popustila. Ustaše. Historija SKP (b). Četvrta glava. Stroj. 

— Ha! Gadovi komunistički! 

— Oni o tome ništa ne znaju! To je moja soba! Ja sam pisala! 

— Oficiri!! Komunisti!! 

— To je moje! Oni o tome ništa ne znaju! 

— Što ne znaju?! Što tu rade? 

— Ovo je moj dečko, a ovo njegov prijatelj! Došli su mi u posjete. 

* 


Da li to tutnji u glavi, ili tutnji policijski auto »Zeleni Tomaš«? 
— Tko je pisao na stroju?! 


— Ja 

— Lažeš! 

Mrak... 

Polako otvara oči. Osjeća da joj mokra glava leži na nečijem krilu. 
— Cincipinka! Izdajica... Konfident... 


— Priznaj, Štefice! 

— Donesite stroj, da vidimo kako piše. 

Drhtavi prsti traže slova... 

— Tko je pisao na stroju? 

— Ja. 

Mrak... 

I tako nekoliko mjeseci... 

Prijeki sud... 

»Štefica Šantić-Matijašić osuđena je po Pokretnom prijekom sudu na smrt 
strijeljanjem radi komunističke djelatnosti... domobranski častnici radi pomanj- 
kanja dokaza oslobođeni .. .« 


* 


— Imate sreću ili jakog zaštitnika. Pomilovani ste na dvadeset godina robije. 
Izdržavat ćete kaznu u ženskoj kaznionici u Požegi... 

— Drugarice, malo mlijeka... — u glavi se vrti. — Već ti je bolje... 

Seoska se sobica sve polaganije okreće. Sve se smirilo. 

— Moram ići. U štab. 


* 


Polako, teško posrće, ali ide. Sve je bliže štabu. 

— U onoj je kući štab, drugarice — dovikuje joj mlada djevojka. 

Štefica skuplja posljednje snage. Ulazi polako u dvorište. 

Dvorište se okreće. Ne može stići do vrata, srušit će se. Sjeda na panj usred 
dvorišta. Glava se polako spušta. San ili nesvjestica? Zaklapa oči. 

Najednom čuje korake. Trgne se spremna da bježi, jer se ne može sjetiti gdje 
je i da tu više nema opasnosti. 

Netko je stao pred nju. Čizme. Polako klizi pogledom po odijelu. Uniforma. 
Još nije svjesna, da je u dvorištu partizanskog štaba. Još uvijek želi pobjeći, no ti- 
jelo ne može slušati. Pogled se digne do lica. 

— Teoči... poznam ih odnekuda... 

— Štefice! 

Netko je diže... grli... Te oči... Pogled se bistri. 

— Mato... 


Bio je to oficir, uhapšen s njom na Pantovčaku... 

Upad u Zagreb 


U travnju godine 1944. sastali su se članovi štaba Zagrebačkog odreda koman- 
dant Mate Škrljan, komesar Stjepan Šelendić, pomoćnik komesara Vjekoslav 
Pavlinić i dva obavještajna oficira — Josip Benc-Moser i Perica Popović, da se 
dogovore kakvom bi akcijom obilježili Prvi maja. Morala bi biti toliko snažna i ne- 
očekivana da zaprepasti ustaše i Nijemce, a oduševi ilegalce, simpatizere i sve gra- 
đane Zagreba. 

Je li došao čas da ostvare davnu želju Zagrebačkog odreda — da upadnu u Za- 
greb? Bolje i ljepše se nije mogla zamisliti proslava Dana rada! Obavještajci su 
svojim vezama skupljali obavijesti, ređale su se kombinacije. 

Obavještajac Josip Benc-Moser povezao se s ilegalcima u Zagrebu, a Perica 
Popović pripremao je akciju na Zelinu, odakle je trebala početi ofenziva na Za- 
gorje i Prigorje. Ta je akcija izvršena 19. travnja. Prvi bataljon se iz nje vratio u 
bazu u selo Pešćeno, da se odmori i dočeka vijest o pripremama za upad u Zagreb. 

Moser je 22. travnja stigao u Štab odreda s dobrim vijestima: moguć je upad 
u Zagreb. 

Nakon temeljitih izvida i dogovora Moser je predložio da napadnu ustašku 
protuavionsku artiljeriju, tzv. »bitnicu«, na koti 282. ispod Prekrižja, kod Pantov- 
čaka. Moser je od domobranskog podoficira Slavka Milosavljevića doznao da je 
na toj koti jedan protuavionski divizion s četiri protuavionska topa i četiri flaka, 
sa sto dvadeset ljudi posade i još sto dvadeset vojnika za osiguranje, tako da je za- 
jedno s oficirima i podoficirima tamo bilo oko trista ljudi. Među domobranima te 

posade bilo je više naših simpatizera, a s njima i sam Slavko Milosavljević, koji su 
bili spremni da iznutra pomognu napad. S njima je dogovoreno da bi trebalo no- 
ću izvesti akciju, kad posada spava. Stražu će lako svladati, a onda upasti u ba- 
rake i pomoću simpatizera-vojnika razoružati divizion. Tešku protuavionsku arti- 
ljeriju ne bi mogli u tako kratkom roku odmontirati ni prenijeti iz Zagreba, pa će 
zato bitnicu baciti u zrak eksplozivom. Flakove će ponijeti, ako bude moguće. 

Ta »bitnica« je imala barake za spavanje vojnika, posebno za oficire, i kancela- 
riju s telefonom. Odmah je trebalo prekinuti telefonsku vezu, jer bi inače na tu 
kotu blizu samog središta grada u roku od nekoliko minuta moglo doći nekoliko 
tisuća ustaša i Nijemaca iz desetak rodova vojske i policije. 

Moserovi podaci najsavjesnije su proučeni i razrađene sve pojedinosti plana. 
Izgledao je izvediv, iako se radilo o napadu na artiljeriju u samom Zagrebu, što je 
bilo i smiono i riskantno. 

Usprkos tome, drugovi u Štabu bili su prilično sigurni da će uspjeti. Ipak, za 
takvu akciju, u kojoj bi mogao poginuti velik dio Zagrebačkog odreda, trebalo je 
tražiti odobrenje. Stoga su plan poslali u Štab Desetog zagrebačkog korpusa. 

Prošlo je nekoliko dana. Borci su se odmarali — odmarali dulje nego obično 
i prema tome zaključili da se sprema neka veća i značajnija akcija. 

Iz štaba Desetog zagrebačkog korpusa 27. travnja je došla obavijest da je odo- 
bren plan upada u Zagreb. 

Isto veče krenuli su partizani iz baze Pešćeno. Za tu akciju bili su određeni 
Prvi bataljon s komandantom Hruškovićem, komesarom Franjom Urekom i po- 
moćnikom komesara Štinglom. S njima su bili komandant Zagrebačkog odreda 
Mato Škrljan, pomoćnik komesara Slavko Pavlinić i oba obavještajna oficira odre- 
da — Josip Benc-Moser i Perica Popović. 

Prošli su sela Žitomir, Kladušica, Glavnica, Laz, pa preko ceste Kašina—Marija 
Bistrica krenuli prema Zagrebačkoj gori. Bez odmora nastavili su noću uspon sje- 
verozapadnom stranom Zagrebačke gore preko sela Pile, i premoreni stigli slije- 
dećeg jutra oko sedam sati na Kraljev Vrh. Tu su ostali u zaseoku Kostanjski i 
cijeli dan se odmarali. Tada je to bio poluoslobođeni teritorij. 

Bio je već dan, pa nisu smjeli nastaviti put preko Sljemena, jer je upad u Za- 
greb mogao uspjeti samo ako se izvede u najstrožoj tajnosti, kao potpuno izne- 
nađenje. 

Dok se bataljon odmarao, drugovi iz Štaba odreda i Štab Prvog bataljona na- 
činili su maršrutu i plan napada. U njemu će sudjelovati isključivo dobrovoljci, jer 
je pothvat neobično smion i opasan. Mogu se očekivati najraznovrsnija iznenađe- 
nja, a i smrt svih koji pođu u akciju. Zbog toga su postrojili bataljon, objasnili bor- 
cima zadatak i upitali tko se dobrovoljno javlja. 

Javili su se svi borci bataljona. 

Izabrali su devedeset drugova, koji su u koloni po jedan krenuli put Zagreba. 

Spuštao se sumrak, moglo je biti oko sedam sati uveče, kad su s Kraljeva Vrha 
pošli preko Poljanice. Vodio ih je čovjek iz tog kraja, koji je dobro poznavao put. 
To je bilo važno, jer su se potpuno nečujno, nezapaženi morali prikrasti šumom 


226 


o iiinjkiašiviineniisjnivii iv ins Giv 


sasvim blizu ustaških i njemačkih garnizona. Da ih netko primijeti i izda, za naj- 
kraće vrijeme neprijatelj bi ih mogao okružiti i uništiti. 

U šumi se začas spustila noć — neprozirna i tjeskobna. Neobično strmim, go- 
tovo okomitim padinama trebalo je stići na Ponikve, nekoliko kilometara od sela 
Gornje Vrapče. Taj put bi danju prešli za samo neka dva sata hoda. No, ta je noć 
bila tako tamna da je vodič često gubio put. Uspinjali bi se teško dišući, natova- 
reni oružjem, municijom i zalihom hrane, ali bi na vrhu uočili da su se popeli po- 
grešno. Silazili su strminom još napornije nego što su se uspinjali, i opet krenuli 
uz okomitu padinu. I sve tiho, oprezno, pazeći da ne pukne suha grančica pod 
nogama, da se kamen ne otkotrlja, da nitko ne posrne i ne padne. Opet uzalud — 
opet su zalutali. Cijelu su noć vrludali strminama, penjali se i ponovo spuštali, sve 
umorniji, zadihani, oznojeni. Vodič je tiho očajno psovao, tražeći u mraku inače 
dobro poznati put, no kad se jednom izgubio nije ga više mogao naći. Nije se 
orijentirao među strmim brdima, koja i previše nalikuju jedno na drugo u ne- 
prozirnoj tami. 

Napokon u prvo svitanje stigoše na Ponikve. Posakrivali su se u šumi uz po- 
tok Vrapče, protkanoj mladicama i grmljem. Do noći se gotovo nisu ni makli, 
osluškivali su svaki šum: čulo se kako ljudi sijeku i odvoze drva. Bili su dobro sa- 
kriveni, a to je bio uvjet za konačni ishod akcije. 

Čim su se sakrili, pošla je jedna desetina s komandirom čete bez odmora 
dalje. Obavještajni oficir Moser vodio ih je na sastanak s domobranom Slavkom 
Milosavljevićem da dobiju posljednji izvještaj o stanju u »bitnici« na Pantov- 
čaku. 

Izbjegavajući ceste i staze, stigli su na dogovoreno mjesto u šumi na rubu 
Gornjeg Vrapča, gotovo do prvih kuća. Slavko Milosavljević im se pridružio, pa 
su se istim putem oko podne vratili na Ponikve. 

Drug Moser doveo je Milosavljevića komandantu odreda Mati Škrljanu i po- 
moćniku komesara Slavku Pavliniću. Kad je stigao, domobran je zastao malo izne- 
nađen. Pomoćnik komesara Pavlinić i domobran Milosavljević pogledali su se i 
prepoznali. Poznavali su se još kao djeca. Pavlinić je učio zanat u Zagrebu kod 
Rudolfa Surne, vlasnika tvrtke »Okov«, a Milosavljević je bio vlasnikov nećak. 
Napetost je prekinuo pomoćnik komesara Pavlinić. 

— Mi se poznajemo — nasmiješio se. 

— Da, poznajemo se — odgovorio je Milosavljević s olakšanjem. 

— No, da čujemo izvještaj — prekinuo je komandant Mato. — Kako je u 
»bitnici«? Može li se? 

— Mislim da se može — odgovorio je domobran. — U »bitnici« imamo grupu 
simpatizera, koja zna za akciju. Ti će nam drugovi pomoći razoružati posadu, a za- 
tim žele da s vama odu u partizane. Raspored baraka s vojnicima i oficirima me- 
ni je, naravno, dobro poznat pa sam spreman da vas vodim. 

— Kako je s telefonom? 

— Ito je u redu. Veza se lako može prekinuti. 

— Imaš li lozinku? 

— Imam. S lozinkom ćemo lako doći do stražara, a onda ga svladati. Akciju 
treba izvršiti oko ponoći. Tada sva posada spava. Usnule ćemo lako razoružati. 

Oko pet sati poslije podne krenula je kolona od devedeset partizana s Poni- 
kava prema Sv. Jakobu. Iako je uspon bio veoma strm, nije im bilo teško, jer 
su se dobro odmorili. Spuštao se sumrak, kad su desno od Medvedgrada pošli 
prema Mikulićima. Pred borcima — većinom Zagrepčanima — prostirao se grad 
potonuo u polumrak, u kojemu su se počele paliti rijetka, slaba svjetla. 

— Zagreb... — ganuto su mislili borci na svoj dragi grad i rođake u njemu. 

Iznenada ih obasja jako svjetlo i trgne iz snatrenja. Obuzela ih je neka nela- 
godnost. Činilo im se da ih netko promatra. 

Bio je to reflektor koji je, vjerojatno s Mirogoja, osvjetljavao šumu, tražeći 
partizane. Iako su znali da ih nitko ne vidi, silazili su obasjanom šumom tiho, na- 
peto pazeći na svaki šum, kao da to žarko oko reflektora i promatra i osluškuje. 
Približavali su se Mikulićima, a napetost koju je izazvao reflektor povećavala se 
sve više blizinom stvarne i neposredne opasnosti. Bio je potpuni mrak kad su 
stigli do prvih kuća u Mikulićima, desetak kilometara od Pantovčaka, gdje će izvesti 
akciju. Put pred njima bio je kratak, ali nevjerojatno opasan. Vodio je uz nepri- 
jateljske garnizone, koji su bili sve jedan do drugoga, s tisućama i tisućama voj- 
nika: ustaša, domobrana, Nijemaca... 

Nisu smjeli nastaviti put cestom, a ni običnim seoskim stazama. Morali su ići 
prečacima, a nitko od njih nije ih poznavao. Bio im je potreban vodič. Odlučili su 
da potraže u Mikulićima vodiča, koji bi poznavao sve prečace, sve stazice, svaki 
vrt i svaki grm. Upravo kad su stigli do prvih kuća u Mikulićima, susretnu star- 
ca s košem drva na leđima. Zaustavili su ga. Starac, misleći da su ustaše, jer ovdje 
nije nikog drugog ni mogao očekivati, silno se prestrašio. 

— Ne boj se, stari! — govorili su partizani. — Mi smo narodna vojska! 

— Kaj ste?! — zablenuo se starac. 

— Narodna vojska. Partizani! Povedi nas prijekim putem na Pantovčak. 

— Kaj ste ponoreli?! Em je Pantovčak v Zagrebu!! 

— Znamo. Upravo u Zagreb idemo. 

— Jezuš!! Ja z vama ne pem!! 

— Slušaj, stari, još noćas moramo biti na Pantovčaku, a da nas nitko ne vidi. 
Povedi nas prijekim putem, pa nam se ništa neće dogoditi. Ako nas ostaviš da 
sami tražimo put, zasigurno ćemo stradati. Zar ne voliš partizane? 

— Kak ne bi partizane rad imal? — pitao je uvrijeđeno. 

— Onda nam pomozi... 

— Nemrem... se je zabadav... Tu se zvlekli ne bute... 

— Ti sigurno znaš sve staze. Povedi nas da uzalud ne poginemo. 

— Je, ja sem v strahu da bute zasigurno stradali, i ja skup z vami. A kaj bu 
s košem? 

— Koš ćemo tu sakriti, a kad nas dovedeš do Pantovčaka, još ćemo te dobro 
nagraditi. 

Starac je malo razmišljao, a onda su koš sakrili u grmlje. Umornog su starca 
uhvatili ispod ruke i krenuli. Prošli su kraj prve kuće u Mikulićima i skrenuli 
prema Bijeniku. Bila je noć, išli su u koloni pa jedan i tiho prošli ispod Svetog 
Duha. 

— Okreni kapu, da se ne vidi zvijezda! — pala je tiho komanda, koja je išla 
kolonom »po vezi« od uha do uha. 

»Zagreb!« zujalo je u glavama uzbuđenih boraca. »U Zagrebu smo!!« 

Morali su prelaziti preko ceste kojom su se vraćali ljudi s rada. Partizani su 
se u mraku pomiješali s narodom. Neki su im se sa strahom uklanjali, misleći da 
su ustaše, a drugi ih začuđeno promatrali. Na sreću je zamračenje, veoma slabo 
prekidano rijetkim, žmirkavim žaruljama, sakrivalo nejednake partizanske unifor- 
me i crvene zvijezde na zatiljcima. Borci su pripaljivali cigarete kod prolaznika, 
upitali bi štogod i prividno bezbrižno nastavljali put prema Šestinskom dolu. Tu 
se ustanovilo da starac ne zna dalje prijeki put. Trebalo je pitati. Koga? Kako? 

Pomoćnik komesara odreda Slavko Pavlinić uzeo je domobransku kapu od Mi- 
losavljevića, komandant odreda Mato Škrljan skinuo je »titovku« i tako su ušli u 
neku kuću. 

— Dobar večer — pozdravili su zaprepaštene građane, koji su u prvi mah po- 
mislili da su im u kuću upali ustaše. 

— Dobar večer — gotovo su nečujno odzdravili. 

— Mi smo domobrani. Idemo prema »bitnici«, a ne znamo put. Kako ćemo 
najbrže stići pod Prekrižje? 

Stanari su ih sumnjičavo gledali. Jedan domobran s kapom, a drugi gologlav. 
Kakva je to vojska? Ustaše nisu. Nisu ni Nijemci. Ali ni domobrani. Časak su 
kolebali, a onda s jedva prikrivenim smiješkom, iako još uvijek zastrašeni, obja- 
snili put. 

Moglo je biti oko pola jedanaest noću kad je kolona od devedeset partizana 
nastavila put predgrađem Zagreba. Išli su Vrhovcem, prošli kraj Haraminine ku- 
će i spustili se prema Prekrižju, pod »bitnicu«. Došuljali su se na dvadesetak ko- 
raka od stražara i gotovo ne dišući ležali u grmlju. Tišinu su prekidali samo auto- 
mobili što su vozili Pantovčakom, nekoliko desetaka metara od njih. Ležali su 
razdijeljeni u tri grupe. Prva grupa, drugovi iz štaba odreda i štaba Prvog bata- 
ljona, morala je razoružati oficire. Druga je trebala na vrijeme prekinuti telefonski 
vod, a treća, najveća grupa, upasti u domobranske barake i razoružati ih uz po- 
moć simpatizera u posadi, te ekrazitom baciti u zrak protuavionsku artiljeriju. 

Domobranski oficir Slavko Milosavljević digao se i mirno pošao prema straži. 

— Stoj! Tko ide? — pozvao je stražar s puškom »na gotovs«. 

— Stao sam. 

— Lozinka! 

— Doboj. 

— Dunav. Prolazi! 

Prošlo je nevjerojatno dugih pola sata, dok se Milosavljević vratio. 

— Drugovi — šaptao je — stvar je propala! Zbog Prvog maja u gradu je pri- 
premno stanje. Posada je u »bitnici« budna, svi su na svojim mjestima uz topove, 
flakove i mitraljeze. Sve je na nogama! 

Teško razočaranje naglo je smijenilo uzbuđenje i napetost pred borbu. Oko 
trista teško naoružanih neprijatelja, kojima za nekoliko minuta može doći u po- 
moć desetak tisuća Nijemaca i ustaša, bili su toliko premoćni da partizanima nije 
preostalo ništa drugo nego da se povuku. Borcima i oficirima stezale su se grudi 
i grla, kao da su izgubili nešto tako dragocjeno što se nikada više ne može nado- 
knaditi. Eto, ovdje na dvadesetak koraka, na dohvat ruke, stoji cilj, a sada treba 
da se povuku tiho, nečujno, kao krivci. 

— Drugovi — prekinuo je Milosavljević tešku šutnju. — Naši simpatizeri žele 
s vama! 

— Svi ne smiju — bio je odgovor. —Ako ikako bude moguće, pokušat ćemo 
ponoviti upad, pa ih trebamo. Ako i ne ponovimo pokušaj, potrebni su nam ovdje 
zbog veze. 

— Ja bih s vama — rekao je Milosavljević teško skrivajući strastvenu želju. 

— Ne možeš. Vidiš da te trebamo ovdje. Jedino ako te otkriju, ako budeš ugro- 
žen, onda nam dođi. 

I zaista, tek nakon nekog vremena, Milosavljević je otišao u partizane. 

Dok su oni razgovarali, naiđoše iz barake tri domobrana-simpatizera te se pri- 
družiše partizanima. 

Nečujno su silazili šumom ispod Prekrižja, stigli do kuća u predgrađu, prola- 
zili cestom potpuno pustom, polumračnom i... pisali po zidovima kuća parole na 
Vrhovcu, na Svetom Duhu, u Bijeniku, Mikulićima. 

— Da im ostavimo tople pozdrave ... smijali su se borci i pisali: 

Živjela Komunistička partija! 

Živio drug Tito! 

Živio narodnooslobodilački pokret! 

Živjeli saveznici! 

Živio Zagrebački odred! 


* * * 


Stigli su u Mikuliće. Ostavili su straže blizu Kulmerova dvorca, gdje su bili 
Nijemci, zatim na cestama prema Kustošiji i Črnomercu, prema Barutani i Stre- 
lištu, te slobodno ušli u gostionicu. Jeli su, pili oranžadu, pušili i šalili se... 

Narod je polako izlazio iz kuća, neki su provirivali kroz zastrte prozore i gle- 
dali što se događa. 

— Partizani! — veselo je letjelo od usta do usta. 

Mnogi su dolazili da ih vide, da se pozdrave. Neki su ih obavijestili da su se 
ovamo u Mikuliće preselila iz Zagreba dva domobranska satnika, koji su se bo- 
jali bombardiranja. Nekoliko je partizana otišlo do njih. Razoružali su ih, uzeli 
uz oružje i uniforme, a njih ostavili da dalje spavaju. 

Pridružili su se opet drugovima. Gostioničar je imao lijepu zalihu cigareta, 
koje bi veoma dobro došle partizanima, ali ono malo novaca što su imali, potro- 
šili su na oranžade. Gostioničar je predložio da će im dati sve cigarete na potvrdu 
— na »revers«. Platit će — poslije oslobođenja! Brzo je na komadiću papira na- 
pisana priznanica, koju su potpisali komandant odreda i pomoćnik komesara 
odreda. 

Veseli, nasmijani, gotovo su i zaboravili neuspjeh. Vraćali su se preko Slje- 
mena na drugu stranu i stigli do Pongračeve lugarnice. Sljeme i bolnicu na Slje- 
menu čuvala je neprijateljska vojska, pa je stoga trebalo ići prečacima. Lugar se 
javio kao vodič i sretno i neopaženo ih doveo na Kraljev Vrh do preostalog dije- 
la Prvog bataljona. 

— Zar da cijeli pothvat svrši samo s nekoliko parola na kućama predgrađa 
Zagreba? — pitali su se drugovi iz štaba. 

Odlučili su da usput izvrše neku drugu akciju. 

Rano ujutro pošli su do bogato snabdjevenog imanja Predovića, veleposjed- 
nika, tvorničara suhomesnate robe i seruma, koje se nalazilo ispod Rauchove lu- 
garnice. Krave, svinje, konji, serumi, kobasice, brašno, šećer, sve je to prešlo u 
ruke partizana. Na male bosanske konjiće s imanja natovarili su sve što je bilo 
toliko potrebno partizanima, a bilo je namijenjeno Nijemcima i ustašama. Kolona 
duga sada nekoliko kilometara, spuštala se obroncima Zagrebačke gore prema 
Zagorju. Tako velika kolona, usred bijela dana, izazvala je strah: narod Stubice 
s užasom ju je promatrao bojeći se ustaškog »čišćenja«. 

Komanda i borci Zagrebačkog odreda znali su da se taj pothvat pročuo. To 
je, doduše, značilo da se više ne može ponoviti upad u Zagreb na Pantovčak, ali 
su za dva-tri dana saznali također da je ta, po njihovu mišljenju, neuspjela ak- 
cija, zapravo imala nevjerojatno velik uspjeh. 

U Zagrebu se munjevitom brzinom pronio glas da su partizani bili na Pantov- 
čaku. Kako se događaj prepričavao, tako su dodavane sve nove pojedinosti, dok 
se nije kao potpuna istina tvrdilo da su partizani upali na Pantovčak u jednu vilu, 
zarobili talijanskog generala i cijelu talijansku vojnu arhivu. 

Zagrepčani su se ponosili svojim partizanima, svojim Zagrebačkim odredom. 
Ni teror, koji je bio pojačan za Prvi maja, naročito zbog tog upada u Zagreb, nije 
im mogao izbrisati ponosni smiješak s lica. 

Ilegalna radio-stanica 


— Treba mi sigurno sklonište za ilegalnu radio-stanicu — rekao je Norbert 
Veber-Šaban mladoj profesorici Mariji Benel. 

Polako su hodali ulicom. Šutjeli su i razmišljali. 

— Ovih će dana doći natrag u Zagreb jedna partizanka kao obavještajka. Na- 
bavit ćemo radio-stanicu, odašiljač. Aparatura mora biti tako smještena da joj se 
ne može ući u trag. Razmisli, možda bi se u vašoj kući moglo načiniti dobro sklo- 
nište. Kuća je zgodno smještena, na Trešnjevki, mala je i samo vas dvije sestre s 
majkom stanujete u njoj. Nema nikog tko bi mogao nešto posumnjati i prijaviti 
policiji. Nitko ne bi ugrožavao našu obavještajku. 

Dalje su polako hodali zamišljeno. Onda reče Veber-Šaban: 

— Ne tražim odmah odgovor. Znam da je to vrlo opasno i za vas i za obavje- 
štajku. A ni drugi odašiljač ne možemo lako nabaviti. Dobro razmislite, pregledajte 
kuću, pa ako uspijete načiniti sklonište koje bi se vrlo teško pronašlo, reći ćeš mi 
nakon dva dana. Tada ću doći po odgovor. 

Sestre Marija i Olga Benel razmišljale su pa dobro pregledale kuću. Smišljale 
su razna rješenja i provjeravale da li bi takvo sklonište bilo sigurno. Onda bi od- 
bacivale i tražile nova. I onda su našle. 

Kuća je nad ulazom s ceste imala malu nadstrešnicu. Bila je to ravna ploča nad 
vratima, s dvije strane zatvorena, trećim se držala tavanskog zida. S te strane je 
tavanski zid bio zatvoren. Četvrta strana, ona prema ulici, bila je zatvorena kosim 

krovićem od crijepa. Unutra je bio prazan prostor, ali posve zatvoren, u njega se 
nije moglo, a ni trebalo ulaziti. 

S tavanske strane iskopale su sestre u dnu, kod samog poda, nekoliko opeka, 
tako da se u prostor nad nadstrešnicom moglo upuzati. Na taj su otvor namjestile 
komad kartona, koji je točno pristajao u otvor. 

Tu su stijenu, zajedno s kartonom, okrečile, pa se karton nije primjećivao. 
Ipak su, za svaki slučaj, pred taj otvor prislonile razne stare stvari i neke pro- 
zore sa staklima, tako da se stijena nije vidjela. 

Na tavanu je bila i mala mansardna sobica, kojom se nisu koristile. Sada su 
tu sobicu očistile i uredile. Donijele su krevet, stol, stolicu i još neke predmete. 
I tako je sve bilo spremno za dolazak partizanske obavještajke i za radio-odašiljač. 

28. rujna 1944. godine stigla su do Maksimira seljačka kola, a iz njih se is- 
krcala mlada seljanka. Imala je košaru u kojoj je bio molitvenik, krunica i sta- 
klenka s pekmezom. 

Skočila je s kola i ukrcala se u tramvaj. Za njom je ušao domobran. Stigli su 
na Trešnjevku. Domobran je išao naprijed, a mlada seljanka s košarom za njim, 
kao da se ne poznaju. Domobran je stigao u Lošinjsku ulicu, stao pred kućom broj 
44. i pozvonio. Vrata su se otvorila. Domobran je šapnuo: 

— Stigli smo. — Bio je to Veber-Šaban. — Obavještajka je ovdje, a odašiljač 
ću donijeti naknadno. 

Domobran se oprostio, a seljanka je ušla. 

Ljerka Kirac, mlada Zagrepčanka, partizanska obavještajka, ušla je u kuću, iz 
koje će izići nakon rata u slobodni Zagreb, ili u smrt... 

Ljerku su smjestile u sobicu u potkrovlju. Nikamo nije izlazila, nitko nije 
smio znati da ovdje stanuje. Ona je bila ovdje, ali nije bilo odašiljača. Čekala je. 

Marija, koja je održavala vezu sa Šabanom, sastajala se s njim, dobivala i iz- 
vršavala razne zadatke. Tek nakon tri tjedna rekao joj je: 

— Slijedeći put ću donijeti pakete... 

I slijedeći put stigao je na sastanak s dva velika omota. Jedan je preuzela Ma- 
rija i tako su požurili u Lošinjsku 44. 

Kada su stigli, i kad je Ljerka ugledala omote, rekla je oduševljeno: 

— Napokon! 

Nakon slobodnog života u partizanima bilo joj je nevjerojatno teško da se 
skriva a da ništa ne radi. A opasnost je ipak postojala. 

Pošli su na tavan, u sobicu u potkrovlju. Tu su iz paketa izvadili dijelove oda- 
šiljača i sastavili ga. Osim radio-odašiljača bila su tu i dva akumulatora kao rezer- 
va, ako bi nestalo struje. Njih su stavili u sobici u kut, a i odašiljač također u so- 
bicu, ali tako da se lako prenese u bunker nad ulaznim vratima. Po tavanu su ra- 
zapeli antenu kao uže za sušenje rublja. Sve je bilo dobro promišljeno i postav- 
ljeno tako da se u trenu može prebaciti u bunker i sakriti. 

Prošlo je još nekoliko dana dok je opet stigao Šaban i donio sve ostalo: kod 
za šifriranje i dešifriranje i ostalo. Ujedno je donio i prve vijesti, koje je trebalo 
poslati na teren. 

Bilo je dogovoreno da će odašiljač raditi samo po dvije minute i to u vrijeme 
poslije ponoći do četiri sata ujutro. Svaki dan u drugo vrijeme, ali nikada dulje od 
dvije minute. Ako bude više vijesti, onda će se nakon dvije minute prekidati i ka- 
snije nastavljati. Na taj će se način vrlo teško odrediti gdje je smješten odašiljač. 

Tajna radio-stanica je proradila. Šaban je dolazio najmanje dva puta tjedno. 
Odašiljač je radio samo po dvije minute. Kuckanje aparata tiho je odjekivalo. 

Počelo je niz čudnih zbivanja. Partizani su neobično brzo saznavali kamo kreću 
neprijateljske jedinice iz Zagreba, koliko ih je, kakve su. Mnogošta su prebrzo sa- 
znavali i neočekivano nanosili neprijatelju gubitke ili neprilike. 

Ustaše i Nijemci su mislili da je izvrsno organizirana kurirska služba. Pooš- 
tren je lov na kurire. Svi izlazi iz Zagreba još su bolje nadzirani, pojačane su stra- 
že, učestala su hapšenja. U vlakovima su još strože kontrolirali propusnice, legiti- 
macije, dokumente, pregledavali prtljagu, pretresali odjeću putnika. 

Ipak je nesmetano dalje radio odašiljač obavještajke Ljerke Kirac, koja je 
prije dvije godine, iz sedmog razreda gimnazije otišla u partizane i na Papuku za- 
vršila radio-telegrafski kurs. 

Jednog dana zaustavi na ulici neki susjed sestre Mariju i Olgu. 

— Ja stanujem vrlo loše, u podrumu— rekao je — a vi imate sobicu na tavanu. 
Tražit ću da mi se dodijeli ta sobica. 

— U toj se sobici ne može stanovati — brzo reče Marija. — Naša je majka 
ranije ponekad u njoj prenoćila, ali je krov tako trošan da je puknuo strop. Nema- 
mo mogućnosti da ga popravimo, pa smo ga podbočile nekim kolcima, ali se sva- 
kog časa može srušiti. I mi smo u teškom položaju. Ako u blizini padne bomba sve 
će se srušiti. Ako ne vjerujete, dođite poslije podne da vidite kako to izgleda. 

— Doći ću — rekao je ne vjerujući im. — Čim se vratim iz grada. 

Sestre su potrčale kući. Marija i Ljerka zamotale su antenu, odašiljač i aku- 
mulatore uvukle u bunker, a onda se i Ljerka, pužući po tlu, zavukla unutra. Za- 
tvorile su ulaz kartonom, navalile razne stvari i prozorska krila. A dotle je Olga 
donijela na tavan u sobicu ljestve, popela se i čekićem izbila na žbuki stropa i zi- 
dovima neravan rez, kao da je pukotina. Uzela je malo razrijeđenog tuša i te pu- 
kotine namazala, da izgledaju kao da su stare. Donijele su neke kolce i podbočile 
strop, kao da ga pridržavaju da se ne sruši. Sve su još jednom pregledale. 

Poslije podne je došao susjed. Ušao je u sobicu i dugo promatrao opasnu 
»pukotinu«. Gunđao je namršteno i napokon zaključio da je ovdje zaista opasno 
stanovati. Otišao je i više se nije zanimao za nenastanjenu sobicu. 

Ljerka se opet uselila u »opasnu« sobicu. Kuckanje se redovito nastavljalo. 
Šaban je otišao u partizane, a umjesto njega dolazila je drugarica Živka. 

Jednog je dana stigao vojnički vlak s oružjem, municijom i ratnom opremom. 
Stao je na stanici u Maksimiru. Svega nekoliko sati kasnije, nadletjeli su partizan- 
ski bombarderi i pogodili taj vlak. 

Sada je ustašama i Nijemcima bilo jasno, u roku od dva-tri sata kurir nije 
mogao prenijeti obavijest da je stigao vlak s ratnim materijalom. Mora postojati 
radio-odašiljač. Počeo je lov na ilegalnu radio-stanicu. 

Kuća sestara Benel u Lošinjskoj 44, gdje je do oslobođenja bila skrivena ilegalna 
radio-stanica. 


A odašiljač je radio: između ponoći i četiri sata ujutro; po dvije minute — 
prekid — dvije minute. I slanje i primanje poruka, uvijek samo po dvije minute, 
uvijek u drugo vrijeme. Na taj je način bilo vrlo teško na klasičan način utvrditi 
gdje se nalazi radio-odašiljač. 

Po gradu su počele racije. 

I 1. studenog u šest sati ujutro, majka i sestre primijetile su da je ulica puna 
ustaša. 

— Racija... racija... — prohujalo je iz kuće u kuću. 

Sve se uzbudilo, užurbalo. Mnogi su morali spašavati ilegalce, koji su se kod 
njih zatekli, neki ilegalnu štampu, drugi oružje... Ulica je brujala, jedni su se 
upuštali u razgovor s ustašama, da ih bar neko vrijeme zadrže, da drugima omo- 
guće da brzo spase što se može spasiti... 

Marija i Olga Benel su s majkom otrčale na tavan. Majka je donijela molitve- 
nik i krunicu, pa postavila na stol u sobici na tavanu. Marija i Ljerka brzo su od- 
montirale odašiljač, uklonile stvari ispred bunkera, sve unijele, pa je Ljerka tako- 
đer upuzala unutra. I dok je Marija oprezno namještala okrečeni karton na ulazu 
u bunker, te postavljala stvari i prozorska krila, Olga je na žicu antene vješala 
rublje i haljine. Začas su sve tri otrčale dolje i počele spremati doručak, kao da 
im ne prijeti nikakva opasnost. 

Oko pola osam pozvonili su ustaše na njihova vrata. Ušlo je šest agenata u ci- 
vilu i dvojica ustaša u uniformi. Odmah su se rasporedili, dvojica su pošla u po- 
drum, a ostali su pregledali stan i tavan. 

Kad su sve temeljito pregledali, ponovo su se sastali u stanu. 

Sestrama i majci je odlanulo. 

Agenti i ustaše su se još neko vrijeme vrtjeli, ogledavali i onda jedan upita: 

— Tko sve stanuje ovdje? Pokažite prijavnice. 

Majka je potražila prijavnice. Nije ih našla. Ta ovdje stanuju otkako je kuća 
njihova, tko zna gdje su sada prijavnice? Otvarala je ladice, premetala stvari i bi- 
la sve uzrujanija. Agenti su primijetili da joj drhću ruke. Počeli su grubo vikati. 
Majka se još više uzrujala. Ponovo je prekapala po stvarima i napokon našla neki 
papir, prema kojem se moglo zaključiti da Marija stanuje ovdje. Za sebe i Olgu 
nije mogla dokazati... nije bilo prijavnice. 

— Obucite se. Idete s nama. Uhapšene ste. 

Odveli su ih, s dosta drugih stanovnika tog kraja, u Petrinjsku ulicu. Morale su 
čekati u zatvoru, da na policiji odluče što će s njima. 

Kada su drugi dan potištene sjedile na pričnama u ćeliji, odjednom se majka 
nasmiješi i šapne Olgi: 

— Pa zašto smo mi potištene? Morale bismo pjevati, morale bismo se smijati 
i radovati! Mi samo nismo našle prijavnice, a oni nisu našli... 

Nakon dva dana puštene su kući. U prijavnom uredu se ustanovilo da tamo 
stanuju, i to vrlo dugo. 

Radio-odašiljač nije radio osam dana. A onda se ponovo čulo tiho kuckanje. 

A na Trešnjevki se šaputalo: 

— Ustaše su tražili radio-odašiljač. Nisu ga našli... Tu je negdje... 

Nijemci i ustaše i dalje su sve bješnje tražili odašiljač. Svaki dan je bio pre- 
tres poneke ulice, premetačine u kućama, racije ulica i cijelih četvrti. I u Lošinjsku 
44, su još nekoliko puta dolazili, pretraživali, ispitivali, ali tavan, tako ruševan i 
zapušten, pun starudija, nije bio sumnjiv. 

Živka je dolazila sve češće. Tiho kuckanje čulo se po nekoliko puta kroz noć. 

Prolazila je zima... kuckanje se nastavljalo... Bilo je proljeće 1945. Kucka- 
nje je učestalo, sada često i po nekoliko puta tokom dana. 

I napokon, 8. svibnja 1945. na Lošinjskoj 44. osvanula je crvena zastava. Iz 
kuće je izašla na ulicu mlada partizanka Ljerka Kirac. Nakon više od sedam mje- 
seci izašla je prvi put iz te kuće; nije izašla u smrt... izašla je na slobodu... Iza- 
šla je na ulicu slobodnog Zagreba. 

Zagreb je slobodan 


Kad god bi partizani zauzeli neko područje, mjesto ili veći grad, ustaške bi 
novine javljale da su se njihove jedinice »povukle po unaprijed određenom pla- 
nu«. No taj unaprijed određeni plan nije bio njihov, nego naš i tako su se naše 
jedinice sve više približavale Zagrebu. 

Gotovo cijela Jugoslavija bila je slobodna, narodna vlada je bila u Beogradu, 
vodile su se završne operacije za oslobođenje. I Zagrepčani i mi, koji smo se na- 
lazili u partizanima, jedva smo čekali da Zagreb bude slobodan, da se vratimo u 
svoj dragi grad s crvenim zastavama, s jugoslavenskim i hrvatskim zastavama s 
petokrakom... 

A u Zagrebu je još uvijek bjesnio teror. Još su u travnju izvršena javna vje- 
šanja i ubijanja »za odmazdu«, još je Pavelić davao izjave da su to samo privre- 
mene teškoće... 

Nijemci su potkraj travnja počeli napuštati Zagreb. No prije odlaska su željeli 
srušiti što veći dio grada, kao što su to često činili u gradovima i krajevima koje 
su morali napustiti. 

Ustaše su gubili vlast i užurbano se spremali da bježe, pa su grad predali u 
ruke Kumičiću, koji je trebao dočekati kraj rata kao načelnik — privremeni na- 
čelnik grada Zagreba. 

Građani se nisu mogli pomiriti s mišlju da će zločinci tako lako napustiti Za- 
greb i za sobom ostaviti ruševine. Saznalo se da je minirano oko sto pedeset naj- 
važnijih zgrada: kasarne u Ljubljanskoj ulici (Ul. braće Oreški), u Ilici i u blizini 

Fašističke vojske bježe u neredu iz Zagreba. Gornje slike je snimio Josip Vrignanin s 
prozora svoga stana na današnjem Britanskom trgu. 

Ni na bijegu ne ostavljaju svoj plijen... 


Zagreba, zgrade na Zrinjevcu, u kojima su bili Nijemci i njihove komande, kuća na 
uglu Mihanovićeve ulice i Tomislavovog trga, u kojoj je bio ustaški Glavni stan, 
zatim pošta, pa Glavni i Zapadni kolodvor, zgrade u kojima su bila skladišta oru- 
žja, municije, hrane, zatim Radio-Zagreb pa čak i Veliko kazalište i Umjetnički 
paviljon... 


U to je vrijeme u Zagrebu bilo pomalo čudno stanje: članova Komunističke 
partije nije ostalo mnogo, jer su mnogi, saznavši da su ugroženi, morali odlaziti u 
partizane. Tako je bilo i s članovima Gradskog i Rajonskog komiteta KP i SKOJ-a. 
Kada bi drugovi morali hitno napustiti grad, često nisu imali vremena da svoje 
veze predaju nasljednicima, pa su ćelije KP i SKOJ-a ostajale nepovezane. Tražile 
bi vezu, pa ako je nisu našle, ipak bi nastavile raditi. Lakše je bilo doći do letaka 
i štampe nego do ljudi, pa bi takve ćelije pomoću njih saznavale kakve su direk- 
tive za rad i radile bi dalje. Tako je bilo mnogo članova KP koji su živjeli partij- 
skim životom i radili, a da se za njih u komitetima nije ni znalo. 

U tvornici braće Ševčik (danas Prvomajska) tvornički je odbor ilegalno radio od početka 
rata. Odlučeno je da se pod svaku cijenu spasi tvornica i sirovine od pljačke fašista 
koji su se povlačili. 

Sklopljeno je oko 20 pušaka i šest revolvera, a od dva limena kovčega načinjene su 
bombe. Dva dana prije oslobođenja zabarikadirali su se radnici u tvorničkoj zgrađi gdje 


su i dočekali jedinice JNA. (Podatke i fotografiju dao je Rudolf Špalat.) 


Svi su oni sada bili u zaštiti i spremni da u posljednji čas polože život za svoj 
grad, za slobodu. 

U Pokuplju je osnovan Gradski komitet KPH Zagreb, iako je ilegalni radio u 
Zagrebu. Za sekretara postavljen je Mika Špiljak. Komitet je odmah nastojao pri- 
kupiti što više partizana Zagrepčana u svoje članstvo da preuzmu razne dužno- 
sti i zadatke u oslobođenom gradu. 

Znalo se kakvo je stanje u gradu. Znalo se preko ilegalne radio-stanice koja se 
nalazila na Trešnjevki u kući profesorice Marije Benel u Lošinjskoj 44. Tom je ra- 
dio-stanicom rukovala mlada Zagrepčanka Ljerka Kirac, partizanka, izučena ra- 
dio-telegrafistkinja, koja se još ujesen godine 1944. vratila u Zagreb da drži vezu 
između Zagreba i partizana. Prvo vrijeme dolazio je k njoj na vezu politički sekre- 
tar KPH Zagreb Norbert Veber-Šaban, no kad je i on bio ugrožen i otišao u parti- 
zane, na njegovo mjesto je došla drugarica Živka. 

U travnju je Živka sve češće dolazila u Lošinjsku 44, a onda je počela slati ku- 
rira. Radio-odašiljač koji je prvo vrijeme radio samo noću po dvije minute, sada 
se javljao sve češće i danju i noću. Veza s Komitetom u Pokuplju bila je izvrsna i 
novi komitet bio je potanko upoznat sa stanjem u Zagrebu. 

Kada je u gradu osnovana Civilna zaštita, Živka je pitala da li bi je preuzela 
naša Partija. Dobila je odgovor da se odmah preuzme rukovodstvo. Komandant 
Zaštite bio je Karlovac i drugarica Živka je poslala k njemu — 5. svibnja— dota- 
dašnjeg ilegalca »Božu« — Adolfa Vouka. 

Karlovac ga je odmah primio, a Vouk nije molio nego rekao: 

— Prema naređenju Mjesnog komiteta Komunističke partije Zagreba došao 
sam vam reći da predate komandu nad Civilnom zaštitom Mjesnom komitetu Za- 
greb. 


Karlovac je spremno na to pristao. 
I tako je komanda legalno prešla u ruke Partiji. 


Zaštita je čuvala grad, a posebno sve ugrožene i navodno minirane zgrade, po- 
sebno radio-stanicu, u kojoj je bila jaka partijska organizacija i mnogo simpati- 
zera. No, radio-stanica tada nije mogla donositi vijesti, jer su u njoj bili naoru- 
žani ustaše, nego je cijele dane emitirala laku glazbu. 

Nijemci su se užurbano povlačili, a ustaše su još divljali. S njima je dolazilo 
do sukoba, pa je tako bilo i mrtvih. 

Tih posljednjih dana prije svršetka rata u Zagrebu je u sukobima s ustašama 
poginulo trideset šest članova Partije i više simpatizera. 

Članovi Mjesnog komiteta Partije, koji su dotada ilegalno živjeli na raznim 
stranama grada, sad su doselili u stan u Ljubljanskoj ulici broj 3, preko puta ka- 
sarne. Tu su radili dan i noć, rukovodili zaštitom, slali izvještaje u Pokuplje, do- 
bivali direktive, a i sami donosili odluke s obzirom na situaciju u gradu. Osim ra- 
dio-veze imali su vezu i preko kurira koji su iz Pokuplja dolazili u neku trgovinu 
u Petrinjskoj ulici, u kojoj je radio Franjo Balen. On je primao kurire i slao vijesti 
Živki i Mjesnom komitetu. 

Osim toga, iz partizana je novi MK. Zagreb ilegalno poslao u grad drugaricu 
Silvu kao instruktoricu. No ona, do tada partizanka, i sama se uplela u borbu. Dva 
dana prije oslobođenja naišla je na grupu njemačkih oficira, potegla revolver i na- 
tjerala ih u podrum neke kuće u gornjoj Ilici. Razoružala ih je i zarobila. 


U to vrijeme uprava grada prešla je u ruke Tome Kumičića, koji je dao poz- 
nati proglas. No tada nije bilo poznato da je surađivao s Mjesnim komitetom Za- 
greb, i da je taj proglas — proklamacija —izdan tek nakon što ga je Mjesni ko- 
mitet odobrio. 

Čim je bio preuzeo dužnost, k njemu je došla delegacija Mjesnog komiteta na 
dogovor. On ih je očekivao. Dočekao ih je svečano odjeven i predao »ključeve gra- 
da«. Delegacija je došla drugi dan nakon što je on preuzeo upravu, a on ih je već 
dva dana očekivao. 

Osnovan je i Štab za obranu grada, koji je izravno rukovodio Zaštitom. I taj 
Štab je imao sjedište u Ljubljanskoj ulici. Drugovi su dolazili i odlazili posve 
slobodno. 

Tako su prolazili dugi i teški prvi dani svibnja. Nijemci su se gotovo potpuno 
povukli, a povukla se i većina ustaša. 

Jedinice JNA ulaze u oslobođeni Zagreb 


Uglavnom su se povlačili preko Save i Črnomercem, a poneki su pokušavali 
i preko Maksimira. Svi su se nadali da će preko Slovenije izbjeći sukob s našim 
jedinicama i spasiti se. 

Gradom su jurili tenkovi, kamioni s raznim vrstama vojski; kolone vojnika, 
za koje nije bilo prevoznih sredstava, išle su pješice. Mnogi su ustaše vodili i svoje 
obitelji, pa su gradom jurila i kola s konjima, natrpana ženama, djecom i raznim 
stvarima. 7. svibnja gungula je bila neopisiva. Naročito na izlazima iz grada. Do- 
šlo je do sukoba između zaštite i ustaša kod Radio-stanice Zagreb i na više mjesta 
po gradu i predgrađima. Građani su se zavukli u kuće čekajući da gužva prođe, 
ali su mnogi imali spremne zastave. Od bilo kakvog materijala napravili su crve- 

Ulice u Zagrebu bile su posljednjih dana okupacije puste. Fašističke su vojske pri povla- 
čenju pucale na sve živo, odvodile sa sobom ljude koje bi zatekli na ulicama, pljačkale 
trgovine i prolaznike. Izvanrednom organizacijom ilegalnih boraca spašena je Radio-sta 
nica Zagreb iz koje je objavljeno da je Zagreb slobodan. Istoga su časa građani Dpoju- 
rili na ulice da dočekaju tako dugo očekivanu partizansku vojsku. Svatko je tražio me- 
đu borcima poznata lica, rođake i prijatelje, svatko je želio stisnuti ruku oslobođitelji- 
ma. Jelačićev trg bio je krcat, svi su se gurali prema partizanima, obasipali ih cvijećem. 


ne zastave, male i velike, kako je tko mogao, a na nacionalne prišivali su crvene 
petokrake. 

U noći od 7. na 8. svibnja Živka je mogla javiti da je grad sačuvan, da ništa 
nije odletjelo u zrak. Čekali su da dođu naše jedinice, čekali su da dođe novi Mje- 
sni komitet Zagreb, da se sastanu i da zajedno nastave rad u slobodnom Zagrebu. 

No, u ranu zoru 8. svibnja iznenada je počela pucnjava pred kućom u Ljub- 
ljanskoj 3, gdje je već danima boravio cjelokupan Mjesni komitet, kao i Štab za 
obranu. 

Zar su u posljednji trenutak provaljeni? Zar će ih sada zadnji ostaci ustaša 
uhvatiti i pobiti? 

Pogledali su kroz prozor da vide što se događa na ulici. 

Odahnuli su. Pucnjava se nije odnosila na njih. Preko puta kuće, pred kasar- 
nom, skupljali su se ustaše »luburićevci«. Tu im je bilo zborno mjesto, odakle će 

poći da i oni napokon napuste grad. Sakupljajući se, pijani i bijesni, pucali su 
oko sebe iz pušaka i puškomitraljeza. Napokon su i oni napustili grad. 

Prve partizanske jedinice ušle su u Zagreb iz pravca Siska, a odredi i ruko- 
vodstvo zagrebačke Zaštite pošli su im u susret. 

Tada je došlo do zabune. Komandant partizanskih jednica nije znao da postoji 
ta zaštita i zamalo nije došlo do pucnjave. Nakon nekog vremena se objasnilo 
kakva je to zaštita. 

Pokupski komitet Zagreba javio je Živki da dolazi s našim jedinicama preko 
Savskog mosta. Do tada ilegalni Mjesni komitet Komunističke Partije Hrvatske 
za grad Zagreb, pošao im je ustreptala srca u susret. 

Susret dvaju komiteta bio je više nego dirljiv. Duboko su osjećali slobodu u 
gradu koji je još prije nekoliko sati bio ugrožen minama i pucnjavom  bijesnih 
ustaša, a koji je sada bio okićen crvenim zastavama i pun razdraganih slobodnih 
ljudi. 

Pogovor 


Slava Ogrizović je vremenski najdu- 
i najviše pisala zapise iz narodnooslo- 
lilačke borbe — kako ih je sama nazva- 
u svojoj prvoj zbirci Racija. Smatram 
smo mi, sudionici narodnooslobodđilač- 
borbe pozvani da zabilježimo naše do- 
ljaje, da ne umru u nama živima — na- 
ala je u predgovoru zbirke Jer volimo 
nlju. 


Već u djetinjstvu i mladosti (rođena 
IX 1907) upoznala je siromaštvo i ne- 
ivdu. Bila je deveto od desetoro djece 
je je podizala udovica činovnika u te- 
m godinama nakon prvog svjetskog ra- 
Školovala se zarađujući, ali je morala 
kinuti studije na filozofskom fakulte- 
Valjalo je potražiti zaposlenje. Kao 
ovnica u banci, a kasnije u privatnim pjevana = 
luzećima i tvornicama, uključila se u Vama 2 Re tima 
nički pokret, sudjelovala u štrajkovi- 

, organizirala ih. Postala je članica 

OTIČ-a, Udruženja univerzitetski obrazovanih žena, Društva hrvatskih književ- 
a, pa predsjednica Društva za prosvjetu žene, a radila je i u drugim organiza- 
ima koje su redom bile pod rukovodstvom ilegalne Komunističke partije. 

Godine 1936. udala se za profesora matematike Bogdana Ogrizovića (sina 
atskog pisca Milana Ogrizovića), koji je još od studentskih dana bio povezan 
aprednim pokretom. Oboje su proučavali marksizam i svestrano radili u revo- 
ionarnom pokretu. Godine 1940. Slava Ogrizović je postala član Komunističke 
tije. Početkom rata, u ilegalnim uvjetima okupiranog Zagreba, nastavlja revo- 
ionarno djelovati. 

Slava Ogrizović je otišla u partizane u siječnju 1944, nakon što je njezin muž 
ešen u zagrebačkoj Dubravi. I u partizanima je, iako zaokupljena različitim 
nostima, uvijek pisala, kao uostalom i prije rata, no malo je toga očuvano. Ile- 
la borba i rat, vlastiti i tuđi doživljaji sve je više zaokupljaju. Osjeća da je na- 
neiscrpnu temu kojoj će ostati vjerna. 

Kao politički radnik i novinarka, Slava Ogrizović je, po zadatku Partije među 
ima počela skupljati i obrađivati gradivo o oslobodilačkom pokretu u Zagre- 
Nije se tome mogla sustavno posvetiti jer su je zadaci odvodili na različite du- 
sti (od rada u AFŽ-u do mjesta direktora banke, sekretara Jugoslavenske knji- 

ge, koja se tek osnivala, odgovornih dužnosti u Autorskoj agenciji, pa u izdavač- 
koj djelatnosti...). Tek 1951. godine, dolaskom na Radio-stanicu Zagreb, gdje je 
uređivala tjednu serijsku emisiju Ljudi i događaji koji se ne zaboravljaju, opet se 
vratila redovitom pisanju o borbi. 

Godine 1951. objavila je prvu knjigu Racija na kraju koje u Biografskoj napo- 
meni J. Kaštelan ističe: Kad se pročita zbirka pripovjedaka Slave Ogrizović, te- 
ško je odrediti što više uzbuđuje čitača: stravičnost samih životnih podataka ili 
njihov raspored, obrada, jednom riječju književni postupak. (...) Sve je u ovoj 
knjizi istinito. Nema ni događaja ni lica izmišljenih. 

Sličnu misao napisala je i sama autorica u predgovoru knjizi Jer volimo 
zemlju: U ovoj je knjizi najvrednije upravo to što je sve napisano u njoj — istinito. 

Nakon spomenute zbirke Jer volimo zemlju (1955) slijedila je zbirka Bili smo 
jači (1958), te veći tekst Odmazda (1962). Osim toga napravila je izbor svojih i tu- 
đih tekstova iz emisije Ljudi i događaji koji se ne zaboravljaju. Tekstovi su izašli 
pod istim naslovom kao zbornik u dvije knjige (1953. i 1956). Priredila je i zbirku 
tekstova Bili smo partizani u seriji »Dobra knjiga«, izdavačkog poduzeća »Školska 
knjiga«. Ti su tekstovi doživjeli već sedam izdanja. 

Posljednjih je godina rjeđe objavljivala, ali je do smrti (18. X 1976) radila na 
ovoj zbirci — knjizi posvećenoj Zagrebu, gradu njezina djetinjstva, mladosti i bor- 
be, gradu o kojem je i prije pisala. Željela je prikazati sva lica ilegalne borbe u 
velikom gradu. Stoga je sakupila sve već napisano i objavljeno, ali je zbirku do- 
punila i novim stranicama, od kojih je značajan dio posvećen spašavanju kozara- 
čke djece. Osim akcija željela je prikazati atmosferu okupiranog grada, junaštvo 
običnih građana, onih nepoznatih junaka koje je susretala svakog dana na ulica- 
ma. Kronološkim redom slijedimo tako događaje, pratimo osobne i opće trage- 
dije, potreseni istinom koju je uvijek željela istaknuti. 

Slava Ogrizović je sama svoje tekstove nazivala literarnim reportažama. Ono 
što tu »reportažu» čini književnošću — napisao je prof. dr Zdenko Škreb u »Oku« 
broj 121 od 4. do 18. XI 1976. — nastojanje je autoričino da se heroizam borbe 
koja je prolazila samim »graničnim situacijama« gdje se uvijek radilo o životu 
i smrti prikaže stilskim sredstvima realizma: povampireno zbivanje, a ipak uče- 
snici tog zbivanja koje autorica izvodi pred čitaoce svoje reakcije na nj smatraju 
prirodnima. »Za koji čas smrt...« (Racija str. 65) osnovni je ugođaj svijeta koji 
autorica prikazuje. Te su »granične« situacije i reakcije ljudi na njih prikazane ne- 
pretenciozno i bez trunka patetičnosti; autorica je mogla tako postupiti jer se nije 
morala utjecati fikciji, ta ona je doista sve to doživjela sama. 

To sve vrijedi i za ovu knjigu. Vlastite i tuđe doživljaje autorica je uvijek naj- 
savjesnije provjeravala služeći se pisanim dokumentima i razgovarajući sa sudio- 
nicima događaja. Svi su citati u knjizi sadržajno i jezično autentični, a fotografije 
odabrane iz poznatih izvora, ali i privatnih zbirka, pa su neke ovdje prvi put ob- 
javljene. 

* * *% 

Rad na završnoj redakturi teksta, nakon autoričine smrti, i izbor fotografija 

izvršila je njezina kći Višnja Ogrizović. 

